
NOTA AUTORULUI 


Uneori în lungile ceasuri dinaintea zorilor, stau treaz şi ascult. Pâlcurile de plopi 
care foşnesc în vânt. Bufnița de Virginia, care ţipă liniştit. Şi, în rare ocazii, 
vocea lui Merlin, șoptită. Înainte chiar să încep să aud vocea lui Merlin — cu atât 
mai mult să o aud suficient de limpede cât să spun povestea tinereţii lui pierdute 
—, a trebuit să învăţ puţin. Şi să uit mult din ce am învăţat. Dar în primul rând a 
trebuit să ascult cu atenţie, folosindu-mi mai mult decât doar urechile. Căci 
acest vrăjitor este plin de surprize. 

Anii pierduţi ai lui Merlin, primul volum din serie, a dezvăluit ciudatele 
întâmplări cu care au început anii pierduţi din cronologia lui. De ce să fi 
dispărut acei ani din literatura tradițională, doar ca să iasă la lumină acum, 
după multe secole? Răspunsul poate avea o oarecare legătură cu schimbările 
profunde - și suferinţa cumplită - pe care Merlin le-a îndurat atunci. Și totuşi, 
acei ani s-au dovedit a fi deosebit de importanţi pentru cel care avea să devină 
într-o zi mentorul regelui Arthur. 

Povestea anilor pierduţi ai lui Merlin a început atunci când a fost aruncat de 
valuri pe țărmul stâncos al Țării Galilor - un băiat aflat în pragul morţii. Marea 
îi luase tot ce cunoscuse cândva. Fără să ştie că, într-o bună, zi avea să ajungă 
cel mai mare vrăjitor al tuturor timpurilor, a zăcut acolo, chinuit de umbrele 
lucrurilor pe care nu și le putea aduce aminte. 

Căci nu avea amintiri. Nu avea casă. Şi nu avea un nume. 

Din propriile cuvinte ale lui Merlin putem simţi neliniștea persistentă şi 
speranța ascunsă din acea zi: 


Dacă închid ochii și respir în ritmul legănat al mării, încă mai pot să-mi amintesc acea zi de 
demult. Aspră, rece și fără viaţă era, la fel de lipsită de promisiuni cum erau plămânii mei privați de 
aer. 

De atunci am văzut multe zile, mai multe decât mi-a rămas putere să număr. Și totuși, acea zi 
strălucește la fel de luminoasă ca însuși Galatorul, la fel de luminoasă ca ziua în care mi-am aflat 
numele, sau ca ziua în care am ținut pentru prima oară în brațe un prunc ce purta numele de Arthur. 
Poate că mi-aduc aminte atât de limpede deoarece durerea, asemenea unei cicatrice pe sufletul meu, 
nu avea să dispară. Sau pentru că ea a marcat sfârşitul atât de multor lucruri. Sau poate pentru că a 
marcat deopotrivă un început și un sfârșit: începutul anilor mei pierduţi. 


Acum, povestea tânărului Merlin continuă. Poate că a rezolvat enigma 


Dansului Uriaşilor, dar în faţa lui se află un nod întunecat de ghicitori. Rămâne 
de văzut dacă le poate dezlega cu succes, la timp pentru a-și putea încheia 
periplul. Provocarea este imensă. Deși Merlin a aflat de puterile sale ascunse, nu 
a reuşit nici pe departe să le stăpânească. Deși a aflat câte ceva din înţelepciunea 
druizilor, a grecilor şi a celților, abia a început să o înțeleagă. Şi cu toate că şi-a 
descoperit propriul nume, și ceva din adevăratul său destin, trebuie să afle 
secretul celor mai adânci abisuri ale fiinţei sale. 

Pe scurt, încă nu ştie ce înseamnă să fii vrăjitor. 

Dacă vrea să descopere vrăjitorul din sine, tânărul Merlin, care deja a pierdut 
atât de multe, trebuie să mai piardă ceva. Pe drumul pe care a pornit, e posibil 
să şi câștige câteva lucruri. E posibil să afle în cele din urmă adevărul despre 
prietena lui, Rhia. E posibil să înţeleagă diferenţa dintre vedere şi intuiție. E 
posibil chiar să descopere, spre mâhnirea lui, că deţine înlăuntrul lui atât 
întunericul, cât şi lumina - chiar dacă află, spre bucuria lui, că are şi alte calități, 
adeseori numite contrarii: tinereţe şi bătrâneţe, masculin şi feminin, muritor şi 
nemuritor. 

Câteodată, eroii legendari se înalță prin cele trei niveluri ale sinelui, lumii şi 
Celeilalte Lumi. Mai întâi eroul trebuie să descopere cărările ascunse din sine. 
Apoi trebuie să triumfe asupra duşmanilor din viaţa muritoare de pe Pământ. În 
cele din urmă trebuie să înfrunte pericolele și posibilităţile spiritului. Într-un 
fel, Merlin modifică acest tipar tradiţional, încercând să călătorească spre 
Cealaltă Lume în această carte, doar cel de-al doilea volum al seriei. Dar Merlin, 
aşa cum am văzut, nu se pricepe prea bine să respecte regulile. Adevărul este că, 
la fel ca în celelalte cărți, Merlin va explora aici toate cele trei niveluri odată. 

Totuși, Cealaltă Lume, ţinutul spiritelor, este cel care deţine cheia acestei 
căutări. E un loc misterios, rareori vizitat de muritori, plin de primejdii şi, 
totodată, de inspiraţie creatoare. Dacă Merlin reuşeşte cumva să stăpânească 
Cele Şapte Cânturi ale Vrăjitoriei, să înfrângă aceleași forțe care l-au nimicit pe 
bunicul lui şi să descopere secretul Fântânii către Cealaltă Lume, ar putea cu 
adevărat să găsească drumul spre ţinutul spiritelor. Iar dacă se întâmplă asta, s- 
ar putea întâlni deopotrivă cu misteriosul Dagda și cu trădătorul Rhita Gawr... 
şi cu ceea ce ar mai fi putut rămâne din credinciosul său prieten, Belea. 

Și, pe parcursul acestei aventuri, e posibil să mai înveţe ceva. Aşa cum a scris 
odată W.B. Yeatsl, umanitatea a tânjit întotdeauna să găsească o legătură cu 


ordinea cosmică, „să reunească percepţia spiritului, a divinului, cu frumuseţea 
naturală“. De aceea tânărul Merlin, care și-a perceput prima oară puterile de 
renaştere când a înfruntat o furtună cățărat pe ramurile unui copac, se 
străduieşte să obțină o asemenea legătură în vreme ce urmează drumul 
întortocheat către vrăjitorie. 

Această parte din călătoria lui Merlin începe acolo unde s-a încheiat ultima, 
pe legendara insulă Fincayra. Celţii cred că e o insulă aflată sub valuri, la 
jumătatea drumului între această lume și Cealaltă Lume. Un omphalos, ar spune 
grecii. Dar cea mai bună descriere a insulei îi aparține lui Elen, mama lui 
Merlin, care a numit-o pur şi simplu „un loc aflat undeva între“. La fel precum 
ceața, care nu e nici cu totul apă şi nici cu totul aer, Fincayra nu e nici pe de-a- 
ntregul muritoare, nici pe de-a-ntregul nemuritoare. E ceva între. 

Și Merlin e ceva între. Nu e cu adevărat om, dar nici cu adevărat zeu. Nu e 
nici bătrân, nici tânăr. Carl Jung l-ar fi considerat un personaj fascinant, căci 
puterile mitice ale lui Merlin au izvorât deopotrivă din inconștient şi din 
conştient, la fel cum înţelepciunea sa își are obârşia deopotrivă în natură și în 
cultură. 

Nu este o întâmplare că majoritatea poveştilor despre Merlin îi atribuie o 
mamă pioasă şi un tată demonic, metafore pentru părțile luminoase și cele 
întunecate din noi toți. lar cea mai mare înţelepciune a lui Merlin nu vine din 
excluderea sau eliminarea laturii sale întunecate, ci mai degrabă din acceptarea 
ei, din recunoaşterea ei ca făcând parte din el însuși. În ultimă instanță, acest 
sentiment al fragilității umane, alături de posibilităţile umane, e ceea ce îl face 
pe Merlin un mentor potrivit pentru regele Arthur. 

Rămân profund îndatorat tuturor persoanelor menţionate în Nota autorului 
din primul volum, în special soţiei şi celei mai bune prietene ale mele, Currie, şi 
editorului meu extraordinar de înţelept, Patricia Lee Gauch. În plus, aş vrea să îi 
mulțumesc lui Lloyd Alexander, ale cărui scrieri continuă să ne inspire pe toţi; 
lui Susan Cullinan, care înţelege înțelepciunea umorului; și lui Sasha, blândul 
nostru labrador, care adeseori îmi încălzeşte picioarele în vreme ce scriu. 

Încă o dată, Merlin şopteşte. Haideţi să îl ascultăm, dar cu mare grijă. Căci 
acest vrăjitor, aşa cum ştim, este plin de surprize. 


T.A.B. 


Am fost scos din propriul eu. 

Am fost un spirit şi am cunoscut... 
secretele naturii, 

zborul păsărilor, 

rătăcirea stelelor 

și felul în care alunecă peștii. 


— Merlin, citat din VITA MERLINI, cartea lui Geoffrey of Monmouth, din 
secolul al XII-lea 


PROLOG 


Cum au zburat veacurile... Mai repede, de departe, decât curajosul șoim care 
m-a purtat pe spatele lui cândva. Mai repede, cu adevărat, decât săgeata durerii 
care mi s-a înfipt în inimă în ziua în care mi-am pierdut mama. 

Și totuși încă mai văd Marele Consiliu din Fincayra, adunat în cercul de pietre 
așezate în picioare, tot ce mai rămăsese din puternicul castel după Dansul 
Uriașilor. De multe veacuri nu mai fusese convocat un Mare Consiliu în acel loc; 
şi multe veacuri aveau să mai treacă până ce urma să fie convocat din nou. 
Câteva probleme dificile îşi aşteptau rezolvarea din partea unor delegați, inclusiv 
cum să îl pedepsească pe monarhul învins şi dacă să fie sau nu ales un succesor. 
Dar cea mai importantă problemă dintre toate era ce se putea face cu Comorile 
din Fincayra, în special cu Harpa Înflorită. 

Nu pot să uit cum a început acea întâlnire. Și nici nu pot, oricât aș încerca, să 
uit cum s-a încheiat. 


C ercul de pietre, o îngrămădire de umbre mai întunecate ca însăşi noaptea, 
se înălța drept pe coama dealului. 

Nicio mișcare, niciun sunet nu tulburau aerul nopţii. Un liliac singuratic 
cobori în picaj către ruine, apoi viră şi se îndepărtă, poate de teamă că aşa- 
numitul Castel Înnegurat ar putea cumva să se înalțe din nou. Dar tot ce mai 
rămăsese din turnurile şi crenelurile sale era cercul de pietre care stăteau în 
picioare, la fel de tăcute ca niște morminte părăsite. 

Încet, o lumină ciudată începu să alunece peste pietre. Nu era lumina 


soarelui, căci mai erau multe ore până în zori, ci a stelelor de deasupra. Treptat, 
stelele deveniră tot mai strălucitoare. Era ca şi cum se apropiau într-un fel, 
coborând către cerc, privind cu o mie de ochi arzători. 

Un fluture de noapte cu aripi mari, la fel de galben precum untul, se lăsă pe 
una dintre pietre. Curând i se alăturară o pasăre de un albastru pal şi o bufniţă 
bătrână căreia îi lipseau mai multe pene. Ceva alunecă peste o coloană prăbușşită 
la pământ, dar rămase în umbră. O pereche de fauni, cu picioare şi copite de țap 
şi cu piepturi şi chipuri de băieţi, apăru zburdând pe pajiştea din interiorul 
cercului. Apoi sosiră copacii umblători, fagi, şi stejari, şi păducei, şi pini, 
înaintând pe coama dealului ca un talaz verde-închis. 

Șapte femei şi bărbaţi fincayrani, cu ochii plini de uimire, pătrunseră în cerc 
alături de un grup de pitici cu barbă roșcată, un armăsar negru, câţiva corbi, 
două nimfe care se stropeau zgomotos într-un ochi de apă de la baza uneia 
dintre pietre, o şopârlă pătată, papagali, păuni, un inorog al cărui păr lucea la fel 
de alb precum cornul lui, o familie de gândăcei verzi care își aduseseră propria 
frunză pe care să stea, o căprioară cu puiul ei, un melc uriaș şi un phoenix care 
se holba întruna la mulțime fără să clipească. 

Pe măsură ce soseau tot mai mulți delegaţi, unul dintre fincayrani, un poet cu 
părul ciufulit, cu frunte înaltă şi ochi întunecaţi, atenţi, rămase în picioare, 
privind scena din faţa sa. În cele din urmă păşi peste o coloană prăbuşită şi se 
aşeză lângă o fată voinică, îmbrăcată într-un veșmânt din vite împletite. De 
cealaltă parte a ei stătea un băiat, care ţinea în mână un toiag noduros şi părea 
mai mare decât cei treisprezece ani ai săi. Ochii lui, mai negri ca smoala, aveau 
o privire ciudat de pierdută. Nu de mult începuse să-şi spună Merlin. 

Ţipetele şi bătăile de aripi, bâzâielile şi mârâiturile, şuierăturile şi mugetele 
umpleau aerul. Când soarele se înălță mai sus pe cer, zugrăvind cercul de pietre 
în nuanţe aurii, zgomotul se înteți şi el. Cacofonia sonoră se potoli doar o dată, 
atunci când un păianjen alb enorm, de două ori şi ceva mai mare ca armăsarul, 
intră în cerc. Toate celelalte creaturi tăcură şi se dădură repede deoparte, căci, 
deși se simțeau probabil onorate să li se alăture legendara Marea Elusa, mai 
bănuiau și că i se stârnise pofta de mâncare, în călătoria ei până aici din peştera 
de cristal de sub Dealurile Înceţoşate. Astfel, ea își găsi cu uşurinţă un loc. 

Marea Elusa se instală pe o grămadă de stânci sparte şi își scărpină cocoașa 
de unul din cele opt picioare ale sale. Folosindu-se de un alt picior, îşi trase un 


sac mare, maro, de pe spate şi îl puse lângă ea. Apoi își roti privirea prin cerc, 
oprindu-se pentru o clipă să se uite la Merlin. 

Continuară să vină şi alţii. Un centaur, cu o barbă care îi ajungea aproape 
până la copite, păși solemn în cerc. Două vulpi, cu cozile ținute sus, intrară 
țţanţoșe după el, urmate de un elf al pădurii, o fată cu braţe şi picioare aproape la 
fel de subțiri ca părul ei castaniu. O piatră vie, pătată de mușchi, se rostogoli în 
centru, cât pe ce să se ciocnească de un arici ce se mișca încet. Un roi de albine 
pline de energie zbură aproape de pământ. Lângă marginea cercului, membrii 
unei familii de căpcăuni se zgâriau şi se mușcau unul pe altul cu răutate, ca să-și 
treacă timpul. 

Și mai veniră şi alţii, dar pe mulţi Merlin nu reuşi să-i identifice. Unii arătau 
ca nişte tufișuri zburlite, cu ochi arzători, alţii semănau cu nişte bețe răsucite 
sau cu grămezi de noroi, iar alții păreau invizibili, aruncând doar o vagă lucire 
de lumină tremurătoare pe pietre. Văzu creaturi cu feţe bizare, feţe 
amenințătoare, fețe curioase sau fără fețe deloc. În mai puţin de o oră, cercul 
tăcut de piatră se transformase în ceva ce semăna mai degrabă cu un carnaval. 

Poetul Cairpre se strădui să răspundă la întrebările lui Merlin despre 
creaturile ciudate și minunate care îi înconjurau. Aceea, explică el, era o găină a 
zăpezilor, la fel de greu de prins ca o rază de lună; iar cealaltă, mama-vâlcea, 
care se hrănea doar o dată la fiecare 600 de ani - și numai cu frunzele florii 
tendradil. Unele dintre creaturile pe care el nu le ştia erau cunoscute fetei 
îmbrăcate în frunze, Rhia, din anii petrecuţi în Pădurea Druma. Dar rămaseră 
câteva pe care nici Cairpre şi nici Rhia nu le puteau identifica. 

Asta nu era ceva surprinzător. Nimeni aflat în viață, poate cu excepția Marii 
Elusa, nu-i văzuse vreodată pe toţi locuitorii, atât de diferiţi între ei, ai 
Fincayrei. Curând după ce avusese loc Dansul Uriașilor, care îl înlăturase pe 
maleficul rege Stangmar și îi distrusese Castelul Înnegurat, din toate colţurile 
insulei se ridicaseră voci care cereau convocarea unui Mare Consiliu. Pentru 
prima oară de când își aminteau cei de pe insulă, toţi cetăţenii muritori ai 
Fincayrei - fie ei păsări, fiare, insecte sau orice altceva - erau invitați să își 
trimită reprezentanţii la adunare. 

Aproape fiecare neam răspunsese chemării. Printre puţinii care lipseau se 
numărau goblinii războinici şi spectrele schimbătoare, care fuseseră alungate 
înapoi în peşterile din Dealurile Întunecate, după înfrângerea lui Stangmar; 


copăcenii, care dispăruseră de pe insulă cu mult timp în urmă; şi oamenii mării, 
care locuiau în apele ce înconjurau Fincayra, dar nu putuseră să fie găsiți la timp 
pentru a fi invitaţi. 

După ce studie mulțimea, Cairpre remarcă plin de tristețe că nici marii 
vulturi ai canioanelor, unul din cele mai vechi neamuri de pe Fincayra, nu erau 
prezenți. În timpurile de demult, strigătul tulburător al unui vultur al 
canioanelor întotdeauna marca începutul unui Mare Consiliu. Dar nu şi de data 
asta, căci forțele lui Stangmar vânaseră până la dispariţie mândrele păsări. Acel 
strigăt, încheie Cairpre, nu va mai răsuna niciodată printre dealurile acestui 
ţinut. 

Apoi Merlin zări o cotoroanţă palidă, bulboasă, fără păr pe cap şi fără 
îndurare în ochi. O recunoscu şi se înfioră. Deși îşi luase multe nume de-a 
lungul vremurilor, cel mai adesea era numită Domnu, care însemna „soartă 
întunecată“. De-abia o zări, că ea și dispăru în mulțime. Merlin știa că îl evita. Şi 
ştia şi de ce. 

Deodată, un huruit puternic, mai tare decât zgomotul adunării, scutură 
coama de deal. Una dintre pietrele rămase în picioare se clătină periculos. 
Huruitul crescu, iar piatra se prăbuși la pământ, cât pe ce să strivească sub ea 
căprioara şi pe puiul ei. Merlin şi Rhia se priviră - nu cu spaimă, ci cu 
subînțeles. Căci mai auziseră şi înainte pașii uriaşilor. 

Două siluete enorme, fiecare la fel de înaltă cât castelul care se înălțase înainte 
în acest loc, pătrunseră cu pași apăsaţi în cerc. Veniseră de departe, din munți, 
amânând reconstrucţia oraşului lor ancestral, Varigal, ca să participe la Marele 
Consiliu. Merlin se întoarse, sperând să îl vadă pe prietenul său, Shim. Dar 
Shim nu se număra printre nou-sosiţi. Băiatul oftă, spunându-și că, oricum, 
probabil că Shim ar fi dormit pe toată durata adunării. 

Primul uriaș, o femeie cu părul răvăşit, cu ochii de un verde strălucitor și o 
gură strâmbă, mormăi şi se aplecă să ridice piatra căzută. Deşi douăzeci de cai 
s-ar fi opintit din răsputeri ca să o poată mişca, ea o așeză la loc fără nicio 
greutate. Între timp, tovarășul ei, un bărbat cu pielea roşcovană şi braţe la fel de 
groase ca trunchiul de stejar, își puse mâinile în șolduri și privi scena. După un 
lung moment, dădu din cap spre ea. 

Încuviinţă la rândul ei din cap, drept răspuns. Apoi, cu un alt mormăit, îşi 
ridică mâinile în aer, părând să apuce norii care alunecau pe cer. Văzând asta, 


Cairpre ridică din sprâncenele stufoase a mirare. 

Sus, pe cer, se ivi un mic punct întunecat. 'Ţâșni în spirală din nori, ca şi cum 
ar fi fost prins într-un vârtej invizibil. Veni din ce în ce mai jos, până când ochii 
fiecărei creaturi din cerc se opriră asupra lui. O nouă tăcere se aşternu peste 
adunare. Chiar și nestăpânitele nimfe de apă rămaseră fără glas. 

Punctul deveni tot mai mare pe măsură ce cobora. Curând, se văzură niște 
aripi largi, apoi o coadă lată, apoi lumina soarelui se reflectă într-un cioc 
coroiat. Un țipăt spintecă deodată văzduhul, răsunând dintr-o coamă de deal 
într-alta, până când însuși pământul păru să răspundă chemării. Chemării unui 
vultur al canioanelor. 

Aripile puternice se desfăcură larg, întinzându-se asemenea unei pânze de 
corabie. Apoi aripile se îndoiră pe spate, în vreme ce niște gheare enorme se 
îndreptară spre pământ. lepurii şi vulpile scânciră la vederea lor şi multe alte 
animale se traseră înapoi de spaimă. Cu o singură bătaie de aripi maiestuoasă, 
marele vultur al canioanelor cobori pe umărul uriaşei cu părul răvăşit. 

Începuse Marele Consiliu al Fincayrei. 

Ca prim punct al ordinii de zi, delegaţii se puseră de acord că nimeni nu 
trebuia să părăsească adunarea până nu aveau să se rezolve toate problemele. De 
asemenea, la cererea şoarecilor, fiecare dintre delegaţi promise să nu mănânce 
pe nimeni în timpul dezbaterilor. Numai vulpile obiectară la această propunere, 
susținând că doar problema felului în care avea să fie folosită Harpa Înflorită 
putea dura câteva zile pentru a fi soluţionată. Chiar și aşa, adoptară regula. 
Pentru a asigura respectarea ei, însăşi Marea Elusa se oferi, amabilă, să o aplice. 
Deşi nu spuse cum avea de gând să facă asta, nimeni nu păru dispus să o 
întrebe. 

La următorul punct al discuţiilor, adunarea declară cercul de pietre un 
monument sacru. După ce îşi drese glasul cu subtilitatea unei alunecări de 
grohotiş, uriașa cu părul sălbatic propuse ca ruinele Castelului Înnegurat să 
primească un nou nume: Dansul Uriaşilor, sau Estonahenj, în vechea limbă a 
uriașilor. Delegații adoptară numele în unanimitate, deşi o tăcere grea se 
aşternu peste cerc. Căci, în vreme ce Dansul Uriaşilor reprezenta speranța 
Fincayrei pentru un viitor mai luminos, era genul de speranță care izvorăşte 
doar din cea mai profundă durere. 

Treptat, discuţia ajunse la soarta lui Stangmar. Deşi regele cel hain sfârșise 


înfrânt, viaţa îi fusese salvată — de nimeni altul decât de Merlin, singurul lui fiu. 
Deşi lui Merlin însuşi, fiind doar în parte fincayran, nu îi era îngăduit să-şi 
exprime propriile opinii în acea adunare, poetul Cairpre se oferi să vorbească în 
numele lui. După ce ascultă rugămintea băiatului de a-i fi cruţată viaţa tatălui 
său, oricât ar fi fost el de ticălos, Marele Consiliu discută aprins ore în şir. În cele 
din urmă, trecând peste obiecțiile puternice ale uriașilor şi ale vulturului 
canioanelor, adunarea hotărî ca Stangmar să fie închis pentru tot restul zilelor 
sale într-una din peșterile aflate la nord de Dealurile Întunecate, din care nu 
putea scăpa. 

Apoi se puse problema cine ar trebui să conducă Fincayra. Albinele sugerară 
că regina lor putea să domnească peste toți, dar propunerea nu găsi sprijin. Atât 
de recentă era cumplita suferință resimţită în timpul domniei lui Stangmar, 
încât mulţi delegaţi se opuseră cu înflăcărare existenţei unui conducător. Nici 
măcar un parlament al locuitorilor insulei nu ar fi fost bun, susţinură ei, căci, în 
timp, puterea întotdeauna corupe. Dinspre partea lui, Cairpre condamnă acest 
fel de a gândi ca fiind o prostie. Dădu exemple de anarhie care duseseră la 
distrugerea altor popoare şi avertiză că, fără o conducere, Fincayra avea să cadă 
din nou pradă tiranului războinic din Cealaltă Lume, Rhita Gawr. Şi totuşi, cea 
mai mare parte a delegaților respinseră argumentele lui. Marele Consiliu votă 
într-un număr covârşitor pentru a continua fără nicio conducere. 

Apoi abordară cea mai serioasă problemă dintre toate. Ce trebuia făcut cu 
Comorile din Fincayra? 

În vreme ce toată lumea privea cu uimire şi respect, Marea Elusa deschise 
sacul de lângă ea şi scoase Harpa Înflorită. Cutia sa de rezonanţă, făcută din 
lemn de stejar, incrustată cu lemn de frasin şi sculptată cu desene florale, lucea 
straniu. Un fluture verde pluti înspre ea şi se lăsă pe coarda ei cea mai mică. Cu 
o mişcare a unuia din picioarele ei enorme, Marea Elusa alungă fluturele, făcând 
coarda să scoată un clinchet uşor. După ce stătu să-l asculte, ea scoase și restul 
comorilor: sabia 'Tăiş-adânc, Aducătorul de Vise, Sfera de Foc şi șase dintre cele 
Șapte Unelte Înţelepte (din păcate, cea de-a şaptea se pierduse odată cu 
prăbuşirea castelului). 

Toţi ochii cercetară Comorile. Un timp, nimeni nu se mișcă. Pietrele înseși 
păreau să se aplece în față pentru a vedea mai bine. Delegații ştiau că, odinioară, 
cu mult înainte de ridicarea la putere a lui Stangmar, aceste Comori legendare 


aparținuseră tuturor fincayranilor şi fuseseră folosite de toţi, fără opreliște, pe 
întreaga insulă. Însă asta făcuse Comorile vulnerabile în faţa hoţilor, aşa cum 
dovedise prea bine Stangmar. Un iepure pătat sugeră ca fiecare Comoară să aibă 
un păzitor, cineva care să fie responsabil cu vegherea ei şi să se îngrijească să fie 
folosită cu înţelepciune. În acest fel, Comorile ar putea fi folosite de toată lumea, 
dar în acelaşi timp ar fi şi protejate. Cei mai mulţi dintre reprezentanţi se 
declarară de acord şi îi cerură Marii Eluse să aleagă păzitorii. 

Dar marele păianjen refuză, declarând că doar cineva mult mai înţelept ar 
putea face asemenea alegeri. Ar fi nevoie de un vrăjitor adevărat - cineva 
precum Tuatha, ale cărui cunoștințe fuseseră atât de vaste, se spunea, încât 
găsise chiar o potecă secretă către Cealaltă Lume, pentru a se sfătui cu Dagda, 
cel mai mare dintre toate spiritele. Dar Tuatha murise cu mulţi ani în urmă. În 
final, după multe rugăminți, Marea Elusa acceptă să vegheze Comorile în 
peştera ei de cristal, dar numai până ce vor putea fi găsiți păzitorii potriviti. 

Deşi asta rezolva pentru moment problema Comorilor, nu răspundea și la 
întrebarea privind Harpa Înflorită. În ţinutul din jur, afectat de Rugina lui Rhita 
Gawr, nu se vedea niciun semn de viaţă, nici măcar un firişor de iarbă verde. 
Dealurile Întunecate, mai ales, aveau nevoie de ajutor, căci acolo distrugerea 
fusese cumplită. Doar magia Harpei ar fi putut trezi la viață pământul. 

Dar cine să fie cel care să o poarte? Nimeni nu mai cântase la Harpă de foarte 
mulți ani, de când Tuatha însuși o folosise pentru a vindeca pădurea distrusă de 
dragonul din Ținuturile Pierdute. Deşi pădurea revenise în cele din urmă la 
viaţă, Tuatha recunoscuse că arta de a cânta la Harpă îi solicitase mai multă 
pricepere decât potolirea dragonului furios, pe care-l adormise prin magie. 
Harpa, avertizase el, răspundea doar la atingerea cuiva cu inimă de vrăjitor. 

Primul care încercă fu cel mai bătrân dintre păuni. Rotindu-și penele din 
coadă, păşi ţanţoş către Harpă şi îşi lăsă capul în jos. Cu o mișcare iute a 
ciocului, ciupi una dintre corzi. Un sunet pur, răsunător, se auzi, zăbovind o 
clipă în aer. Dar nu se mai întâmplă nimic. Magia Harpei rămase adormită. 
Păunul încercă din nou, dar tot nu obținu nimic, în afară de o singură notă. 

Unul câte unul, alți câţiva delegaţi se apropiară. Unicornul, cu pielea sa albă 
lucitoare, își trecu cornul peste corzi. Rezultatul a fost un acord tulburător, dar 
nimic mai mult. Apoi veniră un urs brun imens, un pitic a cărui barbă îi 
ajungea mai jos de genunchi, o femeie solidă şi una dintre nimfele de apă, dar 


toţi fără succes. 

În cele din urmă, o broască râioasă cafenie ieşi țopăind din umbra picioarelor 
lui Merlin şi se apropie de Marea Elusa. Oprindu-se îndeajuns de departe de 
marele păianjen, broasca spuse răguşit: 

- Poate că tu nu ești vrăjitor, dar eu chiar cred că ai inima unuia. Nu vrei tu 
să porţi Harpa? 

Marea Elusa doar scutură din cap. Ridicându-și trei picioare, arătă în direcţia 
lui Cairpre. 

- Eu? se bâlbâi poetul. Cred că glumeşti! Eu am tot atâta inimă de vrăjitor 
cum am şi cap de porc! „Ştiinţa mea-i redusă, înţelepciunea-i dusă“. N-aş putea 
niciodată să fac Harpa să-mi răspundă. Mângâindu-şi bărbia, se întoarse către 
băiatul de lângă el. Dar pot să mă gândesc la cineva care ar fi în stare. 

- Băiatul? mârâi sceptic ursul brun, în vreme ce băiatul se foi stânjenit. 

- Nu ştiu dacă are sau nu inimă de vrăjitor, recunoscu Cairpre aruncându-i o 
privire piezișă lui Merlin. Mă îndoiesc chiar că el însuși știe. 

Ursul lovi cu laba în pământ. 

- Atunci de ce îl propui? 

Poetul schiță un zâmbet. 

- Pentru că eu cred că în el se ascund mai multe decât se arată la prima 
vedere. În definitiv, el e cel care a distrus Castelul Înnegurat. Lăsaţi-l să-şi 
încerce mâna cu Harpa. 

- Sunt de acord, declară o bufniță mărunţică, pocnind din fălci. E nepotul lui 
Tuatha. 

- Şi fiul lui Stangmar! răcni ursul. Chiar dacă e-n stare să trezească la viață 
muzica Harpei, nu putem avea încredere în el. 

În centrul cercului păşi elful pădurii, cu părul castaniu curgându-i asemenea 
unui pârâu. Făcu o plecăciune scurtă în faţa Rhiei, care îi întoarse salutul. Apoi, 
cu o voce cântată, se adresă grupului: 

- Pe tatăl băiatului nu-l cunosc, deși mi s-a spus că în tinereţe se juca 
adeseori în Pădurea Druma. Şi, întocmai precum copacul noduros care ar fi 
putut să crească înalt și drept, nu pot să spun dacă vina îi aparţine lui sau 
înțelepţilor insulei, care nu i-au acordat ajutor. Dar o cunosc pe mama băiatului. 
Îi ziceam Elen-cea-cu-Ochii-de-Safir. M-a vindecat odată, când fusesem 
cuprins de fierbinţeală. Era magie în atingerea ei, mai multă chiar decât ştia ea. 


Poate că fiul ei are acelaşi har. Eu spun că ar trebui să îl lăsăm să încerce Harpa. 

Un murmur aprobator străbătu mulțimea. Ursul se plimba încolo şi-ncoace, 
mormăind pentru sine, dar în cele din urmă nu mai aduse nicio obiecţie. 

Când Merlin se ridică de lângă coloană, Rhia își trecu braţul înfăşurat în vite 
peste braţul lui. EI îi aruncă o privire recunoscătoare, apoi păși încet către 
Harpă. O luă cu grijă, strângând în braţe cutia de rezonanţă, și peste adunare se 
lăsă din nou tăcerea. Băiatul trase aer adânc în piept, ridică mâna și ciupi una 
dintre corzi. O notă adâncă vibră, plutind în aer preţ de un lung moment. 

Simţind că nu se petrece nimic deosebit, Merlin îşi întoarse faţa dezamăgită 
către Rhia şi Cairpre. Ursul brun mormăi satisfăcut. În clipa următoare, 
vulturul canioanelor, cocoțat încă pe umărul uriașei, scoase un țipăt ascuțit. Și 
alții se alăturară strigătului, urlând, mugind şi tropăind plini de entuziasm. Căci 
pe pământ, arcuindu-se chiar peste vârful ghetei lui Merlin, răsărise un fir de 
iarbă, la fel de verde precum un pom tânăr spălat de ploi. Băiatul zâmbi şi ciupi 
din nou coarda, şi alte câteva fire de iarbă se iviră. 

Când, în cele din urmă, agitația se domoli, Cairpre se apropie cu pași mari de 
Merlin şi îi strânse mâna. 

- Bravo, băiete, bravo! Apoi, după o scurtă pauză, adăugă: Ştii, e o imensă 
responsabilitate să vindeci pământurile. 

Merlin înghiţi cu greu. 

- Ştiu. 

- Odată ce te-apuci de această sarcină, nu trebuie să cunoşti odihna până n-o 
termini. Chiar acum, forțele lui Rhita Gawr plănuiesc un nou asalt. Poţi să fii 
sigur de asta! Dealurile Întunecate, unde multe din forţe stau ascunse în peşteri 
şi crevase, sunt ţinuturile cele mai vătămate de Rugină - și, de asemenea, cele 
mai vulnerabile în faţa unui atac. Cairpre bătu ușor în instrumentul de stejar. 
Aşadar, spuse, trebuie să începi cu Dealurile Întunecate şi să rămâi acolo până 
când sarcina e îndeplinită. Lasă pentru mai târziu Câmpiile Ruginii şi celelalte 
ținuturi care tânjesc să revină la viață. Dealurile Întunecate trebuie vindecate 
înainte ca Rhita Gawr să se întoarcă, altfel vom pierde singura noastră şansă. 
Poetul îşi mușcă buza gânditor, apoi adăugă: Şi încă ceva, băiete, când se va 
întoarce, Rhita Gawr o să te caute. Ca să-şi arate recunoştinţa pentru câte 
necazuri i-ai adus. Aşa că evită să faci ceva care i-ar putea atrage atenţia. Vezi-ţi 
doar de treaba ta: vindecarea Dealurilor Întunecate. 


- Dar dacă, după ce plec de aici, nu mai pot face Harpa să cânte? 

- Dacă Harpa pur şi simplu nu mai răspunde la atingerea ta, vom înțelege. 
Dar nu uita: dacă o poţi face să cânte, dar îți neglijezi sarcina, nu vei fi niciodată 
iertat. 

Merlin încuviinţă încet din cap. Cu privirile delegaților aţintite asupra sa, 
dădu să-şi aşeze cureaua de piele a Harpei peste umăr. 

- Aşteaptă! se auzi vocea cotoroanţei Domnu. Înainta spre băiat cu ochii larg 
deschişi, încrețindu-și în valuri de riduri scalpul. Apoi ridică un braţ și îndreptă 
un deget noduros către el. Băiatul pe jumătate muritor nu poate purta Harpa! 
Trebuie să părăsească insula. Căci, dacă rămâne, Fincayra e sortită pieirii! 

Aproape toată lumea se înfioră la auzul cuvintelor ei, până și Merlin. Căci ele 
purtau o forță stranie, tăind mai adânc decât orice sabie. 

Domnu își scutură degetul. 

- Dacă nu pleacă, și asta cât mai curând, vom pieri cu toţii. 

O pală de vânt rece străbătu cercul, făcându-i chiar şi pe uriași să se 
cutremure. 

— Aţi uitat cu toţii legea, stabilită de însuşi Dagda, care interzice oricărei fiinţe 
cu sânge omenesc să rămână prea mult timp pe această insulă? Aţi uitat cu toţii 
că acest băiat s-a născut chiar aici, în ciuda unei interdicții încă şi mai vechi? 
Dacă îl lăsaţi să poarte Harpa, cu siguranţă va avea pretenţia că Fincayra este 
căminul lui de drept. Probabil că nu are nicio intenţie de a se întoarce în lumea 
de dincolo de ceţuri. Ascultaţi-mi avertismentul! Băiatul ăsta ar putea tulbura 
însuși echilibrul dintre lumi. Ar putea aduce asupra noastră mânia lui Dagda. Şi 
mai rău încă, adăugă ea cu un rânjet răutăcios, ar putea fi o unealtă a lui Rhita 
Gawr, aşa cum a fost şi tatăl lui înainte. 

- Nu sunt! protestă Merlin. Tu vrei să fiu alungat doar ca să nu trebuiască să- 
mi dai înapoi Galatorul. 

În ochii lui Domnu se iviră flăcări. 

- Ei, vedeţi? Se adresează Marelui Consiliu, deși nu este cu adevărat unul 
dintre noi. Nu are niciun respect pentru legile Fincayrei, așa cum nu are niciun 
respect față de adevăr. Cu cât e exilat mai curând, cu atât va fi mai bine. 

Multe capete din mulțime se mişcară în semn de aprobare. Merlin dădu să 
vorbească din nou, dar altcineva i-o luă înainte. 

Era Rhia. Cu ochii ei albaștri-cenuşii înflăcăraţi, se întoarse către cotoroanța 


cheală. 

- Nu te cred. Pur și simplu nu te cred. Trase aer adânc în piept și adăugă: Şi 
nu eşti tu cea care a uitat ceva? Acea profeție, acea profeție foarte veche, că 
numai un copil cu sânge omenesc îl poate învinge pe Rhita Gawr şi pe cei care 
îl servesc? Şi dacă acesta e Merlin? Tot ai mai vrea să-l alungi? 

Domnu deschise gura, dezvelindu-și dinţii înnegriţi, apoi o închise la loc. 

- Faaata spuuune adevăăărul, tună vocea adâncă a Marii Eluse. Ridicându-şi 
trupul uriaş cu opt picioare, se uită cu atenţie la Domnu. Băiaaatul treeebuie 
săăă rămââână! 

Ca şi cum vraja fusese ruptă, delegaţii de toate felurile bătură din picioare, 
mormăiră sau fluturară din aripi pentru a-și exprima aprobarea. Văzând asta, 
Domnu se strâmbă. 

- V-am avertizat, bombăni cotoroanţa. Băiatul ăla ne va aduce tuturor 
distrugerea. 

Cairpre clătină din cap. 

- Timpul o va dovedi. 

Domnu se uită urât la el. Apoi se întoarse și dispăru în mulțime - nu înainte 
de a-i arunca lui Merlin o privire care îi strânse stomacul băiatului. 

Rhia se întoarse către Cairpre. 

- N-ai de gând să-l ajuţi să şi-o pună pe umăr? 

Poetul râse, scuturându-şi coama zburlită. 

- Sigur, zise. Trecu apoi cureaua de piele a Harpei peste capul lui Merlin și i-o 
aşeză pe umăr. Ştii că asta este o responsabilitate, băiete! Noi toți depindem de 
tine. Chiar şi așa, îţi doresc să fie totodată o bucurie. Cu fiecare atingere a acelor 
corzi, fie să umpli de flori un nou câmp! Tăcu puţin, privindu-l gânditor pe 
Merlin. Apoi îşi cobori vocea şi adăugă: Și fie să te vindeci și tu, în vreme ce 
vindeci pământul! 

Un tunet de aplauze răsună în jurul cercului sacru. Și cu asta, Marele 
Consiliu al Fincayrei luă sfârşit. 

PARTEA ÎNTÂI 


I. SALVATORUL 


C ând am ajuns în vârful dealului, mi-am ridicat puțin mai sus pe umăr 
Harpa Înflorită. Primele raze ale zorilor brăzdau cerul, pictând norii în 
stacojiu şi roşu aprins. Lumina rubinie atingea dealurile cele mai 
îndepărtate, aprinzând cei câțiva copaci subțiratici care se profilau asemenea 
unor fire de păr pe linia orizontului. Şi totuşi, în ciuda copacilor înflăcărați, 
dealurile înseşi rămâneau întunecate, în aceeaşi culoare ca firele de iarbă 
sfărâmicioase de sub ghetele mele de piele — culoarea sângelui uscat. 

Chiar şi aşa, în vreme ce sub tălpile mele pârâia pământul pârjolit, am 
început să zâmbesc. Abia băgam în seamă vântul îngheţat care îmi 
pătrundea prin tunica de culoare cafenie și îmi muşca obrajii. Căci mă 
simțeam încălzit de sarcina mea. Sarcina pe care mi-o îndeplineam deja de 
trei săptămâni. Misiunea de a trezi la viață pământul. 

La fel cum făcuse cu mult timp în urmă marele vrăjitor Tuatha, tatăl 
tatălui meu, purtasem Harpa peste ce mai rămăsese din câmpuri și păduri. 
Și, la fel ca Tuatha însuși, făcusem acele ţinuturi să revină la viață - ba chiar 
cu o uşurinţă surprinzătoare, aş fi putut adăuga. Harpa răspundea mult mai 
uşor, pe zi ce trecea. Aproape că părea dornică să facă ce voiam eu. Ca și 
cum pe mine mă aşteptase încă din vremea lui Tuatha. 

Desigur, chiar şi cu acest succes al meu, îmi dădeam seama că nu eram 
vrăjitor. Ştiam doar lucrurile de bază ale magiei. N-aş fi rezistat nici măcar o 
zi ca ucenic al unuia ca Tuatha. Şi totuşi... Eram ceva. O salvasem pe 
prietena mea, Rhia, de la o moarte sigură de mâna lui Stangmar. Îi 
dărâmasem acestuia castelul. Plus că distrusesem planurile stăpânului său, 
Rhita Gawr. Mi se părea firesc aşadar ca Marele Consiliu să-mi fi încredințat 
mie Harpa. Şi ca Harpa să facă ce-i ceream. 

M-am apropiat de o formaţiune de stânci întunecate şi am observat o 


viroagă mică aflată la baza ei. Era limpede că viroaga asta nu mai văzuse 
niciun strop de apă de mulţi ani. Pământul care nu fusese spulberat de vânt 
arăta crăpat şi uscat ca o carcasă pârjolită de soare. În afară de un copac 
singuratic şi strâmb, care mai avea doar o fâşie de coajă rămasă pe trunchi și 
nici măcar o frunză, nu era urmă de viaţă acolo. Nici plante. Nici insecte. 
Nici vreun fel de animale. 

Zâmbind încrezător, am frecat vârful noduros al toiagului meu, simțind 
crestăturile adânci din lemn și mirosind aroma iute de tsuga. L-am așezat pe 
pământ, apoi am tras cureaua de piele a Harpei de pe umărul meu, având 
grijă să nu se încurce în şnurul săculețului cu ierburi pe care mi-l dăduse 
mama în ultimele momente petrecute împreună. Ţinând Harpa pe brațul 
stâng, i-am cercetat desenele florale complicate, incrustaţiile din lemn de 
frasin, găurile de sunet atent spaţiate. Corzile, făcute din maţe de capră, 
luceau întunecate în lumina zorilor. Iar gâtul, care unea cutia de rezonanță 
cu rama, se arcuia la fel de grațios ca aripa unei lebede. Într-o bună zi, mi- 
am promis, voi învăţa cum să construiesc o harpă ca aceasta. 

O altă pală rece de vânt m-a lovit, şi eu mi-am trecut degetele peste corzi. 
Muzica a izbucnit dintr-odată, o muzică magică, vioaie, care mi-a înveselit 
inima așa cum nimic nu o mai făcuse de când o auzisem pe mama mea 
cântând cu atât de mult timp în urmă. Deşi purtasem deja Harpa peste zeci 
de dealuri, nu mă săturasem câtuşi de puţin de cântecul ei răsunător. Şi 
ştiam că nu aveam să mă satur niciodată. 

O mlădiţă de ferigă s-a ridicat din pământ şi a început să se desfacă. Am 
ciupit din nou corzile. 

Deodată, panta dealului a revenit la viață. Lujeri fragili au devenit fire 
verzi şi mlădioase de iarbă. Un pârâiaș a început să curgă prin viroagă, 
îmbibând pământul însetat. Floricele mici albastre, stropite cu picături de 
rouă, au ţâşnit de-a lungul malurilor. O mireasmă nouă a umplut aerul, un 
amestec de levănţică, lămâiță și cedru. 

Am tras adânc în piept această izbucnire de arome, în vreme ce ascultam 
melodia Harpei care încă mai pulsa în aer. Apoi zâmbetul mi s-a stins, căci 
mi-am amintit de miresmele colecţiei de ierburi a mamei mele. Ce mult 
trecuse de când nu le mai mirosisem! Încă dinainte să mă nasc eu, Elen-cea- 


cu-Ochii-de-Safir se înconjurase de petale, seminţe, frunze şi rădăcini 
uscate, bucăţi de scoarță de copac şi orice altceva putea folosi pentru a 
vindeca rănile altora. Deși bănuiam că uneori îşi umplea viața cu asemenea 
lucruri doar pentru că îi plăceau toate acele arome. La fel făceam şi eu - cu 
excepţia mărarului, care îmi stârnea strănutul. 

Dar mult mai mult decât aromele pe care le prețuia, îmi plăcea compania 
mamei mele. Întotdeauna încerca să mă facă să mă simt bine şi în siguranţă. 
Chiar şi când lumea nu o lăsa - ceea ce se întâmpla mult prea des. A avut 
grijă de mine în toți acei ani violenţi din Gwynedd, numit de unii Ţara 
Galilor, fără măcar să ceară recunoștință. Chiar şi atunci când a devenit rece 
şi distantă în speranța de a mă apăra de trecut, chiar şi atunci când aproape 
mă sufocam de furie în fața refuzului ei de a-mi răspunde la întrebările 
legate de tatăl meu, chiar şi atunci când mă răzbunam, copleșit de furie şi 
confuzie, refuzând să mă adresez ei cu acel singur cuvânt pe care își dorea 
atât de mult să îl audă - chiar și atunci o iubeam. 

Iar acum, când înţelegeam în sfârşit ce făcuse pentru mine, nu puteam să- 
i mulțumesc. Era departe, mult prea departe, dincolo de cețuri, dincolo de 
ocean, dincolo de coasta stâncoasă din Gwynedd. Nu o puteam atinge. Nu 
mă mai puteam adresa ei cu acel cuvânt: mamă. 

Un culic mare a ciripit pe creanga copacului, aducându-mă cu gândurile 
în prezent. Ce cântec vesel şi puternic! Am ciupit din nou corzile harpei. 

În faţa ochilor mei, copacul însuşi s-a trezit la viaţă. S-au format muguri, 
s-au ivit frunze, iar fluturi cu aripi strălucitoare au zburat către ramuri. O 
coajă cenușie, netedă, a îmbrăcat întregul trunchi şi crengile. Rădăcinile s-au 
umflat, încleştându-se de malul apei, care acum se rostogolea repede către 
poalele dealului. 

Un fag. Am zâmbit, văzând cum ramurile sale groase se întindeau spre 
cer. Briza a trecut printre frunzele lui argintii, făcându-le să vălurească. De 
câte ori vedeam un fag, era ceva în înfăţişarea lui care mă umplea mereu de 
pace, de o putere calmă. Şi îl salvasem. Îl adusesem înapoi la viaţă. La fel 
cum adusesem la viaţă întregul deal, asemenea multor dealuri înainte. Am 
simţit fiorul propriei puteri. Marele Consiliu făcuse o alegere bună. Poate că, 
într-adevăr, aveam inima unui vrăjitor. 


Apoi mi-am zărit chipul oglindit într-un ochi de apă format între 
rădăcinile copacului de lângă mal. Surprins de obrajii mei plini de cicatrice 
şi de ochii negri, lipsiţi de lumină, zâmbetul mi s-a stins. Cum îmi descrisese 
Rhia ochii în prima zi când ne întâlniserăm? „Ca două stele ascunse de 
nori.“ Mi-am dorit să pot vedea din nou cu ochii, cu propriii ochi. 

Să văd cu cea de-a doua vedere a mea era, desigur, mult mai bine decât să 
fiu orb. Nu puteam să uit acel moment miraculos când descoperisem că 
puteam într-adevăr să văd fără ochii mei. Şi totuşi, cea de-a doua vedere nu 
o înlocuia pe cea adevărată. Culorile erau mai şterse, detaliile, neclare, 
întunecimea era cu atât mai aproape. Ce n-aş fi dat să-mi vindec ochii! Deși 
arşi şi inutili, ştiam în permanenţă că erau acolo. Îmi aminteau în mod 
constant de tot ce pierdusem. 

Și pierdusem atât de mult! Aveam doar treisprezece ani, şi deja îmi 
pierdusem mama, tatăl, căminele pe care le cunoscusem, precum şi propriii 
ochi. Aproape că o auzeam pe mama, în felul ei încurajator, întrebându-mă 
dacă şi câștigasem ceva. Dar ce? Curajul de a trăi singur poate. Şi abilitatea 
de a salva toate pământurile pustiite ale Fincayrei. 

M-am întors din nou către fag. Salvasem deja o bună parte din Dealurile 
Întunecate, de la ruinele Castelului Înnegurat, acum un cerc sacru de pietre, 
până aproape de marginea de nord a Mlaştinii Bântuite. În următoarele 
câteva săptămâni aveam să aduc din nou la viață şi restul. Apoi urma să fac 
la fel pentru Câmpiile Ruginii. Deşi avea multe mistere, Fincayra nu era de 
fapt un loc prea mare. 

Am pus jos Harpa şi m-am apropiat de fag. Mi-am aşezat palmele pe 
coaja netedă, argintie, şi mi-am desfăcut degetele, simțind cum curgea viața 
prin trunchiul maiestuos. Apoi mi-am strâns buzele și am scos un sunet jos, 
foşnitor. Copacul s-a cutremurat, ca și cum s-ar fi eliberat din nişte lanţuri 
nevăzute. Ramurile sale au fremătat, scoțând un sunet foşnitor asemănător 
cu al meu. 

Am dat din cap, încântat de abilităţile mele. Am scos din nou acel sunet 
foşnitor. Din nou, copacul a răspuns. De data asta însă a făcut mai mult 
decât să tremure doar. Căci îi dădusem o comandă. 

„Apleacă-te! Apleacă-te până la pământ!“ Voiam să mă aşez în cele mai 


înalte ramuri ale sale. Apoi aveam să-i comand să se îndrepte la loc, pentru a 
mă ridica spre cer. Căci, de când îmi aminteam, adorasem să mă cațăr în 
vârful copacilor. Pe orice vreme. Dar întotdeauna simțisem nevoia să urc 
acolo singur — până astăzi. 

Ezitând, cu multe pocnituri şi scârțâituri, marele fag a început să se 
aplece. O bucată de scoarță s-a desprins de trunchi. Am întins gâtul, 
urmărind cum coborau cele mai înalte ramuri. Când copacul s-a îndoit în 
faţa mea, mi-am ales locul, o ramificaţie nu departe de vârf. 

Deodată, am auzit un alt sunet foşnitor. Copacul a încremenit şi, încet, a 
început să se îndrepte la loc. Furios, mi-am repetat comanda. Copacul s-a 
oprit iar, apoi a început din nou să se aplece spre mine. 

Și iarăşi un sunet foşnitor a umplut aerul. Copacul a încetat să se mai 
aplece şi a dat din nou să se îndrepte. 

Obrajii mi s-au înfierbântat. Cum se putea aşa ceva? Mi-am adâncit 
degetele în trunchi, gata să încerc din nou, când un râs limpede, ca un 
clopoțel, mi-a ajuns la ureche. M-am răsucit şi am văzut o fată înveșmântată 
în frunze, cu ochii albaștri-cenușii şi o coamă de păr castaniu ondulat. Viţe 
lucioase se înfășurau în jurul trupului ei ca şi cum ea însăşi era un copac. Mă 
privea, încă râzând, cu mâinile pe cordonul ei de iarbă împletită. 

- Rhia! Ar fi trebuit să-mi dau seama! 

Ea şi-a lăsat capul într-o parte. 

— Aşa de repede te-ai plictisit de limba fagului? Iar vorbeşti ca un celt. 

- Încă aş mai vorbi cu fagul, dacă nu ne întrerupeai. 

Rhia și-a scuturat buclele castanii, cu frunze prinse în ele. 

- Nu ţi-am întrerupt vorba. Doar comanda. 

Exasperat, m-am uitat în sus la fag, care acum stătea din nou perfect 
drept, cu frunzele sale argintii răsucindu-se în vânt. 

- Pleacă, te rog! 

Și-a scuturat buclele iar. 

- Ai nevoie de o călăuză. Altfel, ai putea să te rătăceşti. S-a uitat 
îngrijorată la fag şi a adăugat: Sau să încerci ceva nesăbuit. 

M-am strâmbat. 

- Tu nu ești călăuza mea! Te-am invitat să vii cu mine, ai uitat? Şi când am 


făcut-o, nu m-am gândit că o să încerci să te amesteci în ce fac eu. 

- Şi când am început să te învăţ limba copacilor, nu m-am gândit că o s-o 
folosești ca să le faci rău. 

- Să le fac rău? Nu vezi ce fac? 

- Ba da. Şi nu-mi place. A lovit cu piciorul în pământ, culcând iarba. E 
periculos - şi lipsit de respect - să faci un copac să se îndoaie așa. Ar putea 
să se rănească. Sau chiar să moară. Dacă vrei să stai într-un copac, atunci 
urcă singur. 

— Ştiu ce fac. 

- Atunci n-ai învăţat nimic în ultimele trei săptămâni. Ai uitat prima 
regulă a limbii copacilor? „Ascultă înainte de a vorbi.“ 

- Priveşte! O să-ţi arăt cât de mult am învăţat. 

Ea a venit la mine cu paşi mari și m-a strâns de cot cu mâna ei puternică. 

- Câteodată îmi pari un băieţel. Atât de sigur pe tine, cu atât de puţină 
minte! 

- Pleacă de-aici! m-am răstit. Eu am salvat copacul ăsta. L-am adus înapoi 
la viaţă. Pot să-l fac să se îndoaie, dacă vreau. 

Rhia s-a încruntat. 

- Nu, Merlin. Nu tu ai salvat copacul. Mi-a dat drumul la braţ și a arătat 
către instrumentul care zăcea în iarbă. Harpa Înflorită a salvat copacul. Tu 
eşti doar cel care cântă la ea. 


II. O PRIMIRE AŞA CUM SE CUVINE 


U - nde a dispărut toată dulceaţa? 

M-am lăsat pe spate în iarba moale, plăcut mirositoare, din poiana care 
cobora în pantă ușoară, cu grijă să nu mă lovesc cu capul de Harpă. Chiar şi 
fără să îmi pot folosi ochii, cea de-a doua vedere a mea putea să desluşească 
uşor fructele rotunde, rozalii, din mâna Rhiei. Ştiam că întrebarea ei se 
referea la fructe, care nu erau nici pe departe atât de dulci cum voia. Dar în 
zilele care trecuseră de la înfruntarea noastră de lângă fag, îmi pusesem și eu 
aceeaşi întrebare — referitoare la prietenia noastră. 


Deşi apărea şi dispărea într-un fel imprevizibil, Rhia nu mă lăsa niciodată 
prea mult timp singur. Continua să mă însoţească peste coamele dealurilor 
şi prin văi, uneori în tăcere, alteori în cântec. Continua să își facă popasul 
în preajma mea și să-şi împartă cele mai multe mese cu mine. Continua 
chiar să spună că e călăuza mea, deşi era limpede ca bună ziua că nu aveam 
nevoie de o călăuză. 

Și totuşi, în ciuda prezenţei ei continue, un zid invizibil ne despărțea 
acum. Deși într-un fel călătoream împreună, de fapt călătoream separat. Ea 
pur şi simplu nu înţelegea. Și asta continua să-mi stea pe inimă. Nu puteam 
nici măcar să mă apuc să-i explic încântarea pe care o simţeam când 
aduceam pământul din nou la viață, când îl coloram în verde, cu muguri și 
promisiunea unei vegetații bogate. Ori de câte ori încercam, îmi ţinea unul 
din discursurile ei despre Harpa Înflorită. Sau, şi mai rău, îmi arunca una 
din privirile ei pătrunzătoare, care păreau să mă sfredelească. De parcă ar fi 
ştiut tot ce gândeam și simțeam, fără să aibă nevoie măcar să întrebe. După 
tot ce făcusem pentru ea! Oare toate fetele erau la fel de înnebunitor de 
dificile ca ea? 

Am arătat spre tufă, cu ramurile ei încurcate pline de fructe roz. 

- Dacă nu-ţi plac, de ce le mai mănânci? 

A răspuns, continuând să culeagă fructe de pe crengi: 

- Trebuie să fie unele mai dulci pe aici. Știu bine. 

- De unde știi? 

A ridicat din umeri nepăsătoare, în vreme ce își îndesa în gură o mână de 
fructe. 

- Mmm! Pur şi simplu ştiu. 

- Ţi-a spus cineva? 

- O voce mică dinlăuntrul meu. O voce care se pricepe la fructe. 

- Fii rezonabilă, Rhia! Fructele din tufa asta nu s-au copt încă. Ar fi mai 
bine să aștepți până găsești alta. 

M-a ignorat şi a continuat să mestece. 

Am rupt un mănunchi de iarbă şi l-am aruncat în josul pantei. 

- Şi dacă mănânci atât de multe fructe acre, încât n-o să mai ai loc pentru 
unele dulci? 


S-a întors spre mine, cu obrajii la fel de umflaţi de fructe ca fălcile pline cu 
ghinde ale unei veverite. 

- Mmm! a făcut ea, înghițind. În cazul ăsta, cred că ar trebui să fie ziua 
pentru fructe acre, şi nu dulci. Dar vocea aia plăpândă îmi spune că aici sunt 
şi unele mai dulci. E vorba de a avea încredere în fructe. 

- Încredere în fructe! Ce naiba vrei să spui? 

- Doar ce am spus. Uneori, e mai bine să iei viața ca şi cum ai pluti la vale 
pe un râu mare. Să asculţi apa și să o laşi să te conducă, în loc să încerci să 
schimbi cursul râului. 

- Ce au fructele de-a face cu râurile? 

Buclele ei castanii au săltat când a scuturat din cap. 

- Mă întreb... oare toţi băieţii sunt la fel de dificili ca tine? 

- Ajunge! 

Am sărit în picioare şi mi-am prins Harpa Înflorită pe spate, strâmbându- 
mă când am simţit vechea durere dintre umeri. Am pornit să traversez 
poiana, iar capătul toiagului meu a lăsat un şir de găurele în iarbă. Am 
observat în stânga un păducel adus la viață, dar încă aplecat, şi am întins 
mâna peste umăr ciupind o singură coardă. Păducelul s-a îndreptat imediat 
şi a explodat într-o mulțime de flori albe și roz. 

M-am uitat iar la Rhia, sperând că ar putea măcar să-mi ofere un cuvânt 
de laudă, chiar și cu jumătate de gură. Dar ea părea complet ocupată să-şi 
plimbe degetele pe ramurile tufei cu fructe. M-am întors către dealul ruginiu 
care se înălța la marginea poienii şi am pornit-o cu paşi repezi spre el. 
Creasta dealului era acoperită cu mănunchiuri de stânci cufundate în 
umbră, genul de loc care ar fi putut ascunde peșterile goblinilor războinici. 
Deşi întâlnisem multe asemenea locuri în drumurile mele peste Dealurile 
Întunecate, încă nu văzusem vreun semn al goblinilor. Poate că, până la 
urmă, îngrijorarea lui Cairpre nu fusese justificată. 

Deodată, m-am oprit. Am recunoscut cele două proeminențe ascuţite care 
se înălțau din creastă şi m-am jucat cu toiagul meu, răsucindu-l în mână, în 
vreme ce un gând nou îmi dădea târcoale. Am cotit-o spre vest, în josul 
pantei. 

Rhia m-a strigat. 


Mi-am înfipt toiagul în pământ şi m-am întors spre ea. 

- Ce-i? 

A fluturat spre deal o mână pătată de fructe. 

- N-ai luat-o într-o direcţie greşită? 

- Nu. Am niște prieteni pe care vreau să-i văd. 

S-a încruntat. 

- Şi sarcina ta? Nu ai voie să te odihneşti până nu termini cu Dealurile 
Întunecate. 

- N-o să mă odihnesc! Am lovit cu piciorul iarba deasă de sub gheata 
mea. Dar nimeni n-a zis că în drumul meu trebuie să-mi ocolesc prietenii. 
Mai ales pe cei care chiar ar aprecia ceea ce fac. Cu toată vederea mea 
limitată, n-am putut să nu-i văd obrajii îmbujorându-se. Prietenii mei au o 
grădină, am adăugat. Vreau să o fac să înflorească aşa cum n-a mai fost 
niciodată. 

Rhia a mijit ochii. 

- Dacă îţi sunt prieteni adevăraţi, vor fi sinceri cu tine. Îţi vor spune să te 
întorci şi să-ți termini sarcina. 

M-am îndepărtat cu paşi apăsaţi. O pală aspră de vânt m-a lovit în faţă, 
făcându-mi ochii fără lumină să lăcrimeze. Dar am coborât mai departe pe 
pantă, cu tunica fluturându-mi în jurul picioarelor. „Dacă îți sunt prieteni 
adevărați, vor fi sinceri cu tine.“ Cuvintele Rhiei îmi răsunau în minte. De 
fapt, ce era un prieten? Nu cu mult timp în urmă, crezusem că Rhia e 
prietena mea. lar acum îmi stătea mai degrabă ca un spin în coastă. Fără 
prieteni! Poate ăsta era răspunsul. Prietenii erau pur și simplu prea 
nestatornici, prea dificili. 

Mi-am mușcat buza. Un prieten adevărat ar fi cu totul diferit, desigur. 
Cineva ca mama mea - pe de-a-ntregul loial, întotdeauna gata să-ţi acorde 
sprijin. Dar ea era unică. Nu mai era nimeni ca ea în Fincayra. Şi totuşi... 
poate că, în timp, aș putea să ajung să îi consider şi pe alţii la fel. Ca, de 
pildă, pe cei doi oameni pe care mă pregăteam să îi vizitez, Teilean şi 
Garlatha. Cu o singură ciupitură a corzilor harpei mele aş fi putut să 
înfrumuseţez atât grădina lor, cât şi prietenia noastră. 

Vântul s-a domolit pentru o clipă. În vreme ce îmi ştergeam ochii cu 


mâneca, am auzit paşii uşori ai Rhiei în iarba din spatele meu. În ciuda 
frustrării pe care mi-o producea prezenţa ei, m-am simţit oarecum uşurat. 
Bineînţeles, nu pentru că aveam nevoie de compania ei. Pur și simplu voiam 
să vadă mulțumirile şi admiraţia pe care aveam să le primesc curând de la 
nişte prieteni adevărați. 

M-am întors cu fața la ea. 

- Deci ai hotărât să vii cu mine. 

Cu un chip mohorât, a clătinat din cap. 

- Tot mai ai nevoie de o călăuză. 

- N-o să mă rătăcesc, dacă asta vrei să spui. 

Ea doar s-a încruntat. 

Fără să mai spun nimic, am pornit-o în josul pantei, afundându-mi 
călcâiele în iarbă. Rhia a rămas aproape, la fel de tăcută ca o umbră. Când 
am ajuns în câmpie, s-a oprit şi ultima adiere de vânt. Ceaţa plutea în aerul 
înăbuşitor, iar soarele ne ardea. Acum, când îmi ştergeam ochii, era din 
cauza transpiraţiei înțepătoare. 

Am mers în tăcere toată după-amiaza. Din când în când, pământul 
devenea uscat şi sfărâmicios, şi atunci ciupeam puţin corzile, lăsând în urmă 
câmpuri acoperite cu ierburi verzi, pâraie repezi şi toate formele de viață 
renăscută. Dar, deși soarele continua să ne încălzească spinările, nu putea 
face același lucru și cu dispoziţia noastră. 

În sfârşit, am zărit un povârniș familiar, despicat de o fisură adâncă. În ea, 
părând să răsară din piatra şi țărâna dealului însuși, se ridica o colibă de 
piatră. Era înconjurată de un zid ruinat, de câţiva butuci de viţe ce se târau 
pe pământ şi de un pâlc de pomi fructiferi subţiri. Nu era cine ştie ce 
grădină. Şi totuși, în zilele dinaintea prăbuşirii Castelului Înnegurat, păruse 
o adevărată oază în mijlocul Câmpiilor Ruginii. 

Ce surprinși aveau să fie vechii mei prieteni, Teilean și Garlatha, când 
urma să le aduc o bogăţie nemărginită în grădina lor sărăcăcioasă! Vor fi atât 
de recunoscători, încât nici nu-și vor găsi cuvintele. Poate chiar Rhia va fi în 
sfârşit impresionată. De cealaltă parte a zidului, la umbra unor ramuri 
înfrunzite, am zărit două capete albe. Teilean şi Garlatha. Stăteau unul lângă 
altul pe un pat de flori de un galben strălucitor, iar capetele li se mișcau în 


sus și-n jos, ţinând ritmul unei muzici pe care doar ei o auzeau. Am zâmbit, 
gândindu-mă la minunatul dar pe care îl aveam pentru ei. Când îi văzusem 
ultima dată, în drum spre Castelul Înnegurat, nu eram decât un băiat 
zdrenţăros, cu o slabă nădejde de a rămâne în viață până la sfârșitul acelei 
zile. Nu se aşteptaseră să mă mai vadă vreodată. Nici eu nu mă așteptasem să 
mă întorc. Am grăbit pasul; la fel şi Rhia. 

Când mai aveam vreo douăzeci de pași până la zidul dărăpănat, cele două 
capete s-au înălțat în acelaşi timp, ca niște iepuri într-o pajiște, în zori. 
Teilean a fost primul care s-a ridicat în picioare. I-a oferit o mână mare și 
zbârcită Garlathei, dar ea i-a îndepărtat-o și s-a ridicat fără niciun ajutor. 
Ne-au privit cum ne apropiam, Teilean mângâindu-și favoriţii zbârliţi, 
Garlatha ferindu-și ochii de soare cu palma. Am pășit peste zid, urmat de 
Rhia. În ciuda greutăţii Harpei pe umărul meu, am rămas cât am putut de 
drept. 

Ridurile de pe chipul Garlathei s-au adâncit când a zâmbit cu blândeţe. 

- Te-ai întors, a spus. 

- Da, am răspuns, răsucindu-mă într-o parte pentru ca ei să poată vedea 
Harpa. Şi v-am adus ceva. 

Fruntea lui T'eilean s-a încruntat. 

- Vrei să zici că ai adus pe cineva. 

Rhia a pășit în faţă. Ochii ei albaştri-cenuşii au sclipit la vederea celor doi 
grădinari în vârstă stând în fața colibei lor modeste. Fără să aștepte să fie 
prezentată, i-a salutat cu o înclinare a capului. 

- Eu sunt Rhia. 

- Şi eu sunt Teilean. Iar aceasta este nevasta mea de șaizeci și şapte de ani, 
Garlatha. 

Femeia cu păr alb s-a încruntat şi l-a lovit în fluierul piciorului, dar abia 
nimerindu-l. 

- Şaizeci şi opt, prost bătrân! 

- Scuze, scumpo! Şaizeci și opt. S-a dat un pas în spate înainte de a 
adăuga: Ştiţi, ea are întotdeauna dreptate. 

Garlatha a pufnit. 

- Bucură-te că avem oaspeţi, altfel aș fi venit după tine cu făraşul meu de 


grădină! 

Bărbatul ei a aruncat o privire la fărașul pe jumătate îngropat în stratul de 
flori şi şi-a fluturat braţul în aer, jucăuş ca un pui de urs. 

- Din nou ai dreptate. Fără oaspeţii ocazionali care să mă protejeze, mă 
îndoiesc că aş fi supraviețuit atâta vreme. 

Rhia și-a înăbușit un hohot de râs. 

Garlatha, cu faţa îmblânzită, l-a luat de mână pe Teilean. Au rămas aşa o 
clipă, în tăcere, la fel de cenuşii ca pietrele din pereţii colibei lor. Frunzele 
tremurau uşor în jur, ca şi cum ar fi adus un tribut mâinilor devotate care 
îngrijiseră această grădină vreme de atâţia ani. 

- Îmi amintiţi de doi copaci, a remarcat Rhia. Copaci care au împărţit 
acelaşi pământ atât de mult timp, încât au crescut uniţi, împletindu-și 
rădăcinile şi restul. 

Garlatha, cu ochii sclipind, și-a privit tovarășul de viaţă. 

Am decis să încerc din nou. 

- Că tot vorbim de lucruri care cresc, v-am adus... 

- Da! a exclamat bătrânul, întrerupându-mă. Ne-ai adus-o pe prietena ta, 
Rhia. S-a întors către ea. Te primim cu drag, la fel cum întâmpinăm lumina 
soarelui. 

Garlatha m-a tras de mâneca tunicii. 

- Şi prietenul care a venit înainte cu tine, cel cu nasul cât un cartof? 

- Shim e bine, am răspuns eu răstit. Şi acum... 

- Deşi nasul lui, m-a întrerupt Rhia, e şi mai mare ca înainte. 

Garlatha a ridicat din sprânceană. 

- Chiar părea plin de surprize flăcăul ăla! 

Mi-am dres glasul, spunând pe un ton dramatic: 

- Iar acum, am o surpriză minunată pentru voi doi. 

Dar înainte să-mi pot încheia propoziţia, bătrâna vorbea din nou cu Rhia: 

- Tu vii din Pădurea Druma? Straiele tale sunt tesute aidoma celor ale 
elfilor pădurii. 

- Druma e casa mea, şi aşa a fost toată viaţa. 

Garlatha s-a aplecat spre ea. 

- E adevărat ce am auzit? Că acolo încă mai poate fi găsit cel mai rar 


dintre toţi copacii, în care fiece creangă poartă un fel diferit de fructe? 

Rhia s-a luminat la față. 

- Ce-ai auzit e adevărat. Copacul shomorra se află într-adevăr acolo. S-ar 
putea spune chiar că el e grădina mea. 

- Ce mai grădină ai, atunci, copila mea! Ce mai grădină! 

Simţindu-mă tot mai frustrat, am lovit cu toiagul în pământ. 

- Am un dar pe care vreau să-l ofer chiar acestei grădini. 

Niciunul din bătrâni nu a părut să mă audă şi au continuat să îi pună 
Rhiei întrebări despre Pădurea Druma. Păreau mai interesați de ea decât de 
mine. Eu, care le adusesem ceva atât de preţios! 

În cele din urmă, braţul musculos al lui T'eilean s-a ridicat către un fruct 
spiralat care atârna pe o creangă deasupra capului său. Cu o mișcare 
graţioasă a mâinii, l-a cules. Purpuriul pal al fructului lucea în palma lui. 

- Un larkon, a spus el cântat. Cel mai frumos dar al pământului pentru 
umila noastră casă. M-a cercetat cu privirea în tăcere, apoi a adăugat: Mi- 
aduc aminte că îţi plăcea gustul lui. 

„În sfârşit!“ mi-am spus. Dar în clipa în care am întins mâna pentru a lua 
fructul, Teilean s-a răsucit şi i l-a dat Rhiei, spunând: 

- De aceea sunt convins că prietenei tale îi va plăcea la fel de mult. 

Am privit-o cum ia fructul şi am simţit că îmi ard obrajii. Înainte să pot 
însă spune ceva, el a cules un alt fruct spiralat şi mi l-a oferit. 

- Suntem onoraţi că te-ai întors, a zis. 

- Onorati? am întrebat, cu neîncredere în voce. 

Mă simţeam tentat să spun mai multe, dar m-am abținut. 

Teilean a schimbat o privire cu Garlatha, apoi şi-a întors din nou ochii 
spre mine. 

- Băiatul meu, să te primim ca oaspete în casa noastră este cea mai mare 
onoare pe care ţi-o putem acorda. E ceea ce am făcut pentru tine data 
trecută şi e ceea ce facem pentru tine şi acum. 

- Dar de data asta, Teilean, am Harpa Înflorită! 

- Da, da, am văzut asta. 

Colţurile gurii i s-au lăsat în jos şi pentru prima oară a părut să-şi arate 
povara anilor. 


- Dragul meu băiat, Harpa Înflorită este cea mai minunată dintre toate 
Comorile, binecuvântată cu însăși magia seminţei. Dar în casa noastră, noi 
nu primim cu bucurie oaspeţii pentru ceea ce cară în spinare. Îi întâmpinăm 
pentru ceea ce au altundeva. 

Ghicitori! De la cineva pe care îl crezusem prieten. M-am încruntat şi mi- 
am dat la o parte de pe faţă câteva fire de păr răzlețe. 

Teilean a tras aer adânc în piept înainte să continue: 

- Ca gazde ale voastre, vă datorăm ospitalitate. La fel şi sinceritate. Dacă 
greutatea Harpei atârnă pe spatele tău, atunci la fel atârnă şi greutatea mult 
mai mare a vindecării pământurilor noastre, înainte să fie prea târziu. Multe 
depind de tine, băiatul meu. Cu siguranță, timpul tău e prea scurt şi prea 
preţios pentru a vizita niște oameni simpli ca noi. 

Mi s-au încleştat fălcile. 

- artă-mă, dar încerc doar să fiu sincer. 

— Aşteaptă, Merlin! a protestat Rhia. 

Nu am mai auzit şi restul cuvintelor ei, căci deja păşisem peste zidul de 
piatră. Singur, m-am îndepărtat cu pași mari peste câmp, cu corzile Harpei 
răsunându-mi discordant pe spate. 


III. UN VÂNT CALD 


C u doar stelele drept acoperământ, mi-am petrecut acea noapte ghemuit 
în adâncitura unui mal de pârâu. Tulpini de trestie, umede de rouă, îmi 
stăteau sub cap. Cu o mână, puteam atinge apa repede care cădea în cascadă 
peste trepte de piatră îmbrăcate în muşchi. Cu cealaltă mână, puteam să 
ating Harpa Înflorită şi toiagul meu, care zăceau printre trestii. 

Ar fi trebuit să fiu fericit că eram singur, eliberat de ceea ce lumea numea 
prieteni. Şi totuşi, când ciupisem corzile magice în acest loc, aducând la viață 
pârâul, nu simțisem nicio bucurie. Nici când privisem cum stuful și 
mușchiul țâşnesc din pământul uscat. Nici măcar atunci când îl zărisem pe 
Pegas pe cer în toiul nopții, deşi era de multă vreme constelația mea 
preferată, încă din noaptea când mama mea mi-o arătase pentru prima oară. 


În această noapte am dormit în răstimpuri şi nu am călărit pe spatele 
înaripat al lui Pegas, așa cum făcusem de multe ori până atunci în visele 
mele. În schimb, m-am aflat într-un vis diferit. Stăteam pe o piatră stacojie şi 
îmi priveam mama cum se apropia. Cumva, ochii mi se vindecaseră. Puteam 
să văd din nou. Să văd cu adevărat! Soarele strălucea în părul ei auriu şi o 
lumină diferită juca în ochii ei albaștri plini de viață. Vedeam chiar şi 
rămurica de tsuga pe care o ţinea în mână. 

Apoi, şocat, am descoperit că dinţii mei din faţă creșteau întruna, 
făcându-se mai lungi. Mult mai lungi. Se tot alungeau, răsucindu-se precum 
colții unui mistreț sălbatic. Iar vârfurile lor, asemenea unor pumnale, erau 
aţintite direct spre ochii mei. În vreme ce dinţii continuau să mi se 
lungească, am intrat în panică. Am ţipat. Mama a venit în fugă, dar era prea 
târziu pentru a mă mai ajuta. Mi-am înfipt unghiile în față, încercând să-mi 
smulg dinţii cu mâinile. N-am putut să-i scot. N-am putut să-i opresc. 

Încet, inexorabil, dinţii s-au tot răsucit, până când vârfurile lor mi-au 
ajuns la ochi. Ochii mei! În doar câteva secunde aveau să fie străpunși. Cu 
un țipăt de durere, i-am simţit perforându-se. Eram din nou orb, complet 
orb. 

M-am trezit. 

Am văzut pârâul, clipocind lângă mine. Deasupra, pe cer, plutea Pegas. 
Am ridicat capul dintre trestii. Era doar un vis. Şi atunci, de ce inima 
continua să-mi bubuie? Cu grijă, mi-am pipăit obrajii, brăzdaţi de cicatricele 
produse de focul care mă orbise în viața reală. Mă dureau îngrozitor de la 
noile zgârieturi pe care tocmai mi le făcusem. Totuşi, inima mă durea şi mai 
tare. Şi toate astea de la un foc pe care eu însumi l-am aprins! Să-mi pierd 
ochii era suficient de rău. Să-mi fac eu singur rău era şi mai şi. Pentru prima 
oară după multe luni, m-am întrebat dacă Dinatius, celălalt băiat prins în 
focul pe care eu îl pornisem, supravieţuise. Încă îi auzeam tipetele de agonie, 
scâncetele de spaimă. 

Mi-am lăsat faţa în trestii şi am plâns. Râul curgea, și la fel și lacrimile 
mele. Încet-încet, plânsul mi s-a potolit. Şi totuşi mi se părea că suspinele 
continuau, undeva dincolo de clipocitul apei. Am înălțat capul şi am ascultat 
cu atenţie. 


Alte suspine, întretăiate de gemete prelungi, gâfâite. Ştergându-mi obrajii 
umezi şi dureroşi cu mâneca tunicii, m-am apropiat mai mult de marginea 
pârâului. În ciuda întunericului, a doua vedere a mea a desluşit cursul apei 
pe o oarecare distanță. Cu toate astea nu am putut să descopăr sursa 
sunetului jalnic. Poate era doar prelungirea amintirii mele. 

M-am aplecat peste apa curgătoare şi am pipăit cu mâinile printre 
tulpinile de stuf. Genunchii îmi tot alunecau de pe marginea malului 
noroios, până ce era cât pe ce să cad în apă. Am continuat să caut, deşi nu 
am găsit nimic. Absolut nimic. Și totuşi, plânsul și gemetele păreau să vină 
de undeva de foarte aproape, poate chiar din apă. 

„Chiar din apă.“ Asta era! Dar cum se putea așa ceva? 

Am dat să-mi bag mâna stângă în apă, apoi m-am oprit. Vechea durere 
îmi zvâcnea între omoplaţi. Putea să fie un soi de farsă? Una din primejdiile 
ascunse ale Fincayrei, la fel ca spectrele schimbătoare, care iau forma unui 
lucru plăcut doar cât să te momească spre moarte? Rhia ar ști. Dar Rhia, mi- 
am amintit eu cu amărăciune, nu mai era cu mine. 

Gemetele au răsunat din nou. Lumina stelelor sclipea pe suprafața 
întunecată a apei, făcând-o să arate ca un pârâu de cristale. Mi-am mușcat 
buza şi am băgat mâna înăuntru. Un val rece mi-a trecut peste încheietura 
mâinii şi antebraţ. Pielea mi-a tremurat de la șocul răcelii. Apoi degetele 
mele au atins ceva. Neted. Rotund. Mai moale decât o piatră. M-am chinuit 
să apuc obiectul alunecos şi, când am reușit, l-am scos din apă. Era o ploscă, 
nu mai mare decât pumnul meu, făcută dintr-o băşică grea. Dopul de piele 
fusese sigilat bine cu un strat gros de ceară. Umflată cu aer, plosca de pe care 
picura apă sclipea întunecat. 

Am strâns-o între degete. Un geamăt puternic mi-a răsunat în urechi. 
Apoi s-au auzit suspinele, grele de durere. Folosindu-mă de baza toiagului 
meu de lemn, am curăţat inelul de ceară. S-a desfăcut încetul cu încetul, ca și 
cum n-ar fi vrut să renunţe la strânsoarea lui. În cele din urmă l-am 
înlăturat. Am deschis capacul. O pală de aer mi-a suflat peste obraji. Era cald 
şi liniștitor, mirosind vag a scorţişoară. Plosca s-a strâns şi pala de vânt mi-a 
trecut peste față și păr asemenea răsuflării unei fiinţe vii. 

- Îţi mulţumesc, persoană, îți mulțumesc, s-a auzit o voce slabă şi 


subțirică din spatele meu. 

Am dat drumul ploştii și m-am întors. Dar nu am văzut nimic între mine 
şi stelele îndepărtate. 

- Sau, a şoptit vocea, ar trebui să spun: mulțumesc, Emrys Merlin? 

Mi s-a tăiat răsuflarea. 

- De unde îmi știi numele? 

- Oh, da, a continuat vocea vesel, îmi place partea cu Merlin mult mai 
mult decât acel Emrys vechi și prăfuit. 

Am ridicat mâna şi am bâjbâit prin aerul nopții. 

- De unde ştii aşa de multe? Cine eşti tu? Şi unde ești? 

Un râs uşor, şoptit, s-a auzit în văzduhul din fața mea. 

- Eu sunt Aylah, o wishlahaylagon. A râs din nou. Dar cei mai mulţi îmi 
spun pur și simplu sora vântului. 

- Aylah, am repetat eu. Sora vântului. Am ridicat din nou mâna spre cer 
şi, de data asta, vârfurile degetelor mi-au trecut printr-un curent cald de aer. 
Spune-mi cum de ştii aşa de multe! i-am cerut. 

Mirosul de scorţişoară a devenit mai intens. Aerul cald m-a învăluit încet, 
făcându-mi tunica să fluture. M-am simţit îmbrățișat de un cerc rotitor de 
vânt. 

- Eu ştiu la fel de multe ca însuşi aerul, Emrys Merlin. Căci eu călătoresc 
iute și departe, fără să dorm vreodată, fără să mă opresc vreodată. 

Mantia nevăzută a lui Aylah continua să se rotească blând în jurul meu. 

- Asta face o soră a vântului, Emrys Merlin. 

Un suspin uşor a făcut-o să se oprească pentru o clipă. 

- Bineînţeles, dacă nu e captivă, așa cum am fost eu. 

- Cine ar face așa ceva? 

- Cineva rău, Emrys Merlin. 

Aerul cald s-a îndepărtat, și eu m-am simţit dintr-odată înghețat. 

- Spune-mi! 

- Cineva rău, ah, da, a şoptit Aylah de lângă malul unde dormisem. I se 
spune în multe feluri, dar cei mai mulți o știu de Domnu. 

M-am înfiorat, deşi nu din pricina aerului nopții. 

- O cunosc. Ştiu că e vicleană. Şi totuși nu aș face-o chiar rea. 


- Cu siguranţă nu e bună, Emrys Merlin. 

- Nu e nici bună, nici rea. Pur şi simplu este. Cam la fel ca soarta. 

- Soarta Întunecată, vrei să zici. 

Briza lui Aylah a suflat peste corzile Harpei, făcându-le să vibreze uşor. 

- Ea e una dintre puţinii suficient de bătrâni și de puternici ca să prindă 
vântul. Nu ştiu de ce, Emrys Merlin, știu doar că m-a închis în această 
ploscă şi m-a aruncat în apă. 

- Îmi pare rău pentru tine. 

O suflare caldă de aer mi-a mângâiat obrazul. 

- Dacă nu m-ai fi ajutat în noaptea asta, Emrys Merlin, cred că aş fi murit. 

Cu vocea tot șoptită, am întrebat-o: 

- Poate vântul să moară cu adevărat? 

- Oh, da, Emrys Merlin, poate. Mi-a atins obrazul din nou. Vântul, la fel 
ca o persoană, poate să moară de singurătate. 

- Tu nu eşti singură acum. 

- Nici tu nu eşti, Emrys Merlin. Nici tu nu eşti. 


IV. COMORI 


lăcerea de a cânta la Harpă, pe care nu o mai simţisem de când 

părăsisem Dealurile Întunecate, m-a cuprins din nou. În vreme ce 
străbăteam întinderile vălurite ale Câmpiilor Ruginii, pământul părea să 
erupă cu o viață nouă înainte chiar să mă opresc pentru a ciupi instrumentul 
din lemn de stejar. Ierburile cumplit de uscate se plecau în fața mea, în 
vreme ce frunzele cele mai lipsite de viață se ridicau de la pământ, se 
răsuceau şi dansau în spirale la picioarele mele. Căci Aylah se mişca alături 
de mine. Briza ei blândă îmi atingea de multe ori braţele, iar râsul ei subțire 
se înălța de fiecare dată când atingeam corzile magice. 

Chiar și aşa, paşii mei deveneau uneori grei. Ori de câte ori ajungeam la o 
colibă de piatră sau la un crâng cu pomi fructiferi, mă rezemam în toiagul 
meu şi mă încruntam la amintirea întâlnirii mele cu T'eilean şi Garlatha. Îmi 
doream să nu-mi fi trecut niciodată prin cap să îi vizitez pe ei şi grădina lor. 


În plus, de fiecare dată când mă uitam spre crestele cufundate în umbre de la 
răsărit, aveam un sentiment supărător că făceam o greşeală dacă nu mă 
întorceam pe dealuri, pentru a-mi termina treaba acolo. Şi totuşi... pur şi 
simplu nu mă simţeam pregătit să mă duc înapoi. Nu încă. Voiam să o las pe 
Rhia şi pe ceilalţi să se mai agite puţin. 

Încins la față de supărare, am ciupit Harpa. Spre surprinderea mea, de 
data asta iarba sfărâmicioasă de sub ghetele mele nu s-a transformat în fire 
verzi, mustind de viaţă. În schimb, întreaga poiană a părut să se întunece 
uşor, ca și cum un nor acoperise soarele. Nedumerit, m-am uitat la cer. Dar 
nu am văzut niciun nor. 

Nerăbdător, am ciupit din nou corzile. Dar iarba doar s-a întărit şi s-a 
întunecat. M-am uitat încruntat la instrument. Ce era în neregulă cu el? 

Un vânt cald mi-a umflat tunica. 

- Eşti supărat, Emrys Merlin. 

M-am crispat. 

- De unde știi? 

- Eu nu știu, a şoptit Aylah. Eu simt. Și îți simt supărarea chiar acum. 

Am mers mai repede, cu pași mari, nerăbdător să las poiana în urmă. 
Firele de iarbă întunecată mă împungeau în ghete ca o mie de spini. 

- De ce eşti atât de supărat, Emrys Merlin? 

După ce am ieşit de pe peticul de iarbă întunecată, m-am oprit. Am tras 
adânc aer în piept şi am expirat încet. 

- De fapt, nici nu ştiu. 

Forma de aer a lui Aylah m-a înconjurat, umplându-mi nările cu aroma 
de scorţişoară. 

— Să fie oare pentru că ţi-e dor de cineva? 

Am strâns în palmă toiagul. 

- Nu mi-e dor de nimeni. 

- Nici măcar de mama ta? 

Mi s-au înmuiat genunchii, dar n-am spus nimic. 

Sora vântului s-a răsucit în jurul meu. 

- N-am cunoscut-o niciodată, Emrys Merlin, deşi ştiu pe mulți care au 
întâlnit-o. Trebuie să-ți fi fost o prietenă bună. 


Am clipit pentru a-mi înlătura roua din ochii fără viaţă. 

- Da, am răspuns. A fost buna mea prietenă. Poate singura mea prietenă. 

Răsuflarea caldă a lui Aylah mi-a atins obrazul. 

- Vorbeşte-mi despre ea, vrei? Mi-ar plăcea să aflu mai multe. 

Răsucindu-mi toiagul în iarba uscată de culoarea ruginii, am început să 
merg din nou. 

- Iubea cerul nopţii, cu toate stelele, și visele, și misterele lui. lubea 
poveștile despre locuri vechi precum Olimp şi insula lui Apollo, Delos. lubea 
lucrurile verzi care cresc şi toate creaturile care zboară, se târăsc sau înoată. 
Și mă iubea pe mine. 

Deşi rotirea ei a încetinit, Aylah părea mai aproape de mine ca niciodată. 
Adierile ei mă îmbrăţişau. 

- Ai dreptate, am recunoscut. Mi-e dor de ea. Mai mult decât am crezut 
vreodată că e posibil. Am scos un oftat tremurând. Ah, de-aș putea fi din 
nou cu ea, Aylah! Chiar și pentru un ceas doar. 

- Înţeleg. Ah, da, înţeleg. 

Mi-a trecut prin minte că Aylah, în ciuda formei sale aeriene, avea unele 
calități ale mamei mele. Era caldă, era afectuoasă. Şi nu încerca să-mi dea 
sfaturi. 

În aceeaşi clipă am observat, nu departe în faţă, un pâlc de tufe scunde, cu 
scoarță albăstruie şi frunze late. Ştiam că sunt comestibile, căci o văzusem pe 
Rhia mâncând din ele. Am lăsat jos Harpa și toiagul, apoi m-am dus la tufe 
şi am scos una din rădăcină, dând la iveală un tubercul albastru gros. După 
ce i-am şters coaja pe tunica mea, am mușcat din pulpa lui picantă. 

- Pot să împart mâncarea asta cu tine, cumva? Eu nu ştiu care ţi-e hrana, 
dar, orice ar fi, aş putea încerca să o caut pentru tine. 

Frunzele late ale tufei au fremătat când Aylah a trecut peste ele. 

- Eu mănânc doar aromele îndepărtate ale ținuturilor pe care nu le-am 
explorat încă. Vezi tu, sunt făcută să rătăcesc. Mi-a ciufulit cu blândeţe 
părul. Şi acum, a spus, mă tem că e vremea să ne despărțim. 

M-am oprit din mestecat. 

- Să ne despărțim? De ce? 

Vocea diafană mi-a vorbit la ureche: 


- Pentru că eu sunt vântul, Emrys Merlin, şi trebuie să zbor. Întotdeauna 
mă înalt cât mai sus, întotdeauna mă rotesc, ăsta e drumul meu. Am multe 
locuri de văzut, pe Fincayra, dar şi în celelalte lumi. Preţ de un moment, a 
părut să plutească în preajma Harpei. Şi tu trebuie să zbori, a adăugat ea. 
Căci încă mai ai de lucru pe Dealurile Întunecate. 

M-am încruntat. 

- Şi tu, Aylah? Credeam că măcar tu n-o să încerci să-mi spui ce să fac. 

- Eu nu-ţi spun ce să faci, Emrys Merlin. Îți spun doar că vânturile aduc 
veşti despre lucruri tulburătoare, lucruri rele, peste Dealurile Întunecate. 
Aliaţii lui Rhita Gawr încep să se ridice din nou. Devin tot mai îndrăzneţi cu 
fiecare zi. În curând, goblinii vor ieşi din peșterile lor şi, odată cu ei, şi 
spectrele schimbătoare. Atunci va fi prea târziu pentru tine să vindeci 
ţinuturile. 

Am simțit cum mi se strânge stomacul la cuvintele ei. Mi-am amintit de 
avertismentul lui Cairpre atunci când îmi dăduse Harpa. „Dealurile 
Întunecate trebuie vindecate înainte ca Rhita Gawr să se întoarcă, altfel vom 
pierde singura noastră şansă. Nu uita: dacă îţi neglijezi sarcina, nu vei fi 
niciodată iertat.“ 

Am privit lung spre crestele din zare. Umbre de nori le pândeau. 

- Dacă ceea ce spui e adevărat, trebuie să mă întorc acum. Nu vrei să vii 
cu mine? Ca să mai putem călători o vreme împreună? 

- Deja am stat cu tine, Emrys Merlin, mai mult decât am stat vreodată cu 
cineva care nu are aripi proprii. A suflat peste gâtul meu. lar acum trebuie să 
zbor. 

Încruntat, am pus deoparte tuberculul. 

- Am auzit că odinioară fincayranii aveau aripi. Poate că e doar o legendă 
veche, dar aș vrea să fie adevărată. Aș vrea să nu și le fi pierdut niciodată. 
Atunci aş putea să am şi eu aripi, ca să zbor alături de tine. 

Am simţit un vârtej de vânt peste umeri. 

- Ah, Emrys Merlin, ai auzit despre asta, aşa-i? Să ai aripi şi apoi să le 
pierzi? Ce tragedie a fost! Chiar dacă mulți fincayrani au uitat cum s-a 
întâmplat, eu nu pot uita durerea stăruitoare dintre umerii lor. 

Mi-am întins braţele cu mișcări ţepene, simțind vechea durere. 


- Aylah, tu ştii cum s-a întâmplat? Nici măcar Cairpre, care a auzit poveşti 
nenumărate, nu ştie cum şi-au pierdut fincayranii aripile. Mi-a spus odată că 
şi-ar da jumătate din bibliotecă doar ca să afle. 

Vântul cald m-a înfăşurat din nou, rotindu-se încet. 

- Ştiu povestea, Emrys Merlin. Poate că într-o bună zi o să ţi-o spun. Dar 
nu acum. 

- Chiar pleci? Întotdeauna mi se întâmplă asta. Mi se pare că orice găsesc 
pierd mai apoi. 

- Sper că mă vei găsi din nou, Emrys Merlin. 

O pală bruscă de vânt a fluturat mânecile tunicii mele cafenii. Apoi, la fel 
de iute, a dispărut. 

Am rămas acolo mult timp. La un moment dat, stomacul a început să-mi 
chiorăie de foame. L-am ignorat. Apoi, auzindu-l din nou, m-am aplecat şi 
am luat iar tuberculul pe care îl aruncasem. Am mușcat din el, gândindu-mă 
la Aylah, sora vântului. În cele din urmă, după ce l-am terminat, am pornit- 
o iar la drum - spre est, către Dealurile Întunecate. 

În jurul meu, Câmpiile Ruginii se ridicau şi coborau în valuri mari, 
domoale. Am mers înainte, târșâindu-mi picioarele, cu ierburile uscate 
pocnind sub tălpile mele. Un vânt molcom mă bătea din spate, răcorind 
căldura soarelui, dar nu era vântul pe care mi-l doream. Și mai mult chiar 
decât compania lui Aylah, îmi lipsea sentimentul de bucurie pentru sarcina 
mea, pe care de-abia îl recăpătasem - pentru a-l pierde din nou. Simţeam 
Harpa atârnându-mi grea pe umăr. 

Uneori, în vreme ce mergeam, atingeam săculețul cu ierburi vindecătoare 
pe care mi-l dăduse mama chiar înainte de a ne lua rămas-bun, în acea 
încăpere de piatră, umedă și rece, din Caer Myrddin. Îi simţeam lipsa mai 
mult ca niciodată. Şi ştiam că şi ei îi era dor de mine. Dacă ar fi fost aici, ea 
nu m-ar fi părăsit, aşa cum făcuseră ceilalți. Și totuşi, era la fel de departe 
precum cel mai îndepărtat vânt. 

Când soarele auriu s-a lăsat mai jos pe cer, m-am apropiat de un pâlc de 
copaci plantați pe șase sau șapte rânduri. Deși nu vedeam niciun fruct pe 
ramurile din această livadă, câteva flori albe străluceau, trimițând spre mine 
un parfum familiar. Flori de măr. Am inspirat adânc mirosul plăcut. Și 


totuşi, nu mi-au ridicat prea mult moralul. Poate că m-ar fi ajutat să cânt la 
Harpă, să simt din nou bucuria de a aduce o viață nouă pe pământ. 

Am luat instrumentul în braţe. Apoi am şovăit, amintindu-mi de ciudata 
experiență din poiana întunecată. Doar un eșec întâmplător, m-am liniștit 
singur. Încet, mi-am trecut degetele peste corzi. Dintr-odată, un penel 
luminos a alunecat peste pomii şi câmpurile înierbate care îi înconjurau. 
Ramurile s-au umplut de mere, care au căpătat dimensiuni considerabile. 
Trunchiurile s-au îngroşat, rădăcinile s-au îndesit. Copacii s-au înălțat spre 
cer, fluturându-şi cu mândrie crengile încărcate de fructe. Am simţit cum mi 
se umflă pieptul. Orice se întâmplase în poiana întunecată, cu siguranță nu 
mai era o problemă acum. 

Deodată, am auzit un strigăt. Un băiat cu pieptul gol, cam de vârsta mea, a 
căzut dintr-unul din copaci. A aterizat într-un șanț de irigare care se 
întindea sub ramuri. Un alt strigăt a răsunat. Am alergat către acel loc. 

Băiatul s-a căţărat afară din șanț, cu părul şi pielea la fel de cafenii precum 
ţărâna. Apoi, spre surprinderea mea, o altă siluetă şi-a făcut apariţia, arătând 
ca o versiune mai în vârstă şi mai solidă a băiatului. Era un om al 
pământului. Era un om pe care îl recunoşteam. 

Nici el, nici băiatul nu m-au observat, căci stăteam în umbra mărului. 
Bărbatul fără cămașă şi-a îndreptat spatele lat și apoi l-a apucat pe băiat de 
umeri. 

- Te-ai lovit, fiule? 

Băiatul şi-a frecat coastele julite. 

- Nu. A zâmbit timid. Ai fost o pernă bună. 

Bărbatul l-a privit amuzat. 

- Tu nu cazi prea des de pe crengi. 

- Crengile nu se îndreaptă prea des ca să mă scuture de pe ele! Şi uite, 
tată! Sunt încărcate cu mere! 

Bărbatul a icnit surprins. La fel ca băiatul, s-a holbat, cu falca atârnându-i, 
la pomii transformați. Am început şi eu să zâmbesc. Asta era reacția pe care 
sperasem să o primesc de la Rhia și ceilalți — reacţia pe care cu siguranţă aş fi 
văzut-o la mama mea. Fusese întotdeauna încântată de frumuseţea şi de 
aroma merelor proaspete. 


- E un miracol, fiule. E un dar de la însuși marele zeu Dagda. 

Am ieşit din umbre. 

- Nu, Honn. E un dar de la mine. 

Bărbatul a tresărit, mutându-și privirea de la mine la pomul care își 
întindea ramurile deasupra noastră, apoi din nou la mine. În cele din urmă 
s-a întors către fiul său. 

— El e! Flăcăul despre care ţi-am vorbit. 

Băiatul a făcut ochii mari. 

- Cel care a nimicit regele cel rău? Cel care şi-a luat numele după un 
şoim? 

- Merlin, i-am spus eu, bătându-l ușor pe băiat cu palma pe umăr. Tatăl 
tău m-a ajutat mai demult, când am avut mare nevoie. 

Honn și-a trecut mâna prin părul plin de ţărână. 

- Dumnezeule mare, flăcăule! Până să aud poveștile despre izbânzile tale, 
te-am crezut mort de mai bine de trei ori. 

Rezemându-mă în toiagul meu noduros, am zâmbit larg. 

- Şi pe bună dreptate! De n-aş fi avut la îndemână tăişul ăla pe care mi l-ai 
dat, cu siguranţă aș fi fost mort de mai bine de trei ori. 

Frecându-şi bărbia puternică, Honn m-a cercetat preţ de un moment. 
Avea pieptul gol şi nu purta decât niște pantaloni maro largi. Mâinile lui, 
deşi crăpate şi bătucite, păreau la fel de puternice ca nişte rădăcini de copac. 

- Mă bucur că pumnalul ăla vechi s-a dovedit util, flăcăule. Unde e acum? 

- Undeva în ruinele Castelului Înnegurat. N-a reuşit să omoare un strigoi, 
unul dintre soldaţii nemuritori ai lui Stangmar. Dar mi-a oferit câteva 
secunde preţioase. 

- Mă bucur să aud asta, a spus bărbatul, și privirea i s-a îndreptat către 
instrumentul magic. Văd că ai găsit Harpa Înflorită. I-a tras un ghiont 
băiatului. Vezi tu, fiul meu, a fost cu adevărat un miracol! Niciun muritor 
oarecare, nici măcar unul atât de talentat ca tânărul şoim de aici, n-ar fi 
putut să facă aşa ceva. A fost Harpa, nu flăcăul, cea care ne-a adus la viață 
livada. 

M-am crispat, apoi am dat să vorbesc. Dar înainte să pot spune ceva, 
Honn a continuat: 


- După cum văd eu lucrurile, fiule, toate Comorile din Fincayra sunt niște 
obiecte miraculoase, făurite de Dagda însuşi. Cu o voce liniştită, aproape 
respectuoasă, a adăugat: Există chiar un plug, una dintre cele Şapte Unelte 
Înţelepte, care ştie cum să-și are propriul câmp. Cu adevărat! Se zice că orice 
câmp pe care îl atinge va da recolta perfectă, nici prea multă, nici prea 
puţină. 

Băiatul a clătinat din cap uluit. Făcând un semn cu mâna către plugul 
şubred de lemn care zăcea lângă şanţ, a râs. 

- Nicio şansă să fie ăsta plugul fermecat, tată! Mă doare spatele numai 
când mă uit la tine cum îl tragi. 

Honn a zâmbit larg. 

- Nu la fel de mult cum mă doare pe mine spatele după ce sari pe mine 
dintr-un copac. 

Cei doi au râs la unison. Honn şi-a trecut un braț gros pe după umerii 
fiului său și apoi s-a întors către mine, cu mândrie pe chip. 

- Adevărul e că am şi eu propria comoară. Tânărul meu prieten de aici. Şi 
pentru mine e mai preţios ca un ocean plin de miracole. 

Am înghițit nodul care mi se pusese în gât şi mi-am trecut un deget peste 
săculețul de piele al mamei mele. 

- Ce-ai face, Honn, dacă ţi-ai pierde vreodată acea comoară? Acel 
prieten? 

Chipul lui a devenit dur precum piatra. 

- Păi, aş face tot ce-ar sta în puterea mea de muritor să o capăt înapoi. 

- Chiar dacă asta ar însemna să îţi laşi munca neterminată? 

- Nicio muncă nu ar putea fi mai importantă decât asta. 

Am încuviințat din cap, mohorât. „Nicio muncă nu ar putea fi mai 
importantă decât asta.“ 

Am păşit peste şanţ şi am pornit la drum. Când am ajuns la marginea 
livezii, m-am oprit şi am privit Dealurile Întunecate, care luceau asemenea 
unor cărbuni în soarele la apus. Umbra subţire și prelungă pe care o lăsa 
toiagul meu părea să arate direct către dealul crestat, unde renunțasem la 
sarcina mea. 

Încet, m-am îndreptat către nord. Aveam să mă întorc în curând la acele 


dealuri și la sarcina mea. Şi apoi aveam să aduc din nou la viaţă fiecare fir de 
iarbă pe care îl voi găsi. Dar mai întâi trebuia să fac altceva. Trebuia să-mi 
găsesc din nou mama. Şi, la fel ca Honn, aveam să fac tot ce stătea în puterea 
mea de muritor pentru a reuşi. 


V. BUFONUL 


Më târziu în ziua următoare, în vreme ce fire de lumină aurie se 
împleteau strălucitoare printre ierburile din Câmpiile Ruginii, 
stăteam pe coama unei coline. Sub mine se afla un pâlc de case din chirpici, 
dispuse într-un soi de cerc. Acoperișurile lor de paie luceau la fel de puternic 
precum câmpia care le înconjura. Scânduri lungi de lemn se întindeau între 
zidurile lor, legând unele de altele casele la fel ca braţele unor copii mici care 
stau în cerc. Aroma grânelor prăjite pe un foc de lemn mi-a gâdilat nasul. 

Am simţit cum se adună în mine nerăbdarea - şi o senzaţie de groază. 
Căci acesta era Caer Neithan, Oraşul Barzilor. Ştiam că poetul Cairpre 
promisese să vină aici după Marele Consiliu, să-i ajute pe oameni să 
îndrepte răul produs de Stangmar. Și mai știam că, dacă exista cineva în 
întreaga Fincayra care să mă poată ajuta să-mi găsesc mama, acesta era 
însuşi Cairpre. 

Nu avea să fie încântat să mă vadă din nou, după ce lăsasem atâta treabă 
neterminată. Dar şi el o cunoscuse pe Elen-cea-cu-Ochii-de-Safir, după ce-i 
fusese dascăl, cu mulţi ani în urmă. Credeam că și el îşi dorea ca ea să se 
întoarcă. Nu-mi spusese el odată că învățase de la ea despre arta vindecării 
mai multe decât învățase ea de la el? Era posibil - doar posibil - ca el să 
poată şti vreo cale de a o aduce înapoi prin perdeaua de ceţuri care 
înconjura această insulă. Atunci, reunit în sfârşit cu ea, aveam să-mi pot 
termina treaba pe Dealurile Întunecate cu inima plină de bucurie. 

Am coborât panta, lovind cu toiagul pământul tare în acelaşi ritm cu 
Harpa ce sălta de pe spatele meu. Ascultam zgomotele tot mai puternice ale 
satului şi nu puteam să nu-mi aduc aminte de tăcerea stranie care îl învăluise 
la ultima mea vizită. O tăcere care fusese, în felul ei, mai sonoră ca o furtună 
cu tunete şi fulgere. 

Într-adevăr, Oraşul Barzilor cunoscuse doar rareori tăcerea. Nicio altă 
aşezare din Fincayra nu avea o istorie mai bogată în poveşti şi cântece. Căci, 
de-a lungul vremurilor, fusese căminul multora dintre cei mai inspirați 


povestitori ai acestui pământ și martorul multora dintre primele lor realizări. 
Însuşi Caipr6, despre a cărui faimă de poet aflasem doar de la alţii, se 
născuse într-una din căsuțele acelea de chirpici. 

Pe când mă apropiam de porţile satului, care răspândeau o lumină aurie, 
mai mulți oameni au început să iasă din case. Îmbrăcaţi în tunici lungi din 
pânză albă, se profilau distinct pe pereţii de chirpici uscat, pe scândurile 
întunecate care legau între ele clădirile şi pe cutiile goale pentru flori agățate 
la cele mai multe dintre pervazuri. Am întins mâna spre Harpă, tentat să 
umplu acele cutii pentru flori cu ceva mai mult decât umbre. Dar m-am 
oprit, hotărât să aştept înainte de a-mi anunța sosirea. 

Tot mai mulți oameni ieșeau pe uşi. Păreau surprinzător de diferiți unul 
de altul în privința culorii pielii, vârstei, părului, siluetei, înălțimii. Şi totuși 
aveau cu toţii o trăsătură comună, în afară de tunicile lor albe. Toţi păreau 
şovăitori, nesiguri de ceva. În loc să se adune în spaţiul rotund din mijlocul 
caselor, şovăiau la marginea lui. Câţiva rămăseseră lângă ușile lor, foindu-se 
de colo colo agitaţi, dar cei mai mulți se așezau pe scândurile care încercuiau 
zona deschisă. Păreau să se adune cu un scop anume, dar nu puteam scăpa 
de senzaţia că în acţiunile lor era o oarecare împotrivire. 

În acel moment, un bărbat înalt, numai piele şi os, cu o mantie cafenie 
acoperindu-i tunica, a păşit în centrul cercului. Avea pe cap o pălărie 
ciudată, în trei colţuri, care stătea înclinată într-o poziție precară, asemenea 
cuiva care băuse prea mult vin. Zeci de bilute de metal strălucitoare se 
legănau prinse de marginea pălăriei. Bărbatul a început să-şi legene brațele 
lungi şi subțiri, fluturându-și mânecile largi, în timp ce striga niște cuvinte 
pe care nu le-am putut desluşi. 

Am înţeles imediat aranjamentul în cerc al caselor. Întregul oraș era un 
teatru! Iar eu sosisem la timp pentru un fel de spectacol. 

Când am ajuns la porţile satului, m-am oprit. Spre deosebire de ultima 
dată când fusesem aici, niciun străjer nu m-a întâmpinat cu vreo suliță 
îndreptată spre pieptul meu. În schimb, am fost primit cu o tăblie nou 
sculptată, prinsă de unul din stâlpii porţii. Sclipea în lumina după-amiezii 
târzii şi pe ea scria: „Caer Neithan, Oraşul Barzilor, îi primește bucuros pe 
toţi cei care vin în bună pace“. Sub aceste cuvinte, am recunoscut două 


versuri ale lui Cairpre: „Aici, cântecul în aer zboară, iar basmul urcă scările- 
n spirală“. 

De-abia am intrat pe poartă, când un bărbat subţire, cu părul răvăşit, a 
sărit de pe una dintre scânduri și a venit la mine cu paşi mari. Sprâncenele 
zburlite, la fel de încurcate ca nişte rugi, îi cădeau peste ochii întunecați. 
Rezemat în toiagul meu, l-am aşteptat să se apropie. 

- Bună, Cairpre! 

- Merlin, a şoptit el, întinzându-și braţele ca și cum se pregătea să bată 
din palme de bucurie. Apoi, uitându-se peste umăr la bărbatul cel slab care 
recita ceva, a părut să se răzgândească în privința bătăii din palme şi a spus 
doar: Mă bucur să te văd, băiete! 

Am dat din cap, dându-mi seama că el presupunea că îmi încheiasem 
treaba în Dealurile Întunecate. Nu avea să fie uşor să-i spun adevărul. 

S-a uitat din nou la bărbatul care recita și la fețele sumbre, aproape 
înlăcrimate, ale celor care-l ascultau. 

- Îmi pare rău doar că n-ai sosit la un spectacol mai vesel. 

- Oh, e-n regulă, am şoptit. După toate fețele alea posace, se pare că 
individul are un talent special de a întrista oamenii. Ce recită? Un soi de 
poem tragic? 

Sprâncenele lui Cairpre i s-au înălțat mult pe frunte. 

- Din păcate, nu. Şi-a scuturat coama ciufulită. Crezi sau nu, bietul de el 
încearcă să fie amuzant. 

- Amuzant? 

- Întocmai. 

Chiar atunci mi-au ajuns la urechi niște clinchete şi zdrăngăneli 
puternice. M-am întors din nou spre actor și l-am văzut cum îşi scutură 
violent capul, legănându-și pălăria dintr-o parte într-alta. Sunetele veneau 
de la biluțele de metal. Erau clopoței. Bineînţeles! mi-am spus. Foarte 
potriviți pentru a face lumea să râdă. Păcat însă că sunau atât de strident, 
mai degrabă ca nişte săbii care se ciocnesc decât ca nişte clopoței care sună. 

L-am privit o clipă pe bărbat. Mâinile îi atârnau, umerii îi erau căzuți, iar 
spatele îi era adus. În plus, toată faţa lui — chiar și fruntea, ochii și gura — 
părea să se încrunte. Efectul era combinat, deoarece, în ciuda siluetei sale 


subțiri, avea un gât flasc, cu mai multe rânduri de bărbii duble. Aşa că, 
atunci când colțurile gurii i s-au lăsat la un moment dat în jos, i-au coborât 
de cinci sau şase ori. 

Deodată, şi-a strâns în jurul lui mantia grea, ca şi cum s-ar fi pregătit să 
ţină un discurs. Apoi, încet și pe un ton trist, a început să cânte - sau, mai 
precis, să se jeluiască. Vocea lui părea un plânset, răsuflarea îi semăna cu 
nişte suspine. La fel ca și Cairpre şi cei mai mulţi dintre spectatori, m-am 
înfiorat. Poate că omul încerca să fie amuzant, dar cântecul lui exprima toată 
bucuria unui bocet de înmormântare. 


Când clopoțeii vă ajung la urechi, 
Uitaţi de orice spaime vechi! 
Tristeţea ce dăinuie vie 

Se va preschimba în bucurie. 


Fiţi voioşi, vă veseliti: 
Bufonul e-aici! 


Mă zbengui, şi țopăi, şi sar, 

Pe buze cu râsete, iar şi iar! 

Clopoţeii mei sună dulce mereu, 

Ca să vă-ncânt şi să v-amuz din greu. 


Fiţi voioşi, vă veseliti: 
Bufonul e-aici! 


Pe când jelania continua, m-am întors către Cairpre. 

- Chiar nu-și dă seama cum sună? E cea mai puţin amuzantă persoană pe 
care am auzit-o vreodată. 

Poetul a oftat prelung. 

- Ba cred că ştie. Dar tot încearcă. Numele lui e Bumbelwy. Încă de când 
era copil şi a speriat prima oară păsările cu cântecele lui a visat să devină 
bufon. Nu doar un tip vesel şi amuzant, ci un bufon adevărat, cineva care 
practică înalta artă a îmbrăcării înţelepciunii în veșmântul umorului. 
Bumbelwy cel Voios, aşa îşi spune. 

- Bumbelwy cel Penibil i s-ar potrivi mai bine. 


- Ştiu, ştiu! Așa cum am mai spus, „Pâinea să crească ar vrea, mai mult 
decât e forma sa“. 

Între timp, orăşenii păreau la fel de deprimaţi ca Bumbelwy însuși. Mulţi 
îşi țineau capul între mâini; toţi erau încruntaţi. O fetiță s-a smucit din 
braţele mamei sale şi a fugit într-o casă din apropiere, cu părul negru 
fluturându-i pe spate. Femeia a rămas la locul ei, dar părea să o invidieze pe 
fată. 

M-am întors spre Cairpre, eu însumi încruntat. 

- De ce stau toţi să-l asculte? 

- Unul dintre... ăăă, discursurile lui comice, cum le numește el, îți pot 
distruge următoarele trei mese. Dar, la fel ca oricare locuitor din Caer 
Neithan, el prezintă un spectacol în mijlocul satului în fiecare an, în ziua în 
care s-a născut. Cairpre a clătinat din cap. lar noi, ceilalți, trebuie să-l 
ascultăm. Chiar şi cei ca mine, care nu locuiesc aici, dar au ghinionul să se 
afle în sat în ziua nepotrivită. A făcut un semn cu mâna spre spaţiul circular, 
şi vocea nu-i mai era şoptită: Când mă gândesc la toate spectacolele cu 
adevărat memorabile pe care le-a văzut locul acela! Ciocanul nopții, Corabia 
iluziilor, Jurământul lui Geraint. S-a răsucit şi a arătat către una dintre casele 
mai mici şi mai vechi. Pwyll, al cărei zâmbet deznădăjduit a inspirat el însuşi 
volume de poeme, şi-a scris prima poezie acolo. Apoi Cairpre a arătat către o 
casă joasă cu prispă de lemn. Laon cel Şchiop s-a născut acolo. Şi să nu 
uităm de Banja. De Jussiv cel Triumfător. De Ziffian. Toţi au numit orașul 
ăsta căminul lor. La fel ca mulți alți barzi legendari. 

M-am uitat din nou la Bumbelwy, ale cărui braţe lungi se mișcau întruna, 
în vreme ce continua să vorbească monoton. 

- Singurul loc unde va fi vreodată bufon e în visurile sale, am remarcat eu. 

Cairpre a încuviințat din cap mohorât. 

- Toţi avem visurile noastre personale. Dar prea puţini se agaţă de visuri 
atât de îndepărtate de adevăratele noastre înzestrări. În vremurile de demult, 
Bumbelwy ar fi putut să fie salvat de una dintre Comorile din Fincayra, 
cornul magic, cunoscut ca Aducătorul de Vise. Gândeşte-te doar, Merlin! 
Atunci când cineva extraordinar de înțelept sufla în Aducător, putea să dea 
viață celui mai drag vis al cuiva. De aceea era adeseori numit, în poveşti şi 


cântece, Cornul Veștilor Bune. 

Cute mai adânci decât cicatricele de pe faţa mea s-au ivit pe fruntea lui 
Cairpre. Ştiam că își aducea aminte cum pervertise Rhita Gawr magia 
Aducătorului de Vise pentru ca doar veştile rele să fie aduse la viaţă. În cazul 
acestui sat, făcuse să devină cu adevărat cel mai înspăimântător vis al 
oricărui poet, bard sau muzician: redusese la tăcere completă vocile celor 
care locuiau aici, făcând inutile chiar instrumentele sufletelor lor. De aceea 
Oraşul Barzilor fusese la fel de tăcut ca un cimitir ultima dată când trecusem 
pe aici. Expresia chinuită a lui Cairpre mi-a dat de înțeles că, deși blestemul 
în sine dispăruse odată cu prăbuşirea Castelului Înnegurat, amintirea lui 
încă mai dăinuia. 

Clopoţeii de la pălăria lui Bumbelwy au început să zăngăne din nou, mai 
tare ca înainte. Dacă n-aş fi avut toiagul în mână, mi-aş fi acoperit urechile. 
Dându-i un ghiont lui Cairpre, l-am întrebat: 

- De ce nu încerci tu însuţi pe el Aducătorul de Vise? 

- N-aş putea. 

- De ce nu? 

- Mai întâi, băiete, n-am de gând să încerc să iau nimic — cu siguranță nu 
una dintre Comori - din peştera Marii Elusa, unde se află acum. O să las 
asta în seama cuiva mult mai curajos. Sau mai nesocotit. Dar nu ăsta e 
principalul motiv. De fapt, nu sunt suficient de înţelept pentru a folosi 
Aducătorul. 

Am clipit surprins. 

- Nu eşti suficient de înțelept! Păi, poetul Cairpre e cunoscut pe toată 
insula ca un... 

- Versificator, recitator, un prost idealist, a încheiat el. „Nu-ţi face nicio 
iluzie, mintea mi-e plină de confuzie.“ Dar cel puţin sunt suficient de 
înțelept ca să ştiu un lucru important: cât de puţine știu de fapt. 

- E ridicol. Ți-am văzut biblioteca. Toate cărţile alea! Nu poţi să-mi spui 
că nu ştii nimic! 

- N-am spus că nu ştiu nimic, băiete. Am zis că nu știu suficient. E o 
diferență. Şi să mă gândesc că aş putea mânui legendarul Aducător de 
Vise... ei bine, asta ar fi o dovadă teribilă de hybris. 


- Hybris? 

- Din cuvântul grecesc hýbris, care înseamnă „aroganță“ O mândrie 
excesivă de sine însuși. E un cusur care a doborât mulți oameni mari. Şi-a 
coborât vocea într-o şoaptă. Inclusiv, mi s-a spus, pe bunicul tău. 

Am încremenit. 

- Vrei să zici... pe Tuatha? 

- Da. Pe Tuatha. Cel mai puternic vrăjitor pe care l-a cunoscut vreodată 
Fincayra. Singurul muritor căruia i s-a îngăduit vreodată să viziteze Cealaltă 
Lume pentru a-i cere sfatul lui Dagda - şi să se întoarcă în viaţă. Chiar şi el 
era sensibil la hybris. Şi asta l-a omorât. 

Harpa Înflorită a părut dintr-odată mai grea în spatele meu, cureaua ei 
săpându-mi urme adânci în umăr. 

- Cum a murit? 

Cairpre s-a aplecat spre mine. 

- Nu cunosc detaliile. Nimeni nu le cunoaște. Tot ce ştiu e că şi-a 
supraestimat puterea şi l-a subestimat pe cel mai înfricoşător servitor al lui 
Rhita Gawr, căpcăunul chior numit Balor. Cairpre s-a scuturat. Dar hai să 
vorbim de lucruri mai plăcute! Spune-mi despre Harpă, băiete! Ai terminat 
repede cu Dealurile Întunecate dacă eşti deja aici jos, în câmpie. 

M-am foit stânjenit, frecând cu palma capătul noduros al toiagului meu. 
În vreme ce pipăiam crestăturile adânci, parfumul lemnului de tsuga a 
umplut aerul, amintindu-mi de femeia ale cărei miresme îmi umpluseră 
copilăria. Venise momentul să îi spun lui Cairpre ce voiam să fac -— şi ce 
lăsasem nefăcut. 

Am respirat adânc şi am mărturisit: 

- Nu mi-am terminat treaba pe dealuri. 

Fl a icnit. 

- N-ai terminat? Ai avut necazuri? Goblini războinici care bântuie pe- 
acolo? 

Am clătinat din cap. 

- Singurul necaz mi l-am făcut eu. 

Ochii lui, două lacuri fără fund, m-au cercetat. 

- Ce spui? 


- Că am descoperit ceva mai important ca sarcina mea. M-am întors şi l- 
am privit pe poet direct în față. Vreau să-mi găsesc mama. Să o aduc în 
Fincayra. 

Furia i-a întunecat chipul. 

- Ne-ai pune pe toți în pericol pentru asta? 

Am simţit un nod în gât. 

- Cairpre, te rog! Îmi voi termina sarcina. Îţi promit! Dar trebuie să o văd 
din nou. Și curând. Cer prea mult? 

- Da! Tu pui în primejdie toate creaturile acestui pământ! 

Am înghiţit cu greu. 

- Elen a renunţat la tot pentru mine, Cairpre! Ea a iubit viaţa de aici. A 
iubit-o până în adâncurile sufletului. Şi a părăsit totul doar ca să mă 
protejeze pe mine. În timpul petrecut în Gwynedd, eu am fost... ei bine, 
singurul ei tovarăș. Singurul ei prieten. Deşi n-am făcut prea mult pentru a 
merita asta. Am tăcut preț de o clipă, gândindu-mă la cântecele ei triste, la 
mâinile ei vindecătoare, la minunaţii ochi albaștri. Am avut problemele 
noastre, crede-mă, am continuat. Dar am fost mult mai apropiaţi decât a 
ştiut fiecare din noi. Apoi, într-o bună zi, am lăsat-o acolo, singură de tot. 
Pur şi simplu am părăsit-o. Probabil că e tare nefericită, în încăperea aia rece 
de piatră. Ar putea chiar să fie bolnavă sau să aibă necazuri. Așa că, deși 
vreau s-o aduc aici pentru mine, o fac şi pentru ea. 

Expresia lui Cairpre s-a îmblânzit puţin. Mi-a pus o mână pe umăr. 

- Ascultă, Merlin! Înţeleg. De atâtea ori eu însumi mi-am dorit s-o văd 
din nou pe Elen! Dar chiar dacă lăsăm deoparte Dealurile Întunecate, să 
aduci pe cineva aici din lumea de dincolo de ceţuri... ei bine, să faci asta e 
cât se poate de primejdios. 

- Eşti sigur? Marea m-a cruțat de două ori! 

- Nu e vorba de mare, băiete, deşi călătoria aia e şi ea destul de 
periculoasă. Fincayra are propriile datini, propriile ritmuri, pe care muritorii 
doar le pot bănui. Nici măcar Dagda însuşi, se spune, nu îndrăzneşte să 
prezică cui i se poate îngădui să treacă prin perdeaua de cețuri. 

- Nu cred. 

Privirea i s-a întunecat. 


— Ar apărea primejdii pentru oricine ar fi adus aici din afară, şi totodată 
primejdii pentru restul Fincayrei. A închis ochii, gânditor. Ceea ce s-ar putea 
să nu înţelegi e că oricine ajunge aici — chiar şi cel mai mic fluture — ar putea 
să schimbe echilibrul vieții pe Fincayra şi să producă o distrugere imensă. 

- Vorbeşti ca Domnu, l-am luat eu în derâdere. Când a zis c-o s-aduc 
distrugerea Fincayrei. 

EI şi-a întors capul către porţile satului, care nu mai sclipeau în lumina 
aurie. Dincolo de ele, Dealurile Întunecate se înălțau ca nişte valuri pe o 
mare furtunoasă. 

- Ai putea foarte bine s-o aduci. Mai ales dacă nu termini ce ai început. 

- Nu vrei să mă ajuţi? 

- Chiar dacă aş ști o cale, nu te-aș ajuta. Eşti doar un băiat. Şi unul mai 
nesăbuit decât am crezut. 

Am lovit cu toiagul în pământ. 

- Am puterea de a face Harpa să funcţioneze, nu? Tu însuţi ai spus 
Marelui Consiliu că am inima unui vrăjitor. Ei bine, poate că am şi puterea 
de a o aduce pe mama mea aici. 

Mâna lui mi-a strâns umărul atât de tare, încât am tresărit. 

- Nu mai spune asemenea lucruri, nici măcar în glumă! Ai nevoie de mult 
mai mult decât o inimă ca să fii un vrăjitor adevărat. Ai nevoie de spirit, de 
intuiţie, de experiență. Ai nevoie de cunoaștere - o imensă cunoaştere a 
tiparelor cosmosului și a tuturor artelor magiei. Şi, încă şi mai mult, ai 
nevoie de înțelepciune, acel soi de înțelepciune care să-ţi spună când să 
foloseşti acele arte şi când să te stăpâneşti. Căci un adevărat vrăjitor își 
folosește puterea cu rațiune, în felul în care un arcaş priceput își mânuiește 
săgețile. 

- Eu nu vorbesc despre săgeți. Eu vorbesc despre mama mea, Flen. Mi-am 
îndreptat spatele. Dacă nu vrei să mă ajuţi, atunci voi găsi o altă cale. 

Fruntea lui Cairpre s-a acoperit din nou de cute. 

- Un vrăjitor adevărat mai are nevoie de ceva. 

- De ce? l-am întrebat nerăbdător. 

- De umilință. Ascultă-mă bine, băiete! Uită de nebunia asta. Ia Harpa şi 
întoarce-te la treaba ta pe Dealuri. Nici nu știi cât rişti! 


- Aş risca mult mai mult, ca s-o aduc pe mama înapoi la mine. 

Fl s-a uitat în sus spre cer. 

- Ajută-mă, o, Dagda! Apoi şi-a întors privirea spre mine şi m-a întrebat: 
Cum pot să te fac să înţelegi? Există un proverb, la fel de vechi ca însăși 
insula asta, care spune că doar cea mai înţeleaptă scoică de pe Tărmul 
Scoicilor Vorbitoare poate călăuzi pe cineva prin cețuri. Pare destul de 
simplu. Și totuşi, niciun vrăjitor din istorie, nici măcar Tuatha, nu a 
îndrăznit vreodată să încerce. Asta îți dă vreun indiciu în privința 
dimensiunilor primejdiei? 

Am zâmbit. 

- Nu. Dar îmi dă o idee. 

- Merlin, nu! Nu trebuie s-o faci. Pe lângă celelalte primejdii, mai există 
una. Pentru tine. Dacă încerci un asemenea act de mare vrăjitorie, o să-i dai 
lui Rhita Gawr indicii asupra locului unde te afli - şi mai multe chiar, mă 
tem. Când se va întoarce, hotărât să cucerească această lume şi celelalte, te 
va urmări. Ţine minte cuvintele mele! 

Am tras de cureaua Harpei. 

- Nu mă tem de el, am spus. 

Sprâncenele stufoase ale lui Cairpre s-au înălțat. 

- Atunci ar fi bine să începi să te temi. Căci, cu un hybris ca acesta, îi vei 
oferi cea mai dulce răzbunare posibilă. Să te facă servitorul lui, întocmai 
cum a făcut cu tatăl tău. 

Stomacul mi s-a strâns, ca şi cum primisem o lovitură. 

- Spui că nu sunt mai bun ca Stangmar? 

- Spun că eşti la fel de vulnerabil. Dacă Rhita Gawr nu te omoară imediat, 
o să încerce să te înrobească. 

În aceeași clipă, umbra unui bărbat a căzut peste noi. M-am răsucit şi l- 
am văzut în fața mea pe Bumbelwy. Se părea că îşi terminase recitalul şi se 
apropiase de noi, dar fuseserăm prea absorbiți de discuţie ca să observăm că 
ne asculta. S-a înclinat cu stângăcie, trimițându-şi pălăria pe jos cu un 
zăngănit zgomotos. A ridicat-o şi apoi, cu umerii căzuţi, s-a uitat la Cairpre. 

- A fost jalnic, aşa-i? 

Cairpre, uitându-se încă urât la mine, i-a făcut semn să plece. 


— Altă dată, i-a spus. Acum vorbesc cu băiatul ăsta. 

Bumbelwy şi-a întors bărbiile cutate spre mine şi a zis mohorât: 

- Spune-mi tu, atunci. Am fost jalnic sau nu? 

Gândindu-mă că, dacă îi răspundeam, avea să plece, m-am încruntat la el 
şi am răspuns: 

- Da, da. Ai fost jalnic. 

Dar n-a plecat. Doar a dat din cap posac, făcând clopoţeii să clincăne. 

- Deci am făcut praf discursul. Foarte adevărat, foarte adevărat, foarte 
adevărat! 

- Merlin, a gemut Cairpre. la aminte la avertismentele mele! Nu vreau 
decât să te ajut. 

Am simţit că îmi ard obrajii. 

- Să mă ajuţi? De-asta ai încercat să mă convingi data trecută să nu mă 
mai duc la Castelul Înnegurat? Sau de ce nu mi-ai spus că Stangmar e, de 
fapt, tatăl meu? 

Poetul s-a strâmbat. 

- Nu ţi-am spus despre tatăl tău, deoarece m-am temut că un asemenea 
adevăr îngrozitor te-ar marca pentru totdeauna. Că te-ar face să te îndoieşti 
de tine însuţi sau chiar să te urăşti. Poate că m-am înşelat atunci, aşa cum m- 
am înşelat crezând că nu poţi distruge castelul. Dar acum nu mă înşel. Du-te 
înapoi pe Dealurile Întunecate! 

M-am uitat la porţile satului. Învăluite în umbre, se înălțau la fel de 
întunecate ca niște pietre de mormânt. 

- Mai întâi mă duc pe 'Tărmul Scoicilor Vorbitoare. 

Înainte să-mi poată răspunde Cairpre ceva, Bumbelwy şi-a dres glasul, 
făcându-şi bărbia multiplă să tremure. Apoi și-a răsucit mantia în jurul lui 
cu un gest dramatic. 

- Vin cu tine, mi-a spus. 

- Ce? am exclamat. Nu vreau să vii! 

- Foarte adevărat, foarte adevărat, foarte adevărat! Şi totuşi voi veni. 

Ochii întunecaţi ai lui Cairpre au sclipit. 

- O să-ţi regreţi decizia mai curând chiar decât mă aştept. 


VI. PRIN CEŢURI 


L a fel cum îţi stăruie în gură gustul amar mult timp după ce ai muşcat 

dintr-un fruct stricat, tot aşa stătea lângă mine Bumbelwy, cu clopoțeii 
lui zornăitori. Doar că după un fruct îți poţi clăti gura şi scăpa de gust. Cu 
Bumbelwy, nimic din ce spuneam sau făceam nu îl determina să plece. Deşi 
mergeam cât de repede puteam, fără măcar să mă opresc pentru a ciupi 
corzile Harpei, nu puteam scăpa de prezenţa lui. 

M-a urmat dincolo de porţile din Caer Neithan, în vreme ce Cairpre 
rămăsese pe loc şi ne urmărea cu privirea, în tăcere. M-a urmat peste 
colinele şi văile câmpiilor, umblând până târziu după lăsarea întunericului, 
înnoptând cu mine sub o salcie bătrână şi apoi continuând prin soarele 
arzător al zilei următoare. M-a urmat tot drumul până la marele curs de apă 
năvalnic, cunoscut sub numele de Râul Necurmat. 

Tot drumul, a bombănit despre arşiță, pietricelele din ghetele lui şi viaţa 
grea de bufon. Pe când ne apropiam de râu, m-a întrebat de mai multe ori 
dacă voiam să ascult faimoasa ghicitoare despre clopoțeii săi, promițându- 
mi că avea să-mi ridice moralul. Atunci când îi răspundeam că nu doream 
să-i aud ghicitoarea - şi nici clopoţeii —, pur şi simplu se îmbufna puţin şi pe 
urmă mă întreba din nou. 

- Oh, dar e o ghicitoare splendidă, ştrengărească şi gălăgioasă, a protestat 
el. O adevărată ghicitoare a unui izvoditor de ghicitori. Nu, e invers. La 
naiba, iar am făcut praf discursul! E o ghicitoare a unui adevărat izvoditor de 
ghicitori. Aşa, acum e bine. E nostimă. E înţeleaptă. A făcut o pauză, cu un 
aer mai sumbru ca de obicei, apoi a adăugat: E singura ghicitoare pe care o 
ştiu. 

Am scuturat din cap și m-am îndreptat cu paşi mari spre Râul Necurmat. 
Pe când ne apropiam de malurile sale stâncoase şi abrupte, am auzit 
vâltoarea apei fierbând sub noi. Stropii urcau sus în aer, alcătuind poduri de 
curcubeie care sclipeau în lumina soarelui. Împroșcarea şi clocotul apei au 
devenit atât de puternice, încât, pentru prima oară de când plecaserăm din 
Oraşul Barzilor, nu mai auzeam clopoţeii lui Bumbelwy. Sau rugăminţile lui 
de a-şi spune ghicitoarea. 


M-am întors spre el. Încercând să acopăr zgomotul apei, am strigat: 

- Am drum lung de mers, tocmai până pe malul de sud al insulei. 
Traversarea râului va fi periculoasă. Ar trebui să te întorci acum. 

Mi-a strigat înapoi, mohorât: 

- Atunci, nu mă vrei? 

- Nu! 

S-a încruntat, şi pe frunte i-au apărut şase riduri. 

- Sigur că nu mă vrei! Nimeni nu mă vrea. M-a privit cu atenţie un 
moment. Dar eu te vreau, flăcău norocos! 

M-am holbat la el. 

- Norocos? Asta e ceva ce cu siguranță nu sunt! Viaţa mea nu e decât un 
şir de dezamăgiri, o pierdere după alta. 

- Îmi dau seama, a declarat el. De aceea ai nevoie de un bufon. 
Încruntându-se cu un aer grav, a adăugat: Ca să te fac să râzi. Şi-a dres 
glasul. Apropo, ţi-am spus vreodată ghicitoarea mea despre clopoței? 

Cu un mârâit, am dat să-i trag una cu toiagul. S-a ferit, lăsându-se în jos 
mai mult ca de obicei. Toiagul i-a atins spatele mantiei. 

- Tu nu eşti bufon, am strigat. Eşti un blestem! Un blestem jalnic. 

- Foarte adevărat, foarte adevărat, foarte adevărat! Bumbelwy a scos un 
geamăt oftat. Sunt un bufon ratat. Absolut ratat. Un bufon trebuie să aibă 
doar două calități — să fie înțelept şi caraghios. Iar eu nu sunt nici una, nici 
alta. O lacrimă de iritare i s-a rostogolit pe obraz. Poţi să-ţi închipui cum mă 
simt? Cum sufăr din vârful degetelor până în tălpi din pricina asta? Soarta 
mea e să fiu un bufon care întristează pe toată lumea. Inclusiv pe mine 
însumi. 

- De ce eu? am protestat. Nu puteai alege pe altcineva pe care să-l urmezi? 

- Cu siguranţă, a strigat el peste vuietul apei. Dar păreai atât de... 
nefericit. Mai mult decât toţi ceilalți pe care i-am întâlnit. Tu vei fi adevărata 
mea probă ca bufon! Dacă pot afla cum să te fac să râzi, atunci pot face pe 
oricine să râdă. 

Am gemut. 

- N-o să faci niciodată pe nimeni să râdă. Asta e sigur! 

El și-a împins bărbiile către mine şi a început să-şi rotească mantia în 


jurul său cu gesturi teatrale, moment în care s-a împiedicat de o piatră şi s-a 
înclinat într-o parte, pierzându-și pălăria şi fiind cât pe ce să alunece peste 
mal. Şi-a înșfăcat pălăria şi şi-a îndesat-o la loc pe cap - invers. Mârâind, a 
îndreptat-o, dar nu înainte să se împiedice din nou şi să aterizeze pe jos, în 
noroi. Bombănind, s-a ridicat în picioare, încercând să-şi curețe noroiul de 
pe fund. 

- Ei bine, atunci, a declarat el în clinchet de clopoței, cel puţin pot să-ţi 
ofer plăcerea companiei mele. 

Mi-am dat ochii peste cap, apoi am aruncat o privire peste umăr înspre 
Râul Necurmat. Poate că, dacă săream în apa ce curgea repede, râul m-ar fi 
purtat iute în aval. Departe de acest nesfârșit chin în formă de om. Totuşi, 
deşi tentaţia era mare, ştiam că nu trebuia să o fac. În acel loc, râul curgea 
mult prea repede, și din albia lui se înălțau stânci ascuţite ca niște pumnale. 
Cu siguranţă aş fi stricat Harpa și probabil că mi-aş fi făcut și mie rău. Unde 
era Rhia când aveam nevoie de ea? Ea ar fi știut cum să vorbească spiritului 
râului şi să liniştească valurile. M-am înfiorat când m-am gândit cum ne 
despărțiserăm. Şi totuşi era mai degrabă vina Rhiei decât a mea. Fusese atât 
de sigură pe sine. Fără îndoială, o încântase grozav să mă vadă umilit. 

Am săltat mai bine Harpa pe umăr. Cel puţin, după ce voi traversa râul, 
nu aveam să mai fiu înconjurat de câmpiile astea arse de soare, ce se 
întindeau cât vedeai cu ochii, la fel precum cerul cenușiu de deasupra, care 
îmi aducea în permanenţă aminte de sarcina mea neterminată. Către sud, 
mi-am amintit, râul se lăţea considerabil. Acolo, puteam să-l traversez. Apoi 
aveam să-mi continui călătoria către Ţărmul Scoicilor Vorbitoare. Cu sau 
fără Bumbelwy. 

Spre disperarea mea, s-a dovedit că împreună cu el. Bufonul posac, cu 
mânecile fluturându-i şi clopoţeii zăngănind, m-a urmărit pas cu pas pe 
lângă o serie de cascade urlătoare, printr-un ţinut mlăștinos şi peste zone cu 
pietriș neted, în luncile inundabile. În cele din urmă, am ajuns la ape mai 
puţin adânci, care curgeau la umbra unui grup de bolovani imenși în formă 
de ou, și am traversat, poticnit, Râul Necurmat. Apa rece mă lovea peste 
gambe, în vreme ce fundul ei moale îmi trăgea ghetele la fiecare pas. Cumva, 
simţeam că râul însuşi încerca să mă împiedice să-l trec. 


Am ieşit din apă şi ne-am continuat drumul pe malul de vest. Preţ de 
câteva ore, am înaintat cu greu de-a lungul unor trestii cu margini tăioase. 
Spre dreapta, copacii înalţi din Pădurea Druma se ridicau spre cer, 
acoperind pământul cu o pătură verde care se întindea până departe, către 
Dealurile Înceţoşate. Păsări cu aripi în culori strălucitoare zburau printre 
ramuri — păsări pe care ştiam că Rhia le-ar fi putut identifica. În tot acest 
timp, m-am străduit să ignor silueta aplecată şi clopoţeii zornăitori care mă 
urmau. 

În cele din urmă, am zărit un şir de dune vălurite, dincolo de care se 
vedea un zid de ceaţă rotitoare. Inima mi-a bătut mai tare. Chiar şi cu 
limitele celei de-a doua vederi, am fost uimit să văd culorile intense 
dinaintea mea. Nisip auriu. Lujeri verzi, înfrunziți. Scoici roz şi purpurii. 
Flori galbene. 

Ghetele mi s-au înfundat în nisipul moale când am urcat pe prima dună. 
Am ajuns în vârful ei şi am văzut în sfârșit țărmul, pe care clipoceau valurile. 
Mareea era joasă. Sub perdeaua groasă de ceaţă, tot felul de scoici acopereau 
nisipul. Le auzeam cum pleoscăie și lipăie, şi lor li se alăturau păsările de 
apă, cu ciocurile lor lungi şi scobite, care ciripeau şi stropeau. Mii de midii 
minuscule stăteau agăţate pe locurile stâncoase. Stele-de-mare roșii, uriașe, 
melci de apă cu gurile căscate şi meduze lucioase zăceau peste tot. Crabii 
fugeau pe nisip, ocolind picioarele păsărilor. 

Mi-am umplut plămânii cu aerul mării și am simţit din nou aroma de 
iarbă-de-mare. Şi de sare. Şi de mister. 

M-am aplecat şi am luat un pumn de nisip. Îl simţeam cald şi fin în vreme 
ce-mi curgea printre degete. La fel cum făcuse înainte, în ziua în care 
ajunsesem prima dată chiar în acest loc. Fincayra mă întâmpinase în acea zi, 
oferindu-mi adăpost în faţa furtunilor pe care le înfruntasem pe mare, ca şi 
a celor pe care le purtam cu mine în gând. 

Am cules câteva fire de nisip şi le-am urmărit cum alunecă peste buricele 
degetelor mele, adunându-mi-se în palmă. Sclipeau scânteietor în vreme ce 
cădeau, ca şi cum ar fi fost vii. La fel ca propria piele. La fel ca Fincayra 
însăşi. Cumva, mi-am dat eu seama, începeam să mă ataşez de această 
insulă. Deşi adeseori fusesem nefericit aici, simțeam o atracţie 


surprinzătoare pentru ţinuturile sale uimitoare, poveştile ei obsedante şi - în 
ciuda felului în care se purtaseră de multe ori cu mine - diverşii ei locuitori. 
Și pentru altceva, mult mai greu de definit. 

Insula asta era, aşa cum obişnuia mama mea să zică, un loc între două 
lumi, un loc unde creaturile muritoare şi cele nemuritoare puteau trăi 
împreună. Nu întotdeauna în armonie, bineînțeles. Dar cu toată bogăţia, și 
puterea, și misterul ambelor lumi la un loc. O parte rai, o parte Pământ. O 
parte această lume, o parte Cealaltă Lume. 

Am rămas acolo, absorbind sunetele şi mirosurile de pe țărmul Fincayrei. 
Poate că, într-o bună zi, aveam să mă simt cu adevărat în largul meu aici. În 
anumite privinţe, deja mă simţeam, oricum mai mult decât o făcusem 
vreodată în acel sat nenorocit din Gwynedd. Dacă ar fi fost aici şi o anumită 
persoană, pe Fincayra m-aș fi putut chiar simţi acasă. Dar acea persoană era 
acum departe. Dincolo de ceţuri, dincolo de ţărmul cu stânci întunecate din 
Gwynedd. 

Am tras Harpa şi am luat-o în braţe. Nu îi mai ciupisem corzile de ceva 
vreme, dinainte de a părăsi câmpiile aride. Oare ce aş fi putut produce, m- 
am întrebat eu, într-un loc atât de bogat, atât de plin de viață, cum era 
acesta? 

Am ciupit o singură coardă, cea mai înaltă. A scos un sunet subțirel, ca un 
țurțur care tremură. În vreme ce nota vibra în aer, pe povârnișul dinspre 
mare al dunei s-a ivit o floare roșie, de forma unui clopot enorm. Când am 
văzut-o cum se leagănă în briza sărată, am simţit nevoia să o ating, să o 
miros. 

Dar nu era timp. Nu acum. Am lăsat Harpa și toiagul pe nisip şi m-am 
uitat la Bumbelwy, ca să mă asigur că nu avea să se atingă de ele. Se așezase 
deja pe țărm, stând încruntat în vreme ce îşi spăla în valuri picioarele 
umflate. Deşi nu era departe, părea foarte ocupat. 

Am cercetat țărmul în ambele direcţii. Cu fiecare val care înainta pe nisip 
şi apoi se retrăgea, scoici de toate mărimile şi culorile se rostogoleau pe 
plajă. Lărgimea şi frumuseţea desăvârşită a acestui țărm mă uluia, la fel cum 
o făcuse în prima zi când ajunsesem aici. În acea zi, o scoică de pe această 
plajă îmi şoptise nişte cuvinte, cuvinte pe care nu le putusem înţelege. Oare 


voi mai găsi una şi astăzi? Şi voi înţelege ce spune? 

Undeva, acolo, se afla scoica potrivită. Problema era că habar nu aveam 
cum ar putea să arate. Tot ce ştiam erau cuvintele lui Cairpre: „Există un 
proverb, la fel de vechi ca însăşi insula asta, care spune că doar cea mai 
înțeleaptă scoică de pe Tărmul Scoicilor Vorbitoare poate călăuzi pe cineva 
prin cețuri“. 

Am început să caut scoici, începând cu o cochilie pătată aflată chiar la 
baza toiagului meu. Cochilii plate, rotunde, răsucite, scobite - toate şi-au 
găsit locul în palmele mele. Și totuşi, niciuna nu părea cea potrivită. Nici 
măcar nu știam prea bine cum să caut. Aproape că o auzeam pe Rhia 
spunând ceva la fel de fără sens ca „Ai încredere în fructe“. Ridicol, 
bineînţeles. Şi totuşi, ştiam că trebuia să am încredere în ceva. Îmi doream 
doar să ştiu în ce. 

În inteligența mea, poate. Da. Asta era. Aşadar, cum ar arăta cea mai 
înțeleaptă scoică? Ar trebui să fie izbitoare. Impresionantă. O regină a 
țărmului. La fel de mare în dimensiuni cum, cu siguranță, era în 
înțelepciune. 

Bumbelwy a scos un strigăt când un val mare a trecut peste el, stropindu- 
l. Când valul s-a retras, măcinând nisipul, a dat la iveală marginea unei 
scoici spiralate, de un roz strălucitor, mai mare decât toate celelalte din jurul 
ei. Se afla chiar în spatele lui, deşi Bumbelwy nu părea să o fi observat. Ea să 
fie oare cea pe care o căutam? Am dat să mă apropii, dar chiar atunci 
Bumbelwy s-a scuturat, bombănind ceva despre apa rece, apoi s-a lăsat pe 
spate. Cotul lui a aterizat pe scoică şi am auzit un zgomot de strivire. El a 
tipat şi s-a rostogolit pe o parte, strângându-şi în mână cotul rănit. Am 
clătinat din cap, căci ştiam că abia începuse căutarea mea. 

„Doar cea mai înțeleaptă scoică...“ 

Am mers de-a lungul țărmului nisipos, uitându-mă după orice cochilie 
care părea potrivită. În ciuda diversităţii de forme, culori şi texturi, niciuna 
nu ieşea în evidenţă. Pe cele câteva care păreau să se apropie de ce căutam eu 
le duceam la ureche. Dar nu auzeam nimic, în afară de nesfârşitul oftat al 
mării. 

După o vreme, am ajuns la un promontoriu stâncos care țâșnea în mare, 


dispărând în cețurile rotitoare. În vreme ce stăteam acolo, întrebându-mă 
dacă să caut printre stâncile ude, un crab portocaliu a trecut peste vârful 
ghetei mele. Crabul s-a oprit şi şi-a ridicat ochii mici ca şi cum m-ar fi 
cercetat. Apoi a trecut mai departe către promontoriu şi a dispărut. 

Dintr-un motiv oarecare, m-am simţit atras de micuța creatură care, la fel 
ca mine, hoinărea singură pe acest țărm. Fără să mă gândesc, l-am urmat pe 
promontoriu. Ceaţa m-a învăluit. M-am mișcat cu grijă pe stânci, încercând 
să nu alunec. Deşi crabul părea să fi dispărut, curând am zărit o altă cochilie 
spiralată. Zăcea pe o lespede netedă acoperită cu alge verzi. Cochilia asta era 
chiar mai mare decât cea distrusă de Bumbelwy, aproape cât capul meu. 
Sclipea cu un luciu albastru intens, în ciuda umbrei ciudate care părea să 
tremure pe suprafaţa ei. Sigur că acea umbră era doar o iluzie datorată ceţii, 
m-am gândit eu când m-am apropiat. 

Cu fiecare pas pe care îl făceam spre ea, scoica părea tot mai frumoasă. 
Rotunjimile sale grațioase erau încadrate de linii albe scânteietoare. Mă 
simțeam atras într-un mod bizar spre ea, fermecat de tonurile sale 
strălucitoare. 

„Doar cea mai înțeleaptă scoică...“ 

În acel moment, un talaz puternic a ţâşnit din ceaţă, izbindu-se de 
promontoriu. Sub ploaia de stropi, am simţit înțepătura sării pe obrajii mei 
brăzdaţi de cicatrice. Valul s-a retras, trăgând cu el scoica spiralată de pe 
stâncă. Înainte să apuc să o iau, scoica a căzut cu zgomot în apă şi a dispărut 
într-un vârtej de ceaţă. 

M-am întors, blestemând, pe lespedea de piatră. Deşi scoica dispăruse, 
ciudata umbră încă mai tremura pe alge. Am dat să întind mâna să cercetez 
mai atent, apoi am ezitat. Nu știam prea bine de ce. Chiar atunci, crabul 
portocaliu a apărut de sub o piatră din apropiere. A pornit-o repede, pieziş, 
către promontoriu, trecând pe sub o lespede înainte să apară în cealaltă 
parte. A ocolit marginea unui ochi de apă rămas după maree și s-a cufundat 
într-o grămadă de lemne aduse de apă. 

Îmi pierdusem interesul de a-l urmări pe crab şi am întors capul. Privirea 
mi-a căzut pe un alt ochi de apă, limpede și nemișcat. Din fundul lui, ceva 
lucea printre firele de iarbă-de-mare. M-am aplecat mai mult şi am văzut 


doar o cochilie destul de urâtă, maro cu o pată mare albastră, cuibărită 
printre niște arici-de-mare purpurii. Totuși, mi-a trezit curiozitatea. Cu 
grijă, ferindu-mă de ţepii ascuţiţi ai aricilor, am întins mâna în apa rece și 
am scos scoica. 

Deşi obişnuită, cochilia părea să stea confortabil în palma mea. Aproape 
ca şi cum acolo îi era locul. Am ridicat-o, evaluându-i greutatea. Părea mult 
mai grea decât aş fi crezut că putea fi ceva atât de compact. 

Am dus-o la ureche. Nimic. Şi totuși era ceva deosebit la scoica asta. Cu o 
voce şovăitoare, am întrebat: 

- Tu eşti cea mai înțeleaptă scoică? 

Spre surprinderea mea, am auzit o voce bolborosită, hârâită. 

- Eşti un prost, băiete! 

- Ce? Am clătinat din cap. M-ai făcut prost? 

- Un prost nesăbuit, s-a răstit scoica. 

Obrajii mi s-au încins, dar mi-am ţinut firea. 

- Şi tu cine ești? 

- În niciun caz cea mai înţeleaptă scoică. Scoica a părut să-şi lingă buzele. 
Dar nu sunt proastă. 

M-am simţit ispitit să o arunc în valuri. Cu toate astea, hotărârea de a o 
aduce înapoi pe mama a rămas mai puternică decât furia mea. 

- Atunci, spune-mi unde o pot găsi pe cea mai înțeleaptă scoică. 

Scoica maronie a râs, picurându-mi apă în ureche. 

- Încearcă într-un loc unde se întâlnesc lemnul şi apa, băiat prost! 

Nedumerit, am răsucit scoica în mână. 

- Cei mai apropiaţi copaci sunt de cealaltă parte a dunelor. Nu e lemn 
lângă apă. 

- Eşti sigur? 

- Absolut sigur. 

- Ai vorbit ca un prost. 

Fără tragere de inimă, am cercetat cu privirea promontoriul. În cele din 
urmă, am observat resturile de lemn aduse de apă, unde dispăruse crabul. 
Iarbă-de-mare putrezită acoperea lemnul ca nişte cârpe zdrenţuite. Am 
clătinat din cap neîncrezător. 


- Doar nu zici de grămăjoara aia jalnică de acolo! 

- Ai vorbit ca un prost, a repetat scoica. 

Neştiind dacă făceam ce trebuia, am dat drumul scoicii maro în ochiul de 
apă şi m-am îndreptat către lemne. Am tras iarba-de-mare şi am căutat vreo 
urmă de scoică. Nimic. 

Eram gata să renunţ, când am observat ceva mic ascuns într-o crăpătură 
din lemn. Era o scoică de culoarea nisipului, în formă de con micut. Mi-ar fi 
încăput cu ușurință pe unghia degetului mare. Când am ridicat scoica spre 
mine, o creatură neagră, ca un vierme, a ieşit pe jumătate din deschiderea de 
la baza scoicii, apoi s-a strâns repede înăuntru. Șovăind să duc așa ceva prea 
aproape de urechea mea, am ţinut-o la o oarecare distanță. Deși nu eram 
sigur, mi s-a părut că aud o șoaptă slabă, fluidă. 

Cu grijă, am apropiat scoica de ureche. Vocea fluidă s-a auzit din nou, ca 
un val care se izbea de interiorul micuţei cochilii. 

- Tu, pleosssc, ai ales bine, Merlin. 

Mi s-a tăiat răsuflarea. 

- Mi-ai rostit numele? 

- Asta am făcut, pleosssc, deşi tu nu mi-l ştii pe al meu. EI este, pleosssc, 
Washamballa, înţeleaptă printre scoici. 

- Washamballa, am repetat eu, lipindu-mi de lobul urechii conul micuţ și 
umed; ceva în vocea ei mă făcea să sper. Ştii de ce am venit? 

— Asta, pleosssc, ştiu. 

Inima mi-a bătut mai tare. 

- Vrei... vrei să mă ajuţi, atunci? Vrei să o aduci înapoi în Fincayra? 

Scoica nu a zis nimic preţ de câteva secunde. În cele din urmă a vorbit din 
nou, cu vocea ei subțirică, gâlgâitoare: 

- N-ar trebui să te ajut, Merlin. Riscurile, pleosssc, sunt foarte mari, mai 
mari decât crezi. 

- Dar... 

- N-ar trebui, a continuat scoica. Şi totuşi simt ceva în tine... ceva căruia 
nu-i pot rezista. Deşi mai ai atâtea de învăţat, pleosssc, asta s-ar putea foarte 
bine să facă parte din învăţătura ta. 

Washamballa s-a oprit și eu i-am ascultat respiraţia fluidă. Nu îndrăzneam 


să spun nimic. 

- Am putea reuși, pleosssc, sau am putea da greş. Nu ştiu, căci chiar 
succesul ar putea să fie un eşec ascuns. Tot mai vrei, pleosssc, să încerci? 

- Da, am declarat. 

- Atunci, ţine-mă strâns, pleosssc, lângă inima ta, şi concentrează-te la cea 
după care tânjeşti. 

Ținând scoica în căușul palmelor mele, mi-am lipit-o de piept. M-am 
gândit la mama mea. La masa ei cu ierburi aromate, cu miros înțepător. La 
ochii ei albaştri, atât de plini de emoţii. La bunătatea ei, la purtarea ei calmă. 
La poveştile ei despre Apollo, Atena și locul numit Olimp. La credinţa ei - în 
Dumnezeul ei şi în mine. La dragostea ei, tăcută și puternică. 

Ceaţa s-a învârtejit în jurul meu. Valurile îmi alunecau peste ghete. Şi 
totuși nu s-a întâmplat nimic. 

- Încearcă mai tare, pleosssc! Trebuie să încerci mai tare. 

Am simţit tristețea lui Elen. Că nu se mai putea întoarce niciodată în 
Fincayra. Că nu își putea vedea fiul devenind bărbat - şi că el, în toți acei ani 
în Gwynedd, refuzase să o numească „mamă“. Un cuvânt atât de simplu, o 
legătură atât de puternică! M-am înfiorat, amintindu-mi câtă durere îi 
pricinuisem. 

Încet-încet, prezenţa ei a devenit mai intensă. Îi simţeam îmbrăţişarea, 
siguranța pe care mi-o dăduseră cândva braţele ei. Cum, măcar pentru 
câteva clipe, puteam să uit toate suferinţele care ne chinuiau. Simţeam 
mirosul bucăţilor de scoarță de cedru de lângă perna ei. Îi auzeam vocea 
strigându-mă peste oceanele de apă, peste oceanele de dor. 

Apoi s-a stârnit vântul. Un vânt aprig, urlător, care m-a aruncat jos pe 
stânci şi m-a udat cu ploaia de stropi. Preţ de câteva minute a vuit, lovindu- 
mă fără încetare. Deodată am auzit un pocnet puternic, de parcă ceva de 
dincolo de ceață se spărsese. Norii umflaţi din faţa mea au început să se 
miște, adunându-se în forme ciudate. Mai întâi am văzut un şarpe, 
încolăcindu-se pentru a țâşni. Dar înainte să o facă, trupul i s-a topit în 
forma încețoșată a unei flori. Floarea a crescut încet, transformându-se într- 
un ochi uriaș, nemișcat. 

Apoi, în mijlocul ochiului, a apărut o formă întunecată. La început doar o 


umbră, care a devenit repede materială. În scurt timp, arăta aproape ca o 
persoană care bâjbâia prin ceață. Venind împiedicat către țărm. 
Era mama mea. 


VII. NEPĂSĂTOR ŞI FERICIT 


S -a prăbuşit, cu brațele desfăcute, pe stâncile întunecate și ude. Avea ochii 
închişi, iar pielea ei catifelată arăta palidă şi lipsită de viață. Părul lung, 
despletit, auriu precum luna din nopțile de vară, atârna în șuviţe încurcate 
pe rochia ei de un albastru aprins. Şi totuşi respira. Era în viață. 

Am strâns în palme micuța scoică, în semn de mulțumire, și am pus-o la 
loc printre bucăţile de lemn aduse de apă. Apoi am alergat la mama mea. 
Şovăind, am întins mâna spre ea. În clipa în care degetul meu i-a atins 
pometele înalt al obrazului, ea a deschis ochii. Preţ de câteva clipe a privit în 
sus spre mine, părând buimacă. Apoi Elen-cea-cu-Ochii-de-Safir a clipit, s-a 
ridicat într-un cot şi a vorbit cu vocea pe care crezusem că nu aveam s-o mai 
aud vreodată. 

- Emrys! Tu eşti! 

Deşi, de recunoștință, mi se pusese un nod în gât, am răspuns: 

- Eu sunt... mamă! 

Auzindu-mă rostind acel cuvânt, obrajii i s-au îmbujorat uşor. Încet, mi-a 
întins o mână. Pielea ei era la fel de udă şi de înghețată ca a mea, însă 
atingerea ei a trimis un val de căldură prin mine. S-a ridicat în capul oaselor 
şi ne-am îmbrățișat. 

După câteva clipe, s-a tras în spate. Şi-a trecut cu blândeţe degetele peste 
obrajii şi ochii mei arşi, părând să privească prin mine, direct în sufletul 
meu. Îmi dădeam seama că încerca să simtă tot ce simţisem eu în lunile 
trecute de când ne despărţiserăm. 

Deodată, mi-a atins gâtul și i s-a tăiat răsuflarea. 

- Galatorul! Oh, Emrys! Nu mai e! 

Mi-am coborât ochii lipsiţi de vedere. 

- L-am pierdut. 


Cum puteam să-i spun că îl pierdusem în vreme ce îmi căutam propriul 
tată? Şi că atunci când, în cele din urmă, l-am întâlnit, am pierdut încă și 
mai mult? 

Am ridicat capul. 

- Dar te am din nou pe tine. Suntem împreună, aici, pe Fincayra. 

Ea a încuviinţat din cap, cu ochii plini de lacrimi. 

- Şi am un nume nou. 

- Un nume nou? 

- Merlin. 

- Merlin, a repetat ea. La fel ca şoimul care zboară pe înalturi. 

Un val de durere m-a străbătut când mi-am adus aminte de prietenul meu 
Belea, micul şoim care își dăduse viața pentru a o salva pe a mea. Speram 
din tot sufletul că Belea continua să se înalțe în zbor, undeva acolo sus, în 
Lumea Cealaltă. Chiar şi acum, îmi lipsea senzaţia familiară pe care mi-o 
dădea prezenţa lui pe umărul meu. 

Și adevărul e că îmi lipseau și ceilalți prieteni. Prieteni pe care îi 
cunoscusem o vreme, şi apoi îi pierdusem. Cairpre. Honn. Teilean și 
Garlatha. Aylah, sora vântului. Chiar şi Shim, care plecase în munţi, 
târșâindu-și picioarele, cu mai multe săptămâni în urmă. Şi, da, Rhia. 

Am strâns mâna mamei mele. 

- N-o să te mai pierd. 

Ea mi-a ascultat promisiunea, cu chipul trist şi totodată plin de iubire. 

- Nici eu pe tine. 

M-am întors către dune. Bumbelwy stătea pe malul apei, lustruindu-și 
clopoţeii cu tunica. Părea hotărât să ignore pescărușii care îl tot trăgeau de 
mantia stropită de noroi. Harpa Înflorită, alături de toiagul meu, erau acolo 
unde le lăsasem, pe nisip. Dincolo de ele, dar nu departe, superba floare 
roşie se legăna în briza ce adia dinspre mare. 

- Vino! M-am ridicat şi am tras-o și pe mama în picioare. Vreau să-ţi arăt 
ceva. 

Am traversat promontoriul stâncos către nisipul fin al plajei. Așa cum 
mergeam, ținându-ne de mijloc, am simţit bucuria de a păși din nou alături 
de ea. De a fi din nou cu ea. Şi când m-am gândit că aveam să-i arăt Harpa și 


tot ce eram în stare să fac cu ea, inima mi-a bătut mai tare. 

Îmi simțeam acum propria putere, exact aşa cum prevăzuse ea cu mult 
timp în urmă. Îmi spusese că Tuatha însuși îşi căpătase puterile când intra în 
cel de-al treisprezecelea an al vieții. Așa că era logic să mi se întâmple şi mie 
la fel. În definitiv, nu făcusem eu deja ceva ceea ce Tuatha, cu toate puterile 
lui vrăjitorești, nu reuşise niciodată? Am zâmbit în sinea mea. Nici măcar 
cețurile rotitoare care înconjurau această insulă nu-mi puteau rezista. 

Când ne-am apropiat de Harpa Înflorită, mama mea a scos un strigăt de 
uimire. Dată fiind afecțiunea ei pentru tot ce era viu și creștea, nu am fost 
surprins să văd că nu Harpa îi atrăsese atenţia, ci floarea roşie care apăruse 
pe dună. Într-adevăr, floarea părea acum şi mai frumoasă decât atunci când 
de-abia răsărise. Cupa adâncă a petalelor, în formă de clopot, se înălța 
graţioasă pe tulpina sa arcuită. Frunze de un verde strălucitor, perfect 
rotunde, înconjurau tulpina ca o duzină de geme. Stropi de rouă sclipeau pe 
marginea fiecărei petale. 

- Trebuie să miros floarea aia, a declarat ea. 

- Bineînţeles, am răspuns, şi zâmbetul mi s-a lărgit. În definitiv, eu am 
făcut-o. 

Ea s-a oprit şi s-a întors spre mine. 

- Tu ai făcut-o? Adevărat? 

- Cu o mișcare a degetului meu, am răspuns cu mândrie. Vino! Hai să ne 
uităm mai bine. 

În vreme ce mă apropiam de floare, simțeam că dorința mea de a o mirosi 
devenea tot mai puternică. Voiam nu doar să îi simt parfumul, ci să-mi 
cufund toată fața în petalele ei. Să beau lacom din nectarul ei minunat. Să 
mă afund în el, nepăsător și fericit. Abia am băgat în seamă umbra ciudată, 
tremurătoare, care se mişca peste petale. Doar o altă iluzie a luminii ceţoase, 
aşa cum mai văzusem. Şi nicio umbră, oricât ar fi fost ea de întunecată, nu ar 
fi putut ascunde frumuseţea luminoasă a acestei flori. 

Braţul mamei a căzut de pe mijlocul meu, la fel cum și brațul meu a căzut 
de pe mijlocul ei. Am continuat să mergem spre floare, în tăcere, ca şi cum 
am fi fost în transă. Picioarele noastre lipăiau pe nisipul ud, lăsând un şir de 
urme întunecate în spatele nostru. Singurul lucru la care mă puteam gândi 


era să miros minunatul parfum al florii. Mai aveam de făcut doar un pas, 
când briza sărată ne-a lovit peste față. Nepăsători, ne-am aplecat amândoi 
către cupa ademenitoare. 

Am șovăit o clipă, întrebându-mă dacă se cuvenea să o las pe ea prima. 
Avea să se bucure atât de mult! Apoi umbra a tremurat din nou - şi dorința 
mea de a mirosi floarea a devenit mai intensă, atât de intensă, încât am uitat 
de orice altceva. Mi-am coborât faţa. Mai aproape. Şi mai aproape. 

Deodată, o formă verde a sărit peste coama dunei. S-a repezit cu putere în 
mine, doborându-mă pe spate. M-am rostogolit, apoi m-am oprit, acoperit 
de nisip, şi m-am răsucit pentru a-mi înfrunta atacatorul. 

- Rhia! Plin de furie, am scuipat nisipul care îmi intrase în gură. Încerci să 
mă omori? 

Ea a sărit înapoi în picioare şi, ignorându-mă cu totul, s-a întors către 
mama mea. 

- Opreşte-te! a strigat ea cât o ţineau plămânii. Nu face asta! 

Dar Flen nu i-a dat atenţie. Cu o mână, şi-a adunat părul de pe faţă și s-a 
aplecat către floarea cea roșie. 

Văzând asta, Rhia a dat să se repeadă în sus pe panta dunei. A fost oprită 
de un țipăt îngrozitor — care mi-a îngheţat şi mie sângele în vene. O masă 
întunecată a sărit din miezul florii, direct în faţa mamei mele. Ea s-a tras 
înapoi clătinat, strângându-și obrajii cu palmele. 

- Nu! am strigat eu către cer, mare şi ceaţă. Nu! 

Dar era prea târziu. Mama s-a împiedicat şi s-a rostogolit în josul dunei. 
Când s-a oprit, am văzut că toată faţa îi era acoperită de o umbră 
zvârcolitoare. Apoi, spre groaza mea, umbra s-a târât în gura ei şi a dispărut. 


VIII. GRAIUL RĂNII 


M -am repezit la ea. Zăcea prăbusșită la baza dunei. Nisipul ud îi păta 
rochia albastră și un obraz. Briza mării s-a întețit, trimițând fâşii de 
ceaţă peste țărm. 

- Mamă! 

- Ea e mama ta? m-a întrebat Rhia, venind lângă mine. Mama ta 
adevărată? 

- Asta sunt, a răspuns Elen cu o voce slabă, întorcându-se pe spate şi 
cercetându-mi faţa cu ochii ei albaştri. Eşti bine, fiul meu? 

I-am curăţat obrazul de nisip. 

- Bine? am strigat eu. Bine? Sunt distrus. Complet distrus. Nu te-am adus 
aici ca să fii otrăvită! 

Fa a tuşit violent, ca şi cum ar fi încercat să dea afară umbra. Dar faţa i-a 
devenit doar mai palidă, mai înfricoşată. 

M-am întors spre Rhia. 

— Ar fi trebuit să o salvezi pe ea în locul meu. 

Ea a tras de unul din lujerii împletiţi în veşmântul ei. 

- Îmi pare rău că n-am sosit mai repede. Te-am căutat peste tot. În cele 
din urmă am ajuns la Caer Neithan, la câteva ore după ce ai plecat de-acolo. 
Când Cairpre mi-a spus ce voiai să faci, am pornit-o pe urmele tale cât de 
repede am putut. S-a uitat în jos, la Elen, cu tristeţe. Trebuie să fie oribil. Ca 
şi cum ai înghiți un coşmar. 

- Eu... sunt bine, a răspuns ea, deși expresia ei nefericită spunea altceva. 
A încercat să se ridice în capul oaselor, dar a căzut înapoi pe nisip. 

Am auzit nişte clopoței zornăind în spatele meu și o voce familiară 
gemând. 

- Simt moartea în aer. 

M-am întors. 

- Pleacă de-aici! Eşti la fel de rău ca floarea aia otrăvită! 

Și-a plecat capul mai mult decât de obicei. 


- Îţi împărtăşesc tristețea. De-adevăratelea! Poate că aş putea să-ți mai 
uşurez povara cu unul din cântecele comice ale lui Bumbelwy cel Voios? 

- Nu! 

- Ce-ai zice atunci de o ghicitoare? Faimoasa mea ghicitoare despre 
clopoței? 

- Nu! 

- Bine! s-a răstit el. Atunci n-o să-ţi spun că nu floarea a fost cea care a 
otrăvit-o. S-a încruntat de mai multe ori. Și cu siguranță n-o să-ţi spun că a 
fost Rhita Gawr. 

Mi s-a încleştat stomacul, iar mama mea a scos un icnet. L-am înșfăcat de 
mâneca largă şi l-am scuturat, făcându-i clopoțeii să zornăie. 

- Ce te face să spui aşa ceva? 

- Umbra morții. Am auzit-o descrisă de multe ori. De prea multe ori încât 
chiar şi un prost ca mine să uite. E unul din mijloacele preferate ale lui Rhita 
Gawr de a se răzbuna. 

Elen s-a cutremurat și a gemut de durere. 

- El spune adevărul, fiul meu. Dacă nu mi-aş fi pierdut minţile din cauza 
vrăjii, mi-aş fi amintit mai curând. Chipul i s-a schimonosit, în aceeaşi clipă 
în care briza s-a întețit din nou, ca şi cum oceanul însuși ar fi scos un oftat 
adânc. Dar de ce eu? De ce eu? a întrebat ea. 

Dintr-odată, m-am simţit fără vlagă. Căci ştiam, în adâncul inimii, că 
umbra morții nu-i fusese sortită mamei mele. Mie îmi fusese sortită. Şi 
totuși, din cauza mea - din cauza prostiei mele -, o lovise în schimb pe ea. 
Ar fi trebuit să-l ascult pe Cairpre! N-ar fi trebuit niciodată s-o aduc aici. 

- Rhita Gawr păstrează această metodă doar pentru cei cu a căror moarte 
se desfată, a intonat Bumbelwy. Căci este lentă, dureros de lentă. Şi oribilă, 
dincolo de orice ar putea descrie cuvintele. Cel chinuit suferă o lună întreagă 
- de-a lungul a patru faze ale lunii —, înainte de a muri, în cele din urmă. 
Dar ultimele momente ale morţii, aşa am auzit, poartă în ele mai multă 
agonie, mai multă suferință, mai multă durere îngrozitoare decât întreaga 
lună dinainte. 

Elen a gemut din nou şi și-a strâns genunchii la piept. 

- Destul! am zis, fluturându-mi braţele către bufonul ursuz. Nu mai spune 


asemenea lucruri! Vrei s-o omori mai curând? Mai bine să taci — dacă nu ştii 
leacul. 

Bumbelwy şi-a întors privirea, clătinând din cap. 

- Nu există leac, a murmurat. 

Am dat să-mi deschid săculeţul cu ierburi. 

- Poate ceva de aici... 

- Nu există leac, a repetat el trist. 

- Oh, dar trebuie să fie, a protestat Rhia, îngenunchind lângă mama mea 
şi mângâindu-i fruntea. Există un leac pentru fiecare suferință, oricât ar fi ea 
de groaznică. Trebuie doar să ştii graiul rănii. 

Pentru o fracțiune de secundă, chipul lui Elen s-a luminat. 

- Are dreptate. S-ar putea să existe un leac. A privit-o pe Rhia un 
moment. Apoi, cu vocea slabă, a întrebat: Cum te cheamă, copilă? Şi cum de 
ştii atât de multe despre arta vindecării? 

Rhia şi-a trecut palma peste straiul ei din lujeri împletiți. 

- Copacii din Pădurea Druma m-au învăţat. Ei sunt familia mea. 

- Şi numele tău? 

- Cei mai mulţi îmi spun Rhia. În afară de elfii pădurii, care încă mai 
folosesc numele meu complet, Rhiannon. 

Faţa mamei mele s-a strâmbat de durere, dar nu mi s-a părut că se datora 
suferinței trupeşti. Ar fi putut să fie un alt fel de durere, simțită într-un alt fel 
de loc. Dar nu a spus nimic. Şi-a întors doar fața către ceața care se rotea 
dincolo de țărm. 

Rhia a venit mai aproape de ea. 

- Te rog, spune-mi numele tău. 

- Elen, a răspuns ea și s-a uitat la mine. Deși mi se mai spune și „mamă. 

Am simţit o împunsătură de durere în inimă. Ea tot nu înţelegea că era 
doar vina mea. Că o adusesem aici în ciuda sfaturilor insistente ale lui 
Cairpre. Că încercasem, în ignoranța mea - nu, în aroganța mea - să 
acţionez ca un vrăjitor. 

Rhia a continuat să mângâie fruntea lui Elen. 

- Eşti deja fierbinte. Cred că va fi mai rău. 

— Va fi mai rău, a declarat Bumbelwy. Totul devine întotdeauna mai rău. 


Mult mai rău. 

Rhia mi-a aruncat o privire pătrunzătoare. 

- Trebuie să găsim leacul înainte să fie prea târziu. 

Bumbelwy a început să se învârtească pe nisip, fluturându-şi mânecile. 

- Deja e prea târziu. Cu asemenea lucruri, chiar şi prea devreme e prea 
târziu. 

- Poate că există un leac pe care nimeni nu l-a descoperit încă, a replicat 
Rhia. Trebuie să încercăm. 

- Încercaţi tot ce vreţi. N-o să ajute. Nu, e prea târziu. Mult prea târziu. 

Gândurile mi se învârtejeau în cap, împărţite între speranța îndârjită a 
Rhiei şi perspectivele sumbre ale lui Bumbelwy. Nu puteau fi adevărate 
amândouă. Și totuşi, amândouă păreau plauzibile. Voiam să cred măcar în 
una din ele, dar mă temeam că cealaltă era cea reală. Doi pescăruși au ţipat, 
coborând în picaj deasupra noastră pentru a ateriza pe un strat de stele-de- 
mare şi scoici. Mi-am muşcat buza. Chiar dac-ar exista un leac, cum l-am 
putea găsi la timp? Aici, pe această plajă îndepărtată, fără altceva decât niște 
dune de nisip şi valuri rostogolitoare, nu era nimeni la care să apelăm. 
Nimeni care să ne ajute. 

Dintr-odată, mi-am îndreptat spatele. Era cineva de la care să cer ajutor! 
Am sărit în picioare şi am luat-o la fugă pe țărm, către promontoriul 
înfăşurat în ceață. Fără să bag în seamă valurile de pe stâncile alunecoase, m- 
am împiedicat de câteva ori. Şi mai rău, în aburii rotitori, nu am văzut nicio 
urmă din grămada de lemne aduse de apă, unde lăsasem scoica bătrână şi 
înțeleaptă. Oare un talaz puternic o măturase? Mi s-a strâns inima. Era 
posibil să n-o mai găsesc niciodată. 

Chinuindu-mă, în patru labe, am cercetat stâncile ude, ridicând meduze 
alunecoase şi uitându-mă în ochiurile de apă. În cele din urmă, ud de la 
stropii împroșcaţi de valuri, am zărit o bucăţică de lemn. Şi acolo, lângă ea, 
se afla o scoică micuță. Oare era aceeași? Am lipit repede de ureche cochilia 
nisipie. 

- Washamballa, tu eşti? 

Nu am primit niciun răspuns. 

- Washamballa, am implorat eu. Răspunde-mi dacă tu eşti! Există vreun 


leac pentru umbra morţii? Un leac oarecare? 

În cele din urmă am auzit un oftat prelung, fluid, ca sunetul unui val care 
se sparge foarte încet. 

— Ai învăţat, pleosssc, o lecţie foarte dureroasă. 

- Da, da! Dar poţi să mă ajuţi acum? Spune-mi dacă există vreun leac. 
Mama mea e pe moarte. 

- Mai ai, pleosssc, Galatorul? 

M-am strâmbat. 

- Nu. L-am... dat. 

- Poţi să-l iei înapoi, pleosssc, foarte repede? 

- Nu. E la Domnu. 

Am simţit respirația deznădăjduită a scoicii în urechea mea. 

- Atunci nu poți fi ajutat. Pleosssc. Căci există un leac. Dar ca să-l găseşti, 
pleosssc, trebuie să călătoreşti în Lumea Cealaltă. 

- Lumea Cealaltă? Ținutul spiritelor? Dar singurul fel în care poţi ajunge 
acolo e să mori! Am scuturat din cap, aruncând picături de apă din părul 
meu negru. Aş face și asta dacă aș şti că o pot salva, chiar aş face-o. Dar și 
dacă aş porni în Lunga Călătorie despre care am auzit, cea care duce în 
Cealaltă Lume, nu m-aş mai putea întoarce niciodată aici cu leacul. 

- Adevărat. Lunga Călătorie îi duce pe cei morţi în, pleosssc, Cealaltă 
Lume, dar nu îi trimite înapoi în lumea muritorilor. 

Un gând mi s-a ivit în minte. 

- Stai! Tuatha - bunicul meu -— a găsit o cale de a călători în Cealaltă 
Lume pe când era în viaţă. Pentru a-i cere sfatul marelui Dagda, așa cred. Aș 
putea să urmez drumul lui Tuatha? 

- Acela a fost drumul care l-a omorât în cele din urmă. Pleosssc. Nu uita 
asta! Căci a fost omorât de Balor, căpcăunul care i se supune doar lui Rhita 
Gawr. Chiar și acum Balor păzeşte intrarea secretă, un loc numit, pleosssc, 
Fântâna către Cealaltă Lume. Şi a jurat să oprească orice aliat al lui Dagda 
care încearcă să treacă pe acolo. 

- Fântâna către Cealaltă Lume? E un soi de scară ce duce în sus, spre 
ţinutul spiritelor? 

- Orice ar fi, s-a auzit ca un plescăit vocea scoicii, să o găsești, pleosssc, e 


singura ta speranță. Căci leacul pe care îl cauţi este Elixirul lui Dagda, și 
numai Dagda însuşi ţi-l poate da. 

Un val rece mi-a trecut peste picioare, iar apa sărată mi-a usturat pielea în 
locurile unde mă zgâriasem când căzusem de pe stânci. Dar nici n-am băgat 
în seamă. 

— Elixirul lui Dagda, am repetat eu încet. Ei bine, cu căpcăun sau fără, 
trebuie să pun mâna pe el. Cum găsesc scara asta care duce în Lumea 
Cealaltă? 

Din nou, scoica a răsuflat deznădăjduită. 

- Ca să o găseşti, trebuie să auzi o muzică ciudată, fermecată. Pleosssc. 
Muzica vrăjitoriei, Merlin. 

- Vrăjitorie? A fost cât pe ce să scap micul con. Nu pot să fac asta. 

— Atunci, eşti cu adevărat pierdut. Căci singura cale de a găsi drumul lui 
Tuatha este să stăpâneşti, pleosssc, Cele Şapte Cânturi ale Vrăjitoriei. 

- Ce naiba sunt astea? 

Vântul s-a poticnit de mine, fluturându-mi tunica, în vreme ce aşteptam 
răspunsul scoicii. În cele din urmă am auzit în ureche vocea subțirică. 

- Nici măcar eu, cea mai înţeleaptă dintre scoici, nu știu. Tot ce pot să-ţi 
spun e că, pleosssc, Cele Șapte Cânturi au fost înscrise de Tuatha însuşi pe un 
copac mare din Pădurea Druma. 

- Nu... Arbassa? 

- Ba da. 

- Ştiu copacul ăla! E casa Rhiei. M-am încruntat, amintindu-mi de 
ciudata scriere pe care o văzusem acolo. Dar acea scriere e imposibilă! Nu 
reuşisem atunci să citesc nici măcar un cuvânt. 

- Înseamnă că trebuie să mai încerci o dată, Merlin. E singura ta şansă, 
pleosssc, să-ţi salvezi mama. Deși e într-adevăr o şansă foarte mică. 

M-am gândit la mama, întinsă la umbra dunei, chinuită de umbra morții, 
răsuflând din ce în ce mai greu. Eu îi făcusem asta. Acum trebuia să încerc 
să repar totul, indiferent de riscuri. Chiar şi așa, m-am înfiorat când mi-am 
adus aminte de felul în care Cairpre descrisese calităţile unui vrăjitor 
adevărat. Calităţi care cu siguranță mie îmi lipseau. Indiferent ce însemnau 
Cele Şapte Cânturi, nu aveam aproape nicio şansă de a le stăpâni - oricum 


nu în scurtul timp rămas înainte ca umbra morţii să își termine cumplita 
treabă. 

- E prea mult, am spus eu deznădăjduit. Nu sunt vrăjitor! Chiar dacă aş 
reuși, printr-o minune, să mă descurc cu Cele Şapte Cânturi, cum aş putea 
să găsesc această Fântână către Lumea Cealaltă, să îl evit pe Balor şi să urc în 
ținutul lui Dagda, în răstimpul celor patru faze ale lunii? 

- N-ar fi trebuit niciodată, pleosssc, să te ajut. 

M-am gândit la luna nouă abia vizibilă pe care o zărisem noaptea trecută. 
Doar o aşchie, atât de subţire, că fusese aproape imposibil pentru a doua 
mea vedere să o descopere. Asta însemna că mai aveam timp până la 
sfârşitul acestei luni, şi nici cu o singură zi mai mult, să găsesc Elixirul lui 
Dagda. În ziua în care luna murea, şi mama mea avea să se stingă. 

Când luna avea să fie plină, timpul meu se va fi înjumătăţit. Când va 
descrește, timpul meu va fi aproape terminat. Şi când va dispărea, în cele din 
urmă, aşa vor pieri și speranțele mele. 

- Îţi doresc tot norocul, pleosssc, în Fincayra, a zis scoica. Vei avea nevoie 
de el, pleossc, şi chiar de mult mai mult. 


IX. ROZMARIN 


C um mama era deja prea slăbită pentru a putea merge, am improvizat 
împreună cu Rhia o targă, împletind nişte lujeri din dună între toiagul 
meu şi o creangă dintr-un păducel uscat. În timp ce lucram, trecând lujerii 
dintr-o parte într-alta, i-am spus unele din lucrurile aflate de la scoică şi am 
rugat-o să ne călăuzească prin pădure până la Arbassa. Dar chiar în vreme 
ce rosteam numele marelui copac, am avut o puternică presimţire rea la 
gândul de a mă întoarce acolo, deși nu-mi explicam de ce. 

Rhia, dimpotrivă, nu părea îngrijorată sau surprinsă să afle că scrierile de 
pe pereţii din Arbassa deţineau secretele de care aveam nevoie pentru a găsi 
Fântâna către Cealaltă Lume. Poate pentru că văzuse până atunci cum 
Arbassa răspunsese la atâtea întrebări, ea doar a încuviinţat din cap şi a 
continuat să lege lujerii. În cele din urmă am terminat targa şi am ajutat-o pe 


mama să se întindă pe ea. Mi-am pus mâna pe fruntea ei și mi-am dat seama 
că fierbințeala îi crescuse. Şi totuşi, deşi se simţea mai rău, nu voia să se 
plângă. 

Lucru care nu se putea spune și despre Bumbelwy. Abia o porniserăm la 
drum, cu el purtând partea din spate a tărgii, când a început să imite o 
scoică vorbitoare. După ce şi-a dat seama, în cele din urmă, că audiența nu 
găsea deloc amuzant spectacolul lui, a trecut la descrierea complicatei 
alcătuiri a pălăriei sale cu clopoței, de parcă ar fi fost un soi de coroană 
regală. Când și cu asta a dat greș, a început să se plângă că o greutate atât de 
mare ar putea să îi obosească spatele delicat, subminându-i abilităţile de 
bufon. Nu i-am răspuns, deși eram tentat să îl reduc la tăcere, cu clopoțeii lui 
cu tot, îndesându-i pălăria în gură. 

Rhia mergea în frunte, cu Harpa Înflorită agăţată pe umărul ei frunzos. 
Eu ţineam partea din față a tărgii, dar apăsarea propriei vinovăţii părea să 
atârne cel mai greu. Chiar şi să traversăm duna, trecând pe lângă floarea în 
formă de clopot, mi s-a părut un marș epuizant. 

Înainte să intrăm în Pădurea Druma, am trecut printr-o poiană înverzită. 
Străbătută de pârâiașe, ierburile din poiană se unduiau în valuri, asemenea 
suprafeţei mării. Fiecare pârâiaş clipocea şi se unduia, acoperind plantele ce 
se înşirau pe maluri cu panglici strălucitoare de apă. M-am gândit cât de 
frumos mi s-ar fi părut probabil acest loc în împrejurări diferite, o frumuseţe 
care nu era produsă de un instrument magic sau de un mare vrăjitor. O 
frumuseţe care pur și simplu era acolo. 

În sfârşit am intrat în bătrâna pădure, cu crenguţe şi ace pârâind sub 
picioarele noastre. Poiana luminoasă a dispărut și totul s-a întunecat. 
Mirosul intens de răşină, uneori înțepător, alteori dulce, parfuma aerul. 
Ramurile şopteau şi trosneau deasupra capetelor noastre. În spatele 
copacilor păreau să plutească umbre tăcute. 

M-am lovit cu vârful piciorului de o rădăcină. Deşi am tresărit de durere, 
am ţinut bine targa. Cea de-a doua vedere mi se îmbunătăţise de când 
fusesem ultima oară aici, dar lumina slabă mă împiedica în continuare să 
văd. Razele soarelui ajungeau doar până la straturile superioare ale acestor 
desişuri ale pădurii, şi doar câteva dintre ele reuşeau rareori să pătrundă 


până la nivelul solului. Dar nu aveam să încetinesc pentru a vedea mai bine 
pe unde merg. Nu mai era timp, şi nici pentru mama nu mai era. 

Urmând-o pe Rhia, am intrat mai adânc în pădure, purtând targa din 
lujeri. Cu fiecare pas, senzaţia ciudată că înşişi copacii ne priveau, 
urmărindu-ne fiecare mișcare, devenea tot mai puternică. Ramurile care 
trosneau păreau agitate în vreme ce treceam pe sub ele. Şi alte creaturi 
păreau să ştie de prezenţa noastră. Din când în când zăream câte o coadă 
stufoasă sau o pereche de ochi galbeni. Ţipete și urlete răsunau adesea 
printre crengile întunecate. Iar o dată, de undeva din apropiere, am auzit un 
zgomot puternic și prelung de râcâială, ca nişte gheare ascuţite care sfâşiau o 
scoarță de copac. Sau piele. 

Braţele şi umerii mă dureau, dar și mai mult mă durea să aud gemetele tot 
mai sfâşietoare ale mamei mele. Bumbelwy, cel puţin, părea îndeajuns de 
mişcat de suferința ei ca să își stăpânească bombănelile, deși clopoţeii lui 
continuau să clincăne. Şi cu toate că Rhia se mişca prin pădure cu uşurinţa 
unei brize, adeseori se uita îngrijorată la targă. 

După multe ore de mers prin poienile întunecate, împodobite cu muşchi 
şi ferigi, umerii îmi zvâcneau de parcă erau gata să plesnească. Mâinile, 
aproape amorţite, nu mai puteau ţine targa. Nu exista un drum mai scurt? 
Era posibil ca Rhia să se fi rătăcit? Mi-am dres glasul, cu gâtul uscat, gata să 
o strig. 

Apoi, în față, am zărit o nouă lumină printre ramuri. Am trecut printr-un 
desiş de ferigi care mi se agățau de glezne şi coapse, și lumina a devenit mai 
puternică. Spatiile dintre trunchiuri s-au mărit. O briză răcoroasă, la fel de 
aromată ca menta proaspătă, mi-a biciuit fruntea transpirată. 

Am intrat într-un luminiș înierbat. În mijlocul lui, înălțându-se dintr-un 
păienjeniş de rădăcini groase, se afla un stejar maiestuos. Arbassa. Părea mai 
bătrân decât cei mai bătrâni copaci și mai înalt decât oricare alt copac pe 
care îl văzusem vreodată. Trunchiul lui masiv, atât de gros de parcă ar fi unit 
în el cinci sau șase copaci, avea de câteva ori înălțimea mea până unde 
apăreau primele sale ramuri. De acolo ţâșnea în sus, tot mai sus, până când 
devenea una cu norii. 

Aşezată în mijlocul ramurilor cele mai joase şi făcută chiar din crengile 


stejarului, se afla căsuţa din copac a Rhiei. Ramurile se arcuiau și se 
răsuceau, alcătuindu-i pereţii, podeaua şi acoperișul. Perdele lucioase de 
frunze verzi acopereau fiecare fereastră. Mi-am adus aminte cum văzusem 
prima oară căsuţa noaptea, când fusese luminată dinăuntru și strălucea ca o 
stea care exploda. 

Rhia şi-a ridicat braţele asemenea unor ramuri: 

- Arbassa! 

Marele copac a tremurat, revărsând asupra noastră o ploaie de rouă. Cu o 
strângere de inimă, mi-am adus aminte de încercările mele stângace de a 
face fagul de pe Dealurile Întunecate să se îndoaie în faţa mea. În acea zi, 
Rhia mă făcuse prost pentru că încercasem așa ceva. Fie că avusese sau nu 
dreptate, ştiam, în vreme ce aşezam cu grijă targa mamei mele pe iarbă, că 
fusesem mult mai prost astăzi pentru că încercasem altceva. 

- Rozmarin, a spus Elen, cu vocea răguşită de atâtea gemete. A arătat 
către o tufă împodobită cu frunze ca niște săgeți, care creştea la marginea 
poienii. Vreau şi eu puţin. Te rog! 

Într-o clipă, Rhia a rupt o crenguţă şi i-a întins-o. 

- Uite! E aşa de parfumată! Îmi aduce aminte de acele de pin uscate la 
soare. Cum i-ai zis? 

- Rozmarin. 

Mama a frecat crenguța între palme, umplând aerul cu aroma ei 
puternică. A dus frunzele strivite la nas şi a inspirat adânc. Faţa i s-a mai 
relaxat. Şi-a coborât mâinile. 

- Grecii îl numeau „lumina stelelor pe pământ“. Nu e minunat? 

Rhia a încuviinţat din cap, cu buclele săltându-i pe umeri. 

— Şi e bun pentru reumatism, nu-i aşa? 

Elen a privit-o surprinsă. 

- Cum de ştii asta? 

- Cwen, prietena mea, îl folosea pentru mâini, a răspuns Rhia, apoi o 
umbră i-a întunecat pentru o clipă chipul. Mai degrabă fosta mea prietenă. 

- A făcut un pact cu goblinii, i-am explicat eu. Şi era cât pe ce să ne 
omoare, pactul ăsta al ei. Era un co... Rhia, cum i-ai spus? 

- Copăcean. Jumătate copac, jumătate om. Ultima din specia ei. Rhia a 


tras cu urechea o clipă la frunzele şopotitoare de deasupra noastră. Ea a avut 
grijă de mine de când eram bebeluş, după ce m-a găsit părăsită în pădure, a 
adăugat. 

Mama a tresărit de durere, deşi privirea i-a rămas aţintită asupra Rhiei. 

— Ție... îţi lipsește familia ta adevărată, copilă? 

Rhia și-a fluturat indiferentă mâna. 

- Oh, nu! Deloc. Copacii sunt familia mea. Mai ales Arbassa. 

Ramurile au fremătat din nou, stropindu-ne cu rouă. Şi totuși, nu am 
putut să nu observ că, în ciuda atitudinii aparent nepăsătoare, ochii ei 
albaștri-cenușii păreau trişti. Mai trişti decât îi văzusem vreodată. 

Bumbelwy, cu sprâncenele, gura și multele sale bărbii acum brăzdate de 
cutele încruntării, s-a aplecat spre targă şi a pus mâna pe fruntea mamei 
mele. 

— Eşti fierbinte, a spus el cu un aer funest. Mai fierbinte ca înainte. Asta e 
ocazia potrivită pentru ghicitoarea despre clopoţeii mei. E una dintre cele 
mai nostime - mai ales că altele nu mai știu. Să ţi-o spun? 

- Nu! L-am împins brutal într-o parte. Ghicitorile şi cântecele tale o s-o 
facă doar să se simtă mai rău! 

El s-a bosumflat şi toate bărbiile i-au tremurat deasupra închizătorii 
mantiei. 

- Foarte adevărat, foarte adevărat, foarte adevărat! Apoi şi-a îndreptat 
puțin spatele. Dar într-o bună zi — ia aminte! - voi face pe cineva să râdă. 

- Așa crezi tu? 

- Da. S-ar putea să fii chiar tu. 

- Bine. Şi în ziua în care o să reuşești, eu o să-mi mănânc ghetele, am 
replicat și m-am încruntat la el. Acum pleacă! Eşti mai rău ca un blestem, o 
molimă şi un taifun la un loc! 

Elen a gemut, mișcându-se pe targă. A dat să-i spună ceva Rhiei, cu ochii 
ei albaştri măriți acum de neliniște. Dar, dintr-un motiv oarecare, a tăcut. În 
schimb a mirosit din nou crenguţa de rozmarin. Apoi s-a întors spre mine și 
mi-a spus: 

- Adu-mi nişte roiniță, te rog! O să-mi mai domolească durerea asta de 
cap. Ştii unde creşte? 


- Eu nu, dar poate că știe Rhia. 

Rhia, cu ochii tot întunecaţi, a încuviințat din cap. 

— Şi niște muşeţel, copilă, dacă găsești. Adeseori creşte în preajma pinilor, 
alături de o ciupercă micuță şi albă cu perișori roşii pe picior. 

- Copacii mă vor îndruma spre el. Rhia s-a uitat în sus către ramurile 
puternice ale lui Arbassa şi a adăugat: Dar mai întâi te vom duce înăuntru. 

Și-a scos pantofii comozi, făcuţi dintr-un soi de scoarță de copac, şi a păşit 
printr-o mică adâncitură din rădăcini. Apoi a rostit o frază lungă și 
foşnitoare în graiul unui stejar. Rădăcinile s-au închis peste picioarele ei, 
făcând-o să arate ca un lăstar tânăr lângă Arbassa. Când şi-a desfăcut braţele 
pentru a cuprinde trunchiul uriaş, o creangă înfrunzită s-a lăsat în jos şi s-a 
lipit de spatele Rhiei. Apoi creanga s-a ridicat, rădăcinile s-au desfăcut, iar 
trunchiul s-a încreţit şi a crăpat, desfăcându-se şi dând la iveală o intrare 
micuță, mărginită de scoarță. Rhia a intrat, făcându-ne semn să o urmăm. 

Când m-am aplecat să apuc partea din față a tărgii, m-am uitat la mama 
mea. Transpiraţia îi păta obrajii şi fruntea. Ce chin se citea pe chipul ei! 
Văzând-o aşa, am simţit cum o suliță mi se răsuceşte în piept. Şi totuşi... nu 
puteam să scap de senzaţia că nu toată durerea pe care o simţea fusese 
provocată de mine. 

Bumbelwy, bombănind ca pentru sine, a apucat partea din spate a tărgii. 
Împreună, am păşit poticnindu-ne spre labirintul de rădăcini de la intrare. 
Când am ajuns la doar doi pași de ea, uşa mărginită de scoarță a început să 
se închidă. La fel cum făcuse și înainte, când ajunsesem prima dată la 
Arbassa! Din nou, copacul nu voia să mă lase înăuntru. 

Rhia a ţipat. Şi-a fluturat mâinile, rostind foșnit o mustrare aspră. 
Copacul s-a cutremurat. Uşa dușmănoasă a încetat să se mai închidă, apoi, 
încet, s-a deschis iar. Rhia mi-a aruncat o privire, cu o expresie mohorâtă. 
După aceea s-a întors şi a început să urce scara noduroasă, în spirală, din 
interiorul trunchiului. În vreme ce o urmam, lăsând capul în jos ca să pot 
intra pe ușă, am fost izbit de mirosuri puternice şi umede ca ale frunzelor de 
toamnă după ploaie. Şi datorită trunchiului său enorm, Arbassa părea şi mai 
mare pe dinăuntru decât păruse pe dinafară. Chiar şi aşa, a trebuit să mă 
concentrez foarte tare în lumina slabă ca să nu lovesc targa de pereţi sau să o 


înclin prea mult, riscând ca mama să alunece de pe ea. 

Cu mare grijă, am urcat scările de lemn viu. Un scris ciudat, la fel de 
încâlcit ca o pânză de păianjen, vălurea pe pereţi. Runele sale întrepătrunse 
umpleau toată casa scării, de jos până sus. Dar era la fel de neînțeles ca 
înainte. Speranţele mi s-au năruit şi mai tare. 

În cele din urmă am ajuns la perdeaua groasă de frunze care marca 
intrarea în căsuţa Rhiei. Am trecut dincolo de ea şi am păşit pe o podea lată 
de ramuri ce se întrețeseau. De jur împrejurul nostru mobilierul de lemn era 
format din crengile împletite. Am recunoscut masa joasă de lângă vatră, cele 
două scaune solide, dulapul de culoarea mierii, pe ale cărui margini se 
înşirau frunze verzi. 

- Oh! a şoptit Elen, mişcându-se puţin ca să vadă mai bine. E aşa de 
frumos! 

Am dat din cap către Bumbelwy şi am pus amândoi targa jos, cât mai uşor 
cu putință. El și-a îndreptat spatele înţepenit, şi încruntarea i s-a mai 
diminuat. S-a uitat în jur, fermecat de interiorul căsuţei. Gândurile mele, 
însă, rămăseseră la scara de sub noi. 

Ca şi cum mi-ar fi pătruns în minte, Rhia m-a atins pe braț. 

- Trebuie să-i aduc nişte ierburi mamei tale. Și-a dat jos de pe umăr 
Harpa Înflorită şi a rezemat-o de perete, lângă targă. Iar tu, dacă mai speri să 
o salvezi, ai multă treabă de făcut. 


X. SECRETUL LUI ARBASSA 


A 
|» adâncul copacului Arbassa, am trudit. Am încercat tot ce era posibil 


pentru a găsi cheia enigmei. Iar şi iar, am urcat cu greu scările în spirală și 
le-am coborât, căutând locul potrivit de unde să încep. M-am îndepărtat, 
cercetând pereţii în căutarea unui tipar. M-am apropiat de ei, lipindu-mi 
fruntea de lemnul răcoros, examinând pe rând fiecare rună. În zadar. 

Ore în şir am studiat cu atenţie scrisul misterios de pe pereţi. Un scris 
care ar fi putut cumva să mă îndrume spre leacul de care avea nevoie cu 
atâta disperare Elen. Şi totuşi, deși scrisul gravat într-un fel atât de complicat 


părea plin de sensuri ascunse, nu puteam înţelege nimic. 

Amurgul s-a lăsat şi apoi s-a dus, iar lumina slabă din casa scării a 
dispărut complet. Un timp, m-am chinuit să mă folosesc de cea de-a doua 
mea vedere, care-mi era de și mai puţin folos decât de obicei în întuneric, 
până când Rhia mi-a adus în cele din urmă o torţă neobişnuită. Era o sferă, 
mare cât pumnul meu, făcută din ceară de albine subţire, dar rezistentă. În 
ea se târau mai bine de o duzină de cărăbuşi care luceau cu o lumină 
chihlimbarie constantă. Era de-ajuns pentru a lumina măcar o mică 
porţiune din scris. 

Deşi recunoscător pentru torță, am luat-o fără niciun cuvânt. La fel am 
făcut și cu cele două castroane, unul umplut cu apă şi celălalt cu niște nuci 
verzi mari, pe care mi le-a adus Bumbelwy ceva mai târziu. Deși s-a 
împiedicat pe scări, vărsându-mi pe gât jumătate din apă, abia l-am băgat în 
seamă. Eram prea absorbit de munca mea. Şi de vinovăția mea. Cu toată 
concentrarea la ciudatele rune, nu puteam să nu aud oftaturile şi gemetele 
femeii care zăcea pe podeaua de deasupra capului meu. Femeia pe care eu o 
adusesem în Fincayra. 

Ştiam că, afară, o lună nouă palidă se ridica peste Pădurea Druma, 
zugrăvind ramurile copacului Arbassa cu o slabă strălucire argintie. Acum 
mai aveam o lună, fără o zi, ca să găsesc leacul. Oricât ar fi fost de dificilă 
această sarcină, probabil imposibilă, nici măcar nu o puteam începe până nu 
descifram scrisul. Iar scrisul nu dădea semne că ar fi vrut să-şi împărtăşească 
secretul. 

Obosit, mi-am sprijinit mâna pe peretele de lemn. Deodată, am simțit o 
scurtă scânteie de căldură de la rune. Abia mi-a atins palma înainte de a 
dispărea. Cu toate astea, mi-a lăsat sentimentul, cu o convingere deplină, că 
acest scris fusese într-adevăr săpat în lemn de marele vrăjitor Tuatha. Oare 
ar fi putut el ști că, într-o bună zi, mulţi ani mai târziu, propriul lui nepot 
avea să se chinuie să citească aceste cuvinte misterioase? Că aceste cuvinte 
aveau să-i ofere singura speranță de a găsi scara care ducea la Lumea 
Cealaltă şi la Elixirul lui Dagda? Şi ar fi putut Tuatha să ştie că Elixirul avea 
să fie necesar pentru a salva viaţa lui Elen - femeia despre care prevestise că 
avea să dea naştere unui vrăjitor cu puteri şi mai mari decât ale lui? 


Ce mai vrăjitor m-am dovedit a fi! Fără un instrument magic asupra mea, 
de ce fuseseră în stare puterile mele? De nimic, în afară de dezastru. Pentru 
mine şi cei care mă urmau. Nu numai că îmi distrusesem lumina propriilor 
ochi, dar aproape distrusesem și viața mamei mele. 

Mi-am târşâit picioarele până la baza scărilor. Deznădăjduit, m-am 
rezemat de perete. Am întins mâna şi am atins cea dintâi rună cu vârful 
degetului. Arăta ca un fel de floarea-soarelui pătrățoasă, cu o barbă lungă şi 
încâlcită. Încet, i-am trasat curbele şi adânciturile, încercând din nou să simt 
măcar un vag sens. 

Nimic. 

Am lăsat mâna în jos. Poate că era o problemă de încredere. De credinţă. 
„M-am născut să fiu vrăjitor, nu-i aşa? Însuşi Tuatha a spus asta. Eu sunt 
nepotul lui. Moştenitorul lui.“ 

Am atins din nou prima rună. 

Din nou n-am simţit nimic. 

„Vorbeşte-mi, rună! Îţi poruncesc!“ Tot nimic. Am lovit cu pumnul în 
perete. „Vorbeşte-mi, îţi cer! Asta e porunca mea!“ 

Un alt geamăt de durere a răsunat din capul scărilor. Am simţit cum mi se 
strânge stomacul. Am respirat încet, tremurat. „Dacă nu pentru mine, atunci 
pentru ea! Va muri, dacă nu pot găsi o cale de a-ţi afla secretul.“ O lacrimă 
mi-a alunecat pe obraz. „Ie rog! Pentru ea. Pentru Elen. Pentru... mama.“ 

O furnicătură ciudată mi-a pulsat prin deget. Am simţit o adiere de ceva, 
aproape o senzaţie. 

Mi-am apăsat degetul pe rună şi m-am concentrat mai tare. M-am gândit 
la Elen, zăcând singură pe o podea din ramuri împletite. M-am gândit la 
dragostea ei pentru mine. M-am gândit la dragostea mea pentru ea. Lemnul 
a părut să se încălzească sub degetul meu. „Ajut-o, te rog! Mi-a dăruit atât 
de mult!“ 

Dintr-o străfulgerare, am priceput. Prima rună şi-a rostit înţelesul direct 
în mintea mea, cu o voce adâncă, răsunătoare, pe care nu o mai auzisem 
niciodată până atunci, dar pe care cumva o ştiam dintotdeauna. „Aceste 
cuvinte trebuie citite cu dragoste sau nu vor fi citite niciodată.“ 

Apoi a venit şi restul. S-a revărsat într-un torent curgător de cuvinte, care 


m-a inundat şi m-a dus cu el. „Cele Șapte Cânturi ale Vrăjitoriei/ O melodie 
şi mai multe la fel/ Te pot purta în Lumea Cealaltă/ Deşi speranţe nu mai ai 
defel...“ 

Cu frenezie acum, rună după rună, am citit tot drumul până în capul 
scărilor, fiecare treaptă pe rând. Adeseori m-am oprit, repetându-mi 
cuvintele înainte de a continua. Când, în cele din urmă, am ajuns sus, 
primele raze ale soarelui se strecurau printre frunze în casa scării şi 
tremurau peste rune. În cursul nopţii, Cele Şapte Cânturi fuseseră gravate pe 
pereții minţii mele întocmai cum fuseseră cândva imprimate pe pereţii 
copacului Arbassa. 


XI. O MELODIE ȘI MAI MULTE 


m urcat şi ultima treaptă de lemn și am pășit dincolo de perdeaua de 
frunze. Mama mea stătea întinsă tot pe podea, deși nu mai era pe targă. 
Când m-a auzit intrând, s-a mişcat sub o pătură argintie, ușoară, ţesută din 
fire ale fluturilor de noapte, şi a făcut un efort să ridice capul. Rhia stătea 
lângă ea, cu picioarele încrucișate, cu chipul îngrijorat. Bumbelwy, rezemat 
de un perete îndepărtat, s-a uitat mohorât la mine. 
- Am citit cuvintele, am anunţat fără mândrie. Acum trebuie să încerc să 
le urmez. 
- Poţi să ne spui câte ceva? a șoptit Elen. Lumina trandafirie a zorilor, ce 
se cernea prin fereastră, cădea pe pielea palidă a obrajilor ei. Cum încep? 
Posomorât, am îngenuncheat lângă ea. I-am privit faţa, atât de plină de 
suferinţă, și totuşi atât de iubitoare. Apoi am recitat: 


Cele Șapte Cânturi ale Vrăjitoriei, 
O melodie şi mai multe la fel, 

Te pot purta în Lumea Cealaltă, 
Deși speranțe nu mai ai defel. 


- „Deşi speranţe nu mai ai defel“, a repetat Bumbelwy, holbându-se absent 
la pălăria lui. Foarte adevărat, foarte adevărat, foarte adevărat! 


În vreme ce eu mă uitam furios la el, Rhia s-a întins după o pernuţă care 
mirosea a pin. 

- Ce înseamnă „O melodie şi mai multe la fel“? m-a întrebat ea. 

- Nu ştiu prea bine, am răspuns, privind-o cum strecoară perna sub capul 
mamei mele. Dar continuă spunând că fiecare dintre Cele Șapte Cânturi face 
parte din ceea ce numește „marele și minunatul Cânt al Stelelor“, aşa că 
poate are legătură cu asta. 

- Are, fiul meu. Elen m-a privit un moment. Ce mai spuneau cuvintele? 

- Multe lucruri, am spus şi am oftat. Cele mai multe nici nu le-am înţeles. 
Despre semințe, şi cercuri, şi izvoarele ascunse ale magiei. Şi ceva cum că 
singura diferență dintre magia bună şi magia rea este intenţia celui care o 
foloseşte. Am luat mâna mamei într-a mea şi am continuat: Apoi am ajuns 
chiar la Cele Şapte Cânturi. Ele încep cu un avertisment. 


Ghiceşte adevărul din fiecare Cânt 

'Nainte să porneşti pe-a ta cărare, 

Căci adevărurile cresc precum copacii-n timp, 
Dar ca sămânță doar începe fiecare. 


Am tăcut, amintindu-mi că până și puternicul Arbassa, în ale cărui braţe 
stăteam acum, a început ca o simplă sămânță. Dar asta nu mi-a oferit prea 
mult curaj când mi-am adus aminte şi celelalte cuvinte: 


Urmează cele Șapte Cânturi pe rând, 
Părțile fac întregul, ca slovele un cuvânt. 
Dar nu te mișca până ce nu găseşti 
Miezul de suflet al fiecărui Cânt. 


- „Miezul de suflet al fiecărui Cânt“, a repetat Rhia. Ce crezi că ar putea 
însemna asta? 

Am atins ramurile împletite ale podelei. 

- Habar n-am. Absolut deloc. 

Mama mi-a strâns fără putere mâna. 

- Spune-ne Cânturile! 

Încă meditând la întrebarea Rhiei, am recitat: 


Lecţia Schimbării este prima, 
Un copăcean o ştie foarte bine. 


Puterea Legăturii e următoarea, 
Învățătură pe care Lacul Feţei o deține. 


Priceperea Protecţiei e a treia, 
Precum piticii ce-n adânc tunele-au săpat. 


Arta Numirii e a patra, 
Secret de neamul Slanto păstrat. 


Puterea Săriturii e a cincea, 
In Varigal ai grijă negreșit. 


Eliminarea e a șasea, 
Bârlogul unui dragon adormit. 


Darul Vederii e cel din urmă, 
Vraja Insulei Uitate. 


lar acum poți încerca să găsești 
Fântâna Lumii Celeilalte. 


Dar grijă mare ai! Fântâna nu o încerca, 
Până ce Cânturile nu le vei termina. 


Căci primejdiile la fiecare pas pândesc, 
Cu ochiul lui Balor mişelesc. 


În încăpere s-a lăsat tăcerea. Nici măcar clopoțeii lui Bumbelwy nu se mai 
mişcau. 

În cele din urmă am spus cu o voce răgușită: 

- Chiar nu ştiu cum aş putea să fac toate lucrurile pe care le cer cânturile 
şi să mă întorc aici înainte... 

- Ca eu să mor. Elen a ridicat o mână spre obrazul meu. Există vreo cale 
prin care să te conving să nu pleci, fiul meu? Braţul i-a căzut pe podea. 
Măcar aşa am fi împreună până la sfârşit, a adăugat ea. 

- Nu! Eu sunt vinovat de ce ţi se întâmplă. Trebuie să încerc să găsesc 


leacul. Chiar dacă şansele sunt de una la un milion. 

Faţa ei, deja pală, a devenit şi mai albă. 

- Chiar dacă asta înseamnă propria-ți moarte, care se adaugă la a mea? 

Rhia mi-a atins uşor umărul, cu compasiune. Deodată, o fluturare de aripi 
s-a ivit în amintirea mea şi m-am gândit la altcineva pierdut, la curajosul 
şoim care murise în lupta pentru Castelul Înnegurat. ÎI numiserăm Belea, și 
niciun nume nu i s-ar fi putut potrivi mai bine. Şi totuşi acţiunile lui îmi 
răsunau în urechi mai tare decât tipetele pe care le scotea. M-am întrebat 
dacă spiritul lui încă mai sălăşluia în Cealaltă Lume. Și dacă, în cazul în care 
dădeam greș în această căutare a mea, era posibil să îl întâlnesc acolo, alături 
de mama mea. 

Elen s-a crispat şi şi-a încleștat pumnii, când un alt spasm i-a străbătut 
trupul. Rhia a întins mâna după un castron cu o poţiune galbenă care 
mirosea la fel de bine ca o supă de vită. Cu grijă, a ajutat-o pe mama să ia 
câteva înghiţituri, vărsând puţin pe podea. Apoi Rhia a ridicat castronul și a 
scos un sunet, ca un ţăcănit, cu limba. 

De sus, de pe dulap, o veveriţă cu ochi căprui imenși a sărit deodată pe 
podea şi a făcut un salt până la ea. Şi-a așezat o lăbuţă pe coapsa Rhiei, 
mişcându-şi coada stufoasă. Aproape înainte ca Rhia să-i dea o altă 
comandă, veverița a luat castronul din mâinile ei. Clănțănind ascuţit drept 
răspuns, s-a îndepărtat cu o săritură, ducând castronul în dinți. 

- Ea e Ixtma, i-a explicat Rhia mamei. Am găsit-o mai demult într-un 
luminiş din apropiere, scâncind, cu un picior rupt. I l-am pus la loc şi de 
atunci vine adeseori în vizită şi mă ajută cum poate. I-am cerut să umple 
castronul pentru tine, după ce mai adună nişte mușețel. 

În ciuda suferinţei, mama mea părea gata să izbucnească în râs. 

- Eşti o fată uimitoare, zău așa! Apoi faţa i s-a încordat, iar umbrele 
frunzelor au tremurat pe părul ei auriu. Aș fi vrut doar să fi avut timp să te 
cunosc mai bine, a adăugat mama. 

— Vei avea, a declarat Rhia. După ce ne întoarcem cu leacul. 

- Ne întoarcem?! Am privit-o uimit. Cine a spus că mergi şi tu? 

- Eu am spus, a replicat ea calmă şi și-a încrucișat braţele la piept. Și nu 
poţi să faci nimic ca să mă răzgândesc. 


- Nu! Rhia, ai putea să mori! 

- Cu toate astea, merg. 

Podeaua şi pereții căsuţei au scârțâit când Arbassa s-a legănat dintr-o 
parte într-alta. Nu ştiam dacă un vânt stârnit dintr-odată afară îi răsucise 
crengile, dar bănuiam că vântul se născuse dinlăuntrul lui. 

- De ce vrei să vii? am vrut să ştiu. 

Rhia s-a uitat la mine ciudat. 

- Te rătăceşti atât de uşor! 

- Încetează cu asta, da? Şi mama mea? Cineva trebuie să... 

— Ixtma o să se ocupe de ea. Am aranjat deja totul. 

Mi-am muşcat buza. M-am întors spre Elen şi am întrebat exasperat: 

- Toate fetele sunt aşa de încăpăţânate? 

- Nu. Doar cele cu instincte puternice, a răspuns ea, și privirea i s-a 
îndreptat spre Rhia. Îmi aduci aminte de mine, copilă. 

Rhia s-a înroşit. 

- Şi tu îmi aduci aminte de... Vocea i s-a stins. O să-ți spun când ne 
întoarcem, a adăugat ea apoi. 

Bumbelwy şi-a dres glasul. 

- O să rămân eu. 

Am tresărit. 

- Ce? 

- Am zis c-o să rămân eu. Ca să-i ţin companie pe parcursul înfiorătoarei 
agonii a morții ei. O să fie groaznic, absolut groaznic, asta ştiu cu siguranţă. 
Dar poate că îi mai ușurez un pic povara. O să-mi aduc aminte cele mai 
vesele melodii ale mele, cele mai amuzante poveşti. Exact ceea ce trebuie 
pentru cineva aflat în ghearele oribilei morți. 

- Ba n-ai să faci aşa ceva! Am lovit cu pumnul în podeaua de lemn. Tu... 
vii cu noi. 

Ochii întunecaţi ai lui Bumbelwy s-au făcut mari. 

— Vrei să vin şi eu? 

- Nu. Dar vii oricum. 

- Merlin, nu! Rhia şi-a fluturat braţele înfășurate în frunze. Te rog, nu-l 
lăsa să vină! 


Am clătinat din cap cu un aer grav. 

- Nu-l vreau cu noi. Îl vreau departe de ea. Ceea ce el numeşte „umor“ ar 
putea să o omoare într-o săptămână în loc de o lună. 

Elen a întins o mână tremurătoare spre mine şi mi-a atins ușor obrazul 
plin de cicatrice. 

- Dacă trebuie să pleci, a rostit ea, vreau să auzi ce am de spus. M-a fixat 
cu ochii ei de safir, astfel încât aproape că puteam să-i simt privirea 
străpungându-mi pielea. Cel mai important, vreau să ştii că, şi dacă se 
întâmplă să mor înainte să te întorci, a meritat totul doar ca să te văd din 
nou. 

Mi-am întors privirea. 

— Şi încă ceva, fiul meu. Am învăţat extrem de puţine în viaţa mea, dar un 
lucru știu: Noi toţi - chiar şi eu — avem în noi atât răutatea unui şarpe, cât şi 
blândeţea unei porumbiţe. 

Mi-am dat deoparte părul de pe frunte. 

- Eu am în mine un șarpe, asta e sigur! Dar n-o să cred niciodată că şi tu. 
Niciodată! 

Ea a oftat adânc, în vreme ce ochii îi rătăceau pe ramurile împletite care 
încadrau încăperea. 

- O s-o spun altfel. Adeseori ţi-au plăcut poveştile mele despre Grecia 
Antică. Ţi-aduci aminte de cea despre fata numită Psyche? 

Nedumerit, am încuviințat din cap. 

Din nou ochii ei albaștri au părut să mă cerceteze. 

- Ei bine, cuvântul grecesc psyche are două înţelesuri diferite. Uneori 
înseamnă „fluture“, iar alteori înseamnă „suflet“. 

- Nu înţeleg. 

— Vezi tu, fluturele este maestrul transformărilor. Se poate schimba dintr- 
un simplu vierme în cea mai frumoasă creatură. Iar sufletul, fiul meu, poate 
să facă la fel. 

Mi-am înghiţit nodul din gât. 

- Îmi pare rău, mamă! 

- Să nu-ţi pară, fiul meu! Eu te iubesc. Iubesc totul la tine. 

M-am aplecat şi i-am sărutat fruntea fierbinte. Ea mi-a oferit un zâmbet 


tremurător, apoi a întors capul spre Rhia. 

- lar pentru tine, copilă, am asta. Din buzunarul rochiei de un albastru 
intens a scos o amuletă de rămurele legate laolaltă cu un fir roşu. O amuletă 
din rămurele de stejar, fag şi porumbar. Ia-o! Vezi cum mugurii se umflă de 
viață nouă? Sunt gata să înflorească, la fel cum eşti şi tu. Păstreaz-o cu tine, 
pentru curaj. Şi ca să-ți aminteșşti să te încrezi în instinctele tale. Ascultă-le! 
Căci ele sunt cu adevărat glasul Naturii, mama noastră, a tuturor. 

Ochii Rhiei sclipeau de lacrimi când a luat darul și l-a prins cu pricepere 
de cămaşa ei din lujeri împletiți. 

- Am să le ascult. Îţi promit! 

- Cred că deja o faci. 

- E-adevărat, am declarat eu. Se ştie chiar că îi sfătuieşte pe alţii să se 
încreadă în fructe! 

Rhia s-a îmbujorat, în vreme ce îşi trecea degetele peste amuleta din 
rămurele de stejar, fag şi porumbar. 

- Desigur, a murmurat Bumbelwy, pentru mine n-ai nimic. 

M-am uitat urât la el. 

- De ce-ar avea? l-am întrebat. 

- Oh, cum să nu? a spus Flen cu o voce slăbită. Am o dorinţă. 

- O dorinţă? a zis silueta deşirată, care s-a apropiat şi a îngenuncheat pe 
podeaua de ramuri. Pentru mine? 

- Îmi doresc ca într-o bună zi să faci pe cineva să râdă. 

Bumbelwy şi-a înclinat capul. 

- Mulţumesc, doamna mea. 

- Merlin, a șoptit mama mea. Poate că Cele Şapte Cânturi ale tale sunt 
precum cele şapte munci ale lui Hercule. Ți le aminteşti? Se credea că erau 
imposibile. Şi totuşi el le-a îndeplinit pe toate, şi a supraviețuit. 

Deşi am încuviinţat din cap, nu m-am simţit mai bine. Căci cea mai 
dificilă muncă a lui Hercule a fost să poarte greutatea întregii lumi pe umerii 
lui o vreme. Iar povara pe care o purtam eu acum nu părea mai mică. 


Geraint este un personaj din folclorul velş şi din mitologia arthuriană, rege în Dumnonia (sud-vestul 
Angliei de azi) şi un războinic curajos. 


PARIEA A DOUA 


XII. TUATHA 


U şa încadrată de scoarță de copac s-a deschis cu un scârțâit, şi eu am 
ieşit din Arbassa. Însă înainte să părăsesc scara întunecată, am mai 
inspirat o dată aroma umedă a pereţilor interiori şi am aruncat o ultimă 
privire la runele gravate de Tuatha cu atâta vreme în urmă. Am citit din nou 
cuvintele avertismentului care îmi stăruise în gând mai mult decât celelalte: 


Urmează cele Șapte Cânturi pe rând, 
Părțile fac întregul, ca slovele un cuvânt. 
Dar nu te mișca până ce nu găseşti 
Miezul de suflet al fiecărui Cânt. 


Ce putea însemna acel ultim rând? „Miezul de suflet al fiecărui Cânt.“ 
Avea să fie şi aşa destul de greu ca să înţeleg cele Șapte Cânturi, dar să 
stăpânesc sufletul fiecăruia părea de-a dreptul imposibil. Nici măcar nu 
ştiam de unde să încep. 

Rhia a păşit pe iarbă prin uşa deschisă. Părul ei castaniu ondulat strălucea 
într-o rază de lumină care pătrunsese printre ramurile copacului Arbassa. 
Ea s-a aplecat şi a mângâiat cu blândeţe una din rădăcinile marelui copac. 
Când s-a ridicat, privirile ni s-au întâlnit. 

- Eşti sigură că vrei să vii? am întrebat. 

Ea a încuviințat din cap şi a mai mângâiat o dată rădăcina. 

- N-o să fie ușor, a spus, asta e sigur. Dar trebuie să încercăm. 

Am auzit clopoţeii lui Bumbelwy care cobora scările şi am clătinat din 
cap. 

— Iar cu el alături, o să fie şi mai greu. 

Rhia și-a aplecat capul spre uşă. 


- Mai degrabă aş asculta toată ziua o harpă dezacordată decât să aud 
clopoţeii ăia. Mă duc cu gândul la un ceainic de fier care se rostogolește din 
vârful unui deal. 

M-am gândit la muzica veselă a Harpei Înflorite, muzică ce mă însoţise 
atâtea săptămâni. Ca să nu risc să o stric, hotărâsem să nu iau Harpa cu 
mine, lăsând-o în siguranță lângă vatra Rhiei. Arbassa avea să o păzească 
bine. Şi totuşi știam că aveau să-mi lipsească acordurile ei melodioase. Şi 
încă ceva. 

Am cercetat fața Rhiei, pe care se citea aceeași deznădejde ca și pe a mea. 

- N-ar fi trebuit niciodată să-mi părăsesc sarcina de pe Dealurile 
Întunecate. Am pus întreaga Fincayra în primejdie. De data asta am făcut 
același lucru cu mama mea. Înfigându-mi toiagul în iarbă, am oftat. 
Adevărul e că nu am meritat niciodată Harpa. M-ai văzut fălindu-mă cu ea, 
ca un soi de vrăjitor. Ei bine, nu sunt vrăjitor, Rhia. Nu sunt suficient de 
puternic. Nici suficient de înțelept. 

Sprâncenele ei s-au înălțat puţin. 

- Eu cred că eşti deja puţin mai înţelept, a remarcat ea. 

- Nu suficient de înţelept pentru a stăpâni sufletele Cânturilor! Nici 
măcar nu ştiu de unde să încep. 

Dintr-odată crengile groase de deasupra noastră s-au mișcat. Ramurile s- 
au scuturat și s-au ciocnit cu zgomot unele de altele, aruncând spre pământ 
o ploaie de frunze şi rămurele. Deşi copacii mai mici care îl înconjurau pe 
Arbassa rămăseseră perfect nemișcaţi, marele stejar se legăna ca și cum ar fi 
fost prins într-o vijelie puternică. 

Un fior de spaimă m-a străbătut. Am apucat-o pe Rhia de braţ. 

- Vino! Înainte să cadă vreo creangă pe noi. 

- Prostii! Ea s-a eliberat. Arbassa n-ar face niciodată aşa ceva. Ascultă! 

În vreme ce îmi scuturam frunzele din păr, mi-am dat seama că, într- 
adevăr, ramurile care trosneau şi foşneau scoteau un alt sunet. 
„Tttuuuaaathhha. Tttuuuaaathhha.“ Legănatul s-a potolit treptat. Ramurile 
au tăcut. Copacul maiestuos se înălța deasupra noastră, aşa cum o făcuse şi 
înainte. Şi totuși, un lucru se schimbase. Căci, deşi în continuare nu ştiam 
nimic despre sufletele Cânturilor, aveam acum o idee unde aș putea să mă 


duc pentru a afla. 

- Mormântul lui Tuatha, am declarat. Acolo începe căutarea noastră. 

Rhia și-a muşcat buza. 

- Dacă Arbassa crede că asta ar putea să ne fie de folos, atunci o cred şi 
eu. Dar nu-mi place ideea de a merge acolo. Absolut deloc. 

Chiar în acel moment, Bumbelwy, părând mai suferind ca de obicei, a 
scos capul pe ușa din trunchi. A ieşit afară, împiedicat, ţinându-se strâns de 
burtă. 

- Ce furtună a mai fost! Stomacul meu delicat e întors pe dos! Individul 
deşirat şi-a îndreptat spatele, şi clopoţeii de la pălărie i-au sunat. Dar n-aveţi 
teamă, nu, n-aveţi teamă! O asemenea vreme mă urmăreşte peste tot, aşa că 
sunt foarte obişnuit cu ea. 

Rhia şi cu mine ne-am privit îngrijorați. 

- Dar tot vin cu voi, a continuat el, frecându-și coastele. Deşi această nouă 
lovitură îmi va îngreuna efortul de a vă amuza pe drum. Dar asta e, un 
bufon trebuie să facă tot ce-i stă în putere şi să încerce! 

Și-a tras mantia peste cap şi a început să ţopăie în jurul rădăcinilor 
copacului Arbassa, în vreme ce clopoţeii lui clincăneau înfundat. 

M-am încruntat. 

- Mai bine să încerci să ne distrezi pe noi decât pe mama mea. 

Bumbelwy şi-a luat mantia de pe cap. 

- Oh, nu-ţi face griji pentru ea! a spus el nonșalant. Încă mai are mult 
timp; aproape o lună de dureri nemiloase, înainte să trebuiască să moară. 
Bumbelwy s-a uitat gânditor la căsuţa din copac a Rhiei. Dacă vrei, aş putea 
să mă duc înapoi acolo sus şi să o fac să râdă de câteva ori înainte să plecăm. 

Mi-am ridicat toiagul ca şi cum aș fi vrut să-l lovesc. 

- Prostule! N-ai mai multă pricepere să faci oamenii să râdă ca un leş 
putrezit! 

Fl s-a încruntat, cu tot cu bărbiile lui. 

- O să vezi tu! Într-o bună zi o să fac pe cineva să râdă. Chiar o să fac! 

Mi-am lăsat toiagul jos şi am spus dispreţuitor: 

- Deja îmi vine să mă prăpădesc de râs! 

Trunchiul masiv al copacului Arbassa a scârțâit în vreme ce ușa se 


închidea încet. M-am uitat la trunchi, urcând cu privirea mai sus, și mai sus, 
până unde dispărea într-o rețea de ramuri deasupra capetelor noastre. Preţ 
de o clipă, m-am uitat cu atenţie la crengi, împletite la fel ca firele dintr-o 
tapiserie vie. Frunzele scânteiau în soare și sub fiecare creangă creştea 
muşchi asemenea unei blăni. 

- Crezi, am întrebat-o pe Rhia, că într-o zi Arbassa ar putea să-mi 
deschidă ușa sa de bunăvoie? Poate chiar cu bucurie? 

La cuvintele mele, tot copacul s-a cutremurat, revărsând asupra noastră şi 
mai multe frunze și bucățele de scoarță. Rhia a mijit ochii. 

- Arbassa se arată protector față de mine, atâta tot. 

I-am căutat ochii albaștri-cenusşii. 

- Nu eşti obligată să vii. 

- Ştiu. Şi-a ţuguiat buzele gânditoare. Dar eşti sigur că vrei să mergi la 
mormântul lui Tuatha? 

Bumbelwy a scos un icnet şi a început să-și frângă mâinile. 

- Mormântul marelui vrăjitor însuşi? Nimeni nu se duce acolo. Adică, 
nimeni care vrea să rămână în viaţă. E un loc bântuit, un loc cumplit. Foarte 
adevărat, foarte adevărat, foarte adevărat! 

- Acolo mergem, m-am răstit eu. 

- Dar eu nu pot să vă conduc, a protestat Rhia. Nici măcar nu ştiu unde se 
află. 

- Ştiu eu. Am mai fost o dată acolo, poate chiar de două ori, deși trebuie 
să ajung prin apropiere ca să fiu sigur. Am frecat capătul toiagului, umplând 
aerul cu aroma de tsuga. Dacă ne poţi duce la mlaștina aceea mare aflată la 
poalele Dealurilor Înceţoşate, de acolo vă conduc eu. 

Ea şi-a scuturat buclele nesigură. 

- O să pierdem timp preţios făcând asta. 

Bumbelwy şi-a clătinat şi el capul zornăitor. 

- O să pierdem mai mult de-atât. 

- Aşa să fie! Am lovit cu toiagul în iarbă. Să mergem! 

Rhia a aruncat o privire plină de dor către Arbassa şi ramurile sale, apoi s- 
a întors şi a traversat cu pași mari poiana înierbată, dispărând printr-o 
deschizătură dintre copaci. Am urmat-o. Bumbelwy încheia șirul, 


bombănind ca pentru sine despre morminte bântuite şi vrăjitori răzbunători. 

Un timp am urmat o cărare întortocheată marcată de urme de vulpi, urși 
şi lupi, ca şi de alte animale pe care nu le-aş fi recunoscut. Apoi cărarea a 
dispărut, şi noi ne-am chinuit să traversăm o porțiune lată cu copaci căzuți, 
prăvăliți de o furtună feroce. Când în cele din urmă, cu picioarele lovite și 
însângerate, am regăsit drumul înapoi către pădurea de pini și cedri, Rhia 
ne-a dus în sus pe o pantă. Acolo, spaţiile dintre conifere erau mai mari, 
lăsând mai multe fascicule de lumină să ajungă până la solul pădurii. Asta a 
fost de ajutor pentru cea de-a doua mea vedere, măcar fiindcă puteam evita 
să mă împiedic de fiecare rădăcină şi să mă lovesc de fiecare creangă. 

Chiar şi așa, nu era ușor să țin pasul cu Rhia. La fel ca mine, era îmboldită 
de urgenţa misiunii noastre. Şi, poate, de posibilitatea tentantă de a-l pierde 
pe Bumbelwy undeva prin pădure. Dar, ajutat de picioarele lui lungi şi 
subțiri, el a reuşit să se ţină după noi, zăngănind la fiecare pas. Între timp, 
Rhia sărea la fel de grațioasă ca o căprioară, uneori luând-o iute la fugă în 
sus pe o pantă. Privind-o, mi-am amintit de povestea grecească despre 
Atalanta, fata care putea să alerge imposibil de repede. Dar în vreme ce 
zâmbeam cu gândul la această comparaţie, m-am încruntat amintindu-mi 
de femeia care îmi spusese prima dată povestea. 

M-am chinuit să ţin pasul. Transpiraţia îmi înţepa ochii orbi. Pe măsură 
ce soarele se înălța tot mai sus pe cer deasupra noastră, ținutul devenea mai 
umed. Pe trunchiul fiecărui copac creștea muşchi, firicele de apă țâşneau din 
pământ şi noroiul se lipea de ghetele noastre. Ochiuri întunecate de apă 
stătătoare apăreau din ce în ce mai des. Mirosul, și nu aspectul acestui teren, 
era cel pe care îl recunoșteam. Umed şi rece, de putreziciune, și ameninţător, 
săpa în amintirea mea asemenea unor gheare înfipte în carne. 

- Aici, am anunțat eu, cotind spre est. 

Rhia s-a întors ca să mă urmeze, păşind ușor prin noroi, nu ca Bumbelwy, 
care aluneca și tropăia în spatele nostru. I-am condus spre o poiană 
înconjurată de cedri și cufundată în umbre. Zgomotele pădurii s-au stins, 
lăsând locul unei tăceri stranii. Nici măcar zbârnâitul aripilor unui bondar 
nu spărgea liniştea. 

La marginea poienii m-am oprit. Am aruncat o privire în spate şi le-am 


spus celorlalți să rămână unde erau. Rhia a dat să vorbească, dar am ridicat o 
mână ca s-o fac să tacă. Încet, prudent, am înaintat singur. 

Un vânt s-a iscat brusc, răsucind crengile cedrilor. În loc să scoată 
obişnuitul lor scârțâit, au vibrat într-un fel ciudat, ca şi cum ar fi îngânat un 
cântec funebru trist. Un cântec despre pierdere și dor. Un cântec despre 
moarte. Poiana s-a întunecat, până când de-abia mai puteam distinge 
conturul ghetelor mele pe pământul presărat cu ace. În jurul meu bocetul 
ramurilor a devenit mai puternic. În cele din urmă am intrat într-un mic 
luminiș, înconjurat de cercul de cedri bătrâni despre care ştiam că marcau 
mormântul lui Tuatha. 

Încet, foarte încet, locul s-a luminat. Și totuşi, noua lumină nu venea de la 
soare, ci de la bătrânii cedri înșiși, ale căror ramuri mișcătoare începuseră să 
emane o lumină albastră amenințătoare. În vreme ce crengile se legănau în 
vânt ca bărbile unor bătrâni, m-am întrebat dacă acei copaci închideau 
cumva în ei spiritele discipolilor lui Tuatha, sortiți să vegheze asupra 
mormântului său, ca să-l jelească de-a pururi. 

De două ori până acum - eram sigur de asta în această clipă - stătusem în 
acest loc. O dată, nu cu mult în urmă. Şi altă dată când eram copil și fusesem 
adus aici pe spinarea lui Ionn, calul negru al tatălui meu, pentru a asista la 
funeraliile lui Tuatha. Îmi aduc aminte prea puţin de atunci, doar 
sentimentul de tristeţe care umplea luminișul. 

Privirea mi-a căzut pe movila îngustă de pământ din mijlocul luminişului. 
Douăsprezece pietre lustruite, perfect rotunde, alcătuiau un chenar în jurul 
ei şi luceau ca gheața albastră. Când m-am mai apropiat puţin am fost 
surprins de lungimea movilei. Fie că Tuatha fusese îngropat cu pălăria pe 
cap, fie fusese cu adevărat foarte înalt. 

„Amândouă sunt adevărate, mânz neruşinat!“ 

Vocea gravă mi-a răsunat în urechi. Era aceeaşi voce pe care o auzisem 
atunci când citisem runele în Arbassa. Era vocea lui Tuatha însuși - ştiam 
asta cu certitudine. Și totuşi, dincolo de teama mea, dincolo de groază, am 
avut un sentiment ciudat de dor. Îndreptându-mi gândurile către movila 
funerară, le-am dat glas. 

— Aş fi vrut să te cunosc, mare vrăjitor. 


Pietrele albastre au lucit mai puternic, până când au depăşit în strălucire 
cercul de cedri bătrâni. În pietre păreau să se fi aprins lumânări, ale căror 
flăcări se ridicau din însuși spiritul lui Tuatha. 

„Vrei să zici că ai fi vrut să te salvez de propria-ţi prostie.“ 

M-am foit stânjenit, râcâind pământul cu toiagul meu. 

- Şi asta, am răspuns. Dar totodată aş fi vrut să te cunosc doar stând prin 
preajma ta. Ca să învăţ de la tine. 

„Şansa asta ne-a fost furată“, a declarat vocea cu amărăciune. „Și ştii de 
ce?“ 

- Pentru c-ai fost doborât de căpcăunul Balor? 

„Nu!“ a tunat Tuatha, făcând pietrele să se aprindă ca nişte torţe. „Ai 
răspuns cum, nu de ce.“ 

Am înghiţit cu greutate. 

- Eu... nu ştiu de ce. 

„Atunci gândeşte-te mai bine! Sau ești la fel de greu de cap ca tatăl tău?“ 

Obrajii mi s-au încins la această insultă, dar am încercat să nu-mi arăt 
indignarea. M-am încruntat, scormonind în minte după un răspuns. 
Deodată mi-am amintit de avertismentul lui Cairpre de la porţile Orașului 
Barzilor. 

- A fost... hybrisul? 

„Da!“ a tunat spiritul lui Tuatha. „A fost cel mai supărător defect al meu, 
întocmai cum este şi al tău.“ 

Am lăsat capul în jos, cunoscând prea bine adevărul spuselor sale. 

- Mare vrăjitor, eu nu merit ajutorul tău. Dar Elen, da. Şi dacă e să am 
vreo nădejde de a o salva, atunci trebuie să știu ceva. 

Pietrele au scânteiat amenințător. 

„Cum pot eu să știu că nu o vei părăsi, la fel cum ai părăsit Dealurile 
Întunecate, lăsându-le în voia intenţiilor malefice ale lui Rhita Gawr?“ 

M-am înfiorat. 

- Ai cuvântul meu. 

„Şi Marelui Consiliu i-ai dat cuvântul tău.“ 

- N-o voi părăsi! Privirea mea s-a rotit peste cercul de cedri, care păreau 
să-şi scuture ramurile dezaprobator. Cu vocea abia o şoaptă, am adăugat: Ea 


înseamnă totul pentru mine. 

Preţ de un lung moment nu am auzit decât ramurile care oftau. În cele din 
urmă pietrele albastre au lucit din nou. 

„Bine atunci, tinere ignorant. Ce dorești să ştii?“ 

Cu prudenţă, m-am apropiat de movilă. 

- Vreau să ştiu ce înseamnă să găsești miezul de suflet al unui Cânt. 

Pietrele au scânteiat luminos. 

„Ah, miezul de suflet al unui Cânt... Atât de puţin, şi totuşi atât de mult! 
Vezi tu, tinere mânz, oricât de scurte ar putea părea cele Şapte Cânturi pe 
care le-ai citit, ele dezvăluie izvoarele secrete ale celor șapte arte de bază ale 
vrăjitoriei. Fiecare Cânt nu e decât un început, un punct de pornire care 
conduce la o înţelepciune şi o putere ce depășesc imaginația. Cu mult, aș 
spune! Şi fiecare Cânt conţine atât de multe versuri, încât ar dura câteva 
veacuri pentru a învăţa doar o mică parte din ele.“ 

- Dar ce este miezul de suflet al unui Cânt? 

„Ai răbdare, tânăr imberb!“ 

Pietrele au părut să ardă mocnit. 

„Miezul de suflet este adevărul fundamental al Cântului. Cel dintâi 
principiu al său. Să-l găsești este la fel de greu ca perceperea parfumului unei 
flori de câmp aflate dincolo de un lac mare. Nu poţi să-l vezi, nici să-l atingi, 
şi totuşi trebuie să-l cunoşti.“ 

Am clătinat din cap. 

- Asta pare greu chiar şi pentru un vrăjitor, cu atât mai mult pentru un 
băiat. 

Ramurile s-au legănat mai viguros, în vreme ce vocea lui Tuatha a răsunat 
din nou. 

„Încă mai poţi deveni vrăjitor, tinere mânz - asta dacă rămâi în viaţă. Dar 
ţine minte un lucru: cum ai prea puţin timp, vei fi tentat să treci peste unele 
dintre Cânturi. Abţine-te să faci o asemenea prostie! Nu încerca să găseşti 
fântâna către Lumea Cealaltă înainte să găseşti sufletele tuturor Cânturilor. 
Ia aminte la cuvintele mele! Că găsești doar cinci sau şase nu e cu nimic mai 
bine decât să nu găseşti niciunul. Fără toate cele șapte, vei pierde mai mult 
decât ceea ce cauţi. Îți vei pierde chiar viaţa.“ 


Am tras aer în piept, șovăielnic. 

- Cum voi şti, mare vrăjitor? Cum voi şti când am găsit miezul de suflet al 
fiecărui Cânt? 

În acel moment, o flacără albastră s-a înălțat ca o coloană din pietre. A 
sfârâit şi a pocnit în aer, lovind capătul toiagului meu ca un fulger albastru. 
M-am cutremurat de forţa loviturii, dar cumva nu mi-am scăpat din mână 
toiagul. Doar mi-am simţit degetele uşor pârlite. 

Vocea adâncă mi-a umplut din nou urechile. 

„Vei şti.“ 

Mi-am trecut degetele peste toiag. Nu părea diferit de cum fusese înainte, 
şi totuşi, cumva, ştiam că era. 

„Acum trebuie să pleci, tinere mânz. Nu uita ce ţi-am spus.“ 

Lumina din pietre a început să se stingă. 

„Fie să trăieşti ca să mai poți privi o dată mormântul meu!“ 

- Te rog, l-am implorat, mai spune-mi un singur lucru. Este adevărată 
profeția cum că doar un copil cu sânge omenesc îl poate înfrânge pe Rhita 
Gawr sau pe servitorul său, Balor? 

Strălucirea n-a revenit. N-am mai auzit niciun sunet, în afară de oftatul 
trist al ramurilor. 

- Spune-mi! Te rog! 

În cele din urmă, pietrele au licărit. 

„Profeţia poate să fie adevărată și poate să fie falsă. Dar chiar dacă e 
adevărată, adeseori adevărul are mai multe fețe. Acum... pleacă! Și nu te 
întoarce până nu devii mai înțelept decât anii tăi.“ 


XIII. TOVARĂȘI DE DRUM CIUDAŢI 


Când am ieșit din luminiş, copacii păreau din nou straniu de tăcuți. Îmi 
tineam strâns toiagul, ştiind că, la fel ca mine, fusese atins de spiritul lui 
Tuatha. Şi că, la fel ca mine, nu avea niciodată să mai fie la fel. 

Rhia şi Bumbelwy au venit spre mine când am apărut dintre cedri. Deși 
mergeau unul lângă altul, contrastul dintre ei nu putea fi mai mare. Ea, 


mişcându-se cu vioiciunea unei tinere vulpi, purta frunzișul pădurii. EI, la 
fel de ţeapăn și mohorât ca un ciot de copac, purta o mantie cafenie grea şi, 
desigur, o pălărie de care atârnau clopoței. Şi totuşi amândoi, cel puţin 
deocamdată, erau tovarăşii mei de drum. 

Rhia a întins mâna spre mine și şi-a înfășurat arătătorul în jurul 
arătătorului meu. 

- Ce-ai aflat? m-a întrebat. 

I-am strâns degetul. 

- Puțin. Doar puţin. 

- Asta n-o să fie de-ajuns, a spus Bumbelwy. Nimic nu e niciodată de- 
ajuns. 

- Acum încotro o luăm? a întrebat Rhia, uitându-se la ramurile 
întunecate din spatele meu. 

Muşcându-mi buza, m-am gândit la primul dintre cele Șapte Cânturi. 

- Păi, trebuie cumva să găsesc sufletul artei Schimbării. Şi ca să fac asta, 
trebuie să găsesc un copăcean. „Lecţia Schimbării este prima/ Un copăcean 
o ştie bine.“ 

Brusc, mi s-a tăiat răsuflarea. 

- Dar n-ai spus tu că Cwen era ultima dintre copăceni? 

Rhia a încuviinţat din cap, înnegurată. Îmi dădeam seama că încă mai 
simţea durerea trădării lui Cwen. 

- Era ultima. Chiar ultima. Şi mai mult ca sigur că s-a dus şi ea. Probabil 
că a sângerat până la moarte după ce goblinul ăla i-a retezat braţul. 

Am răsucit în mână capătul noduros al toiagului. 

- Dar atunci cum pot găsi sufletul Cântului? Are cumva legătură cu 
copăcenii. 

Rhia şi-a trecut degetele prin bucle. 

- Ție chiar îţi plac provocările, Merlin! Singura ta speranţă e să te duci la 
Faro Lanna, căminul ancestral al copăcenilor. Deşi nu cred că vei găsi mare 
lucru acolo. 

— Cât de departe e? 

- Departe. În capătul de sud-vest al Fincayrei. Şi va trebui să străbatem 
toată Druma, ceea ce ne va încetini şi mai mult. Singura modalitate de a 


evita asta ar fi să traversăm Dealurile Înceţoşate către coastă, apoi să ne 
îndreptăm spre sud, dar asta înseamnă să trecem prin ţinutul pietrelor vii. Şi 
nu e o idee înțeleaptă. 

Capul lui Bumbelwy a zăngănit aprobator. 

- Un sfat sănătos, domnişoară. Pietrele vii au un apetit nefiresc pentru 
călători. A înghiţit în sec, mișcându-şi multele bărbii, şi a adăugat: Mai ales 
pentru bufoni, din câte am auzit. 

- Trebuie că au un stomac rezistent, am remarcat sardonic. Apoi m-am 
întors spre Rhia şi am întrebat-o: Acela e ţinutul unde locuiește Marea Elusa, 
nu-i aşa? 

Bumbelwy s-a cutremurat. 

- Un alt motiv excelent pentru a-l evita! Chiar și pietrele vii se tem de 
păianjenul ăla uriaş. Apetitul lui e şi mai mare decât al lor. Mult mai mare! 

Am tras adânc în piept o gură de aer, parfumat de ramurile care ne 
înconjurau. 

- Cu toate astea, Rhia, vreau să ne duci pe drumul mai scurt, peste 
Dealurile Înceţoşate. 

Și fata, şi bufonul au tresărit. Până şi cedrii tăcuţi şi-au lovit ramurile, 
părând să icnească surprinși. 

Rhia s-a aplecat spre mine. 

- Vorbeşti serios? 

- Absolut! Mi-am dat părul deoparte de pe frunte. Dacă putem economisi 
o zi sau chiar o oră, avem şansa de a salva viața mamei mele. 

Bumbelwy, pe chipul căruia încruntarea săpase cute adânci, m-a apucat 
de mâneca tunicii. 

- Nu trebuie să faci asta! Dealurile alea sunt mortale. 

M-am eliberat. 

- Dacă preferi să rămâi aici cu Tuatha, n-ai decât! Când a făcut ochii 
mari, am lovit cu toiagul în pământul acoperit de ace. Să mergem! 

Am părăsit poiana învăluită în umbre şi am înaintat anevoie pe terenul 
mlăştinos. În afară de zăngănitul constant al clopoţeilor lui Bumbelwy, am 
mers în tăcere. Cel puţin, mi-am spus eu mohorât, Marea Elusa ne va auzi 
venind. Dar noi o vom auzi pe ea? Şi avea ea să-şi ţină în frâu apetitul 


suficient cât să-şi aducă aminte că, odată, ne primise ca oaspeţi pe mine şi pe 
Rhia în peştera ei de cristal? Mi-am simţit picioarele moi la gândul fălcilor ei 
băloase. 

În vreme ce lipăiam prin noroi, copacii s-au rărit, şi am observat mai 
multe puncte de reper. Un bolovan ciudat, în formă de scaun, pătat de 
licheni galbeni. Scheletul răsucit al unui copac uscat. O fâşie de muşchi de 
un portocaliu aprins. O groapă ciudată, triunghiulară. În amurgul ce se 
adâncea, tot mai multă apă țâşnea din pământ şi în ghetele noastre. Curând 
am auzit broaşte orăcăind în depărtare. Păsări de apă s-au adăugat corului, 
țipând cu voci stranii. Mirosul neplăcut de umezeală şi putreziciune a 
devenit mai intens. Nu peste mult timp am ajuns la marginea unei întinderi 
mari de iarbă înaltă, copaci uscați şi porțiuni întunecate de nisipuri 
mişcătoare. Mlaştina. 

Fluturând două mâneci stropite de noroi, Bumbelwy a protestat: 

- Doar n-o să traversăm asta acum, nu-i aşa? E aproape noapte. 

- Fie ne stabilim tabăra aici, am răspuns eu, fie găsim un teren mai uscat 
pe dealuri. Ce zici, Rhia? 

Ea a cules un pumn de fructe mov dintr-o tufă joasă şi apoi le-a băgat în 
gură. 

- Mmm. Încă dulci. 

- Rhia? 

— Teren mai uscat, a răspuns ea în cele din urmă. Deși fructele de aici sunt 
gustoase. 

Ţipătul unui cocor a răsunat obsedant dinspre umbre, şi Bumbelwy a 
clătinat din cap. 

- O alternativă minunată. Să petrecem noaptea într-o mlaștină și să fim 
sugrumaţi de şerpi mortali sau pe pragul de la uşa Marii Elusa şi să se 
înfrupte din noi la micul dejun. 

- Tu alegi, i-am spus. 

M-am îndepărtat, sărind peste un buștean putrezit. Am aterizat cu un 
pleoscăit într-o baltă. Câteva clipe mai târziu, am auzit două pleoscăieli în 
spatele meu - alături de zornăieli de clopoței şi o mulţime de bombăneli. 

O vreme am urmat o limbă de noroi uscat care arăta ca un deget în 


mlaştină. Dar, curând, şi aceea a dispărut, obligându-mă să înaintez cu greu 
prin ochiuri de apă cu iarbă. Uneori mă afundam până la coapse. Crengi 
lungi şi înnegrite, cufundate în apă, mi se agățau ca nişte degete de tunică, în 
vreme ce noroiul îmi pătrundea în ghete. Şi foarte des, forme ciudate se 
mişcau în adâncurile necunoscute. 

Lumina dispărea tot mai mult. În seara aceea însă nu avea să fie lună, căci 
nori groşi se adunaseră, acoperind cerul. Mai bine aşa, m-am gândit eu. 
Dacă vedeam luna, mi-aş fi amintit mai mult de timpul care se scurgea, la fel 
ca speranţele mele. 

Am mers mai departe, aproape pe întuneric. După încă o oră de mers 
anevoios prin apă, a dispărut orice brumă de lumină. Un şarpe a sâsâit 
undeva pe lângă gheata mea. Am început să mă tem că ne abătuserăm 
cumva din drum. Mlaştina părea să se întindă la nesfârşit. Îmi simţeam 
picioarele din ce în ce mai grele. Apoi, treptat, pământul a început să devină 
tot mai solid sub tălpile mele. La început nici nu am remarcat schimbarea, 
dar încet-încet mi-am dat seama că urcam pe teren stâncos. Ochiurile de 
apă mlăștinoasă au dispărut, la fel şi miasma lor. Ţipetele broaștelor și 
păsărilor s-au stins în urma noastră. 

Traversaserăm mlaştina. 

Epuizaţi, am pătruns cu pași împiedicaţi într-un luminiş plat, înconjurat 
de stânci. Am declarat locul tabăra noastră pentru acea noapte. La unison, 
ne-am prăbușit pe pământul acoperit cu mușchi. Pentru a-mi încălzi mâinile 
reci, mi le-am băgat în mânecile tunicii. Ochii mi s-au închis şi am adormit. 

M-am trezit când o picătură mare de ploaie mi-a căzut pe nas. O altă 
picătură a venit, şi încă una. În zare, un nor a fulgerat luminos, şi tunetul a 
bubuit peste coama dealului. Ploaia s-a revărsat peste noi, biciuindu-ne, 
împinsă de vântul ce se iscase. Cerul nopţii a devenit și mai întunecat, ca şi 
cum norii s-ar fi condensat în lespezi mari de piatră. Valuri de apă curgeau 
din cer. Chiar dacă m-aș fi putut cumva preschimba într-un peşte, n-aș fi 
fost mai ud de-atât. Tot ce îmi trebuiau acum erau nişte branhii! 

Tremurând de frig, m-am apropiat de una dintre stânci, sperând să găsesc 
măcar puţin adăpost. În acea clipă, mi-am dat seama că stânca venea înspre 
mine. 


- Stâncile vii! a strigat Rhia. Trebuie să... 

- Aaaaiii! a ţipat Bumbelwy. Mă mănâncă! 

Am încercat să mă rostogolesc departe de stâncă. Dar umărul tunicii mi 
se prinsese şi mă împiedica să mă mișc. Am tras, încercând să mă desprind. 
Cu apa curgându-mi pe față, am lovit cu pumnul în stâncă. 

Pumnul meu a întâlnit piatra udă și a rămas lipit acolo. Nu se mișca! 
Apoi, spre groaza mea, stânca a început să se strângă în jurul lui, înghițindu- 
mi toată mâna cu buze de piatră. Am tipat, dar un tunet puternic mi-a 
acoperit vocea. În întuneric, cu torentul de apă revărsându-se peste mine, 
m-am luptat din toate puterile pentru a mă elibera. 

Curând, piatra mi-a înghiţit toată mâna. Apoi încheietura ei. Antebraţul. 
Cotul. Oricât am lovit cu picioarele și m-am zbătut, n-am reușit să scap. 
Deşi încă îmi mai simțeam degetele şi mâna, apăsarea asupra lor era tot mai 
puternică. În scurt timp oasele mele aveau să se dezintegreze, să se sfărâme 
între fălcile unei pietre vii. 

Un fulger a luminat deodată culmea. În acea clipă, o siluetă enormă, 
masivă, mai lată decât stâncile înseşi, a pătruns în luminiş. Vocea ei, mai 
răsunătoare chiar decât tunetul, a acoperit furtuna. 

- Foaaame, a mugit imensa creatură. Mi-eee foaaame! 

- Marea Elusa! a strigat Rhia. 

Bumbelwy a tipat din nou, ţipătul unui om în pragul morţii. 

Dintr-un singur salt, Marea Elusa a aterizat lângă mine, cu cele opt 
picioare ale ei împroşcând cu noroi în toate părțile. În ciuda ploii şi a 
întunericului, cea de-a doua mea vedere a observat cum fălcile ei masive se 
deschideau. Am văzut şirurile nesfârşite de dinţi zimţaţi şi m-am zbătut cu 
atât mai tare să scap. Fălcile s-au închis. 

Dar nu pe mine! Cu un scrâșnet teribil, Marea Elusa a luat o mușcătură 
imensă din însăși piatra vie. Stânca s-a cutremurat violent, apoi mi-a eliberat 
braţul. M-am rostogolit pe spate, pe pământul plin de noroi. Înainte să-mi 
dau seama ce se întâmplă, cineva a căzut peste mine, chiar în clipa în care o 
lumină albă, arzătoare, a izbucnit deasupra crestei. 


XIV. PEŞTERA DE CRISTAL 


| ii dansa în jurul meu, scânteind asemenea unor stele. Şi în jurul 
Rhiei şi al lui Bumbelwy, căci zăceam cu toţii într-o singură grămadă de 
braţe, și picioare, și haine rupte. Mi-am îndepărtat de pe față piciorul cuiva 
şi m-am ridicat în capul oaselor. În afară de faptul că eram ud fleașcă şi mă 
durea cumplit mâna, eram în regulă. Oricare ar fi fost locul în care mă 
aflam. 

Într-o clipă, am recunoscut şirurile nesfârşite de cristale sclipitoare, 
valurile tremurătoare de lumină care vibrau pe pereţi, desăvârșita splendoare 
a acestui loc. Mii şi mii de fațete orbitoare, fiecare la fel de netedă ca gheața, 
scânteiau în toate părţile, strălucind cu o lumină proprie. Peștera de cristal! 
La prima mea vizită aici, ştiusem că nu mai fusesem niciodată într-un loc 
atât de frumos. Acum aveam aceeaşi impresie. 

Ceva a pocnit lângă mine. Am întors capul și am văzut-o pe însăși Marea 
Elusa, cu trupul ei atât de mare, încât aproape umplea întreaga peşteră 
strălucitoare. Tocmai luase o îmbucătură din ceea ce părea pulpa din spate a 
unui mistreţ sălbatic. Ochii aceia imenși, faţetați şi ei asemenea cristalelor, 
mă studiau în timp ce creatura mesteca. După ce a înghiţit şi ultima 
bucăţică, și-a lins braţele cu o delicateţe surprinzătoare. 

- Biiine aţi veniiit în peeeştera meaaa! a tunat ea. 

Bumbelwy, ai cărui clopoței clincăneau în vreme ce el tremura, mă ţinea 
strâns de mâneca tunicii, îngrozit. 

- Acum n-n-noi urmăm? 

- Bineînţeles că nu, l-a mustrat Rhia, cu buclele ei ude scânteind 
asemenea cristalelor din jurul nostru. Ne-a adus aici ca să ne scape de 
pietrele vii. 

- Ca s-să ne m-mănânce chiar ea-a-a! s-a bâlbâit bufonul. 

— Tăceeere! Păianjenul imens și-a scărpinat cocoaşa albă din spinare. Mi- 

seee digeeeră maaai greeeu. Mistreeețul ăăăsta a fooost doaaar deseertul. 
Folosindu-mi mâneca tunicii, mi-am şters picăturile de ploaie de pe față. 
- Îţi mulţumim. Dar cum de ne-ai adus aici aşa de repede? 


- Săriiind. Marea Elusa s-a tras puţin mai aproape, astfel încât mă puteam 
vedea reflectat de zeci de ori în faţetele ochilor ei. Eeeste ooo aaartă peee 
caaare ooo veeei învăţaaa într-ooo ziii. 

— Săritura e unul dintre cele Şapte Cânturi pe care trebuie să le stăpânesc! 
Nu-mi spune că trebuie să învăţ să fac ce-ai făcut tu adineauri! Doar asta, şi 
ar putea dura o viaţă întreagă. 

- Muuulte vieeeţi. Marele păianjen alb continua să mă cerceteze. Maaai 
aleees peeentru cinevaaa caaare nu poaate să-şi îndeplineaaască saaarcinile. 
Uuunde ai lăsaaat Haaarpa Înfloriiită? 

Transpiraţia îmi brobonea fruntea. 

- E în siguranţă. În Arbassa. Dar acum nu pot să mă duc înapoi la 
Dealurile Întunecate! Am o altă problemă de rezolvat mai întâi. 

- Ooo probleeemă peee caaare tuuu ai creaaat-o. 

Am lăsat capul în jos. 

- Da. 

- O probleeemă, a tunat creatura, pe caaare tuuu ooo poooți rezolvaaa. 

Am ridicat încet capul. 

- Vrei să spui c-aş avea cu-adevărat vreo şansă să-mi salvez mama? 

Unul dintre picioarele enorme a bătut în podeaua de cristale. 

- Ooo şaaansă minuuusculă eee toootuși ooo şaaansă. 

Rhia s-a târât puţin mai aproape de mine. 

- Deci Elen ar putea supravieţui? 

- Aaar puteaaa, şiii băiaaatul eeei aaar puteaaa. Marea Elusa și-a dres 
vocea, şi hârâitul a răsunat între pereţii de cristal arcuiți. Daaar vaaa trebuiii 
săăă supravieţuiaaască aceeestei călătoriii, şiii muuultor aaaltora, înaiiinte 
caaa într-ooo ziii săăă-şi găseaaască prooopria peeeşteră deee cristaaal. 

- Propria mea peşteră de cristal? am exclamat şi am simţit cum inima îmi 
bate mai tare la acest gând. Chiar e posibil așa ceva? 

- Ooorice eee posiiibil. 

Păianjenul imens și-a împins trupul masiv într-o parte, dând la iveală o 
grămadă de obiecte sclipitoare. Comorile din Fincayra! Am recunoscut Sfera 
de Foc, cu globul ei portocaliu strălucind precum cristalele; graţiosul corn 
pe care îl știam a fi Aducătorul de Vise, şi marea sabie Tăiş-adânc, cu o 


muchie ce putea pătrunde până în suflet și cu alta care putea vindeca orice 
rană. Chiar în spatele lor, am zărit plugul care își putea ara singur câmpul, 
Comoara pe care Honn i-o descrisese fiului său. Lângă el se aflau restul 
Uneltelor Înţelepte — cu excepţia celei care se pierduse. 

- Eee chiaaar posiiibil caaa, într-ooo ziii, săăă fiii îndeajuuuns deee 
înțeleeept caaa săăă pooorţi uuuna diiintre Comooori şiii săăă nuuu 
distruuugi maaai muuult decââât aaai creaaat. 

Mi-am înghiţit un nod din gât. 

- Poooţi săăă-mi spuuui ceeele Şaaapte Cââânturi. 

Vocea ei mi-a bubuit în urechi, nu ca o cerere, ci ca o poruncă. 

Am șovăit o clipă, apoi am tras aer în piept şi am început: 


Cele Șapte Cânturi ale Vrăjitoriei, 
O melodie şi mai multe la fel, 

Te pot purta în Lumea Cealaltă, 
Deși speranţe nu mai ai defel. 


Bumbelwy, care era ghemuit în cealaltă parte a peșterii, a clătinat din cap 
posomorât, zornăindu-şi clopoţeii. Păianjenul a întors spre el un ochi 
enorm, şi Bumbelwy a încremenit imediat. 

Sub sclipirea cristalelor, am continuat să recit avertismentul de a stăpâni 
pe rând fiecare Cânt. Ochii luminoşi ai Rhiei străluceau asemenea cristalelor 
când am rostit cuvintele care erau acum gravate în însăşi ființa mea: „Miezul 
de suflet al fiecărui Cânt“. Apoi am trecut prin cele Șapte Cânturi. Când, în 
final, am menţionat ochiul lui Balor, Marea Elusa şi-a mutat neliniștită 
greutatea pe podeaua faţetată. 

Nimeni nu a spus nimic o vreme. În cele din urmă a răsunat vocea Marii 
Elusa: 

- Ţi-eee teaaamă? 

- Da, am șoptit eu. Mi-e teamă că nu pot să fac totul în cele patru faze ale 
lunii. 

- Aaasta-i tooot? 

- Mă tem că va fi greu să găsesc sufletele Cânturilor. 

- Aaasta-i tooot? 


Mi-am trecut neliniștit mâna peste podeaua de cristale, simţindu-le 
marginile ascuţite. 

- Mi-e teamă de cel de-al șaptelea, Vederea, cel mai mult. Dar... nu ştiu 
de ce. 

- Veeei aflaaa deee ceee, daaacă ajuuungi pââână acooolo. Folosindu-şi 
trei braţe, și-a scărpinat spatele păros. Eee posiiibil săăă înveeețţi şiii puţiiină 
magiiie. Daaar păcaaat căăă n-ooo săăă înveeeţi nimiiic folositooor. Caaa 
deee piiildă cuuum săăă țeeeși ooo pââânză. Saaau săăă meeesteci 000 
piaaatră. 

Rhia a chicotit. Apoi faţa i s-a încordat. 

- Ce înseamnă partea aia cu ochiul lui Balor? 

Perii albi ai păianjenului s-au zburlit. 

- Căpcăuuunul aaare uuun siiingur ooochi. Şiii omoaaară peee oriciiine 
seee uităăă îiîn eeel, chiaaar șiii oooo cliiipă. 

Rhia s-a aplecat spre mine. 

- Aşa trebuie să fi murit Tuatha. 

- Chiaaar aşaaa, a declarat Marea Elusa. Şiii tooot aşaaa ooo săăă mooori 

M-am încruntat. 

- Adevărul e că s-ar putea să nu trec niciodată de primul Cânt. Când ne- 
ai găsit tu, ne îndreptam către Faro Lanna, sperând să aflăm ceva ce ne-ar 
putea ajuta. Dar, cum nu mai există niciun copăcean, nu prea e nicio 
speranţă. 

- Eee siiingura speraaanţă peee caaare ooo aaai. 

- Faro Lanna e atât de departe de aici, a spus Rhia cu o voce disperată. E 
un drum de o săptămână întreagă, chiar dacă nu mai avem alte necazuri. 

- O săptămână! am gemut eu. Nu avem atâta vreme de pierdut! 

O explozie bruscă de lumină a umplut peştera de cristal. 


XV. SCHIMBAREA 


e-am trezit aşezaţi pe un câmp înierbat, la marginea unei faleze abrupte care 

cobora direct către mare. M-am uitat peste margine şi am văzut 
N colonii de pescăruși și rândunici-de-mare cu aripi argintii care 
cuibăreau pe peretele falezei, țipând, şi ciripind, şi îngrijindu-şi puii. O briză 
răcoroasă m-a lovit peste față. Mirosul apei sărate umplea aerul. Departe sub 
mine, linia albă a brizanţilor se topea în albastrul strălucitor și apoi în 
verdele la fel de întunecat ca jadul. Dincolo de un canal lat, abia desluşeam 
conturul unei mici insule întunecate şi misterioase. În spatele ei se înălța 
zidul de ceaţă care înconjura toată Fincayra. 

M-am întors către Rhia și Bumbelwy, care cercetau şi ei noile 
împrejurimi. Şi când te gândeşti că doar cu câteva clipe înainte fuseserăm în 
peştera de cristal a Marii Eluse! Oriunde am fi fost acum, era foarte departe 
de acel loc. Ce iscusință minunată, să muţi aşa oamenii! Îşi amintise chiar 
să-mi trimită şi toiagul! Mi-am însemnat în minte să fiu foarte atent la cea 
de-a cincea lecţie, Săritura, asta dacă o să ajung vreodată atât de departe. 

Rhia a sărit în picioare. 

- Uitaţi-vă acolo! a strigat, arătând către insula cea mică. O vedeţi? 

Am rămas şi eu în picioare, sprijinit în toiag. 

- Insula aia de-acolo, da. Pare aproape ireală, nu-i aşa? 

Rhia continua să o privească lung. 

- Asta pentru că este aproape ireală. Aceea e Insula Uitată. Sunt sigură de 
asta! 

Am simţit un fior pe şira spinării. 

- Cel de-al Șaptelea Cânt! Acolo trebuie să mă duc ca să învăţ despre 
Vedere. I-am aruncat o privire scurtă Rhiei, apoi m-am întors din nou spre 
insulă, învăluită în aburi mișcători. Ai mai văzut-o până acum? 

- Nu. 

- Atunci, cum poţi să fii atât de sigură că e Insula Uitată? 

- Din poveştile spuse de Arbassa, bineînţeles. Este singura bucată de 
pământ din toată Fincayra care nu e legată de insula principală. Nimeni - 
nici măcar Dagda însuşi, aşa se spune - nu a pus piciorul acolo de multă 
vreme. Şi, cu excepția oamenilor mării care trăiesc pe acest braţ de mare, 
nimeni nu ştie cum să străbată curenţii puternici, şi vrăjile încă şi mai 


puternice, care se rotesc în jurul ei tot timpul. 

M-am ferit de un pescăruș care a coborât în picaj chiar prin fața mea. Şi 
totuși nu-mi puteam lua privirea de la insulă. 

— Se pare că oamenii n-ar trebui să ajungă acolo, am remarcat eu, simțind 
cum stomacul mi se strânge de neliniște. Indiferent de motiv. 

Rhia a oftat, privind şi ea insula. 

- Unii cred că are o oarecare legătură cu felul în care fincayranii şi-au 
pierdut aripile, cu mult timp în urmă. 

- Foarte adevărat, foarte adevărat, foarte adevărat! a intonat Bumbelwy, 
în vreme ce se apropia de noi cu un aer mohorât, zăngănind la fiecare pas. 
Acela a fost cel mai nefericit moment din întreaga istorie tristă a poporului 
nostru. 

Era oare posibil ca bufonul ursuz să știe cum s-au pierdut aripile? Dintr- 
odată m-am simţit plin de speranță. 

— Tu ştii cum s-a întâmplat? l-am întrebat. 

Și-a întors spre mine faţa prelungă. 

- Nimeni nu ştie. Nimeni. 

M-am încruntat. Aylah, sora vântului, ştia. Dar nu voise să-mi spună. Mi- 
am dorit s-o mai pot întreba o dată. Dar era imposibil, la fel de imposibil 
cum era să prinzi vântul. Mai mult ca sigur că acum ea suflase deja până în 
Gwynedd. 

În cele din urmă Rhia şi-a întors privirea de la insulă. 

- Ai vrea să ştii unde ne aflăm? 

I-am dat un ghiont. 

- Vorbeşti în continuare ca o călăuză. 

- Tot mai ai nevoie de o călăuză, a răspuns ea, schițând un zâmbet. 
Suntem în Faro Lanna, bucata de pământ care a fost cândva căminul 
copăcenilor. 

Am cercetat platoul, în vreme ce ascultam valurile ce se spărgeau sub noi. 
Faleze abrupte, albe-gălbuie ne înconjurau din trei părți. Cu excepţia câtorva 
mormane de pietre năruite, probabil tot ce mai rămăsese din ziduri și vetre, 
doar iarba acoperea platoul. Departe, spre nord, o dungă verde-închis marca 
liziera unei păduri. Dincolo de ea, orizontul se înălța într-o ceaţă violetă, 


probabil tot ce se putea vedea din Dealurile Înceţoșate. 

Un fluture de un cafeniu spălăcit a zburat din iarbă şi s-a așezat pe 
încheietura mâinii mele. Piciorușele lui mă gâdilau, aşa că mi-am scuturat 
mâna. Fl şi-a luat zborul și a aterizat pe capătul noduros al toiagului meu. 
Aripile lui nemişcate se pierdeau în cafeniul închis al lemnului. 

Cu o mișcare largă a brațului, am arătat către platoul înierbat. 

- Nu văd cum o să putem vreodată să aflăm despre arta Schimbării. Dacă 
au trăit cândva copăcenii aici, n-au lăsat prea multe în urmă. 

- Așa trăiau ei, a spus Rhia, în vreme ce lua o pietricică albă şi o arunca 
peste marginea falezei. Copăcenii erau rătăcitori, întotdeauna în căutarea 
unui loc mai bun în care să stea. Un loc unde să prindă rădăcini, asemenea 
copacilor adevăraţi, şi pe care să-l numească „acasă“. Singurele lor așezări au 
fost aici, lângă faleze, dar, cum îți poţi da seama după grămezile astea de 
pietre, nu erau mare lucru. Doar nişte adăposturi pentru cei foarte bătrâni şi 
cei foarte tineri. Fără biblioteci, sau pieţe, sau săli de întrunire. Cei mai mulţi 
copăceni îşi petreceau zilele rătăcind prin Fincayra, şi se întorceau aici doar 
când erau pregătiți să-şi găsească un tovarăş de viață sau să moară. 

— Şi ce s-a întâmplat cu ei? 

- Bănuiesc că au devenit atât de absorbiți de explorările lor, încât tot mai 
puțini s-au obosit să mai revină acasă. Până la urmă nu s-a mai întors 
niciunul. Așezările lor s-au năruit sau au fost distruse, căci nu mai era 
nimeni care să se îngrijească de ele. Iar copăcenii înşişi s-au stins, unul câte 
unul. 

Am lovit cu piciorul un smoc de iarbă. 

- Nu pot să-i învinuiesc pentru hoinăreala lor. Și eu o am în sânge. Dar se 
pare că nu s-au simţit nicăieri acasă. 

Rhia m-a cercetat gânditoare, în vreme ce vântul care sufla dinspre apă îi 
zburlea veșmântul frunzos. 

- Trebuie să ai în sânge sentimentul de a te simţi acasă undeva, zici tu? 

— Sper că da, dar nu sunt sigur. Tu ce crezi? 

Ea s-a încordat. 

- Arbassa e căminul meu. Familia mea. Toată familia pe care am avut-o 
vreodată. 


- Cu excepţia lui Cwen. 

Ea şi-a muşcat buza. 

- Cândva am considerat-o familia mea. Dar acum nu mai e așa. A 
renunţat la asta pentru un sac de promisiuni ale goblinilor. 

Fluturele s-a înălțat de pe toiagul meu. A zburat la Bumbelwy, care încă 
mai privea mohorât peste canal, la Insula Uitată. Dar, înainte să aterizeze, 
fluturele a părut să se răzgândească şi s-a întors pe capătul noduros al 
toiagului. I-am privit aripile de un cafeniu spălăcit, din care una era 
zdrențuită tare, cum se deschideau şi se închideau încet. 

M-am uitat din nou la Rhia şi am spus: 

- Trebuie să o găsim. 

- Pe cine? 

- Pe Cwen. Ea ar putea să-mi spună ceea ce grămezile alea de pietre nu 
pot. 

Rhia s-a strâmbat ca şi cum înghiţise un pumn de fructe acre. 

- Atunci suntem pierduţi. Nu avem cum s-o găsim, chiar dacă a rămas în 
viață după ce şi-a pierdut braţul. În plus, şi dacă am găsi-o, n-am putea avea 
încredere în ea. Aproape scuipând cuvintele, a adăugat: E o trădătoare 
absolută! 

Sub noi, un val enorm s-a lovit de peretele de piatră, alungând pescăruşii 
şi rândunicile-de-mare care țipau sub stropii de apă. 

- Chiar şi așa, am zis eu, trebuie să încerc! Cu siguranță cineva a văzut-o 
după ce a plecat. Dacă sunt așa de rari copăcenii acum, apariţia unuia dintre 
ei ar fi observată, nu? 

Ea a clătinat din cap. 

- Nu înţelegi. Copăcenii nu erau doar nemulțumiți să rămână într-un 
singur loc. Îi mai nemulțumea și să rămână într-un singur corp. 

- Doar nu vrei să spui... 

- Da! Ştiau cum să-şi schimbe forma. Ştii cum cei mai mulți copaci își 
schimbă culorile toamna, și primăvara capătă un veșmânt cu totul nou? 
Copăcenii făceau mult mai mult de-atât. Își schimbau întotdeauna forma de 
copac cu cea de urs, sau de vultur, sau de broască. De aceea au fost asociaţi, 
în Cânt, cu Schimbarea. Erau adevăraţi maeştri la asta. 


Speranţele mele, deja la fel de fragile ca fluturele care poposise pe toiagul 
meu, s-au spulberat cu totul. 

- Aşadar, Cwen, dacă mai e în viaţă, ar putea avea orice înfăţişare. 

- Absolut oricare. 

Bumbelwy, simţindu-mi disperarea, a spus: 

— Aş putea să-ţi cânt un cântec, dacă vrei. Ceva amuzant, vesel. 

Cum nu aveam puterea să protestez, a început să cânte, legănându-și 
pălăria cu clopoței în ritmul melodiei. 


Al vieții blestem nesfârșit: 

Ar putea fi mult mai cumplit! 
Și totuși, sunt plin de veselie, 
Și inima-mi râde de bucurie. 


Deși aerul e plin de moarte, 
Eu nu disper, nici pe departe! 
Ar putea fi mult mai cumplit: 
Al vieții blestem nesfârșit. 


Așadar, umpleți-vă de voioșie, 

Căci mult mai cumplit poate să fie! 
Mult mai cumplit decât acum! 
Doar... nu mă întrebaţi cum. 


- Opreşte-te! a strigat Rhia. Dacă te simți într-adevăr aşa, de ce nu sari 
pur și simplu de pe stânca asta ca să pui capăt nefericirii tale? 

Bumbelwy s-a încruntat triplu. 

- N-ai ascultat? A fost un cântec vesel! Unul dintre preferatele mele. A 
oftat. Vai de mine, cred că am făcut praf discursul! Ca de obicei. Of, o să 
încerc din nou! 

- Nu! a strigat o voce. 

Dar vocea nu îi aparţinea Rhiei. Nici mie. Era vocea fluturelui. 

Bătând frenetic din aripi, creatura minusculă a zburat de pe toiagul meu, 
s-a ridicat în aer şi a început să coboare rotindu-se. Chiar înainte să atingă 
iarba, un pocnet puternic a spintecat aerul. Fluturele a dispărut. 


În locul lui stătea o siluetă subțire, noduroasă, pe jumătate copac şi pe 
jumătate femeie. Părul ei, la fel de aspru ca nişte fire de paie, cădea peste faţa 
cu pielea ca scoarța de copac, încadrând doi ochi negri de forma unor 
lacrimi. O rochie cafenie îi acoperea trupul până la labele picioarelor, late și 
cioturoase, care semănau cu nişte rădăcini. Doar un braţ îi ieşea din rochie, 
iar pe cel mai mic dintre cele şase degete de la mână avea un inel de argint. 
În jurul ei plutea aroma dulce de flori de măr, în contrast total cu expresia 
ursuză de pe chipul ei. 

Rhia a încremenit, nemişcată ca o creangă uscată. 

- Cwen! 

- Daaa, a şoptit creatura, și vocea i-a foșnit la fel ca iarba uscată. Eu sssunt 
Cwen. Aceeașşși Cwen care a avut grijă de tine când erai doar un copilașșş, 
şşşşi care te-a îngrijit când sssufereai. 

— Şi care a încercat să mă dea pe mâna goblinilor! 

Singura mână a lui Cwen a trecut prin părul ei răvăşit. 

- Asssta nu a fossst dorinţa mea. Mi-au promisss că n-o sssă-ţi facă rău. 

- Trebuia să ştii că minţeau. Nimeni nu se poate încrede într-un goblin 
războinic. Rhia a privit lung silueta noduroasă şi a adăugat: Acum, nimeni 
nu se mai poate încrede în tine. 

- Nu vezi că șşştiu asssta? 

Un pescăruș a aterizat în apropiere şi a început să tragă cu ciocul de 
câteva fire de iarbă. Deşi pasărea smucea cu putere, firele nu se mişcau. 

- Priviţi aici! a spus Cwen, făcând un pas spre pescăruş. Cu cea mai 
blândă voce a ei, a întrebat: Dacă aşşş încerca sssă te ajut să-ți clădeșșști 
cuibul, passsăre bună, m-ai lăsssa? 

Pescăruşul a ţipat la ea şi a bătut furios din aripi. Doar după ce s-a agitat 
aşa o vreme, s-a potolit în cele din urmă și s-a întors la munca lui, 
continuând s-o privească prudent pe Cwen, cu coada ochiului. 

Tristă, Cwen s-a întors iar spre Rhia. 

- Vezi? Asssta e pedeapsssa mea! 

- O meriţi cu vârf și îndesat! 

- Sssunt nefericită, atât de nefericită! Credeam că lucrurile nu pot sssta 
mai rău de-atât. Șşşi apoi aţi apărut voi brusssc. A îndreptat un deget 


333 


noduros spre Bumbelwy: Cu... glasssul ăsssta al osssândei. 

Bufonul și-a ridicat capul, plin de speranţă. 

- Poate preferi niște ghicitori? Ştiu una nemaipomenită despre clopoței. 

- Nu! a ţipat Cwen. Te rog, Rhia! Sssunt atât de plină de remușșșșcări. Nu 
vrei sssă mă ierți? 

Rhia și-a încrucişat braţele acoperite cu frunze. 

- Niciodată! 

Am simţit o strângere de inimă ciudată. Cuvântul „niciodată“ a răsunat în 
urechile mele ca o ușă grea, trântită şi zăvorâtă. Spre surprinderea mea, am 
simţit cum urcă în mine un val de simpatie pentru Cwen. Cu siguranță 
făcuse ceva îngrozitor. Ceva ce regreta. Dar nu făcusem şi eu lucruri pe care 
le regretam din tot sufletul? 

M-am apropiat de Rhia şi i-am spus cu voce joasă: 

- E greu, ştiu. Şi totuşi, poate c-ar trebui să o ieri. 

Ea m-a privit lung, cu răceală. 

- Cum aş putea? 

- La fel cum m-a iertat mama, în ciuda a ceea ce i-am făcut. 

Atunci, cuvintele rostite de Elen când ne-am despărțit mi-au revenit în 
minte: „Fluturele se poate schimba dintr-un simplu vierme în cea mai 
frumoasă creatură dintre toate. Iar sufletul, fiul meu, poate să facă la fel“. Mi- 
am muşcat buza de jos. 

- Cu siguranţă, Cwen a făcut un lucru oribil. Dar merită o a doua şansă, 
Rhia. 

- De ce? 

- Pentru că, ei bine, s-ar putea schimba. „Noi toţi, toate lucrurile vii, avem 
capacitatea de a ne schimba.“ 

Deodată toiagul meu a început să răspândească o lumină albastră 
strălucitoare. Băţul de lemn a sfârâit, ca şi cum ardea. O fracțiune de 
secundă mai târziu, atât lumina, cât și sunetul au dispărut. Am răsucit 
toiagul în mână şi am văzut un semn, albastru precum cerul în amurg, 
gravat în el. Avea forma unui fluture. În acel moment am știut că toiagul 
meu încă era atins de spiritul lui Tuatha. Și că eu, cumva, descoperisem 
sufletul Schimbării. 


Șovăind, Rhia a întins mâna către copăcean. Cwen, cu ochii ei îngușşti 
lucind, a luat-o în mâna ei. Preţ de o clipă, s-au privit în tăcere. 

În cele din urmă Cwen s-a întors spre mine. 

— Exissstă vreun fel în care pot sssă-ţi mulțumesssc? 

- Să vă văd pe amândouă aşa e suficientă mulțumire. 

— Eşşşti sssigur că nu pot sssă fac nimic? 

- Doar dacă ştii puterea Săriturii, am răspuns. Acum trebuie să mergem 
către Lacul Feţei, departe spre nord. 

- Zece zile de mers, a bombănit Bumbelwy. Nu, mai degrabă 
douăsprezece. Ba nu, hai paisprezece! 

Ochii ca două lacrimi ai lui Cwen m-au cercetat. 

- Nu cunosssc issscusssinţa Sssăriturii, dar issscusssința Ssschimbării v-ar 
putea fi de folosss. 

Rhiei i s-a tăiat răsuflarea. 

- Oh, Cwen, dacă am putea înota ca peştii... 

Am tresărit. 

- Chiar e posibil? 

Pe chipul lui Cwen a apărut un zâmbet în colțul gurii, în vreme ce îşi 
mişca degetele cioturoase spre Bumbelwy. 

- Tu, glasss al osssândei, vei pleca primul. 

- Nu! s-a rugat el, bătând în retragere. N-ai face una ca asta. N-ai putea. 

„Flippna ssslippna, hahnaway ssswish a intonat Cwen. „Kelpono 
bubblim tubblim fissssh.“ 

Dintr-odată Bumbelwy s-a oprit, dându-și seama că se apropiase prea 
mult de marginea falezei. S-a uitat în jos la valurile care se spărgeau, cu ochii 
mari de spaimă, cu mânecile fluturându-i în vânt. S-a uitat înapoi la Cwen, 
şi ochii i-au devenit şi mai mari. 

- T-te rog, s-a bâlbâit el. Eu detest p-p-peştii! Aşa d-de a-alunecoși, aşa d- 
de uzi peste tot! Așa d-de... 

„Poc!“ 

Un peşte urât, cu ochi enormi şi patru rânduri de bărbie sub gura cu 
colțurile lăsate în jos, sărea neajutorat pe iarbă, până când, în cele din urmă, 
a căzut peste marginea stâncii. Şi totuşi mi-a fost greu să râd, deoarece ştiam 


că urmam eu. 


XVI. ÎNCÂNTARE LICHIDĂ 


B rusc, n-am mai putut respira. 

Vântul s-a năpustit asupra mea. Eu am căzut, jos, tot mai jos. M-am 
zbătut să trag puţin aer în piept. Degeaba! Vântul urlător mă sfâşia. Şi totuși 
nu-mi puteam umple plămânii cu el, așa cum făcusem mereu până atunci. 
Apoi, cu o pleoscăitură, am lovit apa rece. Branhiile mi s-au deschis larg. 
Branhii! În sfârşit respiram! Pe când apa se mişca în jurul meu, se mişca și 
prin mine. 

Nu mai aveam braţe. Nu mai aveam picioare. Trupul îmi era acum doar o 
coadă carenată, cu aripioare flexibile sus, şi jos, şi pe laturi. Una dintre 
aripioare stătea strânsă în jurul unui beţigaş, care, am ghicit eu, era tot ce 
mai rămăsese din toiagul meu. Ce se întâmplase cu săculețul, ghetele și 
tunica mea habar n-aveam. 

Mi-a trebuit un moment pentru a-mi regăsi echilibrul, căci atunci când 
voiam să-mi mișc aripioarele, mă răsturnam pe o parte. Şi a fost nevoie de 
mai mult decât un moment pentru ca a doua mea vedere să se obișnuiască să 
distingă ceva în lumina slabă, difuză, de sub apă. În afară de stratul de apă 
de la suprafaţă, practic nu era niciun pic de lumină. Doar tonuri crescânde 
de întuneric. 

Dar după câteva minute de zbatere, am început să-mi recapăt încrederea. 
Am descoperit că înotul cerea acum niște mișcări cu totul diferite față de 
cele necesare atunci când aveam formă umană. Să lovesc cu braţele ieşea din 
discuţie. La fel și bătăile din picioare, cel puţin în stilul tradiţional. Ceea ce 
trebuia să fac era să-mi legăn tot trupul dintr-o parte într-alta, ca un bici viu 
care pocneşte. Fiecare solz de pe pielea mea, de la branhii până în vârful 
cozii, participa la mișcare. Curând mi-am dat seama că puteam să mă 
strecor rapid prin valuri. Şi mă puteam mișca în sus şi-n jos, la dreapta şi la 
stânga. 

Un peşte zvelt, stropit cu punctişoare verzi și cafenii, a înotat spre mine. 


Am ştiut imediat că era Rhia, căci deşi nu fusese sub apă mai mult decât 
mine, se mişca uşor, cu grația curentului însuși. Ne-am fluturat aripioarele 
în semn de salut. Ea a scos un sunet ca un fel de tuse, şi mi-am dat seama că 
râdea la vederea toiagului meu miniatural. 

În acel moment, Bumbelwy, târând în urma lui o panglică ruptă de iarbă- 
de-mare, agăţată de coadă, a venit încet înot înspre noi. Deşi nu avea 
clopoței, era imposibil să nu-l recunoaştem. Din faţă, bărbiile căzute îl 
făceau să arate ca un ţipar care purta un guler plisat. Acum se apropia cel 
mai mult de o imagine caraghioasă, deşi habar n-avea. 

Prima noastră sarcină era să învăţăm să rămânem împreună. Rhia şi cu 
mine am făcut pe călăuzele cu rândul, cu Bumbelwy urmându-ne mereu în 
spate. Cu timpul, eu și Rhia am început să înotăm coordonându-ne tot mai 
bine. Un al șaselea simț a apărut în noi, acelaşi simț care ţine laolaltă un 
banc întreg de peşti. După o primă zi de înotat, noi doi ne mișcam la unison, 
aproape ca o singură ființă. 

O încântare calmă, lichidă mă străbătea în vreme ce înotam împreună 
prin păduri vaste de iarbă-de-mare unduitoare sau săream prin valurile ce se 
rostogoleau. Savuram sentimente și arome în curenți; am simţit bucuria unei 
familii de delfini, lupta singuratică a unei țestoase migratoare, foamea unei 
anemone-de-mare nou-născute. Şi totuși, nicio clipă nu am uitat cât de 
serioasă era căutarea mea. Pe când mă bucuram de experienţa de a fi o 
creatură acvatică, ştiam că toate astea erau doar o modalitate de a salva timp 
- şi, poate, de a o salva pe Elen. Totuşi, mi-am promis că, dacă voi 
supravieţui cumva acestei căutări și, într-o zi, voi deveni cu adevărat un 
vrăjitor, poate chiar mentorul unui tânăr rege sau al unei tinere regine, îmi 
voi aminti meritele transformării elevului meu într-un pește. 

Unul dintre aceste merite a fost descoperirea uriașei cantități de mâncare 
pe care o putea oferi marea. Într-adevăr, marea era un imens ospăț plutitor! 
Zi după zi, am mâncat suficiente insecte, ouă şi viermi cât să mă simt umflat. 
Cât despre Rhia, ea s-a dovedit expertă în prinderea unor creveţi mici și 
gustoşi. Deşi Bumbelwy a refuzat cu hotărâre viermii, chiar şi el a gustat 
multe din ciudatele delicatese ale mării. 

În acelaşi timp am încercat să rămânem atenți la pericolul de a deveni noi 


înşine delicatesele altcuiva. O dată am înotat printr-un tunel de corali de un 
galben intens, doar pentru a găsi la celălalt capăt un pește foarte mare 
şi foarte flămând aşteptându-mă. Deşi m-am îndepărtat cât am putut de 
repede, cu siguranță aș fi fost prins dacă n-ar fi apărut deodată o creatură și 
mai mare, care l-a speriat pe urmăritorul meu. Abia dacă zărisem creatura 
care mă ajutase, dar părea să aibă coadă de peşte și torsul unui bărbat. 

Vreme de şase zile şi cinci nopți am înotat constant către nord. Adeseori, 
după ce se însera, lumina pală a unei semiluni în creştere dansa pe valuri. Şi 
totuși eu nu vedeam frumuseţea lunii. Pe fața ei îmi apărea doar chipul 
altcuiva, cineva pe care mă temeam că aveam să-l pierd pentru totdeauna. 
Rămăseseră mai puţin de trei săptămâni. 

În cele din urmă a venit şi momentul în care Rhia a cotit brusc spre 
coastă. Ne-a condus către o mică deltă unde un curs de apă dulce se vărsa în 
mare. Simţeam, amestecate cu aromele sărate ale apelor vaste, puritatea 
zăpezii topite, veselia vidrelor şi răbdarea necurmată a unei păduri de molizi 
bătrâni. Am luat-o în sus pe râu, cât de departe am putut. Apoi, 
concentrându-mi toate gândurile, am repetat comanda pe care o învățasem 
de la Cwen. 

Dintr-odată m-am trezit stând până la genunchi într-o cascadă ce se 
prăvălea, cu toiagul strâns într-o mână şi cu brațul Rhiei în cealaltă. Ceva 
mai jos, Bumbelwy s-a aruncat pe malul mocirlos, tuşind şi scuipând. 
Uitase, pesemne, că oamenii nu respiră prea bine cu capetele sub apă. 

În timp ce Bumbelwy îşi revenea, Rhia și cu mine ne-am scuturat o parte 
din apa de pe haine şi de pe noi înşine. Rhia era convinsă că râul acela 
curgea chiar din Lacul Feţei, şi, curând, toţi trei înaintam pe malul stâncos al 
râului, urcând pe măsură ce terenul se înălța. O pădure încurcată de arini și 
mesteceni, care stătea agățată de mal, ne-a îngreunat drumul. De fiecare dată 
când Bumbelwy încerca să se elibereze de crengile care i se agăţau de mantie, 
clopoţeii zăngăneau clipocind. 

La un moment dat m-am oprit, gâfâind tare după urcuş. Am văzut o 
ciupercă cu pălăria zburlită care creştea printre rădăcinile unui mesteacăn și 
am smuls-o din pământ. 

- Oricât ar părea de ciudat, am spus, în vreme ce mușcam din ea, o să-mi 


lipsească viermișorii ăia albi. 

Rhia şi-a şters fruntea şi a rânjit. Şi a cules şi ea o ciupercă. 

- Poate c-o să găseşti alți viermi în Lacul Feţei. 

- Cum de are așa un nume? Ştii? 

Ea a mestecat gânditoare. 

- Unii spun că e din cauza formei sale, care seamănă puţin cu fața unui 
om. Alţii cred că e de la puterea apei. 

- Ce putere? 

- Legenda zice că, dacă te uiţi în ea, vei sta față în față cu un adevăr 
important din viaţa ta. Chiar dacă e un adevăr pe care ai prefera să nu-l 
cunoşti. 


XVII. LEGĂTURA 


m mers mai departe, urmând malul pietros care urca printre mesteceni. 

Deşi picioarele ni se poticneau în rădăcini şi hainele ni se agăţau în 
spini, nu am încetinit pasul. După câteva ore, având deja picioarele julite, 
albia râului s-a deschis într-o vale plăcută, înconjurată de dealuri abrupte, 
împădurite. Aroma intensă a pinilor plutea peste noi. Printre copaci, 
aflorimente de cuarţ alb sclipeau în soarele după-amiezii târzii. 

Și totuşi valea părea straniu de tăcută. Nicio pasăre nu cânta, nicio 
veveriță nu cronțăia, nicio albină nu bâzâia. Am ascultat atent, sperând să 
aud mişcarea unei creaturi vii. Rhia mi-a citit gândurile şi a dat din cap cu 
înțeles. 

- Animalele şi păsările stau departe de valea asta. Nimeni nu știe de ce. 

- Sunt mai istețe decât oamenii, a remarcat Bumbelwy, continuând să-şi 
scuture de apă clopoţeii. 

Am urmărit-o pe Rhia cum se îndreaptă spre malul lacului aflat în 
mijlocul văii. Lacul, cu apa aproape neagră, era atât de liniștit, încât nicio 
undă nu îi tulbura suprafața. Din unghiul în care îl priveam, conturul lui 
semăna cu profilul unui bărbat al cărui maxilar, puternic și sfidător, ieșea în 
afară - cam ca al tatălui meu. Amintindu-mi de el, m-am crispat. Mi-am 


dorit să fi fost la fel de puternic în realitate, nu doar în înfățișare. Suficient de 
puternic pentru a-l înfrunta pe Rhita Gawr atunci când avusese ocazia. 
Suficient de puternic pentru a-şi ajuta propria soţie, pe Elen, atunci când ea 
avusese nevoie de el. 

Un țipăt m-a smuls din gândurile mele. 

Acolo, la marginea lacului, stătea Rhia, uitându-se în apa întunecată. Îşi 
ţinea mâinile în dreptul feţei, protector, în vreme ce spatele i se arcuise de 
frică. Şi totuși, chiar dacă ceva din lac o speriase, nu făcea niciun efort de a 
se mișca sau de a se îndepărta. Se holba direct în apă, total încremenită. 

Am alergat la ea. Bumbelwy m-a urmat, împiedicându-se când de mantia 
lui ruptă, când de lăstarii încurcaţi care creşteau pe mal. După ce am ajuns 
lângă ea, s-a întors spre mine. Pielea ei, de obicei plină de culoare, părea 
lividă. A icnit când m-a văzut, ca şi cum s-ar fi speriat deodată. Apoi s-a 
înfiorat şi m-a apucat de braţ ca să se sprijine de mine. 

M-am încordat pentru a-i susține greutatea. 

- Eşti bine? 

- Nu, a răspuns ea cu o voce slabă. 

— Ai văzut ceva în lac? 

- D-da. S-a cutremurat din nou şi mi-a lăsat brațul. Şi tu.... Ar fi mai bine 
să nu te uiţi. 

- Bun, a declarat Bumbelwy, aruncând o privire neliniștită în apa 
întunecată. Hai să mergem! 

— Staţi! 

Am păşit spre marginea lacului. M-am uitat în apa nemișcată şi mi-am 
văzut propria reflexie, atât de clară, încât pentru o clipă m-am gândit că în 
lac se afla propriul meu geamăn, holbându-se la mine. Ce-ar fi putut, m-am 
întrebat eu, să fie atât de înspăimântător într-o oglindire atât de perfectă? 
Iată-mi ochii inutili, care arătau ca niște bucăţi de cărbune, sub sprâncene. Şi 
obrajii acoperiţi de cicatrice, distruşi de flăcări, pe care aproape că încă le 
mai puteam simţi. Mi-am trecut degetele peste obraji şi mi-am dorit să pot 
avea într-o bună zi o barbă care să ascundă acele cicatrice. O barbă albă și 
ondulată, precum cea pe care îmi imaginam că o purtase însuşi Tuatha. 

Am sărit în spate. Pe obrajii băiatului din lac apăruseră favoriți. La 


început negri, apoi cărunţi, apoi la fel de albi precum cuarțul de pe deal. 
Favoriţii deveneau mai lungi şi mai răvăşiţi. Acum acopereau cea mai mare 
parte a feței băiatului şi continuau să crească. În scurt timp aveau să-i ajungă 
până la genunchi. Era aşa ceva posibil? Oare Lacul Feţei îmi spunea că, într- 
o bună zi, la fel ca bunicul înaintea mea, aveam să port barbă? Că într-o 
bună zi, la fel ca el, aveam să fiu vrăjitor? 

Am zâmbit, simțindu-mă tot mai încrezător să privesc în apa întunecată, 
nemişcată. Orice văzuse Rhia, în mod limpede dispăruse. M-am aplecat mai 
mult. Băiatul din lac, fără barbă acum, s-a întors încet cu spatele la mine. A 
început să alerge spre ceva. Nu, spre cineva. Un războinic uriaş, musculos, 
care purta o banderolă roşie pe frunte, a înaintat cu paşi mari din adâncuri. 
Apoi, când războinicul s-a apropiat, am văzut că avea un singur ochi. Un 
singur ochi, enorm şi plin de mânie. Balor! 

Spre groaza mea, căpcăunul s-a ferit de băiat cu ușurință, l-a înșfăcat de 
gât şi l-a ridicat în sus. Propriul meu gâtlej s-a strâns în vreme ce priveam 
cum băiatul era sugrumat de mâinile puternice. Oricât am încercat, nu am 
putut să-mi iau privirea de la acea scenă înspăimântătoare. Băiatul s-a zbătut 
înnebunit, încercând să nu se uite în ochiul mortal al căpcăunului. Și totuși 
puterea ochiului l-a înfrânt. În cele din urmă a cedat. Cu o ultimă zvâcnire a 
picioarelor, a rămas atârnând moale în mâinile căpcăunului. 

M-am dat în spate și am căzut, gâfâind fără aer. Mi se învârtea capul, 
gâtlejul îmi zvâcnea. Cu fiecare răsuflare, tuşeam incontrolabil. 

Rhia s-a întins către mine, la fel şi Bumbelwy. Ea mi-a strâns mâna, în 
vreme ce el m-a mângâiat pe frunte cu compasiune. Încet-încet tusea mi s-a 
domolit. Dar înainte ca vreunul dintre noi să poată vorbi, cineva a strigat 
spre noi de peste apă. 

- Aşa deci, a şuierat o voce veselă, găsești profeţiile lacului prea greu, să 
zicem, de înghițit? A urmat un hohot de râs puternic, gâfâit. Sau doar te 
simţi, să zicem, sugrumat? 

Mi-am revenit şi am cercetat suprafaţa întunecată a lacului. Lângă ceea ce 
putea fi nasul profilului, am zărit o vidră imensă şi blănoasă, argintie toată, 
cu excepţia feţei, care era albă. Plutea tihnit pe spate, dând din picioare așa 
de uşor, încât nu stârnea niciun val. 


Am arătat cu degetul. 

- Acolo. O vidră. 

Rhia a clătinat din cap neîncrezătoare. 

- Nu credeam că trăieşte cineva aici. 

- Eu trăiesc doar acolo unde pescuiesc cu vidraf, a răspuns vesel creatura, 
aruncând un jet de apă printre cei doi dinţi din față. Nu vreţi să veniţi şi voi 
să înotaţi? 

- Nicio şansă, a declarat Bumbelwy. Şi-a fluturat mânecile lungi ca pe 
nişte aripioare de pește, făcând clopoțeii să-i picure apă pe faţă. Am înotat 
cât pentru toată viaţa! 

- Atunci poate c-ar trebui să cânt pentru voi unul dintre cântecele mele 
de apă? Vidra a dat din picioare tacticos, apropiindu-se de noi, în vreme ce 
îşi mângâia burta cu ambele labe. Eu am, ca să zic aşa, o voce fluidă. 

Râsul ei gâfâit a răsunat din nou, plutind peste lac. 

Sprijinindu-mă în toiag, m-am ridicat în picioare. 

- Nu, mulțumesc. Singurul Cânt care ne interesează nu este despre apă. 
Apoi, împins de o inspiraţie bruscă, am întrebat: Nu se întâmplă să ştii 
cumva despre magia Legăturii, nu? 

Rhia s-a încruntat. 

- Merlin, m-a avertizat ea, tu n-o cunoști deloc! Ar putea să fie... 

- Expertă în probleme de Legătură, a spus vidra pe un ton relaxat. Hobby- 
ul meu preferat. Asta, după plutirea pe spate şi privirea norilor. 

- Vezi? i-am şoptit Rhiei. Ar putea să ne spună ce avem nevoie să știm. Şi 
nu mai văd pe nimeni prin jurul lacului, care să ne poată ajuta. 

- N-am încredere în ea. 

- De ce nu? 

Ea şi-a împins limba în obraz, şovăitoare. 

- Nu ştiu exact de ce. E doar un sentiment. Un instinct. 

- Of, la naiba cu instinctele tale! Nu mai avem timp! Am cercetat malul 
lacului în căutarea vreunui semn al altor creaturi care să poată, eventual, să 
ne ajute. Dar nu era niciuna. De ce ne-ar minţi? Nu avem niciun motiv să nu 
ne încredem în ea. 

- Dar... 


Am mârâit nerăbdător. 

- Acum ce mai e? 

Ea a şuierat la mine ca un șarpe. 

- Păi, e... Fir-ar să fie, Merlin! Nu pot explica. 

- Atunci o să merg înainte cu ceea ce cred eu, nu cu ce simți tu. Şi eu cred 
că orice creatură care trăieşte în lacul ăsta fermecat, şi singură, trebuie să 
aibă niște cunoștințe speciale. Poate chiar o putere specială. M-am întors din 
nou către vidră, care plutise mult mai aproape: Trebuie să găsesc sufletul... 
principiul fundamental... al artei Legăturii. Vrei să mă ajuţi, bună vidră? 

Ea şi-a aplecat capul într-o parte, către mal, şi a aruncat un jet de apă spre 
mine. 

- De ce aş face-o? 

- Pentru că te-am rugat, de-aia. 

A suflat câteva bule în apă. 

- Oooo, vorbele astea îmi gâdilă urechile! A mai făcut câteva bule. 
Trebuie să-mi dai un motiv mai bun de atât. 

Am izbit cu toiagul în pământ. 

- Pentru că viaţa mamei mele e în joc! 

- Hmm, a făcut ea leneş. Mama ta? Şi eu am avut o mamă cândva. Era o 
înotătoare îngrozitor de înceată. Ei bine, presupun că te-aș putea ajuta. Doar 
cu lucrurile esenţiale, desigur. 

Inima mi-a bătut mai tare în piept. 

— Asta îmi trebuie. 

— Atunci trage afară câteva din viţele alea. A plutit mai aproape de țărm. 
De la picioarele tale. 

- Vite? 

- Desigur, a replicat vidra, bătând din picioare şi rotindu-se încet în cerc. 
Ca să înveți despre arta Legăturii trebuie să legi ceva. Haide, băiete! N-am 
toată după-amiaza la dispoziție. Pune-ți prietenii zâmbitori să te ajute. 

M-am întors către Rhia, care tot mai stătea încruntată, şi către Bumbelwy, 
care nu încetase nicio clipă să se încrunte. 

- Vreți să mă ajutaţi? 

Au acceptat, fără tragere de inimă. Viţele, deşi suple, erau groase şi grele, 


acoperite cu şiruri de spini micuţi. Greu de apucat, greu de ridicat. Să le 
tragem afară a fost o muncă anevoioasă. Să le descâlcim a fost şi mai rău. 

În cele din urmă am reușit. Câteva bucăţi de viţă, fiecare de trei sau patru 
ori înălțimea mea, se întindeau la picioarele mele. Bumbelwy, epuizat, s-a 
aşezat jos cu un zornăit puternic, stând cu spatele la apă. Rhia a rămas lângă 
mine, privind-o prudent pe vidră. 

Eu mi-am îndreptat spatele, simțind o durere intensă între omoplaţi. Era 
clar că toată acea tragere îmi încordase ceva. 

- Am făcut-o. Şi acum? 

Vidra continua să înoate în cerc. 

- Acum leagă-ţi una în jurul picioarelor. Cât de strâns poți. 

- Merlin! m-a avertizat Rhia. 

A atins amuleta lui Elen, din stejar, fag şi porumbar, prinsă încă de straiul 
ei frunzos. 

Ignorând-o, m-am așezat pe jos şi mi-am înfășurat una dintre vițe în jurul 
gleznelor, al gambelor şi al coapselor. În ciuda spinilor, am reuşit să o leg cu 
un nod triplu. 

- Bun, a oftat vidra cu un căscat. Acum fă la fel cu braţele. 

- Braţele? 

— Vrei sau nu să afli despre Legătură? 

M-am întors către Rhia. 

- Ajută-mă, te rog! 

- Nu vreau. 

- Te rog! Pierdem un timp preţios. 

Ea a ridicat din umeri. 

- Cum vrei. Dar nu e bine ce faci. 

Vidra, cu blana lucioasă, a mormăit satisfăcută în vreme ce o privea pe 
Rhia cum îmi lega mâinile, apoi mi le prindea pe lângă piept. 

- Bun. Aproape ai terminat, mi-a spus. 

— Aşa sper, am răspuns țâfnos. Spinii ăștia îmi intră în piele. 

- Mai e o singură viță. Eşti, ca să zic așa, constrâns să fii mulțumit. Vidra a 
băgat o labă în apă şi l-a stropit pe Bumbelwy. Tu de-acolo, tipule leneş! 
Înfăşoară-i o viţă în jurul trupului. Asigură-te că acoperi toate locurile pe 


care le-a ratat până acum. Chiar şi capul. În fond, vorbim despre o vrajă 
delicată. Totul trebuie făcut exact ca la carte. 

Bumbelwy s-a uitat la mine. 

- S-o fac? m-a întrebat. 

Am scrâșnit din dinţi. 

- Fă-o! 

Cu un aer sumbru, Bumbelwy m-a înfășurat la fel de strâns ca un cocon. 
După ce a terminat, doar gura şi o bucată dintr-o ureche îmi rămăseseră 
libere. Zăceam pe pământ întins pe o parte, incapabil să mă mişc, pregătit în 
cele din urmă să aflu sufletul Legăturii. 

Cu falca strânsă, am rostit printre dinţi: 

- Şi-acum? 

Vidra a râs şuierat. 

- Acum că ești, ca să zic așa, învăluit de atenţie, o să-ţi dau informaţia pe 
care mi-ai cerut-o. 

- Vă-o rebede! 

O viţă îmi săpa în șold. Am încercat să mă întorc pe cealaltă parte, dar nu 
puteam nici să mă mișc. 

- Te-rog! 

- Primul principiu al Legăturii, la fel cum se întâmplă cu orice altceva, 
este... A aruncat un jet consistent de apă în aer. Niciodată să nu te încrezi 
într-un şarlatan. 

- Ce? 

Vidra a început să râdă necontrolat, ţinându-se cu mâna de burta ei mare 
şi rostogolindu-se întruna în apa puţin adâncă. 

- De-asta mi se spune Păcăliciul Lacului. Continuând să râdă, a dat din 
picioare cu lene, îndreptându-se spre malul îndepărtat. Sper, ca să zic așa, că 
nu te-am blocat prea mult timp. 

Am tipat de furie. Dar altceva nu mai puteam face. Oricât de mult îmi 
luase legarea vițelor, a părut să dureze de două ori mai mult ca să mă dezleg. 
Când am reușit să mă ridic în picioare şi să încep să mă plimb frustrat 
încolo şi-ncoace pe mal, soarele dispăruse deja dincolo de coama dealurilor. 

- Am pierdut o zi întreagă, am gemut, simțind cum mă dor mâinile, 


şoldurile şi fruntea de la zgârieturi. O zi întreagă! Nu-mi vine să cred că am 
avut încredere în ea! 

Rhia nu a spus nimic, deşi ştiam destul de bine ce gândea. 

M-am întors spre ea. 

- N-ar fi trebuit niciodată să vii cu mine! Trebuia să rămâi la Arbassa, 
unde cel puţin erai în siguranţă. 

Ochii ei albaştri-cenuşii m-au cercetat. 

- Nu vreau să fiu în siguranţă. Vreau să fiu cu tine. 

Am strivit o viță sub călcâi. 

- De ce să te oboseşti? 

- Pentru că... vreau să o fac. S-a uitat cu tristeţe la apa întunecată. În 
ciuda a ceea ce mi-a spus lacul. 

- Ce ţi-a spus? 

Ea a oftat adânc. 

- Nu vreau să vorbesc despre asta. 

Mi-am adus aminte de propria mea viziune cu Balor și am încuviințat din 
cap. 

- Bine. Dar tot nu înţeleg de ce vrei să rămâi. 

Ceva din cer i-a atras atenţia Rhiei şi s-a uitat în sus. l-am urmărit 
privirea şi am zărit două forme îndepărtate, care îşi croiau drum la orizont. 
Deşi abia le puteam distinge, am ştiut imediat ce erau. O pereche de vulturi 
zburând împreună pe aripile vântului. Pluteau aproape ca o singură fiinţă, 
ridicându-se şi întorcându-se la unison, la fel cum eu şi Rhia ne mişcaserăm 
când eram pești. 

- Nu sunt frumoşi? a întrebat ea, urmărind păsările cu privirea. Dacă sunt 
ca vulturii din Druma, nu numai că zboară împreună, dar îşi și clădesc un 
cuib împreună, un cuib pe care îl împart pentru tot restul vieţii lor. 

În aceeași clipă am înţeles. Ceea ce lega vulturii unul de celălalt, ca şi ceea 
ce o lega pe Rhia de mine, nu avea nicio legătură cu vitele. Sau cu frânghiile. 
Sau cu orice fel de lanţuri. 

M-am întors din nou spre ea. 

- Eu cred, Rhia, că cele mai puternice legături sunt invizibile. Poate că... 
cele mai puternice legături sunt cele ale inimii. 


Cu o izbucnire de flacără albastră, toiagul meu s-a aprins. Când flacăra a 
dispărut, am descoperit un nou semn gravat pe lemn, nu departe de fluture. 
Erau doi vulturi, legaţi împreună în zbor. 


XVIII. ZBURĂTORUL DE LUMINĂ 


bia s-a stins lumina albastră din toiagul meu, că gândurile mi s-au 
îndreptat către cel de-al treilea Cânt, cel al Protecţiei. Mi-am întors 

privirea de la lac, a cărui suprafaţă netedă sclipea întunecat, către valea 
împădurită care ne înconjura. Să traversăm creasta abruptă, acoperită de o 
pădure deasă, avea să fie doar începutul. Căci pentru cel de-al treilea Cânt 
era nevoie de o altă călătorie lungă. „Priceperea Protecţiei e a treia/ Precum 
piticii ce-n adânc tunele-au săpat.“ 

- Către ţinutul piticilor! Tărâmul lor, a explicat Rhia, era foarte rar vizitat 
- şi aproape niciodată de bunăvoie. Căci piticii, deşi pașnici cu vecinii lor, 
nu primeau cu bucurie niciun străin. Tot ce se știa despre ţinutul lor de sub 
pământ era că intrarea lui se afla undeva lângă izvoarele Râului Necurmat, 
pe câmpiile înalte de la nord de Dealurile Înceţoşate. De data asta nu aveam 
de ales pentru a ajunge la destinaţia noastră. Trebuia să mergem pe jos. 

Chiar și cu efortul făcut în fiecare zi mult după apusul soarelui, ne-a luat 
aproape o săptămână să trecem peste dealuri. Mesele noastre constau în 
general din mere sălbatice, nişte nuci în formă de semilună, un soi dulce de 
struguri pe care l-a descoperit Rhia şi, din când în când, câte un ou sau două 
din cuibul vreunei găinușe-de-munte prea încrezătoare. Deşi am evitat orice 
altă întâlnire cu pietrele vii, drumul s-a dovedit anevoios. În jurul nostru se 
răsuceau mereu aburi, care ne înfășurau în şaluri ceţoase, împiedicându-ne 
vederea chiar şi de pe terenurile mai înalte. În timp ce traversam o mlaștină, 
Rhia şi-a scăpat un pantof într-o adâncitură cu nisipuri mişcătoare. Am 
pierdut multă vreme în acea după-amiază căutând un scoruş, ca ea să-şi 
poată împleti un alt pantof din coaja lui tare. Două zile mai târziu am 
străbătut o trecătoare înaltă, alunecoasă din cauza zăpezii şi a gheții, dar 
numai după ce umblaserăm o noapte întreagă cu lună plină. 


În cele din urmă, murdari şi epuizați, am ajuns pe şesurile înalte unde se 
aflau izvoarele râului. Nenumărate flori galbene în formă de stea acopereau 
câmpia, umplând aerul cu un parfum pătrunzător. După un timp, am ajuns 
chiar la Râul Necurmat. Aici am întâlnit o pereche de unicorni albi-gălbui, 
care păşteau pe malurile sale. Mergând spre nord, am urmat cursul șerpuit al 
râului, urcând către o serie de pajiști alpine mari, care se înălțau asemenea 
unor scări de un verde strălucitor. 

Când Rhia a ajuns la marginea uneia dintre aceste pajiști, s-a oprit şi a 
arătat către şirul de munţi înzăpeziți din depărtare. 

- Uite, Merlin! Dincolo de acele vârfuri se află cetatea uriașilor, Varigal. 
Întotdeauna am vrut să o văd, chiar dacă acum e doar o ruină. Arbassa 
spune că e cea mai veche aşezare din Fincayra. 

- Mare păcat că piticii, şi nu uriaşii, sunt ţinta noastră, am spus eu, apoi 
m-am aplecat şi am cules o mână de iarbă cu vârful pufos. Uriaşii vor trebui 
să aştepte până la cel de-al cincilea Cânt, cel care are cumva legătură cu 
Varigalul. Dacă ajungem până acolo. 

În vreme ce ne-am continuat drumul, după apusul soarelui, un disc 
strălucitor a apărut dintre straturile de nori. Ciupită pe o margine, luna 
începuse acum să descrească. Am grăbit pasul, practic alergând pe malul 
înierbat al râului, ştiind prea bine că mai mult de jumătate din timpul meu 
se scursese deja, şi eu nu dezlegasem decât două dintre misterioasele 
Cânturi. Cum aş fi putut să le completez pe celelalte cinci, să urc în Lumea 
Cealaltă, să obţin Elixirul şi să mă întorc la Elen, toate în mai puţin de două 
săptămâni? Nici măcar un vrăjitor adevărat n-ar fi putut spera să facă atât de 
mult! 

Sub strălucirea lunii, ne-am cățărat cu greu pe un alt povârniș abrupt, 
apucându-ne de rădăcini şi de tufe ca să nu ne rostogolim pe spate. Râul 
Necurmat, acum doar un pârâu rapid, curgea pe pantă pe lângă noi, cu mici 
cascade și ochiuri de apă care scânteiau în lumina argintie. În cele din urmă 
am ajuns pe culme. În faţa noastră se întindea o pajişte imensă, luminată de 
strălucirea lunii și împărțită în două de panglica sclipitoare de apă. 

Bumbelwy s-a prăbușit într-un morman zornăitor lângă pârâu. 

- Nu pot să merg mai departe fără puţină odihnă. Şi mâncare. Un bufon 


are nevoie de putere. 

Gâfâind în aerul nopţii, m-am sprijinit în toiag. 

- Audienţa ta e cea care are nevoie de putere. 

- Foarte adevărat, foarte adevărat, foarte adevărat! Şi-a şters fruntea cu 
marginea mantiei sale grele. Și, ca să pună capac la toate, mă coc de moarte! 
Sub mantia asta transpir chiar şi după ce soarele apune. Iar în zilele astea 
fierbinţi pe care le îndurăm, e o adevărată tortură! 

Nedumerit, am clătinat din cap. 

- Atunci de ce n-o laşi undeva? 

- Pentru că fără ea aş putea să îngheţ. Să devin un sloi de gheaţă. Păi, 
cum, ar putea să ningă oricând! Într-o oră, într-un minut, într-o clipă. 

Rhia și cu mine ne-am privit amuzaţi. Apoi ea s-a aplecat şi a mirosit 
florile în formă de stea. A zâmbit larg şi a cules un pumn de tulpini, le-a 
răsucit într-o masă galbenă compactă și apoi mi-a întins-o. 

- Gustă! m-a îndemnat. Floarea astrală este hrana drumețului. Se spune 
că mulţi călători rătăciți au trăit doar cu ea multe săptămâni la rând. 

Am muşcat din chifla de flori şi am simţit o aromă dulce, şi totuși 
pătrunzătoare, aproape ca mierea arsă. 

- Mmm! Ştii cui i-ar plăcea asta? Vechiului nostru prieten, Shim. 

- Da, a răspuns Rhia. Sau, cum ar zice el, „sigur, precis, absolut“. I-a întins 
o chiflă şi lui Bumbelwy, care zăcea întins pe spate lângă apă. Lui Shim îi 
plăcea mierea la fel de mult ca mie. Chiar şi înainte să crească și să devină 
uriaş, mânca destulă miere pentru o singură persoană. Cu un oftat, Rhia a 
adăugat: Mă întreb dacă o să-l mai vedem vreodată. 

Am îngenuncheat şi mi-am băgat mâinile făcute căuș în apa sclipitoare. 
Dar când mi-am apropiat fața de apă, reflexia tremurată a lunii a apărut în 
palmele mele. Am sărit în spate, udându-mi tunica. 

— Ai văzut ceva? m-a întrebat Rhia îngrijorată. 

- Doar o amintire a tuturor stricăciunilor pe care le-am provocat. 

Ea m-a studiat o clipă. Apoi, cu o voce atât de ușoară, încât abia am auzit- 
o peste apa care curgea zgomotos, a vorbit: 

- Şi totuşi ai inimă de vrăjitor. 

Mâna mea a lovit apa, stropindu-ne pe amândoi. 


- Atunci dă-mi o inimă simplă de băiat! Rhia, ori de câte ori explorez 
acele... dorinţe arzătoare, acele puteri, acele arte ale vrăjitoriei, fac ceva 
îngrozitor! Din cauza mea, mama e în pragul morţii. Din cauza mea, o mare 
parte din Dealurile Întunecate au rămas o pustietate, aşteptându-i doar pe 
Rhita Gawr şi pe goblinii lui războinici să se întoarcă. Şi tot din cauza mea, 
propriii ochi sunt orbi şi inutili. 

Bumbelwy s-a proptit într-un cot, sunând din clopoţeii lui. 

- Câtă disperare, băiete! Aş putea să-ţi ofer ajutorul meu? Îngăduie-mi să- 
ți spun ghicitoarea despre... 

- Nu! am strigat, făcându-i semn să mă lase în pace. M-am întors spre 
Rhia. Adevărul e că Domnu e o cotoroanţă bătrână și hoaţă. Dar a avut 
dreptate. E posibil să fiu cel mai mare dezastru de care a avut vreodată parte 
Fincayra. 

Rhia nu a spus nimic și s-a aplecat să bea din pârâu. Când şi-a ridicat 
capul, şi-a șters apa de pe bărbie. 

- Nu, a declarat ea în cele din urmă. Nu cred asta. Nu e ceva ce pot să 
explic. Are legătură mai degrabă cu... fructele. Vreau să spun, Harpa chiar a 
funcţionat în mâinile tale, cel puţin o vreme. Şi scoica vorbitoare a făcut ce i- 
ai cerut. 

- Tot ce am făcut eu a fost să găsesc scoica potrivită. Apoi ea și-a folosit 
propria putere pentru a o aduce pe mama mea aici. 

- Chiar dacă ai dreptate, ce zici de Tuatha? El nu ţi-ar fi îngăduit să citeşti 
cele Şapte Cânturi dacă n-ar fi existat o şansă ca tu să le poţi stăpâni, 
călătorind în Cealaltă Lume. 

Am lăsat capul în jos. 

- Tuatha a fost un mare vrăjitor, un vrăjitor adevărat. Şi, într-adevăr, mi-a 
spus că într-o zi e posibil să ajung şi eu unul. Dar chiar și vrăjitorii se pot 
înşela! Nu, singurul fel în care voi călători în Cealaltă Lume va fi atunci când 
voi muri. Şi în momentul acela, mama mea va fi murit deja. 

Ea şi-a prins arătătorul, încă ud, de al meu. 

- Există totuşi profeția, Merlin. Că doar un copil cu sânge omenesc îl 
poate învinge pe Rhita Gawr şi pe cei care îl servesc. 

Am întors capul și m-am uitat la poiana întinsă de dincolo de pârâu. Deşi 


se vedeau petice de iarbă scânteind în lumina lunii, cea mai mare parte a 
poienii era învăluită de umbre. Undeva acolo, ştiam bine, se afla tărâmul 
piticilor. Şi undeva dincolo de el se afla intrarea secretă în lumea spiritelor, 
păzită de căpcăunul Balor. 

Mi-am tras mâna. 

- Profeţia aia, Rhia, nu valorează mai mult decât persoana la care se 
referă. În plus, tot ce vreau eu e să-mi salvez mama, nu să mă bat cu 
războinicii lui Rhita Gawr. Am luat de jos o pietricică și am aruncat-o în 
pârâul argintiu, apoi am adăugat: Și mă îndoiesc că pot face până şi asta. 

- Ah, nefericire! a intonat Bumbelwy, cu fața la fel de întunecată ca 
poiana. În sfârşit vezi înţelepciunea în ceea ce ţi-am spus mereu! 

M-am zburlit. 

- Nimic din ce mi-ai spus tu nu seamănă nici pe departe cu înţelepciunea. 

- Nu te simţi ofensat, te rog! Nu fac decât să precizez că nu ţi-a mai rămas 
decât un singur lucru de făcut. Să renunți. 

Obrajii mi s-au înfierbântat. Mi-am luat toiagul şi m-am ridicat în 
picioare. 

- Ăsta, bufon jalnic ce eşti, e singurul lucru pe care n-o să-l fac! Oi fi eu 
sigur c-o să dau greş în această căutare, dar asta nu se va întâmpla din 
laşitate. Mama mea merită mai mult de-atât. Aruncând o privire spre poiana 
luminată de strălucirea lunii, i-am spus Rhiei: Vino dacă vrei! Tinutul 
piticilor nu poate fi departe de-aici. 

Ea a tras adânc aer în piept. 

- Da, dar ar fi o nesăbuinţă să încerci să o găseşti acum. Avem nevoie de 
câteva ore de odihnă. Şi, Merlin, poiana aia... e plină de primejdii. O simt. 
În plus, tunelele piticilor sunt cu siguranță ascunse de pământ, dacă nu de 
magie. Vor fi greu de găsit chiar și ziua. 

- Renunţă! m-a îndemnat Bumbelwy, întinzându-se după alte flori astrale. 

- Niciodată! am mârâit. Răsucindu-mă în toiag, m-am întors să plec. 

- Nu, Merlin! Rhia a întins braţele către mine. Ignoră-l! Așteaptă să se 
facă ziuă! Te-ai putea rătăci uşor. 

Dacă aş fi avut puterea de a arunca flăcări pe nas, aș fi făcut-o. 

- Aşteaptă tu să se facă ziuă! Pot să am grijă şi singur de mine. 


Am intrat cu paşi mari în poiană, prin iarba înaltă care foşnea când se 
lovea de tunica mea. Lumina lunii vărga pământul ca nişte urme luminoase 
de gheare, dar cea mai mare parte a poienii rămânea întunecată. Apoi, la 
câțiva pași în faţă, cea de-a doua vedere a mea a detectat un petic de pământ 
neobişnuit de întunecat. Deoarece nu se afla nicio stâncă sau copac atât de 
aproape încât să își lase umbra peste acel loc, mi-am dat seama că era posibil 
să fie un tunel sau măcar o groapă. Cum nu eram atât de nesăbuit ca să 
păşesc direct în ea, am cotit spre stânga. 

Deodată, pământul de sub picioarele mele a cedat și m-am prăbușit într- 
un hău. Înainte să apuc să strig, o beznă totală m-a înghiţit. 

Când m-am trezit, eram strâns ghemuit, acoperit cu o pătură grea care 
mirosea a fum. Ceva mă căra, mormăind întruna, deşi nu-mi dădeam seama 
ce fel de fiară era sau unde mă ducea. Aveam braţele şi picioarele legate cu 
frânghii groase şi un ghemotoc de cârpă îmi umplea gura. În afară de 
mormăielile înfundate de sub mine, nu auzeam niciun sunet, doar bătăile 
inimii mele. Înghiontit şi săltat ca un sac de grâne, mă simţeam tot mai năuc 
şi mai învineţit. Chinul meu părea să dureze ore în şir. 

În cele din urmă înghiontirea s-a oprit brusc. Am fost aruncat pe o podea 
de piatră netedă şi tare. Am rămas acolo, zăcând cu faţa în jos, ameţit. Pătura 
a fost smulsă de pe mine. Cu mare efort, m-am întors. 

Un grup de pitici, fiecare nu mai înalt de mijlocul meu, se holbau la mine 
cu ochi mai roşii decât flăcările. Cei mai mulţi aveau bărbi încurcate, şi toţi 
purtau la brâu pumnale împodobite cu pietre preţioase. Stăteau drepţi sub 
un șir de torţe sfârâitoare, cu picioarele bine înfipte în pământ şi cu braţele 
lor groase încrucișate la piept, şi arătau la fel de neclintiţi ca pereţii de stâncă 
din jurul lor. Unul dintre ei, în a cărui barbă se vedeau fire cărunte, şi-a 
îndreptat spatele înţepenit, și am bănuit că el fusese unul dintre piticii 
mormăitori care mă căraseră până aici. 

- Tăiaţi-i legăturile! a poruncit o voce ascuţită. 

Imediat, niște mâini puternice m-au întors din nou cu faţa în jos şi au 
retezat frânghiile. Cineva mi-a scos cârpa din gură. Mişcându-mi braţele 
amorţite şi limba uscată, am reușit să mă ridic în capul oaselor. 

Mi-am văzut toiagul pe podea lângă mine şi m-am întins după el. Un pitic 


şi-a ridicat gheata grea şi m-a călcat pe încheietura mâinii. Am ţipat de 
durere, iar strigătul meu a răsunat cu putere între pereţii de piatră. 

- Nu așa de repede! 

Era aceeași voce ascuţită. De data asta, însă, am văzut cui aparţinea: unei 
pitice îndesate, aşezată pe un tron cioplit din jad şi incrustat cu şiruri de 
pietre preţioase, instalat pe o lespede deasupra podelei de piatră. Avea păr 
roşu ciufulit, piele palidă şi cercei făcuţi din scoici atârnate care clincăneau 
la fiecare mişcare a ei. Nasul ei imens arăta aproape la fel de mare ca al lui 
Shim înainte să devină uriaş. Purta un veşmânt lung şi negru brodat cu rune 
şi forme geometrice cusute cu fir de aur strălucitor, plus o pălărie ascuţită 
asortată. Într-o mână ţinea un baston, aproape la fel de mare ca al meu. 

Am dat să mă scol în picioare, dar pitica și-a înălțat mâna liberă. 

- Nu încerca să te ridici! Trebuie să fii jos, mai jos decât mine. Şi nu te 
întinde iar după toiag! S-a aplecat spre mine, clincănind din cerceii ei din 
scoici albe: Ştii, un toiag poate fi periculos. Chiar şi în mâinile unui vrăjitor 
novice ca tine, Merlin. 

Mi s-a tăiat răsuflarea. 

- De unde-mi ştii numele? 

Ea şi-a scărpinat nasul proeminent. 

- Nimeni nu ştie numele tău adevărat. Nici măcar tu, ca să fie clar. 

- Mi-ai spus Merlin. 

- Da, a încuviinţat ea cu un râs fornăit care a părut să facă torţele să se 
aprindă mai puternic în peşteră. Și tu poţi să-mi spui Urnalda. Dar niciunul 
nu e un nume adevărat. 

Cu fruntea încruntată de nedumerire, am încercat din nou. 

- Cum ai ştiut să-mi spui Merlin? 

- Ah! a făcut ea, şi scoicile albe au clincănit când a încuviinţat din cap. 
Asta e o întrebare mai bună. A ridicat un deget scurt și gros ca să-şi atingă 
un cercel. Scoicile mi-au spus. Aşa cum o scoică ţi-a spus şi ţie câteva 
lucruri, unele pe care ai fost prea căpos ca să le asculți. 

Mi-am mutat greutatea pe podeaua de piatră. 

- Nu numai asta, dar eşti un intrus. Urnalda şi-a fluturat braţele, făcând 
umbrele lor să alerge pe pereţi. Şi tare îi disprețuiesc pe intruși. 


La aceste cuvinte, câţiva pitici şi-au dus mâna la pumnalele lor 
împodobite. Unul dintre ei, pe fruntea căruia se vedea o cicatrice în zigzag, a 
chicotit înfundat. Sunetul a plutit în aerul din încăperea subterană. 

Plimbându-şi degetele pe toiagul ei, Urnalda m-a studiat o vreme. Apoi a 
spus: 

- Chiar şi aşa, aş putea totuşi accepta să te ajut. 

- Adevărat? Am aruncat o privire spre pitici, care au gemut dezamăgiţi. 
Apoi, amintindu-mi de experiența cu Păcăliciul Lacului, am devenit brusc 
suspicios. Şi de ce m-ai ajuta, mă rog frumos? 

Ea a fornăit. 

- Pentru că, într-o zi, dacă reușești, ai putea să porţi o pălărie ca a mea. 

Nedumerit, i-am cercetam mai atent pălăria ascuţită. Vârful ei stătea 
pleoştit într-o parte. Mai jos, suprafaţa ei era perforată cu zeci de găuri 
micuţe, prin care se ițea părul roșu al Urnaldei. De n-ar fi fost broderia 
argintie, care ar fi părut mai atrăgătoare dacă ar fi înfățișat stele şi planete în 
loc de rune, era pur şi simplu cea mai caraghioasă pălărie pe care o văzusem 
vreodată. De ce-aș fi vrut eu o asemenea pălărie? 

Ochii piticei s-a îngustat, ca şi cum mi-ar fi citit gândurile. Cu o voce mai 
adâncă decât până atunci, a declarat: 

- Asta este pălăria unui vrăjitor. 

Am tresărit. 

- N-am vrut să te jignesc. 

— Asta e o minciună. 

- Bine, atunci. Îmi pare rău că te-am ofensat. 

- Asta e adevărat. 

- Te rog! Vrei să mă ajuţi? 

Urnalda a bătut gânditoare cu degetele în toiagul ei, înainte de a răspunde, 
în cele din urmă, cu un singur cuvânt: 

- Da. 

Un pitic cu barbă neagră, care stătea lângă tronul ei, a mormăit furios. 
Într-o clipă, ea s-a întors spre el şi a ridicat o mână ca şi cum ar fi vrut să-l 
lovească. El a încremenit. Încet, ea a lăsat mâna în jos - şi, în aceeași clipă, 
barba i-a căzut piticului de pe față. El a scâncit, acoperindu-şi obrajii goi cu 


palmele. Alți pitici au huiduit și au hohotit de râs, arătând spre barba căzută 
pe podea. 

- Tăcere! Urnalda s-a scuturat furioasă, clătinând scoicile, dar şi tronul pe 
lespede. Asta te va învăța minte să-mi pui la îndoială deciziile! S-a întors din 
nou spre mine. O să te ajut, pentru că ai încă şanse să sfidezi soarta și să 
supraviețuieşti. Poate chiar să ajungi tu însuţi vrăjitor. A mijit ochii la mine 
cu viclenie şi a adăugat: Și dacă te ajut eu acum, ai putea într-o zi să mă ajuţi 
şi tu pe mine. 

- O să te ajut. Îţi promit! 

Torţele au sfârâit şi flăcările au pâlpâit, făcând pereţii de stâncă să pară că 
vibrează. Urnalda s-a aplecat în față, și umbra ei s-a mărit pe suprafața 
cioplită din spatele ei. 

- Promisiunile sunt lucruri serioase. 

- Ştiu. M-am uitat la ea cu un aer solemn. Dacă mă ajuţi să găsesc sufletul 
Protecţiei, nu voi uita. 

Urnalda a pocnit din degete. 

- Aduceţi-mi un zburător de lumină. Şi un bloc de piatră, cu ciocan și 
daltă. 

Încă temându-mă de un soi de şmecherie, am întrebat: 

- Ce e un zburător de lumină? 

- Taci! 

Liniştea s-a lăsat în cavernă, şi doar sfârâitul torțelor se auzea. Preţ de 
câteva minute, nimeni nu s-a mişcat. Apoi nişte ghete grele au pășit 
zgomotos în încăperea subterană, şi doi pitici s-au apropiat de tron. Unul 
din ei mergea cocoşat sub o imensă piatră neagră, la fel de aspră ca pereţii 
înşişi, care trebuie să fi cântărit de două ori cât el. La un semn cu capul din 
partea Urnaldei, și-a aplecat umerii şi a lăsat piatra cu un bufnet pe podea. 

Cel de-al doilea pitic ducea într-o mână un ciocan și o daltă, iar în 
cealaltă, un soi de obiect mic şi strălucitor. Părea să fie o ceaşcă, aşezată cu 
gura în jos în palma lui, și făcută dintr-un cristal limpede. În interiorul 
cristalului pâlpâia o lumină şovăielnică. Urnalda a dat din cap, şi el a aşezat 
uneltele lângă piatră. Apoi a pus cu grijă ceaşca pe podea, fiind atent să-și 
tragă repede mâna, astfel încât ceea ce se afla înăuntrul ei să nu scape. 


Urnalda a scos un hohot de râs fornăit, şi torțele au ars mai intens. 

- În colivia aceea de cristal e un zburător de lumină, una dintre cele mai 
rare creaturi din Fincayra. Mi-a aruncat un zâmbet din colțul gurii şi o 
privire care nu mi-a plăcut. Următorul tău Cânt e Protecţia, nu? Ca să înveţi 
ceea ce e nevoie să ştii, trebuie să găseşti cea mai bună cale posibilă de a 
proteja zburătorul de lumină pentru a nu fi vătămat. 

M-am uitat la daltă şi ciocan, şi mi s-a pus un nod în gât. 

- Vrei să spui, să cioplesc o colivie... din piatra aceea mare? 

Ea s-a scărpinat pe nas gânditoare. 

- Dacă asta e cea mai bună cale de a proteja fragila creatură, atunci asta e 
ceea ce trebuie să faci. 

- Dar ar putea dura niște zile. Sau săptămâni! 

- Piticilor le-a luat mulți ani să sape tunelele și încăperile de pe tărâmul 
nostru. 

- Eu nu am atât de mult timp. 

— 'Tăcere! Şi-a îndreptat toiagul către o gaură din tavan, care strălucea cu 
propria lumină pală. Tunelul acela, la fel precum cel prin care ai căzut tu, ne 
dă aer și lumină. Există sute de astfel de tunele, fiecare săpat la fel de neted 
ca podeaua pe care stai aşezat, fiecare ascuns la suprafață prin magie. Acesta 
este motivul pentru care piticii sunt atât de bine protejaţi. Acesta este 
motivul pentru care ai venit aici, ca să înveți sufletul Protecţiei. 

— Eşti sigură că nu există altă cale? am protestat eu. 

Cerceii s-au legănat dintr-o parte într-alta. 

- Nu există altă cale prin care să înveţi singur lecţia. Sarcina ta e să 
protejezi micuța creatură pentru a nu fi vătămată. Acum începe! 

Cu un clincănit final al scoicilor sale, Urnalda a părăsit încăperea, urmată 
de anturajul ei. M-am uitat la torțele sfârâitoare de pe pereţi şi am văzut cum 
umbrele aruncate de tronul ei cresc, apoi se micşorează, şi iar cresc. Acel 
tron, la fel ca pereţii înșiși, fusese cioplit din piatră neîndurătoare. Aceeași 
piatră pe care piticii, de-a lungul veacurilor, o modelaseră într-un tărâm 
întreg. 

Iar acum era rândul meu să modelez piatra. 


XIX. PROTECŢIA 


C iocanul și dalta sclipeau rece în lumina tremurătoare a torțelor. Am luat 
uneltele, m-am săltat în picioare şi m-am apropiat de piatra neagră 
masivă. Îmi ajungea aproape până la mijloc. Am ridicat ciocanul şi am dat 
prima mea lovitură. Mâna, brațul şi tot pieptul mi s-au cutremurat. Înainte 
ca ecoul ciocanului să se stingă, am lovit din nou. Şi încă o dată. 

Timpul a trecut în vreme ce munceam, dar nu în ritmul obişnuit. Căci în 
camera subterană a tronului Urnaldei, singurul semn de zi sau de noapte 
venea din tunelul de ventilaţie din tavan, ea deasupra capului meu. În vreme 
ce noaptea îşi presăra lumina argintie a lunii prin deschizătura circulară, 
ziua îşi dezvăluia cu putere lumina aurie a soarelui. 

Dar pentru mine nu conta dacă era zi sau noapte. Torţele de pe pereţi 
sfârâiau încontinuu. Eu loveam cu ciocanul fără încetare - pe vârful plat al 
dălții, direct pe piatra neagră, şi, din când în când, pe bietul meu deget mare 
umflat. Ciocanul răsuna în ritmul respirației mele. Așchii zburau în aer și 
uneori în fața mea. Și totuși continuam, oprindu-mă doar cât să mănânc 
puţin din fiertura groasă şi afumată pe care mi-o aduceau piticii, sau să 
aţipesc în răstimpuri pe pătură. 

Trei pitici bărboşi mă păzeau mereu. Unul stătea cu toiagul meu la 
picioare, pe podeaua de piatră, cu braţele lui groase încrucișate la piept. În 
afară de pumnal, o secure cu două muchii îi atârna la centură. Ceilalţi doi, 
care țineau sulițe lungi cu lame de piatră roșie ca sângele, se instalaseră de-o 
parte și de alta a tunelului de intrare. Toţi aveau aceeași expresie mohorâtă, 
care doar se adâncea de câte ori Urnalda însăşi intra în sală. 

Ea stătea pe tronul ei de pe lespede, pare-se ore întregi, privindu-mă cum 
muncesc. Părea pierdută în cugetare, în ciuda loviturilor constante ale 
ciocanului din mâinile mele pline de băşici. Sau poate că încerca să-mi 
citească cele mai ascunse gânduri. Nu ştiam - şi nu-mi păsa. Tot ce ştiam era 
că nu aveam să renunţ, așa cum sugerase Bumbelwy. Când mă gândeam la 
propunerea lui sau la starea mamei mele, din piatră zburau scântei. Şi totuși 
deveneam din ce în ce mai conştient de timpul meu limitat. Și de abilităţile 
mele de sculptor în piatră. 


Strălucirea zburătorului de lumină pâlpâia și tremura, căzând pe piatra 
neagră pe care lucram. Încet-încet şi mai multe bucăţi de piatră cădeau. În 
cele din urmă am văzut că făcusem o mică adâncitură. Dacă degetul meu 
mare şi braţele care mă dureau rezistau, aveam să o lărgesc într-o gaură 
suficient de încăpătoare pentru a răsturna și acoperi zburătorul de lumină. 
Nu-mi puteam da seama cât timp avea să-mi mai ia asta. Judecând după 
schimbările luminii în tunelul de deasupra capului, trecuseră deja două zile 
şi nopți. 

În tot timpul în care muncisem din greu, am auzit mereu în mintea mea 
porunca finală a Urnaldei: „Sarcina ta e să protejezi micuța creatură pentru a 
nu fi vătămată“. Din când în când, în vreme ce continuam să lovesc cu 
ciocanul, mă întrebam dacă nu cumva în aceste cuvinte se afla ascuns un 
indiciu. Oare putea exista o altă cale de a păstra în siguranță zburătorul de 
lumină? Vreo cale pe care eu nu o vedeam? 

Nu, mi-am spus eu, nu se putea. Urnalda însăşi era convinsă că tunelele 
de piatră îi ţineau pe pitici la adăpost de primejdii. Chiar dacă nici măcar 
piatra nu avea să dureze o eternitate, era mai rezistentă decât orice altceva. 
Mesajul era clar. „Trebuie să construiesc o colivie de piatră, la fel cum piticii 
au construit acest ţinut subpământean. Nu am de ales.“ 

Și totuşi, în vreme ce loveam cu ciocanul şi cercetam atent, încercând să 
sparg piatra de-a lungul crăpăturilor sale, îmi doream să existe o cale mai 
uşoară. Aşa cum mânuisem marea sabie Tăiş-adânc în bătălia din Castelul 
Înnegurat! Nu-mi folosisem mâinile, ci nişte puteri ascunse ale minții, 
pentru a face sabia să zboare prin aer. Cumva, în acel moment, fără să știu în 
ce fel, explorasem arta Săriturii. Întocmai aşa cum făcuse Marea Elusa, 
trimițându-ne în ţinutul părăsit al copăcenilor. Oare aş fi putut să mă 
folosesc din nou de acea putere? Puteam să determin ciocanul și dalta să-mi 
facă munca acum, şi astfel să-mi cruț spatele înțepenit, brațele obosite, 
degetul mare băşicat? 

- Nu fi prost, Merlin! 

Am ridicat privirea de la piatră şi am văzut-o pe Urnalda, care mă 
urmărea de pe tronul ei de jad. 

- Ce vrei să spui? 


- Vreau să spun să nu fii prost! Dacă într-adevăr ai făcut-o pe Tăiş-adânc 
să zboare către tine, nu ţi s-a datorat ţie, cât mai degrabă unui alt lucru. Acea 
sabie e o Comoară din Fincayra. Ea posedă propriile puteri. Urnalda s-a 
aplecat în față pe tronul ei, clincănindu-şi cerceii. Tu n-ai mânuit sabia, ci 
mai curând ea te-a mânuit pe tine. 

Am scăpat din mână ciocanul, care a zăngănit pe podea. 

- Cum poţi să spui aşa ceva? Eu am făcut-o! Am folosit sabia! Cu propria 
mea putere. La fel cum am... 

Urnalda a zâmbit atotcunoscător. 

- Termină-ţi propoziţia! 

Vocea mi-a devenit o şoaptă. 

- La fel cum am folosit Harpa Înflorită. 

- Exact! 

Torţele au tremurat pe când ea mă cerceta, scărpinându-şi nasul bulbos. 

- Înveţi încet, dar s-ar putea să existe încă speranţă pentru tine. 

- Am senzaţia că nu vorbeşti doar despre iscusința mea în privința pietrei. 

Ea a fornăit şi şi-a îndreptat pălăria. 

- Bineînţeles. Vorbesc despre iscusinţa ta în privința Vederii. Nu e de 
mirare că, dintre toate cele Şapte Cânturi, de asta te temi cel mai mult. 

Am pălit. 

Înainte să pot spune ceva, ea a declarat: 

- Înveţi încet şi când e vorba de piatră. N-ai reuşi niciodată ca pitic în 
tunele! De aceea mă și îndoiesc că s-ar putea adeveri profeția. 

- Ce profeție? 

- Că într-o zi vei construi din nou un mare cerc de pietre, la fel de mare 
ca Stonehenge. 

Am bolborosit, la fel cum sfârâiau torțele: 

- Eu? Să reconstruiesc ceva de asemenea dimensiuni? Sigur că da! La fel 
de sigur cum voi lua Stonehenge, piatră cu piatră, s-o mut peste ocean, în 
Gwynedd! 

Ochii ei roșii au sclipit straniu. 

- Oh, profeția spune că şi asta vei face. Nu în Gwynedd, ci într-un ţinut 
învecinat numit Logres, sau Gramarye$ de către unii. Dar acea profeție e și 


mai puţin probabilă decât cealaltă. 

- Ajunge! am rostit eu. Am suflat în palma plină de bășici, apoi am întins 
din nou mâna după ciocan. Acum trebuie să mă întorc la munca mea reală. 
Să cioplesc o colivie de piatră, aşa cum mi-ai poruncit să fac. 

- Asta e o minciună. 

Am încremenit cu ciocanul ridicat. 

- O minciună? De ce? 

Umbrele au săltat prin încăpere când cerceii ei au clincănit ușor. 

- Ți-am poruncit, Merlin, dar nu asta e porunca mea. 

- Mi-ai dat piatra asta. 

- E-adevărat. 

- Mi-ai spus să protejez de rău zburătorul de lumină. 

- E-adevărat. 

- Ceea ce înseamnă să cioplesc ceva mai rezistent decât cupa de cristal de 
colo. 

- Asta e decizia ta. Nu a mea. 

Încet, şovăitor, am lăsat ciocanul jos. L-am așezat pe podea, alături de 
daltă, şi m-am apropiat de cristal. Creatura din el tremura ca o flacără 
micuță. 

- Pot să te întreb ceva, Urnalda? Despre zburătorul de lumină? 

- Întreabă! 

Am privit lumina pâlpâitoare din cristal. 

- Ai spus că e una dintre cele mai rare creaturi din Fincayra. Cum... 
supraviețuiește? Cum de rămâne protejat? 

Pe fața Urnaldei, luminată de torţe, s-a ivit un zâmbet în colțul gurii. 

- E protejat când rătăceşte în lumina strălucitoare a soarelui, acolo unde 
nu poate fi văzut. Sau noaptea, când dansează în locurile unde razele lunii 
întâlnesc apa. 

- Cu alte cuvinte... fiind liber. 

Cerceii din scoici au clincănit ușor, dar ea nu a spus nimic. 

Am întins mâna şi am atins cupa de cristal. Mi-am răsfirat degetele pe 
suprafaţa ei strălucitoare și am simțit căldura creaturii prinse înăuntru. Cu o 
mişcare bruscă din încheietură, am întors cupa. 


Un punct tremurător de lumină, nu mai mare ca o sămânță de măr, a 
plutit în aerul din sala cavernoasă. Am auzit doar un vâjâit uşor când s-a 
ridicat pe lângă capul meu. Zburătorul de lumină a urcat repede către tavan, 
s-a strecurat în gura tunelului de aerisire și a dispărut. 

Urnalda a bătut cu pumnul în brațul tronului ei. Cei doi pitici care păzeau 
intrarea şi-au coborât imediat sulițele, îndreptând lamele direct spre mine. 
Ea a bătut din nou cu pumnul. 

- Spune-mi de ce ai făcut asta! 

Am respirat tremurat. 

- Păi, am răspuns, pentru că, în cele din urmă, chiar şi o colivie de piatră 
se va nărui. „Cea mai bună cale de a proteja ceva este să îi redai libertatea.“ 

În acea clipă, o flacără albastră a izbucnit din toiagul meu. Piticul care 
stătea deasupra lui a scos un țipăt şi a sărit de-un cot în aer. Chiar înainte să 
aterizeze din nou pe podea, am desluşit noul însemn, gravat în albastru, de 
pe toiagul meu. Era o piatră crăpată. 


XX. RÂURI RECI ŞI CALDE 


C ând i-am regăsit pe ceilalți în tabăra lor de lângă izvoarele râului, nu 
departe de locul unde îi părăsisem, stătuserăm despărțiți mai bine de 
trei zile pline. Ierburile din poiană, în felurite nuante de verde, vălureau în 
bătaia brizei. Când m-a văzut apropiindu-mă, Rhia a alergat în întâmpinarea 
mea. Fața ei îngrijorată s-a relaxat de îndată ce a zărit cel de-al treilea semn 
gravat pe toiag. Mi-a atins mâna. 

- Am fost aşa de îngrijorată pentru tine, Merlin! 

Mi s-a pus un nod în gât. 

- Şi pe bună dreptate, cred. Mi-ai spus că m-aș putea rătăci, şi bănuiesc că 
aşa s-a întâmplat. 

- Dar ai găsit drumul înapoi. 

- Da, am răspuns. Numai că mi-a luat prea mult. Au mai rămas zece zile, 
doar atât. 

Bumbelwy a venit şi el, cât pe ce să se împiedice în mantie când a sărit 


peste firul de apă clipocitor. Deși avea pe față numărul obişnuit de 
încruntări, părea sincer bucuros să mă vadă. Mi-a strâns mâna și a scuturat- 
o viguros, zornăindu-şi clopoțeii în urechile mele. Apoi, simțind că se 
pregătea să încerce din nou să-mi spună faimoasa lui ghicitoare despre 
clopoței, m-am întors şi am plecat repede. El şi Rhia m-au urmat. În scurt 
timp ne îndepărtaserăm destul de mult de ţinutul piticilor. Dar o distanţă și 
mai mare ne aştepta. 

Căci cel de-al patrulea Cânt, Numirea, avea legătură cu neamul Slanto, un 
popor misterios care trăia în capătul de nord-est al Fincayrei. Deşi pentru a 
ajunge acolo nu trebuia să mai traversăm nicio trecătoare înzăpezită, eram 
nevoiţi să străbatem întreaga întindere a Câmpiilor Ruginii. Doar asta avea 
să ne ia câteva zile. Apoi trebuia să ne străduim să găsim un drum pe lângă 
pereţii abrupți al Canionului Vulturilor, ca să nu mai vorbim de partea de 
nord a Dealurilor Întunecate. Şi, deși ştiam că primejdia pândea în toate 
aceste locuri, gândul de a traversa Dealurile Întunecate era cel care mă 
neliniştea cel mai mult. 

Pentru a traversa câmpiile, ne trezeam în fiecare zi în zori, când primele 
păsări ale dimineţii şi ultimele broaşte ale nopţii cântau în cor. Ne opream 
doar când şi când pentru a culege fructe sau rădăcini, şi o dată, mulțumită 
abilității Rhiei de a vorbi limbajul bâzâit al albinelor, pentru a gusta puţin 
fagure, din care picura siropul dulce. Tot Rhia părea să ştie exact unde să 
găsim apă şi ne conducea la izvoare ascunse şi ochiuri de apă liniștite. Era ca 
şi cum ea putea pătrunde în mintea secretă a naturii înconjurătoare la fel de 
uşor cum putea pătrunde în gândurile mele. Luna ne oferea suficientă 
lumină ca să ne continuăm drumul mult după lăsarea întunericului, așa că 
am mers, călăuziți de lumina lunii, pe câmpiile întinse. Dar luna, la fel ca 
timpul nostru, dispărea rapid. 

În cele din urmă, după trei zile lungi, am ajuns la marginea Canionului 
Vulturilor. Ne-am așezat pe buza lui stâncoasă şi am privit dungile late roşii, 
maronii, ruginii şi rozalii care brăzdau pereţii abrupți şi coloanele 
asemănătoare unor contraforți. Stânci albe ascuţite ieşeau din peretele opus. 
Mult mai jos, un pârâu puţin adânc şerpuia la baza pereţilor înalți. 

Deşi eram obosit, n-am putut să nu simt un val de putere când mi-am 


adus aminte de strigătul tulburător al vulturului canioanelor, care marcase 
începutul Marelui Consiliu din Fincayra. Ah, de m-aș fi putut înălța şi eu în 
zbor asemenea unui vultur! Aș fi plutit deasupra acestor canioane colorate, 
la fel de iute ca vântul. Așa cum făcusem, în urmă cu ceea ce mi se păreau a 
fi veacuri, pe spatele împănat al lui Belea. 

Dar eu nu eram vultur și nici şoim. La fel ca Rhia și Bumbelwy, aveam să 
fiu nevoit să cobor în canion pe propriile picioare şi să găsesc un drum care 
să urce de cealaltă parte. Cu cea de-a doua mea vedere, am cercetat linia 
crestei, căutând un loc pe unde să traversăm. Cel puţin ne aflam suficient de 
departe spre nord, unde pereţii nu erau complet de netrecut. Mai spre sud se 
ridicau deasupra unui abis adânc, ce tăia chiar pe mijloc Dealurile 
Întunecate. 

Rhia, cea mai sigură pe picioare dintre noi trei, mergea în frunte. Curând 
a descoperit o serie de lespezi înguste care traversau pereţii abrupți. Urmând 
fiecare lespede până găseam un loc pe unde să coborâm pe cea de dedesubt, 
am înaintat treptat tot mai jos în canion, uneori lunecând pe spate, alteori 
cățărându-ne peste pietre sfărâmicioase. În cele din urmă, uzi de năduşeală, 
am ajuns pe fundul canionului. 

Pârâul, deşi noroios, era mult mai răcoros decât ne simţeam noi. 
Bumbelwy, asudând sub mantia lui groasă, s-a repezit direct în el. Rhia şi cu 
mine l-am urmat, îngenunchind pe pietrele rotunde de pe fundul albiei, 
băgându-ne capul în apă și udându-ne brațele, stropindu-ne unii pe alţii. O 
dată, deși nu eram sigur, mi s-a părut că aud ţipătul îndepărtat al unui vultur 
de undeva de deasupra noastră, de pe pereţii abrupți. 

În cele din urmă, simţindu-ne reîmprospătaţi, am început anevoioasa 
ieşire din canion. Curând am avut nevoie de ambele mâini pentru a urca și 
mi-am băgat toiagul în cureaua tunicii. Pe măsură ce panta devenea mai 
abruptă, bombăneala lui Bumbelwy era tot mai supărătoare. Cu toate acestea 
s-a chinuit să ţină pasul, urcând chiar în spatele Rhiei, prinzându-se cu 
mâinile de locurile unde tocmai fuseseră picioarele ei. 

În timp ce escaladam o coloană de piatră deosebit de înclinată, am simţit 
că mă dor umerii din cauza încordării. M-am aplecat în spate cât de mult am 
îndrăznit, continuând să mă ţin strâns de piatră, în speranţa că puteam 


vedea coama peretelui canionului. Dar nu am descoperit decât alte stânci 
drepte, în straturi maro şi ruginii, care se înălțau mult deasupra noastră. M- 
am uitat în jos şi am văzut pârâul noroios, care părea doar o dâră de apă la 
baza canionului. M-am înfiorat şi am strâns mai bine piatra de sub palma 
mea. Căci oricât de puţin voiam să urc pe acel perete, şi mai puţin îmi 
doream să mă rostogolesc atât de mult în jos. 

Rhia, care era ceva mai la stânga mea pe acea coloană, a strigat deodată: 

- Uite! Un sharr! Pe stânca roz de acolo. 

Atent să nu îmi pierd echilibrul, m-am întors şi am văzut un animal 
cafeniu-deschis, asemănător cu un pisoi, care stătea la soare pe o stâncă. La 
fel ca o pisică, stătea făcut colac şi torcea liniștit. Spre deosebire de o pisică, 
avea un bot ascuţit, mărginit de mustăţi moi, și două aripi subţiri ca hârtia, 
strânse pe spate. Aripile delicate fluturau în ritmul torsului creaturii. 

- Nu e drăguţ? a întrebat Rhia, ţinându-se de peretele de piatră. Sharrii 
pot fi văzuţi doar în locuri stâncoase și înalte, ca acesta. Am mai întâlnit 
doar unul până acum, și era mult mai departe. Sunt foarte sperioşi. 

Auzindu-i vocea, sharrul şi-a deschis ochii albaştri. S-a încordat și a 
privit-o atent. Apoi a părut să se relaxeze. Rhia și-a mutat picioarele, după 
care, ținându-se de stânca fărâmicioasă cu o singură mână, a întins-o pe 
cealaltă spre creatură. 

- Ai grijă, am avertizat-o. Ai putea să cazi. 

— Şşşt! O să-l sperii. 

Sharrul s-a mișcat puţin, punându-și labele blănoase pe piatră ca şi cum s- 
ar fi pregătit să se ridice. Fiecare dintre labe avea patru degețele mici. Când 
mâna Rhiei s-a apropiat de faţa lui, torsul sharrului a devenit mai puternic. 

În aceeaşi clipă mi s-a părut că era ceva ciudat la labele lui. La început nu 
mi-am dat seama ce anume. Dintr-un motiv oarecare, păreau puţin... bizare. 

Deodată, am ştiut. Degetele erau palmate. La fel ca picioarele unei rațe. Şi 
de ce-ar avea picioarele palmate o creatură care trăia pe pereţii înalți și 
stâncoşi ai canioanelor? Într-o fracțiune de secundă, am înţeles. 

- Nu, Rhia! E un spectru schimbător! 

Dar chiar în clipa când am deschis gura să strig, sharrul a început să se 
transforme. Iute ca fulgerul, aripile au dispărut, ochii albaștri s-au înroşit, 


blana a devenit solzi, iar trupul pisicii s-a schimbat într-un șarpe cu dinţii 
ascuţiţi ca niște pumnale. S-a auzit o pocnitură în aer când a aruncat de pe el 
o piele fragilă şi transparentă, asemenea unui șarpe când năpârlește. Toate 
astea s-au întâmplat cât ai clipi din ochi. Auzindu-mi strigătul, Rhia abia a 
avut timp să se ferească înainte ca ticăloasa creatură, cu fălcile larg deschise, 
să sară la fața ei, cu ghearele întinse. Cu un țipăt sălbatic, atacatorul a zburat 
chiar pe deasupra capului ei, plonjând în canionul aflat departe sub noi. 

Deşi fălcile lui au ratat-o pe Rhia, coada spectrului schimbător a lovit-o 
peste obraz. Ea şi-a pierdut echilibrul şi i-a scăpat piciorul. Preţ de o clipă, a 
rămas agățată de stâncă doar cu o mână, legănându-se periculos. Apoi piatra 
de sub degetele ei s-a sfărâmat, iar ea a căzut direct în capul lui Bumbelwy. 

Ţinându-se strâns de peretele de piatră, cu degetele albite, bufonul deşirat 
a urlat la impact. Dar, cumva, a reuşit să stea agăţat şi să oprească prăbuşirea 
Rhiei. Ea a rămas cu capul în jos în spinarea lui, chinuindu-se să se îndrepte. 

- 'Ţine-te bine, Bumbelwy! am strigat, privindu-i de deasupra. 

- Mă străduiesc, a gemut el. Deşi asta nu e niciodată de-ajuns. 

Brusc, piatra pe care îşi sprijinea mâinile s-a desprins, desfăcându-se în 
bucăţi care s-au rostogolit bubuind în josul peretelui. Cei doi au tipat la 
unison. Dând din braţe și din picioare, au alunecat pe suprafaţa stâncii, 
lovindu-se de o lespede îngustă care le-a oprit căderea. Acolo, au rămas 
agățaţi, mult deasupra podelei canionului. 

Ca un păianjen stângaci, am coborât pe perete, cu toiagul legănându-mi- 
se la brâu. Rhia şi Bumbelwy zăceau întinşi pe lespede, gemând de durere. 
Pălăria cu clopoței a bufonului era lângă el, acoperită cu un praf roşiatic. 
Rhia a încercat să se ridice în capul oaselor, apoi a căzut la loc, cu braţul 
drept atârnându-i într-o parte. Înaintând încet pe lespedea îngustă, am ajuns 
în cele din urmă la ea. Când am ajutat-o să se ridice în capul oaselor, a 
gemut în clipa în care i-am atins braţul răsucit. Ochii ei, plini de durere, mi- 
au cercetat chipul. 

- M-ai avertizat... la timp. 

- Aş vrea s-o fi făcut cu câteva secunde mai curând. 

O pală bruscă de vânt ne-a umplut de praful spulberat de pe peretele de 
stâncă. După ce s-a potolit, am luat cu vârful degetelor din ierburile din 


săculețul meu și i le-am presărat pe zgârietura de pe obraz. 

- De unde ai ştiut că era un spectru? 

- Labele palmate. Ţi-aduci aminte când am găsit pasărea alleah în 
pădure? Atunci mi-ai spus că spectrele schimbătoare au întotdeauna ceva 
ciudat. Am arătat spre mine însumi şi am adăugat: La fel ca oamenii, 
bănuiesc. 

Rhia a încercat să-şi ridice braţul şi a tresărit de durere. 

- Majoritatea oamenilor nu sunt atât de periculoși. 

Mişcându-mă cu grijă pe lespede, am venit în cealaltă parte a ei ca să mă 
uit mai bine la braţul rănit. 

- Pare rupt, am spus. 

- Şi hai să uităm de bietul Bumbelwy, a scâncit bufonul. N-am făcut nimic 
util. Absolut nimic. 

În ciuda durerii, Rhia aproape că a zâmbit. 

- Bumbelwy, ai fost minunat! Dacă braţul n-ar fi gata să-mi cadă, te-aş 
îmbrăţișa. 

Bufonul cel ursuz s-a oprit din gemut — chiar dacă numai pentru o clipă. 
Ba s-a şi înroşit uşor. Apoi, văzându-i brațul accidentat, toate i s-au încruntat 
- fruntea, obrajii şi bărbiile. 

- Arată destul de rău, a băgat el de seamă. Vei rămâne infirmă pe viaţă. N- 
o să mai poţi să mănânci şi să dormi. 

- Nu cred, am spus şi, cu mișcări blânde, i-am așezat Rhiei braţul în 
poală, căutând locul unde se rupsese. 

Ea a tresărit de durere. 

- Cum să fac oare? Nu e nimic... au, doare!... pe aici care să poate fi 
folosit ca atelă. Și fără două... au!... brațe, o să fie imposibil să mă caţăr mai 
departe. 

- Imposibil, a repetat ca un ecou Bumbelwy. 

Am scuturat din cap, aruncându-mi din păr câteva pietricele. 

- Nimic nu e imposibil. 

- Bumbelwy are dreptate, a protestat Rhia. N-ai cum s-o scoţi la capăt cu 
asta. Of! Nici măcar săculețul ăla cu ierburi... nu ajută la nimic! Merlin, ar 
trebui să mă laşi aici. Pleacă... fără mine! 


Mi-am încleştat fălcile. 

- Categoric nu! Am învăţat prea multe despre Legătură, ca să fac asta. 
Suntem împreună tu şi cu mine, la fel ca vulturii aceia doi pe aripile 
vântului. 

O lumină slabă a pâlpâit în ochii ei. 

- Dar cum? Nu pot să urc... fără un braţ. 

Mi-am îndreptat umerii care mă înțepau de durere, apoi am respirat 
adânc. 

- Sper să-ţi vindec braţul. 

- Nu fi caraghios, a spus Bumbelwy, târându-se mai aproape pe lespede. 
Ca să faci asta, ai avea nevoie de o atelă. De o targă. Și de o armată de 
lecuitori. E imposibil, ascultă-mă pe mine! 

Am pipăit locul rupturii şi mi-am aşezat mâinile uşor peste el. Deşi nu 
conta pentru cea de-a doua mea vedere, am închis ochii, concentrat. Din 
toate puterile, mi-am imaginat cum în pieptul meu se adună lumină, căldură 
şi vindecare. Inima mi s-a umplut de o lumină pe care am lăsat-o să-mi 
curgă în jos prin braţe şi în degete. Ca nişte râuri invizibile de căldură, 
lumina s-a revărsat din mine în Rhia. 

- Oooh, a oftat ea. Ce plăcut e! Ce faci? 

- Fac exact ce mi-a spus cândva o prietenă înțeleaptă să fac. Să ascult 
graiul rănii. 

Ea a zâmbit şi s-a rezemat cu spatele de lespedea stâncoasă. 

- Nu te lăsa înșelată! a avertizat-o Bumbelwy. Dacă acum te simţi mai 
bine, e doar pentru că mai târziu o să te simţi de zece ori mai rău. 

- Nu-mi pasă, pacoste bătrână! Deşi îl simt mai puternic. 

A dat să-şi ridice braţul. 

- Nu face asta! i-am cerut. Nu încă. 

În vreme ce lumina caldă continua să curgă din vârful degetelor mele, m- 
am concentrat asupra oaselor și a mușchilor de sub pielea ei. Cu răbdare, cu 
mare grijă, am pipăit cu mintea fiecare bucăţică de ţesut. Am atins cu 
blândeţe fiecare porţiune, convingând-o să fie din nou puternică, să fie din 
nou întreagă. Unul câte unul, am învăluit în lumină tendoanele, le-am 
netezit şi le-am împletit iar la locul lor. În cele din urmă, mi-am îndepărtat 


mâinile. 

Rhia şi-a ridicat braţul. Și-a mişcat degetele. Apoi şi-a aruncat brațele în 
jurul gâtului meu, strângându-mă cu puterea unui urs. 

- Cum ai făcut? m-a întrebat după ce mi-a dat drumul. 

- Chiar nu ştiu. Am bătut în capătul noduros al toiagului meu. Dar cred 
că ar putea să fie un alt vers din Cântul Legăturii. 

- Ai găsit cu adevărat sufletul acelui Cânt. Mama ta, vindecătoarea, ar fi 
mândră de tine. 

Cuvintele ei m-au trezit. 

- Haide! Ne-a rămas mai puţin de o săptămână. Vreau să ajung în satul 
neamului Slanto până mâine-dimineaţă. 


XXI. ȚIPĂTUL 


C ând, în cele din urmă, am trecut peste buza canionului, soarele apusese 
deja. Umbrele se adunau pe contraforturile drepte de piatră, în vreme 
ce Dealurile Întunecate care se ridicau înaintea noastră păreau aproape 
negre. În vreme ce mă uitam la dealuri, strigătul singuratic al unui vultur al 
canioanelor a răsunat undeva în apropiere, amintindu-mi de strigătul 
vulturului care marcase începutul Marelui Consiliu al Fincayrei. Și de faptul 
că acele dealuri ar fi fost deja readuse la viață dacă mi-aş fi ţinut promisiunea 
cu Harpa Înflorită. 

Am mers toți trei în amurgul ce se adâncea. Stâncile plate de sub 
picioarele noastre s-au transformat repede în pământ uscat, solzos, genul de 
sol pe care învăţasem să-l identific cu Dealurile Întunecate. În afară de 
foşnetul întâmplător al frunzelor din copacii uscați, nu auzeam decât 
scârțâitul ghetelor noastre, clinchetul clopoțeilor lui Bumbelwy şi loviturile 
ritmice ale toiagului meu în pământ. 

Întunericul se strângea tot mai mult în jurul nostru. Ştiam că acele 
animale curajoase care se întorseseră pe Dealurile Întunecate după 
prăbuşirea Castelului Înnegurat îşi găsiseră probabil nişte locuri sigure în 
care să se ascundă după apusul soarelui. Căci acela era timpul când goblinii 


războinici şi spectrele schimbătoare - şi alte creaturi care mai trăiau în 
adâncurile pământului - puteau fi tentate să iasă din cavernele lor săpate în 
stânci şi crevase. M-am cutremurat, amintindu-mi că cel puţin o asemenea 
creatură îndrăznise să apară în plină zi. Rhia, ştiind ca de obicei, într-un fel 
nefiresc, ce gândeam, m-a strâns uşor de braţ. 

Noaptea s-a lăsat în vreme ce noi continuam să urcăm pe Dealurile 
Întunecate. Copaci răsuciţi se înălțau asemenea unor schelete, cu crengile 
pârâind în vânt. Ne era tot mai greu să păstrăm direcția noastră spre nord- 
est, căci nori grei ascundeau cea mai mare parte din stelele şi semiluna 
rămase. Până şi Rhia mergea mai încet pe întuneric. Deși Bumbelwy nu se 
plângea pe faţă, mormăielile lui deveniseră tot mai temătoare. Picioarele 
mele obosite adeseori se împiedicau de pietre şi de rădăcini uscate. În ritmul 
ăsta, era mai ușor să ne rătăcim decât să fim atacați. 

Când, în cele din urmă, Rhia a arătat spre o râpă îngustă care cobora 
abrupt — tot ce mai rămăsese dintr-un pârâu - am fost de acord că era mai 
înțelept să ne odihnim acolo până în zori. Câteva minute mai târziu, toţi trei 
eram întinşi pe pământul tare al viroagei. Rhia a găsit o piatră rotunjită pe 
care să o folosească drept pernă, în vreme ce Bumbelwy s-a făcut colac, 
declarând: 

— Aş putea să dorm cât erupe un vulcan. 

Dat fiind pericolul, m-am străduit să rămân treaz, dar, nu după mult timp, 
dormeam la fel precum ceilalți. 

Un țipăt ascuţit a răsunat în noapte. M-am ridicat în capul oaselor, pe 
deplin treaz, la fel ca Rhia, așezată lângă mine. Ne-am ţinut amândoi 
răsuflarea ascultând, dar nu am auzit nimic în afară de sforăitul lui 
Bumbelwy. O vagă strălucire în spatele norilor era tot ce puteam vedea din 
lună, iar lumina ei de-abia atingea dealurile din jur. 

Ţipătul s-a auzit din nou. A plutit în aer, un strigăt de teroare absolută. 
Deşi Rhia a încercat să mă oprească, mi-am înșfăcat toiagul şi am ieşit, 
poticnindu-mă, din viroagă. M-a urmat şi ea pe panta întunecată. Cercetând 
umbrele, mi-am forțat cea de-a doua vedere cât de departe am putut, 
încercând să detectez vreo mişcare. Dar nu se mișca nimic, nici măcar un 
greier. 


Deodată am zărit o siluetă masivă traversând stâncile de sub noi. Chiar 
dacă n-aş fi văzut coiful ascuţit, aș fi ştiut imediat ce era. Un goblin 
războinic. Peste umărul musculos al goblinului se zbătea o creatură mică, 
zvârcolitoare, a cărei viață în mod limpede urma să se sfârşească. 

Fără să stau pe gânduri, m-am repezit în jos pe pantă. Auzindu-mi paşii, 
goblinul s-a răsucit. Şi-a aruncat prada de pe umăr și, cu o viteză uluitoare, 
şi-a scos sabia lată. A ridicat-o peste cap, şi ochii lui aprinși s-au îngustat de 
furie. 

Fără nicio altă armă în afară de toiag, mi-am înfipt picioarele în pământ și 
m-am azvârlit direct asupra lui. Umărul mi s-a lovit de pieptul lui în armură, 
aruncându-l pe spate. Ne-am rostogolit amândoi și am săltat în josul râpei 
presărate cu pietre. 

M-am oprit, simțindu-mă încă ameţit. Dar goblinul războinic îşi revenise 
mai repede. Stătea deja în picioare lângă mine, mârâind şi ţinând sabia în 
mâna lui cu trei degete. Deasupra noastră, luna ieşise din nori, şi tăişul a 
sclipit întunecat. În clipa în care a coborât sabia, m-am rostogolit într-o 
parte. Sabia s-a lovit de pământ, retezând o rădăcină bătrână. Goblinul 
războinic a mârâit, plin de mânie. A ridicat din nou sabia. 

Am încercat să mă repun pe picioare, dar m-am împiedicat de un băț 
noduros. Toiagul meu! În disperare, l-am ridicat pentru a-mi apăra faţa, 
chiar în clipa în care sabia goblinului cobora, retezând aerul, către mine. 
Ştiam că băţul subţire nu avea cum să o încetinească, dar altceva nu puteam 
face. 

Când lama a lovit lemnul, o explozie bruscă a scuturat povârnișul. O 
flacără albastră ca o coloană s-a ridicat spre cer. Sabia goblinului s-a înălțat 
odată cu ea, rotindu-se ca o creangă purtată pe sus de furtună. Goblinul 
războinic a urlat de durere. S-a dat în spate împleticindu-se și s-a prăbuşit în 
râpă. A șuierat o dată, a încercat să se ridice, apoi a căzut iar și a rămas 
nemişcat ca o piatră. 

Rhia a alergat la mine. 

- Merlin! Eşti rănit? 

- Nu. Am frecat toiagul, pipăind crestătura subţire lăsată de lovitura 
sabiei. Datorită acestui toiag. Și puterii pe care i-a dat-o Tuatha. 


Rhia a îngenuncheat, cu buclele brumate de lună. 

- Cred că meritul îţi aparţine în aceeași măsură ţie şi toiagului. 

Am clătinat din cap, privind silueta nemişcată a goblinului războinic. 

- Ei, haide, Rhia! Doar ştii cum stau lucrurile. 

- Ştiu, a răspuns ea scurt. Şi cred că negi, pentru că vrei atât de mult să fie 
adevărat. 

Am privit-o uluit. 

- Tu mă citeşti în acelaşi fel în care am ajuns eu să citesc runele alea de pe 
pereţii din Arbassa. 

Râsul ei de clopoțel a răsunat cu putere. 

- Unele lucruri nu le pot înţelege însă. Ca de pildă, de ce, în loc să te 
ascunzi când ai văzut goblinul, te-ai repezit direct asupra lui. 

Înainte să pot răspunde, o voce subțirică a vorbit din spatele nostru. 

- Tu trebuie să fii magic. 

Rhia şi cu mine ne-am întors şi am văzut un băiețel scund, cu faţa 
rotundă, ghemuit la pământ. Nu putea să aibă mai mult de cinci ani. Am 
ştiut imediat că el era creatura nefericită al cărei țipăt ne trezise. Ochii lui, 
scânteind ca niște mici luni, păreau plini de uimire. 

M-am uitat la Rhia. 

- De-asta! M-am întors din nou către băiat şi i-am făcut semn să se 
apropie. Vino aici! N-o să-ţi fac rău. 

Fl s-a ridicat încet în picioare. S-a apropiat şovăitor, apoi s-a oprit. 

- Eşti magic bun sau magic rău? 

Rhia şi-a înăbușit un hohot de râs şi şi-a înfăşurat braţele frunzoase în 
jurul băiatului. 

- E magic foarte bun. Asta când nu e magic foarte rău. 

Am mârâit jucăuș la ea, şi băiatul s-a încruntat nedumerit. S-a zbătut să se 
desprindă din braţele ei și a început să coboare cu spatele râpa întunecată. 

- N-o asculta pe ea! Eu sunt un dușman al goblinilor războinici, la fel ca 
tine, i-am spus, sprijinindu-mă în toiag. Numele meu e Merlin. Ea e Rhia şi 
vine din Pădurea Druma. Acum spune-ne şi numele tău. 

Băiatul m-a cercetat din privire, frecându-şi gânditor obrazul rotund. 

- Trebuie să fii magic bun ca să omori goblinul doar cu toiagul, a spus 


trăgând aer în piept. Eu sunt Galwy şi am trăit toată viața în același sat. 

Mi-am plecat capul într-o parte. 

- Singurul sat de pe aici e... 

- Slanto, a încheiat băieţelul. 

Inima mi-a luat-o la goană. 

Galwy şi-a întors privirea ruşinat. 

- N-am vrut să rămân dincolo de porți după ce s-a întunecat. Zău n-am 
vrut! Doar că veveriţele se jucau, şi eu m-am luat după ele, și când mi-am 
dat seama ce târziu era... S-a uitat urât la silueta răsucită a goblinului 
războinic. A vrut să-mi facă rău. 

Am venit lângă băiat. 

- Acum n-o să-ți mai facă rău. 

Cu ochii strălucind, el și-a ridicat capul ca să se uite la mine. 

- Cred că tu chiar eşti magic bun. 


XXII. PÂINE CU AMBROZIE 


C ând ne-am întors în viroagă, l-am găsit pe Bumbelwy tot sforăind. Deşi 
izbucnirea flăcării nu fusese un vulcan, prevestirea lui că avea să 
doarmă dus se dovedise cu siguranță adevărată. Rhia şi cu mine l-am 
înfăşurat pe Galwy, care era atât de obosit, că de-abia se mai ţinea pe 
picioare, cu o parte din pelerina bufonului. Apoi, copleșiți de propria 
noastră epuizare, ne-am întins alături de el pe pământ. Strângând în mână 
toiagul, am adormit curând. 

În scurt timp primele degete ale dimineţii mi-au atins faţa. M-am trezit şi 
l-am văzut pe Bumbelwy străduindu-se deja să-l impresioneze pe tânărul 
Galwy cu priceperea lui de bufon. După expresia solemnă de pe chipul 
băiatului, mi-am dat seama că nu făcuse prea mari progrese. 

— Şi de-asta, explica bufonul ursuz, mi se spune Bumbelwy cel Voios. 

Galwy se holba la el, părând gata să plângă. 

— Stai să-ți mai arăt unul din talente mele de bufon. Bumbelwy a scuturat 
viguros din cap, zăngănindu-și clopoţeii, şi şi-a strâns pelerina în jurul lui. 


Acum, a zis el, o să-ţi spun faimoasa ghicitoare a clopoţeilor. 

Rhia, care îl privea, a dat să protesteze. Dar eu am ridicat mâna. 

- Hai să ascultăm blestemata asta de ghicitoare! Tot auzim despre ea de 
atâtea săptămâni. 

Ea a zâmbit cu un aer atotcunoscător. 

- Presupun că am putea. Eşti gata să-ţi mănânci ghetele dacă vreunul din 
noi râde? 

- Sunt gata. Mi-am lins buzele, prefăcându-mă mulțumit. Apoi, cu puţin 
noroc, om găsi şi ceva mai gustos de mâncare în satul neamului Santo. 

Bumbelwy şi-a dres glasul, făcându-şi bărbiile căzute să tremure. 

- Acum sunt gata, a anunţat el. A tăcut, fără să se grăbească, aproape ca și 
cum nu-i venea să creadă că în sfârșit i se îngăduia să-și spună ghicitoarea. 

- Aşteptăm, am anunţat eu. Dar nu toată ziua. 

Gura mare a bufonului s-a deschis. Apoi s-a închis. S-a deschis iar. S-a 
închis din nou. 

M-am aplecat în față. 

- Ei? 

Sprâncenele lui Bumbelwy s-au arcuit într-o expresie de consternare. Şi-a 
dres iar glasul. A bătut cu piciorul în pământul uscat, făcând din nou 
clopoțeii să răsune. Dar nu a spus nimic. 

- Ai de gând sau nu să ne spui ghicitoarea aia a ta? 

Bufonul și-a muşcat buza, apoi a clătinat din cap mohorât. 

- A trecut... așa de mult timp, a mormăit el. Atâţia oameni, în atâția ani, 
m-au împiedicat s-o spun. Acum, că pot s-o fac, nu... mi-o mai aduc 
aminte. A oftat adânc. Foarte adevărat, foarte adevărat, foarte adevărat! 

Rhia şi cu mine ne-am dat ochii peste cap, iar Galwy a zâmbit larg. Apoi 
s-a întors spre mine. 

- Acum mă puteți duce înapoi în sat? Cu tine mă simt în siguranţă. 

L-am bătut pe Bumbelwy pe umărul căzut. 

- Poate că într-o zi o să ţi-o amintești. 

- Dacă se va întâmpla asta, a declarat el, probabil că o să fac praf 
discursul. 

Câteva minute mai târziu o porniserăm la drum, îndreptându-ne către 


soarele care răsărea. Ca de obicei, Rhia şi cu mine mergeam în frunte, deşi 
acum eu îl purtam pe Galwy pe umeri. Bumbelwy, mai sumbru ca niciodată, 
venea în urmă. 

Spre uşurarea mea, curând am început să coborâm pe o vale lungă și lină, 
lăsând în spate povârnișurile aride şi stâncile cufundate în umbră de pe 
Dealurile Întunecate. Nu puteam să scap de sentimentul neplăcut că acel 
goblin pe care îl întâlniserăm era doar unul dintre primii războinici ai lui 
Rhita Gawr care ieşeau din ascunzătorile lor. Şi nici nu puteam uita cât de 
putin făcusem pentru ca acest ţinut să poată fi locuit şi de alte creaturi. 

În scurt timp am păşit pe o câmpie întinsă, acoperită de iarbă. Pe măsură 
ce pâlcurile de copaci cu frunze palmate se îndeseau, apăreau păsări 
fluierătoare şi insecte bâzâitoare. O familie de vulpi, cu cozile stufoase 
ridicate, au traversat cărarea pe care mergeam. Printre ramurile unei sălcii 
am văzut o veveriță cu ochi mari, care mi-a amintit de prietena Rhiei, Ixtma, 
şi de femeia muribundă de care avea grijă. 

Primul semn al apropierii de sat a fost mirosul. 

Având ca notă principală aroma bogată și intensă de grâne coapte, 
mirosul a devenit tot mai puternic pe măsură ce străbăteam câmpia 
înierbată. Cu fiecare pas se simțea mai tare, amintindu-mi cât de mult 
trecuse de când mâncasem o coajă de pâine proaspăt coaptă. Aproape că 
puteam simţi gustul grânelor. Grâu. Porumb. Ovăz. 

Și alte arome se împleteau în această țesătură înmiresmată. Ceva iute, la 
fel ca fructele de un oranj intens pe care Rhia şi cu mine le devoraserăm cu 
mult timp în urmă sub ramurile copacului shomorra. Ceva picant și 
proaspăt, ca frunzele de mentă strivite, pe care Elen le adăuga adeseori în 
ceaiul ei. Ceva dulce, ca mierea făcută de albine din florile de trifoi. Şi altele. 
Multe altele. Mirosul conţinea arome condimentate, arome tari, dar şi arome 
liniştitoare. Şi mai conţinea, de cele mai multe ori, o notă de ceva ce nu era 
deloc o aromă. Mai degrabă era o senzaţie. O atitudine. Chiar... o idee. 

Când, în cele din urmă, am intrat în valea neamului Slanto şi s-au ivit 
casele lor joase, cafenii, mirosul a devenit copleșitor. Simțind cum îmi lasă 
gura apă, mi-am adus aminte că mai gustasem o dată din pâinea lor, în 
bârlogul de sub pământ al lui Cairpre. Cum îi spusese el? „Pâine cu 


ambrozie.“ Hrană pentru zei, ar fi fost de acord grecii. Mi-am adus aminte 
cum muşcasem din coaja tare, la început dură ca lemnul. Apoi, după ce 
mestecasem de câteva ori, pâinea explodase într-o aromă bogată. Un val de 
substanţe hrănitoare mă străbătuse, făcându-mă să mă simt mai înalt și mai 
voinic. Pentru o clipă uitasem chiar de permanenta durere dintre omoplați. 

Apoi mi-am amintit altceva. Cairpre, mestecând din pâinea cu ambrozie, 
mi-a dat un avertisment serios: „Nimeni din alte părți ale Fincayrei n-a 
gustat din cele mai speciale soiuri de pâine ale lor, și ei îşi păzesc cu prețul 
vieţii acele reţete prețioase“. Mi-am strâns toiagul în mână când un nou val 
de spaimă m-a inundat. Dacă cei din neamul Slanto nu voiau nici măcar 
rețetele să şi le împartă cu nimeni, cum aveam să-i conving să se despartă de 
ceva mult mai valoros - sufletul Cântului Numirii? Când a văzut în 
depărtare porţile satului, Galwy a scos un chiot de bucurie, a sărit jos de pe 
umerii mei şi a luat-o la fugă înaintea noastră, cu braţele fluturându-i ca 
aripile unei păsări tinere. Dincolo de porţi, fumul se ridica din vetrele 
multor case joase. Deşi de dimensiuni diferite, toate erau făcute din cărămizi 
mari, cafenii, brăzdate de mortar galben. Mi-a venit să zâmbesc, observând 
că arătau ele însele ca nişte pâini uriaşe unse cu unt. 

Bumbelwy, care rămăsese tăcut toată dimineața, a plescăit din buze. 

— Crezi că au obiceiul să le dea oaspeţilor o coajă de pâine? Sau alungă de- 
aici oamenii flămânzi? 

- Eu bănuiesc, a răspuns Rhia, că nu sunt deloc obișnuiți să aibă oaspeți. 
Singurii oameni aflați de partea asta a Canionului Vulturilor sunt în... 
Brusc, s-a oprit şi mi-a aruncat o privire. 

- În temniţă, în peşterile ce se găsesc la sud de acest loc, voiai să spui, am 
zis eu şi mi-am îndepărtat câteva fire de păr de pe faţă. La fel ca Stangmar, 
omul care a fost cândva tatăl meu. 

Rhia m-a privit cu compasiune. 

- Încă mai e tatăl tău. 

Am grăbit pasul către porți. 

- Nu mai e. Eu nu am tată. 

Ea a înghiţit cu greu. 

— Ştiu cum te simţi. Eu nu mi-am cunoscut niciodată tatăl. Și nici mama. 


- Cel puţin tu îl ai pe Arbassa. Și restul Pădurii Druma. Aşa cum ai mai 
spus, aceea e adevărata ta familie. 

Ea a dat să spună ceva, dara tăcut. 

Când am ajuns la porţile de lemn, care erau prinse de doi molizi imenşi, 
un paznic a apărut din umbrele de lângă unul din trunchiuri. Scuturându-și 
buclele nisipii rărite care îi cădeau peste urechi, s-a uitat urât la fiecare dintre 
noi, pe rând. Deși sabia i-a rămas în teacă, a apucat cu o mână mânerul. Mai 
puternic chiar decât aroma de grâne prăjite care umplea aerul, am început să 
miros probabilitatea unor necazuri. 

Prudent, mi-a cercetat toiagul. 

- Să fie ăla toiagul magic care a doborât goblinul? 

Am clipit surprins. 

- Cum de-ai aflat deja? 

- Jumătate din sat ştie de-acum, a pufnit paznicul. Tânărul Galwy le 
spune tuturor celor cu care se întâlneşte. 

- Atunci, o să ne laşi să trecem? 

Paznicul şi-a scuturat din nou buclele. 

- N-am zis asta. A arătat către toiag, privindu-l prudent. De unde știu că 
n-o să-l foloseşti ca să le faci rău sătenilor? 

- Păi, din acelaşi motiv pentru care nu-l folosesc acum, ca să-ţi fac ţie rău. 

Faţa i s-a încordat, şi a tras neliniștit de sabie. 

— Va trebui să vii cu altceva mai bun. Poate să vrei să te infiltrezi aici, ca să 
ne afli secretele. Sau poate ești vreun spion de-al goblinilor, cine ştie? 

Rhia, zburlită toată, a făcut un pas în față. 

- Atunci de ce ar fi omorât goblinul azi-noapte? 

- Ca un vicleșug, fată frunzoasă. Și-a trecut o mână prin părul rărit. 
Spune-mi atunci: de ce ar călători un băiat, o fată şi un... a tăcut şi l-a 
cercetat cu privirea pe Bumbelwy. ... Şi un cerşetor, de orice fel ar fi el, 
tocmai până la neamul Slanto? Nu întâmplător, pun rămăşag. 

- Nu, am răspuns cu grijă. Satul vostru e vestit peste tot pentru pâinea lui. 
Prietenii mei și cu mine am vrea să aflăm câte ceva despre arta coacerii 
pâinii. 

Ochii lui m-au sfredelit. 


- Bănuiesc că asta nu e tot ce-aţi vrea să aflaţi. 

Amintindu-mi de avertismentul lui Cairpre, mi s-a pus un nod în gât. 

- Nu vreau nimic care nu-mi va fi dat de bunăvoie, am răspuns. 

Paznicul și-a ridicat faţa către ramurile de molid de deasupra lui, ca și 
cum le-ar fi cerut sfatul. A respirat prelung şi încet. 

- Ei bine, în regulă. O să vă las să intraţi - nu pentru ceea ce-ai spus, căci, 
să ştii, nu mi-ai înlăturat bănuielile. Ci pentru ceea ce-ai făcut ca să-l ajuţi pe 
tânărul Galwy. 

Cu o ultimă fluturare a coamei de păr, s-a dat într-o parte și a pășit în 
umbrele de sub unul dintre copaci. Deşi îi simțeam privirea urmărindu-mă 
prudent, nu m-am mai uitat în spate. Şi nici ceilalți nu au făcut-o. 

Imediat ce am păşit prin porţi, am zărit o structură înaltă, în formă de 
spirală, aflată în mijlocul izlazului satului. Copiii ţipau şi ţopăiau, jucându-se 
în jurul bazei sale, în vreme ce valuri de oameni veneau şi plecau de la ea. 
Încărcaţi cu găleți, coşuri şi urcioare, semănau cu o colonie de furnici 
cărând în spinare toate greutățile mușuroiului lor. Apoi am observat o 
vălurire ciudată pe suprafața aurie a structurii. Ca şi cum s-ar fi mișcat. Ca şi 
cum ar fi fost vie. 

Cu excepţia câtorva care arătau către toiagul meu, șoptind pe furiș, cei 
mai mulți săteni păreau prea ocupați cu sarcinile lor pentru a ne acorda vreo 
atenție. Pășind pe lângă un grup de copii care jucau un soi de joc cu bețe, m- 
am apropiat cu prudenţă de structură. Părea să fie sursa a cel puţin o parte 
din aroma delicioasă răspândită de acest sat. lar suprafaţa ei se mișca, într- 
adevăr. Un lichid gros, auriu, curgea încet dintr-un cioc aflat în cel mai înalt 
punct al ei, coborând prin câteva jgheaburi în spirală până într-un bazin 
mare, aflat la bază. Din acest bazin, oamenii scoteau cu găleata lichidul 
auriu, pe care îl cărau repede în case. În același timp, alți oameni turnau 
făină, lapte şi alte ingrediente în multele deschizături ce înconjurau baza. 

- O fântână! am exclamat, total uimit. O fântână de pâine. 

- De aluat, vrei să spui. Rhia s-a aplecat peste bazinul în care lichidul se 
agita. Probabil că folosesc chestia asta aurie - nu te duce cu gândul la miere, 
doar că e mai groasă? — ca aluat, pentru o parte din pâinea lor. 

- Pentru toată pâinea noastră, de fapt. 


Ne-am întors şi am văzut un bărbat corpolent, blond, cu obraji rumeni, 
care umplea două urcioare mari din fântână. Urechile lui, ca și ale altor 
fincayrani, erau ușor ascuţite la vârf. Și totuși vocea lui, la fel ca fața, părea 
total neobişnuită, în acelaşi timp disprețuitoare şi veselă. Era, o știam cu 
siguranţă, ori una, ori alta. Dar cum anume nu-mi dădeam seama. 

Când urcioarele aproape dădeau pe afară, le-a scos din bazin. Şi le-a 
rezemat de burdihan și ne-a studiat preț de un moment. 

- Oaspeti, eh? Nu ne plac oaspeţii. 

Neştiind dacă era neprietenos sau doar glumeţ, am vorbit. 

— Aş vrea să învăţ câte ceva despre făcutul pâinii. Ai putea să mă ajuţi? 

- Aş putea, a răspuns el ţâfnos - sau poate doar tachinându-mă. Dar 
acum sunt prea ocupat. Se pregătea să se îndepărteze. Încearcă într-o altă zi. 

- Nu am altă zi. M-am apropiat în grabă, mergând în același ritm cu el, în 
vreme ce se îndrepta cu pași mari spre una dintre case. Te rog, nu vrei să-mi 
arăţi ceva din arta ta? 

- Nu, a declarat el. Ţi-am spus că sunt... S-a împiedicat şi a căzut peste 
doi băieți murdari, cam de aceeași vârstă cu Galwy, care îşi disputau o pâine 
cu pete mici albăstrii. Doar unul dintre urcioare a căzut pe jos, dar s-a spart 
în zeci de cioburi, toate înmuiate în lichidul galben de la fântână. 

- Acv vezi ce-ai făcut? Cu un mârâit care în mod clar era serios, și nu 
jucăuș, omul s-a aplecat să adune bucăţile sparte. Văzându-mă că dau să-l 
ajut, mi-a făcut furios semn să mă îndepărtez. Pleacă de-aici, băiete! N-am 
nevoie de ajutorul tău. 

Mohorât, m-am întors la fântâna de pâine. M-am dus cu paşi grei spre ea, 
abia remarcând aromele intense pe care continua să le reverse în aer. Rhia, 
care văzuse ce se întâmplase, a clătinat din cap îngrozită. Ştia, la fel ca mine, 
că toate eforturile pe care le făcuserăm până acum aveau să se dovedească 
inutile dacă nu găseam ce ne trebuia aici, în Slanto. 

Când am trecut pe lângă cei doi băieți care se ciorovăiau, și care păreau 
gemeni, mi-am dat seama că cearta lor era pe punctul de a exploda într-o 
încăierare serioasă. Pumnii erau strânşi, vocile mârâiau. Unul dintre băieți a 
încercat să calce cu piciorul pâinea cu punctişoare albastre, care se afla la 
picioarele celuilalt băiat. Nările celui de-al doilea s-au umflat. A scos un urlet 


furios şi s-a repezit la dușmanul lui. 

Mi-am strecurat toiagul la curea şi am păşit între ei. Apucându-l pe unul 
din băieţi de gulerul tunicii și pe celălalt de umăr, m-am străduit să îi ţin 
despărțiți. Amândoi strigau şi se luptau cu mine, lovindu-mă sălbatic cu 
picioarele. În cele din urmă, când braţele mele erau pe punctul de a ceda, le- 
am dat drumul și am înșfăcat repede pâinea de jos. 

Am ridicat cât mai sus pâinea, acum mai degrabă cafenie de la murdărie 
decât albastră. 

- Pentru asta vă bateţi? 

- E-a mea! a ţipat unul. 

- Ba nu, e-a mea! a strigat celălalt. 

Amândoi s-au repezit la pâine, dar eu am ţinut-o sus, unde mâinile lor nu 
o puteau ajunge. Ignorându-le ţipetele furioase, am fluturat-o deasupra lor. 
Era caldă încă și mirosea a melasă dulce. 

- Acum, am întrebat, aţi vrea să știți cum puteţi primi amândoi niște 
pâine? 

Unul din băieţi şi-a plecat capul într-o parte, neîncrezător. 

- Cum? 

Am aruncat o privire furișă peste umăr. 

- Pot să vă spun, dar numai cu condiţia să păstraţi secretul. 

Băieţii s-au gândit puţin, apoi au încuviinţat din cap la unison. 

Am îngenuncheat şi le-am şoptit ceva. Cu ochii mari, au ascultat atenți. 
La sfârşit, după ce am terminat, le-am întins pâinea. Ei s-au aşezat pe jos şi, 
câteva secunde mai târziu, amândouă gurile le erau pline cu pâine. 

- Nu-i rău! 

Am ridicat privirea și l-am văzut pe bărbatul corpolent, care mă privea. 

- Spune-mi, băiete, cum i-ai convins să împartă pâinea? 

M-am ridicat în picioare şi mi-am scos toiagul de la curea. 

- Foarte simplu. Le-am sugerat doar să ia fiecare pe rând câte o 
mușcătură. Am zâmbit uşor. Şi le-am mai spus că, dacă nu reușeau să facă 
asta, aveam să mănânc eu pâinea. 

Omul a slobozit un sunet adânc şi gutural care putea să fie ori un hohot 
de râs, ori un geamăt. Şi-a încrețit faţa şi a părut să mă privească, într-un fel, 


cu respect. Sau cu o nouă îngrijorare. Era greu de spus. În cele din urmă a 
vorbit, îndepărtându-mi orice îndoială: 
- Dacă vrei să înveţi câte ceva despre făcutul pâinii, băiete, urmează-mă! 


XXIII. NUMIREA 


mul s-a îndreptat cu paşi mari către una din casele de forma unei 

pâini, situată în capătul îndepărtat al izlazului. Înainte să intre, a 
aruncat cioburile urciorului spart într-o găleată aflată lângă uşă. Apoi și-a 
şters mâna durdulie de tunica lui cafenie, pătată deja de atâta şters. Și-a pus 
mâna pe perete, lângă ușă, şi a bătut cu un gest recunoscător în cărămizile 
maronii. 

- Ai mai văzut asemenea cărămizi? 

- Nu. Sunt făcute dintr-un fel special de pământ? 

Expresia lui a devenit morocănoasă. Sau amuzată. 

- De fapt, sunt făcute dintr-un fel special de făină. Vezi tu, ingredientele îi 
dau o duritate neobișnuită. A bătut din nou în cărămizi. Să-ţi cunoşti 
ingredientele, băiete, este primul principiu în făcutul pâinii. 

Ceva din felul în care spusese „să-ți cunoști ingredientele“ m-a făcut să 
cred că se gândea la ceva mai mult decât doar la cunoașterea diferitelor 
tipuri de grâne şi ierburi. Deşi eram tentat să-l rog să-mi explice, am tăcut 
din gură, de teamă să nu îl grăbesc prea tare. 

- Pe asta, a continuat el, noi o numim cărămida-pâine. Coaptă de șase ori, 
pentru o duritate în plus. Şi-a apăsat pe zid degetele scurte şi groase. 
Cărămizile astea o să mai dăinuie o sută de ani după ce eu n-o să mai fiu. 

Rhia, care ne urmase, se uita uimită la cărămizi. 

- Am mai mâncat pâine tare până acum, dar nu chiar atât de tare, a spus 
ea. 

Bărbatul corpolent s-a întors către ea. Deodată a început să râdă aşa de 
tare, încât burta i se zguduia şi niște lichid auriu s-a vărsat din urciorul 
rămas. 

- Asta-i bună, fată a pădurii! 


Ea a zâmbit. 

- Poţi să-mi spui Rhia. 

- Iar mie Merlin, am zis. 

Bărbatul a încuviinţat din cap. 

- Iar mie Pluton. 

- Pluton, am repetat. Nu e un nume grecesc? Dintr-o poveste cu Demetra 
şi prima recoltă de grâu? 

- Păi, da, aşa e, băiete! Cum de știi despre greci? 

Am simţit cum mi se usucă gâtul. 

- Mama mea m-a învăţat. 

- La fel a făcut şi a mea. În neamul Slanto nu se naște niciun copil care să 
nu știe poveşti despre recolte şi coptul pâinii din multe alte locuri. Şi nu e 
ceva neobișnuit ca un copil să primească un nume dintr-una din poveștile 
astea. Mi-a aruncat o privire ambiguă. Desigur, ăsta nu e numele meu 
adevărat. 

Am schimbat o privire cu Rhia. Mi-am adus aminte de comentariul 
Urnaldei despre numele adevărate și m-am simţit tentat să întreb mai multe. 
În plus, mă neliniştea că nu vedeam nicio legătură între arta domestică a 
făcutului pâinii şi arta magică a Numirii. Dar m-am abținut. Lucrurile 
luaseră o turnură favorabilă şi nu voiam să stric ceva. Era mai bine să aştept 
un alt moment pentru a afla despre Numire. 

Pluton a ridicat zăvorul uşii. 

- Intraţi, amândoi! 

Am dat să-l urmăm înăuntru, când brusc mi-am adus aminte de 
Bumbelwy. Am cercetat cu privirea izlazul agitat şi l-am găsit imediat, 
nedezlipit de fântâna de pâine. Era rezemat de baza ei şi privea flămând la 
bazinul cu lichid auriu. Copiii, probabil curioşi în privința pălăriei lui cu 
clopoței, se adunau în jurul lui. Nu dădea semne să intre în vreo belea, și nici 
nu voiam să profit de ospitalitatea lui Pluton mai mult decât era nevoie, aşa 
că am decis să-l las acolo. 

Am intrat în clădire şi un nou val de arome ne-a inundat. Am simţit orz 
care se prăjea, un nectar la fel de dulce ca trandafirii înfloriți, şi câteva 
mirodenii pe care nu le-am putut identifica. Încăperea principală arăta ca 


bucătăria unui han agitat, cu oale care fierbeau pe vatră, cu ierburi uscate, 
rădăcini şi bucăţi de coajă de copac atârnate de tavan, şi saci cu grâne şi 
făină aşezaţi pe poliţe. În încăpere erau şase sau şapte oameni ocupați, care 
învârteau, turnau, tăiau în felii, amestecau, gustau şi coceau. După expresiile 
de pe chipurile lor, era clar că le plăcea munca pe care o făceau și totodată o 
luau foarte în serios. 

Soarele pătrundea în cameră prin mai multe şiruri de ferestre înguste. Dar 
principala lumină era însăşi vatra, un complex de cuptoare de piatră și 
focuri deschise care acopereau aproape un perete întreg. În loc să ardă cu 
lemne, focurile din vatră foloseau drept combustibil un soi de turte late, 
cenușii. Fără îndoială, proveneau dintr-o altă rețetă misterioasă a sătenilor. 

Deasupra vetrei, suficient de sus ca să nu se poată ajunge la ea, atârna o 
sabie masivă, cu mânerul înnegrit de anii de focuri de sub ea. Teaca de metal 
ruginise în timp; cureaua de piele fusese mâncată. Era ceva la acea veche 
sabie care m-a făcut curios să o examinez mai îndeaproape. Dar, cu toată 
activitatea din acea încăpere, am uitat curând de ea. 

O fată înaltă, cu obraji rotunzi şi păr negru care îi cădea pe umeri, s-a 
apropiat de Pluton. Arăta altfel decât toți cei pe care îi văzusem în sat, în 
parte datorită părului ei negru şi în parte datorită siluetei sale suple. Ochii, la 
fel de negri ca ai mei, străluceau de inteligență. Fata a întins mâna spre 
urciorul cu lichid auriu, apoi a încremenit când ne-a observat pe mine şi pe 
Rhia stând într-o parte. 

Pluton şi-a fluturat mâna spre noi. 

- El e Merlin, și ea e Rhia. Sunt aici să înveţe câte ceva despre coacerea 
pâinii. A arătat spre fată şi a adăugat brusc sau doar absent: Ea e ucenica 
mea, Vivian. A venit la mine când părinţii ei, pe care îi cunoşteam din 
drumurile mele în sud, au murit într-un potop îngrozitor. Acum câţi ani a 
fost asta? 

- Şase ani, maestre brutar Pluton. Fata a luat urciorul, cuprinzându-l în 
braţe cu grija unei mame care ţine un nou-născut. Continuând să ne 
privească prudent, a întrebat: Nu sunteţi îngrijorat de prezenţa lor? 

- Îngrijorat? Ba da. A cercetat-o cu o expresie de nepătruns. Dar nu mai 
îngrijorat decât am fost de tine. 


Ea a încremenit, dar nu a spus nimic. 

- În plus, a adăugat Pluton, am auzit o poveste pe izlaz despre un băiat 
care a înfrânt un goblin războinic uriaş doar cu toiagul lui. I-a salvat pe unul 
dintre copiii noştri. Și-a aplecat capul spre mine. Să fi fost tu acela? 

Puțin stânjenit, am încuviințat din cap. 

E şi-a fluturat mâna groasă spre toiagul meu. 

— Şi să fi fost aceea arma ta? 

Am dat din nou din cap. 

- Nu-i cine ştie ce armă împotriva unui goblin, a remarcat el nepăsător. 
Sigur, doar dacă nu e atins de magie. 

La auzul acestor vorbe, lui Vivian i s-a tăiat răsuflarea. Ochii ei negri 
precum cărbunele s-au ațintit asupra toiagului meu. Instinctiv, l-am răsucit, 
pentru ca însemnele Cânturilor să fie ascunse. 

Pluton a întins mâna şi a luat o pâine aburindă, cu coaja galbenă, de pe 
tava purtată de un bărbat care a trecut pe lângă noi. A rupt-o în două şi şi-a 
umplut plămânii cu mirosul proaspăt de copt. Apoi ne-a întins mie și Rhiei 
jumătăţile de pâine. 

- Mâncaţi acum, ne-a sugerat el sau ne-a poruncit. O să aveţi nevoie de 
putere. 

Fără să ezităm, amândoi am mușcat din coajă. Când pâinea caldă, 
mestecată, a ajuns pe limbile noastre, cu gust de grâu, unt, mărar și multe 
altele, privirile ni s-au întâlnit. Ochii Rhiei scânteiau, la fel precum cerul de 
deasupra oceanului în zori. 

Pluton s-a întors spre Vivian. 

- O să-i lăsăm să se ocupe de cele mai simple sarcini. Să învârtă, să 
amestece, să taie felii. Fără rețete. A luat de jos două ciubere de lemn, 
murdare de făină, şi i le-a întins Rhiei. Le poţi umple, unul cu orz și unul cu 
grâu, din sacii ăia de acolo. Pe urmă le duci la roata de măcinat, în camera 
aia, dincolo de polițele înalte. Poţi să înveţi acolo câte ceva despre măcinare 
şi cernere. Şi-a scuturat niște făină de pe tunică. Iar tu, băiete, mi-a spus mie, 
poţi să mărunțești. Acolo, la masa unde se pregăteşte pâinea inimii. 

Vivian a părut uimită. 

- Serios, maestre brutar? 


- Da, a declarat Pluton. Poate să mărunţească niște semințe. Ignorând 
privirea ei uimită, s-a întors spre mine. Dacă faci treabă bună, băiete, o să-ţi 
mai arăt şi alte lucruri. Aş putea chiar să te las să guşti puţin din pâinea 
inimii, care îţi va umple stomacul în vreme ce-ţi va umple inima de curaj. 

Înghiţind şi ultimele bucăţi din coaja mea, am spus: 

- Mulţumesc, dar nu-mi trebuie altă pâine în afară de ce mi-ai dat. E 
delicioasă. 

Faţa lui rotundă s-a luminat. 

- Cum am zis, totul vine din cunoaşterea ingredientelor. Un zâmbet tainic 
i-a apărut pe buze, apoi a dispărut. O să ai nevoie de un cuţit de mărunţit 
pentru seminţe, și ne cam lipsesc cuţitele în momentul ăsta. Ah, bun, a 
rămas unul pe masă. Vivian, ce-ar fi să i-l aduci şi să-i arăţi cum se face? O 
să vin şi eu curând să văd cum se descurcă. 

La aceste cuvinte, fata s-a înveselit. S-a strecurat calmă între mine şi Rhia. 
Cu o voce mult mai blândă ca înainte, mi-a șoptit: 

- Cei mai mulți îmi spun Vivian, dar prietenii mei îmi zic Nimue. Un 
zâmbet cald i-a luminat obrajii rotunzi. Mă bucur să te ajut. Atât cât îmi stă 
în putinţă. 

- Ah, mulțumesc, Viv... adică, Nimue, am murmurat. 

Oare doar eram flatat de atenţia pe care mi-o acorda, sau mai era ceva la 
fata asta care îmi făcea inima să bată mai repede? 

Rhia, cu o privire opacă, a împins-o într-o parte. 

- Poţi să începi prin a-i da un cuţit, i-a spus, şi mi-a aruncat o privire 
aspră, de avertisment. 

Intervenţia ei m-a deranjat. Şi, oricum, de ce trebuia să fiu avertizat? Iar 
mă trata ca pe un copil. 

- Vino! a zis Nimue, trecând repede pe lângă ea şi atingând-o puţin. M-a 
luat cu blândeţe de mână, și degetele ei au alunecat ușor de-a lungul 
antebraţului meu. O nouă căldură m-a umplut în vreme ce mă conducea la o 
masă acoperită cu legume, seminţe, rădăcini şi ierburi. La un capăt al mesei 
stătea o femeie în vârstă, sortând cu iscusință ingredientele în grămezi. La 
celălalt capăt era un bărbat tânăr, cu o barbă rară, care curăța de coajă o 
nucă enormă, asemănătoare cu o ghindă uriașă. 


- Să începem de-aici, a spus Nimue şi m-a condus spre mijlocul mesei. 

A tras mai aproape un bol în care se aflau o grămadă de legume 
pătrăţoase, mov, din care ieşeau aburi, căci tocmai fuseseră fierte. A luat un 
cuţit tocit dintr-un bloc de lemn de pe masă și a despicat cu pricepere una 
din legume, scoțând o sămânță plată care strălucea cu un luciu roșu intens. 
Apoi, punându-și mâna caldă peste a mea, mi-a arătat mişcarea scurtă și 
răsucită care să mă ajute să tai sămânţa în bucățele minuscule. 

- Aşa, a spus ea prietenoasă, zăbovind cu mâna peste a mea. Eşti foarte 
norocos, să ştii! Pâinea inimii este una dintre marile specialităţi ale 
maestrului brutar. Foarte rar lasă un străin să ajute la pregătirea ei şi, cu 
siguranță, nicidecum să mărunțească semințele esenţiale. Mi-a aruncat cel 
mai frumos zâmbet al ei şi a adăugat: Probabil că vede ceva special în tine. 
Cu o uşoară strângere a mâinii, şi-a retras-o. O să vin peste o vreme să văd 
cum te descurci. Când a dat să se îndepărteze, a arătat către toiagul meu, 
rezemat de latura mesei. Toiagul ăla al tău o să cadă. Să-l pun undeva bine 
pentru tine? 

Un fior vag m-a străbătut, deşi nu știam de ce. În definitiv, nu voia decât 
să mă ajute. 

- Nu, mulțumesc, am răspuns. Stă bine unde e. 

- Oh, dar n-aş vrea să se strice. E aşa de... frumos! A întins mâna să-l 
atingă. În aceeaşi clipă, femeia mai în vârstă s-a lovit întâmplător cu 
genunchiul de masă. 'Toiagul a alunecat de-a lungul marginii mesei şi mi-a 
căzut peste şold. L-am apucat de capăt şi l-am băgat în cureaua tunicii. 

- Uite, i-am spus lui Nimue. Acum e în siguranţă. 

Pentru o fracțiune de secundă, ochii parcă i-au fulgerat de mânie, deși 
privirea prietenoasă a revenit atât de repede, încât nu puteam fi sigur. 
Oricum, s-a întors imediat și s-a îndepărtat. După câţiva paşi, s-a uitat 
înapoi și a zâmbit cald. 

Nu m-am putut abţine să nu-i zâmbesc şi eu. Apoi mi-am îndreptat din 
nou atenţia asupra mesei şi am luat una din legumele mov. Încă aburindă, s- 
a tăiat uşor. Am scos cu grijă sămânţa lucioasă. Dar când am început să o tai, 
lama tocită s-a rupt deodată în așchii. Ce ghinion! Am aruncat deoparte 
cuțitul inutil. 


Trebuia să îmi îndeplinesc sarcina bine, nu să fac o treabă de mântuială. 
Eram sigur că Pluton mă testa. Altfel de ce mi-ar fi dat aşa o responsabilitate 
neobișnuită? Îmi promisese chiar să-mi arate şi alte lucruri, dacă îmi făceam 
treaba bine. lar dacă dădeam greş, nu-i puteam câștiga încrederea. Disperat, 
m-am folosit de cea de-a doua mea vedere, uitându-mă în jur şi căutând o 
altă lamă pe care să o pot folosi. 

Nimic. Fiecare cuţit din încăpere era mânuit de cineva care tăia sau 
mărunțea. M-am ridicat, cu toiagul tot la brâu, și m-am uitat din nou. Pe 
rafturi. Lângă vatră. Sub mese. 

Nimic. 

Nicio lamă de niciun fel. 

Apoi privirea mi-a căzut pe sabia pătată de vreme care stătea agățată 
deasupra vetrei. Ar fi fost incomod de mânuit şi m-aş fi murdărit. Dar cel 
putin era o lamă. 

Nu, mi-am spus eu, ideea era ridicolă. Nu mai văzusem pe nimeni 
folosind o sabie pentru mărunţire. Mi-am mușcat buza și am căutat din nou 
prin cameră. Niciun cuţit nicăieri. Şi timpul trecea. Pluton avea să vină 
curând să vadă ce făceam. M-am întors din nou spre tăişul murdar. 

Am zărit o scară mică rezemată de cel mai înalt șir de polite și am așezat- 
o lângă vatră. M-am urcat pe cea mai înaltă treaptă a ei şi m-am întins cât de 
mult am putut. Şi totuși... nu reușeam să ajung la mânerul sabiei. M-am 
uitat în jur, căutând cu privirea pe cineva mai înalt care putea să mă ajute, 
dar toată lumea din încăpere era concentrată asupra propriilor sarcini. 

M-am ridicat pe vârfuri şi am încercat din nou. Aproape ajunsesem! M- 
am întins şi mai mult. Aproape, aproape... Dar nu, pur şi simplu nu puteam 
să o ating. 

M-am uitat urât la sabie, blestemând în sinea mea. Şi, până la urmă, de ce 
fusese aşezată atât de sus? Ca să poată fi de folos, trebuia să fie accesibilă. Şi 
cu siguranță aveam nevoie de ajutorul ei acum. Nu doar ca să mărunțesc 
sâmburii pentru pâinea inimii. Miza era mult mai mare. Dacă nu-l puteam 
convinge pe Pluton, nu aveam cum să o salvez pe Elen. 

M-am concentrat asupra sabiei vechi, căutând o cale de a ajunge la ea. Ah, 
dacă aş fi putut să o fac să zboare la mine, la fel cum făcusem cu mult timp 


în urmă cu Lăiș-adânc... Dar, așa cum îmi spusese Urnalda, asta fusese 
posibil doar datorită magiei lui Tăiş-adânc. 

În acea clipă am observat nişte zgârieturi foarte subțiri pe mâner. Era 
posibil să nu fie decât nişte semne oarecare... sau, poate, ceva mai mult. 
Rune. Litere. Oare era cu putinţă ca sabia aceea, la fel ca Tăiş-adânc, să 
posede un soi de magie? În clipa în care gândul mi-a trecut prin minte, mi- 
am dat seama că şansele să fie aşa erau extrem de reduse. De ce ar fi atârnat 
o sabie magică, ruginită şi nefolosită, într-un sat îndepărtat care se 
îndeletnicea cu coptul pâinii? 

Și totuşi, runele păreau să mă cheme. Poate că descriau istoria sabiei. Sau, 
dacă sabia era cu adevărat magică, runele constituiau instrucțiuni privind 
felul în care să fie folosită. Cum să o fac să zboare la mine? 

Chinuindu-mă să-mi concentrez cea de-a doua vedere, am încercat să 
desluşesc ceva din acele zgârieturi. Sub straturile de praf şi funingine, am 
descoperit un ritm, un tipar în acele semne. 

Erau linii drepte. Şi curbe. Şi unghiuri. Folosindu-mi toată concentrarea 
în deslușirea runelor, am urmat crestăturile ascunse. 

Prima literă mi s-a dezvăluit limpede. Am putut să o citesc. Apoi... cea 
de-a doua. Şi a treia. A patra, a cincea... până la sfârşitul cuvântului. Căci 
asta era tot ce conţinea acel mâner. Un singur cuvânt, unul neobişnuit. 

Am rostit cuvântul, nu cu voce tare, ci în mintea mea. L-am rostit încet, 
cu grijă, savurând bogăţia numelui. Iar ca răspuns, sabia mi-a vorbit. Şi-a 
afirmat trecutul măreț și viitorul încă şi mai grandios. „Eu sunt sabia 
luminii, trecute și prezente. Eu sunt sabia regilor, de odinioară şi din viitor.“ 

Deodată, sabia s-a desprins singură de pe perete. În acelaşi moment, toată 
murdăria a dispărut de pe mânerul ei, dând la iveală argintul forjat 
strălucitor de dedesubt. Teaca şi cureaua au renăscut, transformate în metal 
lustruit şi în piele rezistentă, incrustată cu geme violete. La fel de grațios ca o 
frunză purtată de o pală de vânt, sabia a plutit peste vatră direct în mâna 
mea. 

Numai atunci mi-am dat seama că în întreaga încăpere se lăsase tăcerea. 
Nimeni nu se mişca. Nimeni nu vorbea. Toţi ochii erau ațintiţi asupra mea. 

Inima mi s-a strâns, căci am fost sigur că acum aveam să fiu considerat un 


intrus. Rhia și cu mine aveam să fim alungaţi. Sau și mai rău. 

Pluton, părând supărat sau uluit, a făcut un pas înainte. Cu mâinile pe 
şoldurile sale late, m-a privit o vreme. 

- La început n-am crezut că era mare lucru de capul tău. Asta e sigur. 

- Eu... îmi pare rău pentru sabia ta. 

M-a ignorat şi şi-a continuat gândul: 

- Și totuși, ca un boț bun de aluat, ai crescut, băiete. Depăşindu-mi toate 
aşteptările. Ai avut nevoie doar de suficient timp ca să creşti. 

— Vrei să spui că... pot s-o folosesc? 

- Poţi s-o păstrezi! a tunat Platon. Sabia e a ta. 

Am clipit, încercând să asimilez tot ce se întâmpla. Am văzut-o pe Rhia 
privindu-mă cu mândrie. Şi pe Nimue, cu mâinile în șolduri, uitându-se la 
mine... altfel. Într-un fel ce aducea mai degrabă a invidie. 

- Dar tot ce am făcut a fost să-i citesc numele. Se numeşte... 

- Taci, băiete! Pluton a ridicat o mână. Un nume adevărat nu trebuie 
niciodată rostit cu voce tare, ci doar atunci când e neapărată nevoie. Ai 
câştigat putere asupra sabiei recunoscându-i adevăratul nume. Acum trebuie 
să păzeşti acel nume cu credință. 

Mi-am rotit privirea prin încăperea luminată de focul din vatră, 
înmiresmată de aromele făinii proaspăt măcinate, a pâinii coapte şi a o mie 
de mirodenii. 

- Cred că înțeleg, am spus în cele din urmă. Aici, în sat, voi învăţaţi 
numele adevărat al fiecărui ingredient înainte de a-l folosi. Asta vă îngăduie 
să le stăpâniţi puterile și să le eliberaţi în pâinea voastră. De aceea pâinea 
voastră e atât de plină de magie. 

Pluton a încuviințat încet din cap. 

- Cu veacuri în urmă, sabia asta a ajuns în acest loc adusă de un stol de 
lebede fermecate. S-a prorocit că într-o zi avea să zboare ca o lebădă în 
mâinile unei singure persoane care va putea să-i citească numele adevărat. 
Deoarece, dintre toate neamurile din Fincayra, noi preţuim cel mai mult 
puterea numelor adevărate, sabia ne-a fost încredinţată nouă. Până în 
această zi. Acum îţi este încredințată ţie. Pluton a fixat repede cureaua în 
jurul mijlocului meu și a potrivit teaca. Folosește această sabie bine și cu 


înțelepciune. Şi păstreaz-o în siguranță. Căci s-a mai prorocit și că, într-o zi, 
va aparţine unui rege mare, dar cu un destin tragic - un rege care, cu 
puterea lui nemărginită, va smulge sabia dintr-o teacă de piatră. 

L-am privit pe Pluton în ochi. 

- Atunci, şi el va cunoaște adevăratul ei nume. „Căci un nume adevărat 
deține puterea adevărată.“ 

În acea clipă, toiagul meu a sfârâit într-o izbucnire de lumină albastră. Un 
nou semn a apărut, de forma unei săbii. O sabie al cărei nume îl ştiam bine. 


XXIV. FĂRĂ ARIPI, FĂRĂ SPERANȚĂ 


N ma după ce eu și Rhia am gustat nouă varietăţi diferite de pâine 
(printre care şi pâinea cu ambrozie, mai bună chiar decât îmi aduceam 
aminte), am ieşit în cele din urmă din bucătăria lui Pluton. În final, maestrul 
brutar mi-a îndesat în săculeț nişte pâine proaspăt coaptă şi ne-a trimis pe 
drumul nostru. De-abia am ieşit pe ușa lui și am intrat în agitația izlazului, 
când l-am găsit pe Bumbelwy, prăbușit la baza marii fântâni de pâine. 

Bufonul deșirat se ţinea cu mâinile de burta umflată, gemând de durere. 
Faţa lui, până la cea mai de jos bărbie, avea o nuanţă verde-albăstruie. Șuviţe 
de aluat auriu îi pătau mantia cu glugă şi atârnau de părul, urechile şi chiar 
sprâncenele lui. Pălăria în trei colțuri, și ea plină de aluat, îi stătea tăcută pe 
cap. 

- Ohhh, a gemut el. Moarte prin îmbuibare! Ce sfârşit dureros! 

Fără să vreau, am fost cât pe ce să izbucnesc în râs. Dar mi-am adus 
aminte de pariul cu ghetele şi m-am abținut. 

După cum ne-a explicat în propoziţii sacadate, printre gemete, Bumbelwy 
stătuse lângă fântâna de pâine, privind şi mirosind lichidul gros şi aromat 
care curgea prin ciocul ei, până când, în cele din urmă, nu mai rezistase. Se 
aplecase mai mult, adulmecând aroma. Apoi, cu mâinile făcute căuș, luase 
nişte aluat minunat din fântână şi îl înghiţise. Îi plăcuse gustul şi mai luase. 
Și iar mai luase. Ceea ce nu înţelesese decât prea târziu era că aluatul de-abia 
începuse să crească. Şi apoi chiar crescuse - în stomacul lui. Rezultatul era o 


durere de burtă mult prea oribilă chiar şi pentru el, ca s-o descrie. 

Mi-am rezemat toiagul de fântână şi m-am aşezat lângă bufon. Rhia a 
venit şi ea lângă noi, înfăşurându-și braţele în jurul genunchilor, astfel că 
semăna cu o legătură de viţe verzi şi maronii. Oamenii treceau repede pe 
lângă noi, îndeplinindu-şi sarcinile cu iuțeala şi hotărârea unei armate. 

Am oftat, ştiind că, deşi aveam şi noi suficientă hotărâre, nu aveam 
iuțeală. Și ne mai rămăseseră încă multe de făcut. 

Rhia a întins un braţ frunzos spre mine. 

- Eşti îngrijorat din cauza timpului, nu-i așa? Luna descreşte rapid. A 
şovăit puţin. Mai avem doar cinci zile, Merlin. 

- Ştiu, ştiu. Şi pentru Săritură trebuie să ne întoarcem tocmai până la 
Varigal. Va trebui să traversăm din nou Canionul Vulturilor şi probabil că 
vom avea parte din nou de necazuri pe Dealurile Întunecate. Mi-am trecut 
un deget peste teaca pe care o purtam acum la brâu. Mai multe necazuri, mă 
tem, decât pot rezolva chiar şi un toiag şi o sabie magice. 

Rhia a dat din cap spre Bumbelwy. 

— Şi cu el ce facem? Nu poate nici măcar să se ridice în picioare, darămite 
să umble! 

Am privit lung silueta care gemea, stropită cu cocoloaşe de aluat. 

- Poate c-o să te mire, dar pur şi simplu nu mi se pare drept să-l părăsesc. 
Chiar s-a străduit acolo sus pe stâncă pentru tine. 

Ea a zâmbit cu tristeţe. 

- Nu mă miră. 

- Așadar, ce-ar trebui să facem? Mi-am întins umerii care mă înțepau de 
durere. Ah, de-am putea zbura! 

Rhia a înghiţit o bucăţică de coajă de pâine cu ambrozie. 

- Ca fincayranii de altădată, înainte să-şi piardă aripile. 

- Mie îmi trebuie mai mult decât nişte aripi, a spus Bumbelwy, mişcându- 
se pentru a se întoarce pe o parte. Am nevoie de un trup cu totul nou. 

Am privit toiagul, proptit de baza fântânii. Acolo, cu contururi întunecate, 
erau incrustați un fluture, o pereche de vulturi în zbor, o piatră crăpată şi, 
acum, o sabie. Ajunseserăm atât de departe, realizaserăm atât de mult. Şi 
totuși, asta nu însemna nimic dacă nu puteam să descopăr sufletele 


Cânturilor rămase înainte ca timpul să se scurgă. 
Mi le-am recitat în minte, încercând să găsesc o urmă de speranţă: 


Puterea Săriturii e a cincea, 
În Varigal ai grijă negreșit. 


Eliminarea e a şasea, 
Bârlogul unui dragon adormit. 


Darul Vederii e cel din urmă, 
Vraja Insulei Uitate. 


lar acum poți încerca să găsești 
Fântâna Lumii Celeilalte. 


Inima mi s-a strâns când m-am gândit la distanțele uriaşe pe care 
Cânturile le cereau parcurse. Chiar dacă aş fi avut aripi, cum aș fi putut să 
străbat întinderi atât de mari? Ca să nu mai vorbesc de provocările care tot 
ar fi rămas: să găsesc Fântâna spre Lumea Cealaltă, să îl evit pe căpcăunul 
Balor şi să urc în ţinutul lui Dagda pentru a lua preţiosul Elixir. Şi toate 
astea... în cinci zile doar. 

De-aş putea comprima lucrurile cumva! Să sar peste unul din Cânturi. Să 
mă duc direct în ţinutul spiritelor. Dar chiar în vreme ce mă gândeam la asta 
mi-am amintit de avertismentul lui Tuatha de a evita o asemenea 
nesăbuinţă. 

Am lovit cu pumnul în pământ. 

- Cum putem face totul, Rhia? 

A dat să răspundă, când un grup de patru bărbaţi s-au apropiat, 
clătinându-se, de fântână, împleticindu-se sub greutatea unui cazan negru 
imens. Fără să bage în seamă pe nimeni care se întâmpla să le stea în cale, își 
croiau drumul peste izlaz împingând şi lovind. Când s-au băgat între mine şi 
Rhia, au fost cât pe ce să calce peste bietul Bumbelwy. În timp ce el gemea și 
se rostogolea într-o parte, ei au proptit cazanul de marginea bazinului şi au 
început să-l verse. Un amestec maroniu cremos care mirosea a cuişoare s-a 
revărsat în bazin, gâlgâind şi stropind. 

În vreme ce oamenii plecau cu cazanul gol, un băieţel cu obraji rotunzi a 


venit în fugă la mine. Agitat, m-a tras de tunică. 

- Galwy! am exclamat. Apoi, văzându-i chipul îngrijorat, am încremenit. 
Ce s-a întâmplat? 

- L-a luat, a spus el gâfâind. Am văzut-o când l-a luat. 

- Ce-a luat? 

- Omorâtorul de goblini! Ea l-a luat. 

Nedumerit, i-am strâns umerii mici şi puternici. 

- Omorâtorul de goblini? Ce... 

Deodată, m-am uitat spre fântână. Toiagul meu dispăruse! 

- Cine l-a luat? 

- Fata aia înaltă. Galwy a arătat către porţile satului. A fugit într-acolo. 

Nimue! Am ţâşnit în picioare, mi-am croit drum printre sătenii de lângă 
fântână, am sărit peste un câine care dormea şi am ieșit în fugă prin porţile 
de lemn. Am rămas lângă unul din molizii maiestuoși şi am scrutat câmpiile 
înierbate, deși o pătură groasă de ceaţă ascundea până şi ce se afla la mică 
depărtare. 

Nici urmă de Nimue. Sau de toiagul meu. 

- Pleci deja? 

M-am răsucit şi am dat cu ochii de paznic. Mă privea din umbre, cu mâna 
tot pe mânerul sabiei. 

- Toiagul meu! am strigat. Ai văzut cumva adineaori o fată cu toiagul 
meu? 

A încuviinţat încet din cap. 

- Fata numită Vivian sau Nimue. 

- Da! Unde s-a dus? 

Paznicul a tras de şuvițele care îi atârnau peste urechi, apoi a făcut un 
semn cu mâna către ceața ce se rostogolea peste câmpie. 

- Probabil dincolo de ceața de pe mare. Poate către coastă, poate către 
dealuri. Habar n-am. Atenţia mea e îndreptată către oamenii care intră, nu 
către cei care ies. 

Am lovit cu piciorul în pământ. 

- N-ai văzut dacă avea toiagul meu? 

- Asta am văzut. Toiagul tău e ușor de remarcat. Dar nu e prima dată 


când am văzut-o convingând un tip să renunţe la ceva preţios, aşa că nu i- 
am dat prea multă atenţie. 

Am mijit ochii. 

- Nu m-a convins! L-a furat! 

Fl a rânjit cu înţeles. 

— Şi asta am mai auzit-o de câteva ori. 

Scârbit, mi-am întors din nou privirea spre câmpiile înceţoşate. Mi-am 
încordat cea de-a doua vedere şi am încercat să zăresc vreo urmă a hoaței. 
Dar n-am dat decât de ceaţă, de tot mai multă ceaţă, mișcându-se întruna. 
Toiagul meu. Toiagul meu preţios! Plin de vitalitatea Pădurii Druma, atins 
de mâna lui Tuatha, însemnat de puterea Cânturilor. Dispărut! Fără 
abilitatea toiagului de a-mi spune dacă găsisem sufletul fiecărui Cânt nu mai 
aveam nicio speranţă. 

Cu capul plecat, m-am întors cu paşi greoi prin porţi, la izlaz. Un bărbat 
cu braţele încărcate de pâini s-a ciocnit de mine şi a scăpat câteva pe jos. Dar 
abia l-am observat. Nu mă puteam gândi la nimic altceva în afară de toiagul 
meu. Când am ajuns la baza fântânii, m-am prăbușit lângă Rhia. 

Înfăşurându-şi arătătorul în jurul degetului meu, mi-a cercetat faţa. 

- Deci e pierdut, a spus. 

- Totul e pierdut! 

- Foarte adevărat, foarte adevărat, foarte adevărat! a gemut Bumbelwy, 
frecându-și burta umflată. 

Rhia s-a întins după săculețul meu și l-a deschis. A scos pâinea inimii pe 
care ne-o dăduse Pluton, a rupt o bucată şi mi-a băgat-o în mână. Un miros 
bogat, puternic, la fel de intens ca o bucată de vânat pusă la fript, a umplut 
aerul. 

- Uite! Pluton a zis că o să-ți umple inima de curaj. 

- O să fie nevoie de mai mult decât doar de curaj pentru a o salva pe 
mama mea, am murmurat, mușcând din pâine. 

În vreme ce mestecam, bucăţelele de sămânță au erupt în gura mea, 
eliberându-şi aroma puternică. Şi încă ceva. Mi-am îndreptat spatele şi am 
tras adânc aer în piept, savurând noua putere pe care o simţeam țâşnindu- 
mi prin braţe şi picioare. Cu toate astea, în timp ce mușcam iarăşi din pâine, 


nu puteam uita adevărul. Toiagul meu era pierdut, la fel cum era şi căutarea 
mea. Ce puteam face - fără toiag, fără timp, fără aripile cu care să zbor în 
celălalt capăt al Fincayrei? 

Ochii lipsiţi de vedere mi s-au umplut de lacrimi. 

- Nu pot s-o fac, Rhia! Nu am cum s-o fac! 

Ea s-a tras mai aproape pe pământ, dând deoparte câteva cocoloaşe de 
aluat. A atins ușor amuleta de stejar, fag şi porumbar pe care i-o dăduse 
Elen. 

— Atât timp cât nu ne pierdem speranţa, a spus ea, mai avem o şansă. 

- Asta e problema! Am lovit aerul cu pumnul, cât pe ce să izbesc baza 
fântânii. Ne-am pierdut orice speranţă. 

În acea clipă, ceva cald mi-a atins obrazul. O atingere uşoară, mai ușoară 
ca o mângâiere. Mai ușoară decât aerul. 

- Încă mai ai speranţă, Emrys Merlin, a şoptit o voce familiară în urechea 
mea. Încă mai ai speranţă. 

- Aylah! Am sărit în picioare şi mi-am ridicat braţele spre cer. Tu ești! 

- Ei, vezi? a spus Bumbelwy cu o voce tristă. Tensiunea a fost prea mare 
pentru bietul băiat. Şi-a pierdut minţile. Acum vorbeşte cu aerul. 

- Nu cu aerul, ci cu vântul! 

Ochii Rhiei s-au luminat. 

— Adică... o soră a vântului? 

- Da, Rhiannon. 

Un râs moale, șoptit, a răsunat din aer. 

- Sunt aici ca să vă duc pe toţi la Varigal. 

- Oh, Aylah! am strigat. E posibil, înainte să ne duci acolo, să mergi mai 
întâi în altă parte? 

— Să-ţi găsesc toiagul, Emrys Merlin? 

- Cum de ştiai? 

La fel cum un izvor iese bolborosind din pământ, inundând solul, așa s-au 
revărsat din aer cuvintele surorii vântului. 

- Nimic nu se poate ascunde de vânt. Nici o fată șireată, nici peștera 
secretă în care îşi păstrează comorile, nici măcar dorinţa ei ca într-o zi să 
dețină o putere mare prin magie. 


Sângele mi-a gonit furios prin vene. 

- Putem s-o mai prindem înainte să ajungă la peștera ei? 

O pală bruscă de vânt a măturat izlazul satului. Pălării, pelerine și șorțuri 
s-au înălțat în aer, învârtejindu-se ca frunzele toamna. Dintr-odată, și 
ghetele mele s-au ridicat de la pământ. Într-o clipă Rhia, Bumbelwy şi cu 
mine eram purtaţi prin văzduh. 


XXV. TOATE VOCILE 


C ând ne-am înălțat de pe izlazul satului, mai mulți oameni care stăteau 
lângă fântână au început să țipe de spaimă, deși niciunul n-a ţipat mai 
tare ca bietul Bumbelwy. Cât despre mine, eu mi-am legănat picioarele libere 
în aer, înviorat de emoția zborului. Era o emoție pe care o mai cunoscusem 
doar o singură dată până atunci, cuibărit printre penele de pe spatele lui 
Belea. Şi totuși, de data asta sentimentul era mai intens, dar totodată şi mai 
înspăimântător. Căci acum eram purtat la înălțime, nu de un alt corp, ci de 
vântul însuşi. 

Aylah ne-a dus iute mai sus, sprijinindu-ne pe o pătură de aer. În vreme 
ce clădirile în formă de pâini din sat se topeau în ceață, nuanțele bazinului 
auriu al fântânii de pâine păleau în cafeniu, maro, apoi alb. Norii ne-au 
înghițit cu totul, nelăsându-ne să mai vedem nimic, doar pe noi înșine. 
Auzeam şuieratul vântului în jurul nostru, dar nu era prea puternic, căci 
zburam în direcţia, și nu împotriva lui. 

- Aylah! am strigat. O poţi găsi în ceață? 

- Răbdare! a răspuns ea, şi vocea ei diafană a părut să vină atât de sus, cât 
şi de jos. 

Norii au devenit mai groşi când am mai coborât și ne-am înclinat spre 
dreapta. 

Când Rhia s-a întors spre mine, pe chipul ei se citea o euforie tot mai 
mare. Zburam, se părea, chiar pe un nor, suficient de aproape cât să ne 
atingem și suficient de departe unii de alții ca să ne simţim liberi. Şi, în cazul 
lui Bumbelwy, complet nefericit. Faţa lui, încă murdară de aluat, devenea tot 


mai verde cu fiecare ciocnire şi legănare. 

Deodată, chiar sub noi, o siluetă a apărut printr-o spărtură din nori. 
Nimue! 

Mergea hotărât, cu paşi mari, pe câmpia înierbată, cu părul ei negru lung 
căzându-i pe umeri. În mână strângea toiagul meu. Aproape o auzeam 
chicotind satisfăcută. Fără îndoială, se gândea ce loc de cinste să îi ofere 
toiagului meu în peştera ei cu comori. Sau cum să găsească o cale de a-i 
îndrepta puterile ascunse în favoarea ei. Un zâmbet vag mi-a apărut pe buze 
pe când ne apropiam, iar trioul de umbre fantomatice a fost aruncat pe 
pământ. 

Simţind ceva, Nimue s-a răsucit. Când ne-a văzut pe mine şi pe tovarăşii 
mei coborând direct din cer asupra ei, a scos un țipăt ascuţit. Înainte să 
apuce să se întoarcă și să o ia la fugă, m-am întins în jos și am apucat capătul 
noduros al toiagului cu ambele mâini. 

- Hoţule! s-a văitat ea, strângându-şi şi mai tare prada. 

Am tras amândoi, încercând să răsucim toiagul pentru a-l elibera. În 
vreme ce Aylah m-a ridicat din nou, Nimue însăşi s-a înălțat de pe câmpie, 
dând disperată din picioare. Spatele și umerii mă dureau din cauza 
încordării, dar nu am dat drumul toiagului. Curenţii de aer o izbeau, 
smucind-o în toate părțile. Și totuși refuza să-și desfacă mâna. Am coborât 
puțin, chiar în clipa în care s-a ivit un hăţiș de rugi. Nimue a zburat direct 
prin ei, iar spinii i-au rănit picioarele şi i-au sfâşiat veşmântul. Dar tot nu a 
slăbit strânsoarea. 

Am simţit cum toiagul îmi alunecă în jos din palmele transpirate. 
Greutatea lui Nimue îmi făcea umerii să urle de durere. Braţele începeau să- 
mi amorţească. În tot acest timp, Nimue se răsucea şi se zbătea, făcând tot 
posibilul să se elibereze. 

Aplecându-ne mult spre dreapta, am cotit spre o grămadă de stânci 
zimţate. Cu o clipă înainte să se ciocnească, Nimue a zărit obstacolul care se 
apropia. Ţipând îngrozită, a dat drumul în cele din urmă toiagului. 

Cu un bufnet, a căzut pe pământ, aterizând pe spate lângă grămada de 
stânci. Fără vlagă, am tras toiagul spre mine, uitându-mă din nou la semnele 
familiare. Semnul perechii de vulturi lucea, ud de la transpirația mea. M-am 


simţit din nou întreg, căci îmi recăpătasem toiagul și totodată speranţa. 

Pe când ceața se îndesea, m-am uitat în jos către Nimue. S-a ridicat în 
picioare, cu ochii fulgerând de mânie. A lovit cu călcâiele în iarbă la fel ca un 
copil, fluturându-şi pumnii strânşi în aer, blestemând și strigându-şi dorinţa 
de răzbunare. Apoi a început să devină tot mai mică. Un moment mai târziu, 
a dispărut într-un văl de ceaţă, strigătele ei lăsând acum locul vântului 
şuierător. 

Am răsucit toiagul în mâinile care-mi zvâcneau. 

- Mulţumesc, Aylah! 

- Cu plăcere, Emrys Merlin. Ahhh, da! 

Vântul ne-a purtat mai sus, până când ceața a început să se destrame, 
desfăcându-se în valuri albe care urcau şi coborau asemenea unei mări 
învolburate. Corăbii de ceață, cu pânzele umflate, își ridicau prora, doar ca 
să se năpustească pe țărmuri de aburi. Valurile de nori se rostogoleau peste 
noi, udându-ne cu picuri, învârtejindu-se fără încetare. 

M-am întors către Rhia, ai cărei ochi erau tot atât de veseli pe cât fuseseră 
ochii lui Nimue plini de mânie. 

- Ai avut mare dreptate în legătură cu ea. Nu ştiu cum, dar, ei bine, m-a 
zăpăcit la început. Tare aș vrea să am, ca tine... cum le spunea mama mea? 

- Fructe, a răspuns ea râzând. Numite şi instincte. Şi-a fluturat braţele în 
ceaţă, întinzându-le ca pe nişte aripi. Oh, nu e minunat? Mă simt atât de 
liberă! De parcă sunt eu însămi vântul. 

- Tu eşti vântul, Rhiannon, a spus Aylah, și braţele ei subțiri ne-au 
înconjurat. Ai toate lucrurile vii înlăuntrul tău. Asta sunt instinctele, vocile 
acelor lucruri vii din interiorul tău. 

Am privit norii care se zdrenţuiau, în vreme ce vocea lui Aylah îmi şoptea 
în ureche: 

— Şi tu ai instincte, Emrys Merlin. Doar că pur şi simplu nu le auzi prea 
bine. Ai toate vocile, tinere şi bătrâne, de bărbat şi de femeie. 

- De femeie? Eu? am râs bațjocoritor, lovindu-mi cu degetele sabia, în 
vreme ce aerul trecea şuierând pe lângă mine. Eu sunt băiat! 

- Ahhh, da, Emrys Merlin, tu eşti băiat. Şi ăsta e un lucru minunat! Poate 
că într-o zi vei afla că poţi să fii mai mult. Că poţi să asculţi la fel de bine 


cum poţi vorbi, că poţi semăna la fel de bine cum poţi culege, că poţi să 
creezi la fel de bine cum poţi să construieşti. Şi atunci poate vei descoperi că 
cel mai uşor tremur al aripilor unui fluture e uneori la fel de puternic 
precum un cutremur ce mișcă munții. 

Abia a rostit aceste cuvinte, că un curent brusc de aer ne-a scuturat. Rhia 
şi cu mine ne-am rostogolit unul într-altul, în vreme ce Bumbelwy a tipat, 
dând din mâini şi din picioare. Pălăria lui garnisită cu clopoței a zburat în 
aer şi a fost cât pe ce să se îndepărteze, dacă nu o prindea Rhia. Când a 
înşfăcat pălăria, au sărit din ea câteva bucățele de aluat, făcând-o să zăngăne 
din nou zgomotos. 

Dintr-odată, am ţâşnit din nori. La fel de iute ca nişte şoimi, ne-am ridicat 
deasupra formelor lor pufoase. Sub noi, la mare depărtare, Fincayra se 
dezvăluia acum asemenea unei tapiserii ce se desfăcea, plină de culori 
orbitoare şi desene complicate. Iată Dealurile Întunecate, învăluite în umbre, 
cu coamele lor domoale întrerupte doar de câte un pâlc de copaci sau de o 
adunătură de stânci. Iată şi defileul roşu-maroniu al Canionului Vulturilor, 
şerpuind către sud. lar mai încolo, pătată de soare, se vedea întinderea 
vălurită a Câmpiilor Ruginii. 

M-am aplecat înainte, întinzându-mă cu faţa în jos pe covorul de vânt. 
Zburând repede peste ţinuturile de dedesubt, am simţit o clipă că devenisem 
din nou un peşte, alunecând printr-un ocean de aer mai degrabă decât de 
apă. Susţinut de curenţi invizibili, plutind lipsit de greutate, zburam prin 
însăşi substanța răsuflării mele. 

Spre nord, am urmărit linia strâmbă a țărmului, până când s-a topit în 
ceață. Râuri şerpuitoare sclipeau dedesubt, când dealurile au început să se 
ridice sub noi. Vag, dincolo de dealuri, am desluşit profilul mohorât al 
Lacului Feţei. Un fior de gheață mi-a alunecat pe spinare când mi-am 
amintit imaginea pe care o văzusem în acele ape întunecate, imaginea 
ochiului mort al lui Balor. 

Apoi, peste vântul care şuiera, am auzit un vag huruit. Venea de undeva 
din munţii înzăpeziţi din faţa mea, ale căror piscuri crestate străluceau în 
lumina după-amiezii târzii. Huruitul a devenit tot mai puternic, 
rostogolindu-se asemenea unor avalanşe în josul pantelor. Părea că tunetul 


însuşi era o parte a acestui ținut. 

Și într-adevăr era, căci ajunseserăm în ţinutul uriaşilor. Huruitul a crescut 
când Aylah ne-a lăsat jos pe un dâmb acoperit cu iarbă scurtă, cu firul gros. 
Dâmbul se ridica dintr-o creastă stâncoasă, în pantă abruptă, şi era unul 
dintre puţinele petice verzi de acolo. Pământul de sub noi, la fel ca stâncile 
care ne înconjurau, se scutura de zgomot. Sau de ceea ce producea zgomotul. 

De îndată ce picioarele lui au atins pământul, Bumbelwy s-a îndreptat, 
clătinându-se, spre o grămadă uriașă de frunze, crengi și ferigi, care fusese 
lăsată pe movilă dintr-un motiv anume. Acoperea aproape jumătate din 
dâmb, ridicându-se ca un munte miniatural de tufe. Bumbelwy s-a trântit pe 
grămadă, s-a târât mai sus, apoi s-a întins pe spate, cu braţele și picioarele 
desfăcute. Încercând să acopere huruitul, a strigat: 

- Dacă e să mor într-un cutremur, aş putea măcar să fiu într-un loc 
moale! Şi-a aranjat câteva crengi rupte sub cap. În plus, a continuat, 
stomacul mi se confruntă cu o digestie grea. Ca să nu mai spun că trebuie 
să-mi revin după călătoria asta. A închis ochii, foindu-se mai adânc în ferigi. 
Imaginaţi-vă! Cât pe ce să fiu omorât de două ori în aceeași zi! A căscat, 
zăngănindu-şi clopoţeii. Dacă n-aş fi aşa un optimist, aş zice că ceva şi mai 
rău urmează să mi se întâmple înainte să se încheie ziua. Câteva clipe mai 
târziu, sforăia zgomotos. 

- Îți doresc numai bine, Emrys Merlin. Mai tare ca de obicei din cauza 
huruitului, vocea mi-a vorbit la ureche: Aş vrea să mai pot sta cu tine, dar 
trebuie să zbor. 

- Tare aş vrea să nu fii nevoită să pleci! 

- Ştiu, Emrys Merlin, ştiu. 

Răsuflarea caldă a lui Aylah mi-a mângâiat obrazul. 

- Poate că într-o altă zi ne vom întâlni din nou. 

- Şi o să zburăm iar? Rhia şi-a ridicat brațele ca şi cum ar fi fost nişte 
aripi. Ca vântul? 

- Poate, Rhiannon. Poate. Și, într-un vârtej brusc de aer, sora vântului a 
dispărut. 


XXVI. SĂRITURA 


U n bufnet puternic a răsunat de undeva din valea cu pereți abrupți de 
sub dâmb. Pământul s-a cutremurat din nou, răsturnându-ne pe spate 
pe mine și pe Rhia. O mierlă durdulie, cu aripile ei mov stropite cu alb, a 
tipat şi şi-a luat zborul din iarba țepoasă. M-am ridicat în capul oaselor şi m- 
am uitat la Bumbelwy, care continua să sforăie liniştit pe grămada de frunze 
şi ferigi. Cu greu cred c-ar fi existat ceva care să-l facă să se trezească. 

Târându-ne în patru labe, Rhia și cu mine ne-am apropiat încet de 
marginea dâmbului şi ne-am uitat în valea de dedesubt. În acel moment, o 
porțiune mare de stâncă de deasupra văii s-a crăpat, a rămas suspendată 
precar în aer, apoi s-a rostogolit în jos într-un nor de pietriș şi praf. Un alt 
huruit a umplut văzduhul, iar pământul de sub noi s-a scuturat din nou 
violent. 

Apoi, când praful s-a risipit, i-am recunoscut pe cei care munceau din 
greu acolo. Chiar şi de la distanță, uriașii păreau imenșşi. Şi înspăimântător 
de puternici. În vreme ce unii dintre ei despicau bolovani de piatră cu 
ciocane de mărimea unui pin, alții cărau bucăţile de stâncă în mijlocul văii. 
Pentru ridicarea chiar şi a unei singure pietre ar fi fost nevoie de cincizeci de 
bărbaţi şi femei, şi totuşi uriaşii le mutau de colo colo ca şi cum ar fi fost 
nişte baloturi de paie. 

Nu departe de acel loc, alţi uriași munceau, tăind și fasonând pietre albe și 
cenușii. Unii ridicau cu ele turnurile şi podurile unui oraș în construcţie. 
Aşadar, acesta era Varigal! Distrus de armata de goblini războinici a lui 
Stangmar, cel mai vechi oraș al Fincayrei era complet refăcut, piatră cu 
piatră. Deja zidurile şi turnurile sale ascuţite, grosolan cioplite, oglindeau 
pereţii abrupți de stâncă şi piscurile înzăpezite care înconjurau valea. 

În vreme ce munceau, uriaşii cântau cu voci joase, huruite. Ecoul 
cuvintelor lor reverbera dintr-un perete în altul, bubuind răsunător și 
pocnind asemenea pietrelor. 


Hy gododin catann hue 
Hud a lledrith mal wyddan 


Gaunce ae bellawn wen cabri 
Varigal don Fincayra 
Dravia, dravia Fincayra. 


Hud ya vardann tendal fe 
Roe samenya, llaren kai 
Hosh waundi na mal storro 
Varigal don Fincayra 
Dravia, dravia Fincayra. 


Mi-am adus aminte cum, în urmă cu ceea ce mi se părea a fi un veac, 
auzisem aceleași voci cântând Lledra în timpul Dansului Uriașilor care, în 
cele din urmă, făcuse să se năruie Castelul Înnegurat. Şi mi-am adus aminte 
că o auzisem pe Elen îngânându-mi același cântec când nu eram decât un 
prunc în braţele ei. 


Copaci vorbitori şi pietre umblătoare, 

Uriaşii sunt ale insulei oase nepieritoare. 
Acest pământ de dansul nostru ştiinţă mai are, 
Dar Varigal e cel ce-ncununează Fincayra. 
Trăiască, trăiască mulți ani Fincayra! 


Uriaşii respiră şi stârnesc furtuni cumplite, 
Ce-ating undele mării şi râuri vălurite. 

În ale insulei ţinuturi înzăpezite, 

Varigal e cel ce-ncununează Fincayra. 
Trăiască, trăiască mulți ani Fincayra! 


Bumbelwy a fornăit şi s-a întors pe-o parte pe patul lui de crengi. O 
rămurică de ferigă i se prinsese în păr şi părea să-i crească direct din ureche. 
Cu fiecare răsuflare, clopoţeii zornăiau ca un pumn de pietricele într-un vas. 
Și totuși bufonul a continuat să doarmă, netulburat. 

Mi-am întors din nou privirea către capătul apropiat al văii, unde o uriaşă 
cu părul răvăşit împingea la locul ei, cu umărul gol, baza unui turn de piatră. 
De la distanță semăna mult cu cea pe a cărei siluetă imensă aterizase 


vulturul la începutul Marelui Consiliu. Bănuiam că, undeva acolo jos, şi 
vechiul meu prieten Shim muncea. Sau, mai degrabă, se străduia să evite să 
muncească. Şi totuşi, oricât de mult aş fi vrut să-l revăd, nu aveam timp să 
încerc să-l găsesc. 

- Deci, s-a auzit o voce melodioasă în spatele nostru, de ce aţi venit în 
ţinutul uriaşilor? 

Rhia și cu mine ne-am răsucit. Aşezată pe o piatră rotundă, acoperită cu 
mușchi — o piatră care fusese goală cu câteva secunde în urmă -, se afla o 
femeie înaltă și palidă. Părul ei auriu, care îi venea aproape până la 
genunchi, cădea în jurul ei ca nişte raze de lumină. Purta o rochie simplă, 
azurie, dar felul în care o purta o făcea să pară un veşmânt elegant. Ochii îi 
străluceau neobişnuit de tare, ca și cum în ei ardeau niște flăcări puternice. 

Deşi era drăguță, inima mi-a stat în loc. „Poate că nu am instinctele Rhiei, 
dar n-o să las să se întâmple din nou ce s-a întâmplat cu Nimue.“ M-am 
întins după toiag, care era în iarbă, şi l-am tras mai aproape de mine. Femeia 
cu ochi strălucitori a râs uşor. 

— Văd că nu aveţi încredere în mine. 

Rhia, aşezată tot pe iarbă, și-a îndreptat spatele şi a părut pentru o clipă să 
cerceteze chipul femeii. Apoi a inspirat scurt. 

- Eu am încredere în tine. Am venit aici ca să aflăm despre Săritură. 

Aproape am tresărit de surprindere. 

- Rhia! N-o cunoşti! 

- Ştiu că nu. Şi totuşi... o cunosc. Mă face să vreau să... ei bine, să am 
încredere în fructe. Are ea ceva, nu ştiu... ceva ce-mi aminteşte de stelele 
care strălucesc în bezna nopții. 

Femeia s-a ridicat încet, cu părul învârtejindu-se în jurul mijlocului ei. 

- Asta pentru că, fată dragă, eu sunt spiritul unei stele. Tu recunoşti, de 
fapt, în mine una dintre constelații. 

În ciuda pământului care se cutremura, Rhia s-a ridicat în picioare. 

- Gwri, a spus ea încet, atât de încet, că abia am putut s-o aud peste 
huruitul continuu. Tu ești Gwri-cea-cu-Păr- Auriu. 

- Da. Locuiesc în cerul de vest. Și te-am privit, Rhia, la fel și pe tine, 
Merlin, în vreme ce și voi mă priveați. 


Uluit, m-am ridicat și eu. Părea să fi trecut atâta vreme de la acea noapte 
sub copacul shomorra, când Rhia mi-o arătase pentru prima dată pe Gwri- 
cea-cu-Păr-Auriu. Şi mă învățase cum să văd constelaţiile într-un fel cu totul 
nou. Să le găsesc formele nu doar în stelele înseși, ci şi în spaţiile dintre stele. 

Rhia a mai făcut un pas mic pe movila înierbată. 

- De ai venit tocmai până aici? 

Gwri a râs din nou, mai tare decât înainte. De data asta, un cerc de lumină 
aurie a strălucit în jurul ei. 

- Am venit aici ca să-i ajut pe uriașii de pe pământul vostru să-şi 
reconstruiască vechea capitală. Căci, vedeţi voi, eu am mai coborât aici 
cândva demult, atunci când Varigal a fost ridicat întâia oară. Am stat alături 
de Dagda, oferindu-i lumina de care avea nevoie pentru a lucra noaptea, 
atunci când a sculptat primul uriaş din peretele de piatră al unui munte. 

- Ai străbătut aşa o distanţă mare! 

- Da, Merlin. Am venit aici printr-o Săritură. 

Am simţit cum picioarele aproape îmi cedează sub mine, deşi nu din 
cauza pământului ce se cutremura. 

- Săritură? Vrei... poţi să-mi spui ceea ce trebuie să știu? 

- Tu cunoşti deja sufletul acestui Cânt, a declarat steaua. Trebuie doar să-l 
găseşti înlăuntrul tău. 

— Avem atât de puţin timp! Luna abia de mai e la pătrar. Și mama mea... 
Am simţit cum mi se pune un nod în gât, şi vocea mi-a devenit doar o 
şoaptă. O să moară. Şi totul din cauza mea. 

Gwri m-a studiat atent. Părea să-mi asculte cele mai lăuntrice gânduri, 
fără să bage în seamă huruitul continuu din valea de sub noi. 

- Ce-ai făcut? 

- Am găsit scoica vorbitoare, ale cărei puteri au adus-o aici. 

Gwri și-a lăsat capul într-o parte, aruncându-și o cascadă de păr peste un 
braţ. 

- Nu, Merlin. Gândeşte-te bine! 

Nedumerit, mi-am frecat bărbia. 

- Dar scoica... 

- Gândeşte-te bine! 


Am întâlnit privirea Rhiei. 

- Vrei să spui... eu am fost. Nu scoica. 

Femeia a încuviinţat din cap. 

- Scoica a avut nevoie de puterea ta pentru a o face. Puterea Săriturii, 
oricât de neformată ar fi ea în tine. Într-o zi, poate, vei ajunge să controlezi 
acea putere. Atunci, vei putea trimite oameni, sau lucruri, sau vise. Vei putea 
călători prin lumi, sau chiar prin timp, așa cum vei vrea. 

- Timp? am repetat, căci o amintire vagă mi s-a ivit în minte. Când eram 
foarte mic, visam adeseori că mă întorceam înapoi în timp. Serios! Doar ca 
să pot retrăi iar şi iar momentele mele preferate. 

Un zâmbet ușor i s-a întins pe faţă. 

- Poate că vei ajunge să controlezi şi asta. Atunci vei începe să întinereşti 
cu fiecare zi, în vreme ce toată lumea din jurul tău va îmbătrâni. 

Deşi ideea mi-a stârnit curiozitatea, am clătinat din cap. 

- Ăsta e numai un vis. Mă tem că n-o să pot niciodată să controlez ceva. 
Uite ce dezastru am provocat când mi-am adus mama în Fincayra! 

- Spune-mi, mi-a cerut Gwri, ce-ai învăţat din asta? 

Un alt cutremur a scuturat pământul. Mai multe pietre din peretele de 
stâncă de lângă noi s-au desprins şi au trimis în sus un nor de praf în vreme 
ce se rostogoleau cu zgomot în valea de dedesubt. M-am apucat de toiag 
pentru a-mi păstra mai bine echilibrul. 

— Păi, am aflat că Săritura, la fel ca orice magie, presupun, are limitele ei. 

- Adevărat! Chiar şi marele spirit Dagda are limitele lui. Căci, în ciuda a 
tot ce știe despre puterile universului, nu poate aduce înapoi la viață pe 
cineva care a murit. Gwri a părut deodată îndurerată, ca și cum şi-ar fi 
amintit ceva ce se petrecuse cu mult timp în urmă. După un lung moment 
de tăcere, a vorbit din nou: Ai mai învăţat şi altceva? 

Am şovăit, mutându-mi greutatea de pe un picior pe altul. 

- Păi... că trebuie să te gândești bine înainte de a aduce pe cineva sau ceva 
într-un loc nou, căci ceea ce faci poate avea consecințe neașteptate. Unele 
serioase. 

— Şi de ce crezi tu că e aşa? 

Strângând în mână capătul noduros al toiagului, m-am gândit bine. 


Vântul şuiera peste marginea peretelui de stâncă, atingându-mi fața. 

- Pentru că, ştii, am răspuns eu, o acţiune e legată de alta. Dacă arunci o 
singură pietricică într-un loc greșit, ai putea stârni o avalanșă de stânci. 
Adevărul e că totul este legat de tot. 

Gwri a izbucnit în râs, în aceeaşi clipă în care din toiagul meu au ţâşnit 
flăcări albastre. Un cerc auriu de lumină a strălucit în aer în jurul lui Gwri şi 
pe toiag a apărut imaginea unei stele într-un cerc. Mi-am trecut degetele 
peste ea. 

- Ai învăţat bine, Merlin. Totul are importanţa sa în marele și minunatul 
Cânt al Stelelor. 

Amintindu-mi de fraza de pe pereţii din Arbassa, am încuviinţat din cap. 

— Aş vrea doar să fi ştiut suficient de mult cât să folosesc puterea Săriturii 
chiar acum. Căci trebuie să găsesc drumul, şi încă repede, către bârlogul 
unui dragon, deşi habar n-am unde să caut. 

Gwri s-a întors către est, cu părul ei lung sclipind. 

- Dragonul pe care îl cauţi este acelaşi care, cu multă vreme în urmă, a 
fost cufundat într-un somn fermecat de către bunicul tău, Tuatha. Şi totuşi, 
nici măcar puterile bunicului tău n-au fost suficient de mari pentru a-i 
rezista lui Balor, paznicul Fântânii către Cealaltă Lume - deşi asta contează 
prea puţin pentru tine, de vreme ce tot trebuie să ajungi până în Insula 
Uitată înainte să te duci acolo. 

Cu un deget, am trasat noul semn de pe toiagul meu. 

- Ai putea oare să ne trimiţi la bârlogul dragonului? 

Ochii lui Gwri au sclipit puţin mai intens. 

- Aș putea, da. Dar prefer să las pe altcineva să o facă. Cineva pe care îl 
cunoşti, care poate ajunge acolo aproape la fel de repede ca mine. 

Am schimbat cu Rhia priviri nedumerite. 

Steaua a arătat către bufonul cel ursuz, întins cât era de lat pe grămada 
uriaşă de ferigi. 

- Prietenul vostru care doarme acolo. 

- Bumbelwy? Cred că glumeşti! 

Râsul lui Gwri a răsunat din nou. 

- Nu el, deși aș îndrăzni să spun că s-ar putea dovedi capabil de câteva 


salturi surprinzătoare. A arătat din nou. Vorbesc de prietenul care doarme 
sub el. 

Înainte să o întreb despre ce vorbea, Gwri a devenit tot mai luminoasă, 
până când a ajuns să strălucească atât de intens, încât chiar şi cea de-a doua 
mea vedere n-a mai suportat să se uite la ea. La fel ca Rhia, mi-am întors 
privirea. Câteva secunde mai târziu, lumina a scăzut brusc. Ne-am întors 
spre ea, doar ca să descoperim că Gwri-cea-cu-Păr- Auriu dispăruse. 

În acea clipă, mormanul de frunze şi crengi s-a mişcat. 


XXVII. O ALTĂ TRECERE 


G rămada de crengi s-a înclinat deodată într-o parte, aruncându-l în aer 
pe adormitul Bumbelwy. Clopoţeii au zăngănit ca barosul unui fierar, 
iar țipătul lui, auzit bine peste huruitul din vale, s-a alăturat strigătelor 
surprinse ale Rhiei şi ale mele. 

Aruncând în toate părțile crengi, frunze şi ferigi pe movila înierbată, 
grămada de frunze s-a aplecat, s-a răsucit — şi s-a ridicat în fund. Două brațe 
enorme s-au întins în lături, în vreme ce o pereche de picioare păroase s-au 
eliberat din grămada de verdeață. Un cap s-a înălțat, dând la iveală doi ochi 
mari rozalii şi o gură cât o cavernă, deschisă într-un căscat. Sub ochi se 
vedea un nas pantagruelic, umflat ca un cartof. 

- Shim! am strigat eu şi Rhia într-un glas. 

După ce şi-a terminat căscatul, uriașul s-a uitat în jos la noi surprins. Şi-a 
frecat ochii, apoi s-a uitat din nou. 

- Visez? Sau chiar sunteţi voi? 

- Chiar suntem noi, am confirmat. 

Shim şi-a încreţit nasul, neîncrezător. 

- Zăuv, sincer, cinstit? 

- Zău, sincer, cinstit, a răspuns Rhia, făcând un pas înainte şi bătându-l 
uşor pe un picior, care se înălța mult deasupra ei. Mă bucur să te văd din 
nou, Shim. 

Cu un zâmbet larg, uriașul a întins în jos o mână şi ne-a ridicat în palma 


lui. 

- Cred că încă visez! Dar sunteţi voi, chiar voi! Şi-a apropiat puţin nasul 
şi a adulmecat. Mirosiţi a pâine. A pâine bună. 

Am încuviințat din cap. 

- Ambrozie. Cum am mâncat în noaptea aia cu Cairpre. Ți-aduci aminte, 
bunule Shim? Îmi pare rău că nu ţi-am adus şi ție puţină! Dar, vezi tu, ne 
grăbim. Ne grăbim foarte tare. 

Nasul lui imens s-a încreţit din nou. 

- Tot mai eşti plin de sminteală? 

- Poţi să zici şi aşa. 

- Încă din ziua aia în care ne-am întâlnit prima dată eşti plin de 
sminteală! Uriaşul s-a zguduit când a izbucnit într-un râs bubuitor, şi s-a 
legănat pe movila înierbată, făcând câteva pietre să se desprindă şi să se 
prăvălească la vale. În ziua aia era cât pe ce să fii înţepat de mii de albine. 

— Iar tu nu erai decât o minge de miere pusă pe boacăne. 

Rhia, care reuşise să se ridice în genunchi, sprijinindu-se în palma 
imensă, a adăugat: 

- Frai aşa de mic, încât am fost convinsă că eşti un pitic. 

Ochii rozalii ai lui Shim au sclipit de mândrie. 

- Io nu mai sunt mic! 

Un alt bubuit tunător din vale a umplut văzduhul, zguduind creasta pe 
care stăteam. Chiar şi brațul puternic al lui Shim s-a legănat ca un copac în 
furtună. Rhia şi cu mine ne-am agăţat de degetul lui mare, ca să nu cădem. 

Expresia lui a devenit serioasă. 

— Se lucrează din greu acolo jos. Io ar trebui să aduc crengile cu care să se 
pregătească cina. A părut dintr-odată ruşinat. Voiam doar să mă tăvălesc 
prin frunze şi pe urmă să trag un pui de somn. Un pui de somn mic. 

- Ne bucurăm c-ai făcut-o, am zis. Avem nevoie de ajutorul tău. 

Un geamăt prelung şi îndurerat s-a auzit dinspre crengile risipite în 
capătul îndepărtat al movilei. Înainte să apuc să spun ceva, Shim a întins 
mâna liberă şi l-a ridicat pe Bumbelwy de după pelerina lui grea. Acoperit 
cu ferigi strivite şi crengi rupte, cu faţa toată numai o încruntătură până la 
multele straturi de bărbii, bufonul mohorât părea cel mult pe jumătate viu. 


Rhia l-a privit îngrijorată pe bufonul care se legăna în aer. 

- L-ai văzut cum a zburat când s-a trezit Shim? 

I-am aruncat un zâmbet sardonic. 

- Poate că aia era săritura despre care vorbea Gwri. 

- Oooh! a gemut Bumbelwy, ţinându-se de cap. Îmi simt capul ca o piatră 
care tocmai a săltat în jos, pe unul din pereţii ăștia. Cred că m-am rostogolit 
de pe grămada aia de... Deodată şi-a dat seama că era cărat peste dâmb de 
un uriaş și a început să se zbată, lovind degetul mare imens care îi ţinea 
agățată pelerina. Ajutoooor! O să fiu mâncat! 

Shim a mârâit şi a clătinat din cap către bufonul ponosit. 

- Nu ești prea gustos, asta-i uşor de văzut. Nu te-aș băga în gură pentru 
nimic în lume. 

I-am făcut un semn cu mâna lui Bumbelwy. 

- Nu-ţi face griji! Uriașul ăsta e prietenul nostru. 

Bumbelwy, legănându-se prin fața nasului lui Shim, continua să dea din 
mâini și din picioare disperat. 

- Ce tragedie! se văita el. Tot umorul și toată înțelepciunea mea, pierdute 
pentru totdeauna în gâtlejul unui uriaş! 

Shim i-a dat drumul în palma celeilalte mâini. Bumbelwy a aterizat 
grămadă lângă mine şi Rhia. S-a chinuit să se ridice în picioare, a încercat 
să-i tragă un pumn în nas lui Shim, s-a împiedicat şi a căzut din nou în 
propriul nas. 

Un zâmbet imens a apărut pe faţa lui Shim. 

— Cel puţin e caraghios, a remarcat el. 

Bumbelwy, care încerca să se ridice din nou, a încremenit. 

- Vorbeşti serios? Suficient de caraghios cât să te fac să râzi? 

- Nu chiar atât de caraghios, a tunat Shim, cu o voce atât de puternică, 
încât aproape că ne-a zburat pe toți din palma lui. Suficient de caraghios cât 
să mă faci să zâmbesc. 

Bufonul s-a ridicat în cele din urmă în picioare, încercând să-şi țină 
echilibrul în vreme ce îşi îndrepta umerii și îşi aranja pelerina. 

- Bunule uriaş, eşti mai inteligent decât am crezut la început. A făcut o 
plecăciune stângace. Eu sunt Bumbelwy cel Voios, bufonul... 


- Nimănui, i-am tăiat-o eu şi, ignorându-i privirea furioasă, i-am spus lui 
Shim: Cum ziceam, avem nevoie de ajutorul tău. Trebuie să ajungem la 
bârlogul dragonului adormit, cel pe care l-a înfruntat Tuatha cu mult timp 
în urmă. 

Zâmbetul uriașului s-a stins, în vreme ce vântul se întețea și urla peste 
pereţii de stâncă. 

— Cred că glumeşti! 

- Mă tem că nu, a spus Bumbelwy, redevenind posomorât. Ai putea foarte 
bine să ne mănânci acum, înainte s-o facă dragonul. 

- Dacă e cu-adevărat un dragon adormit, a întrebat Rhia, cât de periculos 
poate fi? 

- Foarte, a bubuit Shim, şi tot trupul i s-a legănat ca un copac enorm în 
furtună. În primul rând, chiar dacă doarme, dragonul e tot flămând. În 
ultimul rând, se poate trezi oricând. A tăcut puţin, lăsându-și capul imens 
într-o parte, semn că se gândea. Nimeni nu ştie când se va destrăma vraja de 
adormire a lui Tuatha şi se va trezi dragonul. Deşi legendele spun că se va 
întâmpla în cea mai întunecată zi din viaţa Fincayrei. 

Bumbelwy a oftat. 

- Sună ca o zi obișnuită pentru mine. 

- Taci din gură! M-am uitat în sus la Shim. Vrei să ne duci într-acolo 
chiar acum? 

- În regulă. Da asta e sminteală! Sigur, precis, absolut! A aruncat o privire 
peste dâmbul presărat cu crengi și şi-a mușcat buza groasă. Da mai întâi tre 
să duc crengile astea jos, în Varigal. 

- Te rog, nu! l-am implorat. Am cercetat cerul după-amiezii, temându-mă 
că voi vedea ridicându-se aşchia lunii. Fiecare minut contează acum, Shim. 
Mi s-a scurs aproape tot timpul. 

- Bănuiesc că deja am întârziat cu crengile astea ascuțite. 

- Atunci vrei să ne duci? 

Shim a răspuns ridicându-se şi făcând un singur pas enorm de-a lungul 
crestei. Scuturaţi de mişcare, ne-am rostogolit grămadă în palma lui. Să ne 
desprindem unii de alţii a fost şi mai greu din cauza mersului săltat al 
uriaşului, dar în cele din urmă am reușit. Cu excepţia lui Bumbelwy, a cărui 


pelerină i se înfășurase strâns în jurul capului şi umerilor. În vreme ce se 
zbătea să se elibereze, clopoțţeii lui erau din fericire tăcuţi sub pelerină. 

Între timp, Rhia şi cu mine ne-am târât până la marginea palmei lui Shim 
şi ne-am uitat prin spaţiile dintre degetele lui. Vântul vâjâia pe lângă fețele 
noastre pe când priveam cum se schimba peisajul. Atât de mari erau pașii lui 
Shim, încât cântecul uriaşilor și huruitul muncii lor s-au stins curând cu 
totul. Pășea peste câmpiile cu bolovani ca şi cum ar fi fost doar nişte 
grămăjoare de pietricele, strivind lespezi de piatră sub tălpile lui. Trecători 
de munţi, pentru care noi am fi avut nevoie de zile întregi pentru a le 
escalada, el le-a urcat în câteva minute. A traversat crevase adânci cu 
uşurinţa unui iepure care sare peste un băț. 

În scurt timp, terenul a început să devină neted. Pante molcome 
împădurite au înlocuit crestele acoperite cu zăpadă, în vreme ce văile s-au 
lărgit, transformându-se în pajiști întinse, smălțuite cu flori mov şi galbene. 
Shim s-a oprit doar o dată, ca să sufle peste ramurile unui măr, făcând să se 
reverse peste noi o ploaie de fructe. Spre deosebire de Bumbelwy, care nu-și 
recăpătase pofta de mâncare, eu şi Rhia am muşcat cu lăcomie din mere. 

Shim s-a grăbit mai departe atât de tare, încât de-abia observasem 
întinderea albastră tot mai mare din față, când piciorul lui greu a intrat 
pleoscăind în apă. O clipă mai târziu, înainta cu greu printr-un canal, 
înconjurat de un stol de pescăruşi care ţipau. Vocea lui a bubuit, speriind 
păsările. 

- Mi-aduc aminte când m-ai cărat peste un râu învolburat. 

- Așa e! am strigat, ca să fiu auzit peste vuietul vântului și tipetele 
păsărilor. Traversarea apei a fost aşa de anevoioasă, c-a trebuit să te duc pe 
umeri. 

- Asta nu s-ar întâmpla acum! Sigur, precis, absolut! 

Mi-am întors cea de-a doua vedere către canal şi am observat la orizont o 
linie de dealuri întunecate, la fel de colțuroase ca nişte dinți zimțaţi. 
Ținuturile Pierdute. Îmi aminteam prea bine cuvintele folosite de Cairpre 
pentru a descrie acel teritoriu. „Neexplorate și neconsemnate pe vreo hartă.“ 
Cu un dragon ucigaș care dormea pe undeva pe acele dealuri, nici nu era de 
mirare de ce. Instinctiv, am dus mâna la mânerul sabiei. 


Câteva minute mai târziu, Shim a ieşit din canal şi a urcat pe mal, lipăind 
cu picioarele lui păroase. Ne-a aşezat pe suprafaţa lată şi netedă a unei 
stânci. Nicio floare, nici măcar iarbă nu creștea acolo. Şi nici lumina 
strălucitoare a amurgului ce se apropia nu putea arunca nuanţe mai calde pe 
pământ. Doar un strat de cenuşă neagră, lucioasă acoperea stâncile, 
întinzându-se mult în interior, către pantele dealurilor. În aer era un miros 
greu de cărbune, ca o vatră de foc părăsită. 

Mi-am dat seama că întreaga coastă, cu tot ce crescuse odinioară pe ea, 
fusese probabil pârjolită de flăcări puternice. Până şi stâncile înseși arătau 
crăpate şi îndoite, arse de sufluri repetate de aer extrem de încins. Apoi, 
cercetând cu privirea dealurile crestate, am descoperit sursa: un vălătuc 
subțire de fum care se ridica dintr-o groapă aflată nu departe spre interiorul 
ținutului. 

- Acolo mergem, am declarat. 

Shim şi-a aplecat chipul îngrijorat atât de jos, încât bărbia lui aproape a 
atins capătul toiagului meu. 

- Eşti sigur? Nimeni nu se duce dinadins să viziteze un dragon. 

- Eu mă duc. 

- Tu eşti smintit! Ştii asta? 

- Ştiu asta. Prea bine, crede-mă! 

Ochii umezi ai uriaşului au clipit. 

- Atunci, mult noroc! Îmi lipseşti. Şi tu, dulce Rhia. Sper să fac o altă 
trecere cu tine într-o zi. 

Clopoţeii lui Bumbelwy au zornăit când el a dat din cap şi a spus: 

- Cu bârlogul dragonului atât de aproape, probabil că n-o să mai existe o 
altă zi. 

La aceste cuvinte, Shim şi-a îndreptat spatele. S-a mai uitat în jos la noi o 
clipă, apoi s-a întors şi a păşit direct în canal. Soarele care apunea, colorând 
cerul spre vest cu dungi violacee şi roz, îi contura capul și umerii masivi. 
Sus, deasupra lui, o semilună pală urca pe cer. 


XXVIII. ELIMINAREA 


În loc să încerc să mă apropii de bârlogul dragonului în timpul nopţii, am 
decis să aștept până în zori. Pe când ceilalți dormeau cu intermitențe pe 
stâncile înnegrite, eu am rămas treaz, chibzuind. Căci cea de-a şasea lecţie, 
cea a Eliminării, putea să însemne un singur lucru. 

Trebuia să ucid dragonul. 

La acest gând, am simţit cum mi se înnoadă stomacul. Cum putea un 
băiat, chiar şi un băiat înarmat cu o sabie magică, să înfăptuiască aşa ceva? 
Dragonii, după cum ştiam din poveştile mamei mele, erau incredibil de 
puternici, uluitor de rapizi și extraordinar de deştepţi. Mi-am amintit de 
seara în care, cu faţa luminată de focul care ardea în coliba noastră de 
pământ, ea îmi descrisese un dragon care nimicise o duzină de uriași cu o 
singură lovitură de coadă, apoi îi fripsese pentru cină cu răsuflarea lui de 
foc. 

Și atunci, cum aveam să reuşesc? Spre deosebire de vrăjitorul Tuatha, eu 
nu cunoşteam nicio vrajă care m-ar fi putut ajuta. Ştiam doar că un dragon, 
adormit sau nu, era înspăimântător dacă te apropiai de el, şi aproape 
imposibil de eliminat. 

Când primele raze ale soarelui au atins țărmul carbonizat, întinzându-se 
asemenea unui foc peste valuri, m-am ridicat în picioare fără nicio tragere 
de inimă. Îmi simţeam mâinile reci, la fel şi inima. Am scos unul din merele 
lui Shim din buzunarul tunicii şi am luat o mușcătură. Deși era proaspăt şi 
aromat, abia i-am simţit gustul. Când n-a mai rămas din el decât cotorul, l- 
am aruncat. 

Rhia s-a ridicat în capul oaselor. 

- N-ai dormit deloc, nu-i aşa? 

Eu am privit spre conturul zimţat al dealurilor, acum colorate în roz. 

- Nu. Şi n-am putut încropi nici măcar o urmă de plan. Dacă ai cât de cât 
minte, rămâi aici. În caz că supraviețuiesc, mă întorc după tine. 

Ea a scuturat din cap atât de viguros, încât unele din frunzele prinse în 
buclele ei castanii au căzut pe pământ. 

- Credeam c-am discutat asta deja. Când eram lângă Lacul Feţei. 

- Dar de data asta riscurile sunt prea mari. Rhia, m-ai tot avertizat încă de 
pe Dealurile Întunecate că aş putea să mă rătăcesc. Ei bine, adevărul e că 


există mai multe modalităţi de a te rătăci. Și exact așa mă simt acum. Am 
răsuflat încet şi prelung. Nu înţelegi? Doar un vrăjitor, un vrăjitor adevărat, 
poate înfrânge un dragon! De fapt, nu ştiu de ce ai nevoie pentru a fi vrăjitor 
- putere, sau pricepere, sau spirit. Cairpre a spus că de toate astea la un loc, 
şi încă de şi mai multe. Tot ce ştiu e că, orice ar fi, eu nu le am. 

Faţa Rhiei s-a lungit. 

- Nu cred asta. Şi nici mama ta nu o crede. 

- Cu toate instinctele tale bune, de data asta te înșeli. M-am uitat la 
Bumbelwy, ghemuit sub pelerina lui grea. Să-i ofer şi lui alternativa pe care 
ţi-am oferit-o ţie? 

Bufonul deșirat s-a rostogolit deodată spre noi. 

- Vin, dacă asta vrei să spui. Şi-a întins braţele lungi. În caz c-ai avut 
vreodată nevoie de spiritul și de buna mea dispoziţie, ei bine, acum e 
momentul, în ziua morţii tale iminente. 

Cu o expresie la fel de sumbră ca a lui Bumbelwy, m-am întors spre 
dealuri. Dintr-una din crestăturile asemănătoare cu nişte pene de despicat 
lemne, se înălța o coloană întunecată de fum. Se răsucea către cer, urâţind 
răsăritul soarelui. Am făcut un pas spre ea. Apoi altul. Şi încă unul. La 
fiecare pas, capătul de jos al toiagului meu păcănea pe stânci la fel ca o ușă 
care se închide cu zgomot. 

Am străbătut pământul pârjolit, cu Rhia alături şi Bumbelwy puţin în 
urmă. Știind că era esenţial să ne apropiem pe furiș, am încercat să păşim la 
fel de tăcut ca nişte vulpi. Nimeni nu vorbea. Mi-am pus toiagul pe umăr, ca 
să nu mai lovească pietrele. Bufonul chiar și-a încleştat degetele pe pălărie, 
ca să înăbuşe clinchetul clopoţeilor. Pe măsură ce ne apropiam de gaura 
fumegândă, presimţirile mele negre deveneau tot mai puternice. Chiar dacă 
dragonul aştepta poate cea mai întunecată zi a Fincayrei ca să se trezească, 
cu siguranță ziua mea cea mai rea sosise. 

Un sunet grav, huruit, a ajuns până la noi peste câmpia înnegrită. Adânc 
precum corzile de bas de la o harpă titanică. Regulat ca respiraţia. Era, ştiam 
bine, sunetul sforăitului de dragon. Creştea tot mai mult pe măsură ce ne 
apropiam. 

Aerul a devenit fierbinte, supărător de fierbinte, iar stâncile s-au înălțat în 


grămezi carbonizate. Pas cu pas, în tăcere, ne-am apropiat de coloana de 
fum. Aici, stâncile nu numai că fuseseră arse de flăcări, dar şi lovite şi 
presate sub o greutate enormă. Bolovanii fuseseră striviți. Râpele, netezite. 
Toate fiinţele vii fuseseră nimicite. Eliminate. 

Abia îndrăznind să respirăm, am traversat o grămadă de pietre strivite. 
Deodată, Bumbelwy s-a poticnit şi a căzut. Mai multe pietre s-au prăvălit 
săltând în josul grămezii, lovindu-se de pietrişul de la poalele dealului. 
Sunetul acela a fost însă acoperit de zornăitul puternic al clopoţeilor lui. Au 
răsunat strident, stârnind printre dealuri un ecou ca de tunet. 

M-am uitat urât la el și i-am șoptit: 

- Scoate-ţi blestemata aia de pălărie, netot împiedicat! O să trezești 
dragonul înainte chiar să ajungem acolo! 

EI s-a încruntat. Fără tragere de inimă, şi-a scos pălăria în trei colțuri și a 
îndesat-o sub pelerină. 

Am pornit înainte în groapa cu pereţi drepţi, ştergându-mi fruntea de 
sudoare. Chiar şi prin ghete, tălpile picioarelor îmi ardeau. Aerul încins 
vălurea asemenea apei, vibrând de la puterea sforăitului. Totul mirosea 
îngrozitor a cărbune ars. Cu fiecare pas pe care îl făceam, pereţii de piatră se 
strângeau mai mult, cufundându-mă în întuneric. 

Deodată, m-am oprit. Căci acolo, învăluit în parte de umbre, stătea întins 
dragonul. Era chiar mai mare decât mă temusem, la fel de uriaş ca o coastă 
de deal. Încolăcit precum un şarpe uriaș, trupul lui verde cu portocaliu, 
acoperit cu solzi groși, mai c-ar fi putut umple Lacul Feţei. Capul, cu fum 
ieşindu-i din nări, stătea lăsat peste piciorul stâng din față. Sub nas avea un 
şir de solzi atât de înnegriți de fum, încât semănau cu o mustață enormă. 
Fiecare inspiraţie dădea la iveală șirurile de dinți ascuţiţi; fiecare expiraţie îi 
flexa mușchii puternici ai umerilor și îi scutura aripile imense strânse pe 
spate. Ghearele, la fel de ascuţite ca sabia de la centura mea, dar de zece ori 
mai lungi, luceau în lumina dimineţii timpurii. La jumătatea unei gheare, ca 
un inel supradimensionat, zăcea un craniu suficient de mare cât să-l compari 
cu al lui Shim. 

Sub burta solzoasă sclipeau şi străluceau o mulţime de comori. Coroane şi 
coliere, săbii şi scuturi, trompete şi fluiere - toate făurite din aur sau argint, 


toate incrustate cu pietre preţioase. Rubine, ametiste, jaduri, smaralde, safire 
şi perle uriaşe zăceau împrăştiate peste tot. Niciodată nu mi-aş fi imaginat că 
ar exista o asemenea comoară uriașă. Şi totuși nu am simţit absolut nicio 
dorință de a o cerceta, căci peste tot erau împrăștiate cranii de toate 
mărimile şi formele, unele de un alb lucios, altele pârjolite de foc. 

Am pătruns mai adânc în groapă, cu Rhia şi Bumbelwy chiar în spatele 
meu. Ne-am înfiorat la unison la auzul respirației domoale, ritmice a 
dragonului. Ochii lui enormi erau închiși, deşi nu complet, lăsând nişte fante 
de un galben arzător. Nu puteam să-mi alung senzaţia că bestia asta era tot 
atât de trează pe cât era de adormită. 

În acea clipă, fălcile dragonului s-au deschis cu un pocnet. O limbă 
subțire de foc a ţâşnit afară, pârlind stâncile negre şi câteva cranii rătăcite. 
Bumbelwy a sărit în spate, scăpându-și pălăria cu clopoței din pelerină. 
Pălăria s-a lovit de pietrele de la picioarele lui cu un zăngănit strident. 

Dragonul a fornăit brusc şi şi-a mișcat trupul uriaș. Pleoapele i-au 
tremurat, deschizându-se încă puţin. Bumbelwy a icnit de spaimă. Picioarele 
au început să-i tremure. Văzând că era gata să leşine, Rhia l-a înşfăcat de 
braţ. 

Apoi, cu o încetineală înspăimântătoare, dragonul a ridicat gheara pe care 
se afla craniul uriaş. Asemenea cuiva care se pregătea să mănânce o 
delicatesă rară, a adus-o la nări, savurându-i aroma. Pleoapele i-au tremurat, 
dar nu s-au deschis, în vreme ce a eliberat un jet de flăcări dogoritoare. În 
cele din urmă, după ce frigerea s-a încheiat, buzele violete ale dragonului au 
apucat craniul şi l-au tras de pe gheară. Un crănțănit puternic a răsunat în 
groapă, sunetul unor dinţi enormi care transformau craniul în așchii. Cu un 
imens nor de fum, dragonul şi-a reluat sforăitul. 

Toţi trei ne-am cutremurat în același timp. Aruncându-i o privire sumbră 
Rhiei, i-am întins toiagul. Simultan, mi-am pus mâna dreaptă pe mânerul 
sabiei. Încet, foarte încet, am tras-o din teacă. În vreme ce ieșea, tăișul a 
sunat ușor, ca o melodie îndepărtată. Dragonul adormit a mârâit dintr- 
odată, scoțând pe nări un nor de fum gros. Urechile lui ascuţite s-au ridicat, 
încordate ca să distingă de unde venea sunetul. Între timp, visul a părut să i 
se schimbe. A mârâit cu răutate, şi-a dezgolit dinţii şi a spintecat aerul cu 


ghearele. 

Eu am rămas încremenit, ca o statuie. Braţul a început să mă doară fiindcă 
tineam sabia grea deasupra capului, dar nu îndrăzneam să o las în jos, de 
teamă să nu scoată un alt sunet. După câteva minute, dragonul a părut să se 
relaxeze puţin. Mârâitul s-a potolit şi ghearele au rămas nemișcate. 

Cu grijă, am înaintat furișat pe pietre, făcând câte un pas mic o dată. 
Dragonul se înălța deasupra mea, şi fiecare solz al lui era la fel de mare cât 
tot trupul meu. Transpirația îmi ustura ochii. „Dacă nu pot lovi decât o dată, 
unde să lovesc?“ Acei solzi groși îi acopereau pieptul, picioarele, spatele, 
coada şi chiar urechile portocalii. Poate că, dacă îmi înfigeam sabia într-unul 
din ochii închiși, era de ajuns. 

M-am apropiat tot mai mult. Aerul încărcat de fum mă făcea să tușesc, 
dar m-am chinuit să mă abţin. Mâna mi s-a încleștat pe mânerul sabiei. 

Deodată, coada a lovit cu putere, ca un bici monstruos. Nu am avut timp 
nici măcar să mă mișc, darămite să fug. Când coada a plesnit pe toată 
lungimea ei, unul dintre ţepii din vârf s-a încolăcit strâns în jurul pieptului 
meu, scoțându-mi tot aerul din plămâni. În aceeași clipă, alt spin s-a 
înfăşurat în jurul braţului care ţinea sabia, împiedicându-mă să o mişc. 

Eram total neputincios. 

Rhia a scos un țipăt înăbuşit. Am simţit cum dragonul se încordează din 
nou şi mă strânge mai tare. Şi totuşi, crăpăturile galbene ale ochilor lui nu s- 
au deschis mai mult. Părea să fie încă adormit, sau pe jumătate adormit. Și, 
judecând după arcuirea buzelor sale, părea să se bucure de un vis cât se 
poate de real, despre înghițirea unui băiat cu o sabie. 

La periferia celei de-a doua vederi, am văzut-o pe Rhia căzând în 
genunchi. Bumbelwy a îngenuncheat stângaci lângă ea. Capul îi atârna pe 
bărbiile lui voluminoase. Apoi, pe neaşteptate, a început să cânte. Era, mi- 
am dat eu seama curând, un cântec funebru, intonat cu o voce joasă, de jale. 
Oricât m-aş fi zvârcolit în strânsoarea dragonului, m-am zvârcolit şi mai 
mult la cuvintele bufonului. 


Un dragon savurează tot ce mănâncă, să ştii, 
Dar prețuiește mai mult delicatesele vii, 


Ce pân să moară se zbat și ţipă fără minte, 
Ca umplutură-n a dragonului plăcinte. 


Oh, dragonule, ce mănânci tu e-amicul meu! 
Vai, ce dulce e carnea din prânzul tău! 


Dragonului îi plac crănțănitul de oase 
Și strigătele de moarte, și gemetele joase 
Ale celor dispăruți fără urmă în bestie, 
În adâncul ei spațiu de digestie. 


Oh, dragonule, ce mănânci tu e-amicul meu! 
Vai, ce dulce e carnea din prânzul tău! 


Prietenul meu, în gura dragonului îngropat, 

Un ultim cuvânt să spună n-a mai apucat, 

Căci a alunecat în acea gaură pe nesimţite, 

Cu vorbele de despărțire pe de-a-ntregu' înghițite. 


Oh, dragonule, ce mănânci tu e-amicul meu! 
Vai, ce dulce e carnea din prânzul tău! 


Înainte chiar ca Bumbelwy să termine, fălcile dragonului s-au deschis. Am 
privit îngrozit cum au ieşit la iveală şirurile de dinți zimţaţi, înnegriţi de 
flăcări. Cu toată puterea, m-am zbătut să scap. Dar coada a strâns doar mai 
tare, iar fălcile s-au deschis mai larg. 

Deodată, din adâncimile aflate dincolo de fălcile căscate, s-a auzit un 
sunet aspru, răguşit, care nu putea fi decât un singur lucru. Un hohot de râs. 
Un râs adânc, hârâit, puternic. Un nor mare de fum s-a înălțat odată cu el, 
întunecând aerul. Râsul a continuat, rostogolindu-se prin trupul șerpuit al 
dragonului, scuturându-i întâi capul, apoi gâtul, apoi burta gigantică şi în 
cele din urmă coada. Curând, toată fiara era zguduită de un râs hârâit, care o 
făcea să se legene pe comoara lui. 

Coada şi-a slăbit de tot strânsoarea. Am căzut pe pământ cu răsuflarea 
tăiată, amețit, dar viu. M-am târât iute prin norul negru, trăgând după mine 
sabia. O clipă mai târziu, Rhia a alergat spre mine și m-a ajutat să mă ridic. 


Tuşind din cauza fumului, am ieşit cu paşi împiedicaţi din gaură. În 
spatele nostru, râsul aspru al dragonului a început să se domolească. În 
câteva clipe, sforăiturile lui sonore răsunau din nou. M-am uitat înapoi şi am 
văzut fantele înguste ale ochilor lui lucind în umbră. Când în cele din urmă 
am ajuns suficient de departe de bârlogul dragonului, ne-am prăbuşit pe o 
bucată netedă de piatră neagră. Rhia şi-a aruncat braţele în jurul gâtului 
meu. O îmbrăţişare cu totul altfel decât cea a dragonului! 

Am strâns-o şi eu. Apoi m-am întors către Bumbelwy și, cu o voce 
răguşită, i-am spus: 

— Ştii, ai reuşit! L-ai făcut pe dragon să râdă. 

Bumbelwy a lăsat capul în jos. 

- Ştiu. Un lucru teribil, teribil. Mă simt umilit. Distrus. 

- Cum adică? L-am scuturat de umăr. M-ai salvat! 

- Teribil, a repetat bufonul ursuz. Pur şi simplu teribil! Din nou am făcut 
praf discursul! Cântam unul dintre cele mai triste, mai îndurerate imnuri ale 
mele. Unul care ar trebui să frângă inima oricui. Și-a muşcat buza. Dar ce 
efect a avut, în schimb? L-a gâdilat. L-a distrat. Când încerc să distrez, 
întristez, şi când încerc să mâhnesc, amuz. Oh, sunt un eşec! Un groaznic 
eşec! A oftat îmbufnat. Și, ca totul să fie și mai rău, mi-am pierdut pălăria. 
Pălăria mea de bufon! Aşa că, pe lângă faptul că nu vorbesc ca un bufon, 
acum nici nu mai arăt ca unul. 

Rhia şi cu mine ne-am privit amuzaţi. Apoi, fără întârziere, mi-am scos o 
gheată. 

Bumbelwy m-a privit întristat. 

- Te-ai lovit la picior? m-a întrebat. 

- Nu. Am o promisiune de ținut. 

Și, spunând acestea, mi-am înfipt dinţii în limba de piele a ghetei. Am 
rupt o bucată şi am început să mestec viguros. Oricât aş fi mestecat, n-aveam 
cum să înmoi pielea, deşi mi-a umplut gura cu gustul de pământ, iarbă şi 
transpiraţie. Cu mare greutate, am înghiţit. 

Lui Bumbelwy i s-a tăiat deodată răsuflarea. Şi-a îndreptat puţin spatele. 
Bărbiile lui cu falduri s-au ridicat ușor. Nu zâmbea, nici măcar nu rânjea. 
Dar, cel puţin pentru o clipă, nu se mai încrunta. 


Când am dat să mai muşc o dată din limba ghetei, şi-a pus mâna pe 
spatele meu. 

- Opreşte-te! O înghiţitură ajunge. S-ar putea să ai nevoie de gheata aia 
pentru altceva. 

Un sunet ciudat, înecat, aproape ca un chicotit înăbușit, a ieşit din gâtlejul 
lui. 

- Chiar l-am făcut să râdă, aşa-i? 

- Într-adevăr, l-ai făcut! 

Încruntarea a revenit. 

- Mă îndoiesc însă că aş mai putea să o fac o dată. A fost doar o 
întâmplare fericită. 

Am clătinat din cap în timp ce îmi puneam gheata la loc. 

- N-a fost deloc o întâmplare fericită. Ai putea s-o faci din nou. 

Bumbelwy şi-a scos pieptul înainte şi s-a proptit în fața mea. 

- Atunci, când o să te duci înapoi în cuptorul ăla fumegând ca să încerci 
să omori bestia, o să vin cu tine. 

- La fel cum o să vin şi eu, a declarat Rhia. 

M-am uitat un moment la expresiile lor loiale, apoi mi-am băgat sabia la 
loc în teacă. 

- N-o să fie nevoie să veniţi. Cum stăteam pe piatra arsă, m-am aplecat 
spre ei. Vedeţi voi, n-am de gând să omor dragonul. 

S-au holbat amândoi la mine. Ridicând toiagul, Rhia a spus: 

- Trebuie s-o faci, nu-i aşa? Cum altfel poţi să înveţi prima lecţie a 
Eliminării? 

Am întins mâna după toiagul din lemn de tsuga şi l-am rotit încet în 
palmă. 

- Cred c-am învăţat-o deja. 

- Poftim? 

Trecându-mi degetele peste capătul noduros al toiagului, m-am uitat spre 
bârlogul întunecat. 

- Ceva mi s-a întâmplat atunci când a râs dragonul. 

- Aşa e, s-a arătat de acord Bumbelwy. Te-ai eliberat din coada lui. 

- Nu, la altceva mă refer. Aţi auzit cât de plin şi de sănătos a fost râsul ăla? 


M-a făcut să cred că, ei bine, oricât de rău şi de însetat de sânge e dragonul, 
nu poate să fie complet nemilos. Altfel... n-ar putea râde aşa. 

Bumbelwy s-a uitat la mine ca şi cum mi-aş fi pierdut minţile. 

- Pun pariu că dragonul ăla a râs de fiecare dată când a distrus un sat, a 
remarcat el. 

Am încuviințat din cap. 

- Probabil că da. Dar ceva din râsul lui m-a făcut să cred că, într-un fel, 
nu e chiar atât de diferit de tine şi de mine. Că are şi calităţi. Chiar dacă noi 
nu le înțelegem. 

Rhia a schițat un zâmbet. 

Bumbelwy însă s-a încruntat. 

- Nu înţeleg ce legătură are asta cu Eliminarea. 

Am ridicat mâna dreaptă, murdară de cărbune, și am atins pleoapele 
ochilor mei nevăzători. 

- Vezi ochii ăştia? Sunt inutili. Acoperiţi pentru totdeauna de cicatrice, la 
fel ca obrajii mei. Şi ştii de ce? Pentru c-am încercat să distrug viața altui 
băiat. Nu ştiu dacă a supraviețuit, dar mă îndoiesc. Am încercat să îl elimin. 

Fruntea lui Bumbelwy s-a încruntat şi mai tare. 

— Tot nu înţeleg. 

- Ideea e asta: eliminarea este uneori necesară. Dar vine cu un preţ. Poţi 
să plătești cu trupul tău. Sau cu sufletul. Dar prețul trebuie întotdeauna 
plătit. Pentru că fiecare ființă vie este prețioasă în felul ei. 

Toiagul meu a sfârâit, şi din el a izbucnit o lumină albăstruie. Acolo unde 
nu fusese decât lemn gol, acum apăruse imaginea unei cozi de dragon. 

- Cel de-al şaselea Cânt e încheiat! a exclamat Rhia. Acum mai ai doar 
unul, Cântul Vederii! 

Bătând uşor în capătul toiagului, am cercetat coada de dragon, gravată nu 
departe de steaua strălucitoare înscrisă într-un cerc. Apoi mi-am îndreptat 
privirea spre întinderea lipsită de viaţă a coastei, la fel de înnegrită şi de arsă 
ca interiorul unei gropi de foc, şi am văzut canalul de un albastru intens şi, 
dincolo de el, piscurile îndepărtate ale Varigalului. 

- O mai fi doar un singur Cânt, dar şi zilele ne sunt numărate deja. 

Umerii lui Bumbelwy s-au plecat o dată în plus. 


- Nu mai mult de trei, judecând după luna de azi-noapte, a spus el. 

- Şi trebuie să ajungem tocmai până la Insula Uitată şi înapoi, am adăugat. 

- Imposibil, a declarat bufonul. A clătinat din cap pentru a-şi întări 
spusele, până când şi-a amintit că nu mai avea clopoțeii. Merlin, te-ai 
descurcat bine, incredibil de bine, ca să ajungi aici. Dar tu, la fel ca noi, 
ceilalți, ai aruncat o privire înspre acel loc de pe stâncile înalte ale 
copăcenilor. Nimeni, în istoria cunoscută, n-a călcat vreodată pe Insula 
Uitată! Cum poţi spera să ajungi acolo și să te întorci în trei zile? 

Am încercat să-mi imaginez drumul pe care trebuia să-l străbatem - peste 
apă, peste piscuri, prin păduri şi dincolo de acele bariere de vrajă care 
apărau insula. Să traversăm întreaga Fincayra, o călătorie plină de pericole 
neştiute. Cu tristeţe, m-am întors spre Rhia. 

- De data asta mă tem că Bumbelwy are dreptate. Acum nu mai avem 
vântul sau un uriaş care să ne ajute. 

Rhia a bătut cu piciorul în stânca înnegrită de foc. 

- N-am de gând să renunţ. Am ajuns atât de departe! Ai şase din cele 
şapte Cânturi. Iar eu ştiu chiar și locul unde se află Fântâna spre Lumea 
Cealaltă. 

Am sărit în picioare. 

- Ce ştii? 

- Locul unde se află scara. Unde stă de pază Balor. Şi-a trecut o mână prin 
păr, răsucindu-şi câteva bucle pe degete. Gwri-cea-cu-Păr-Auriu mi l-a dat - 
mi-a trimis o imagine a locului direct în minte - când ne-a spus că Fântâna 
către Lumea Cealaltă nu e departe de bârlogul dragonului. 

- De ce nu mi-ai zis? 

- Ea mi-a cerut să n-o fac! S-a gândit că ai putea fi tentat să sari peste 
Insula Uitată. 

Încet, m-am așezat din nou pe lespedea de piatră neagră. Apropiindu-mi 
faţa de a Rhiei, am spus calm, dar hotărât: 

- Asta este exact ce vom face! 

- Nu se poate! a protestat ea. Va trebui să găseşti sufletul Vederii înainte să 
ai o şansă de a-l învinge pe Balor. Nu-ţi aduci aminte de cuvintele pe care le- 
ai aflat în Arbassa? 


Dar grijă mare ai! Fântâna nu o încerca, 
Până ce Cânturile nu le vei termina. 


Căci primejdiile la fiecare pas pândesc, 
Cu ochiul lui Balor mişelesc. 


Ai să mori cu siguranță dacă încerci să te lupţi cu Balor fără toate cele 
Şapte Cânturi. 

Am simțit cum mi se strânge stomacul când mi-am amintit de 
avertismentul pe care mi-l dăduse Tuatha. „Ia aminte la cuvintele mele! Fără 
toate cele Şapte Cânturi, vei pierde mai mult decât ceea ce cauţi. Îţi vei 
pierde chiar viaţa.“ 

Mi-am dres glasul. 

- Dar, Rhia, dacă nu sar peste cel de-al şaptelea Cânt, mama mea va muri 
cu siguranţă! Nu înţelegi? E singura noastră speranță. Singura noastră şansă. 

Ea a mijit ochii. 

- Simt că mai e ceva, nu-i aşa? 

- Nu. Te înșeli. 

- Ba nu. Ţi-e frică de ceva, aşa-i? 

- Tu, cu instinctele tale! am exclamat și mi-am strâns pumnii. Da, mi-e 
frică. De lecţia Vederii. Mă sperie mai tare decât toate celelalte la un loc. Nu 
ştiu de ce, Rhia. 

Ea a clătinat din cap şi s-a rezemat pe spate de stânca arsă. 

- Atunci, a spus Rhia, orice te aşteaptă pe Insula Uitată este important. 
Trebuie să te duci acolo, Merlin. Atât pentru tine, cât și pentru Elen. Şi mai e 
un motiv. 

- Încă unul? 

- Gwri mi-a mai spus ceva. A zis că, atunci când o să fii pe Insula Uitată, 
va trebui să găseşti o rămurică de vâsc. Să o ai la tine în clipa în care intri în 
Fântâna către Cealaltă Lume. Te va ajuta să ajungi teafăr pe tărâmul lui 
Dagda. Fără ea, sarcina ta va fi mult mai dificilă. 

- Sarcina mea n-ar putea să fie mai dificilă decât e deja! Te rog, Rhia. 
Nicio crenguță de vâsc nu poate fi atât de importantă, încât să justifice 
irosirea puţinului timp rămas. Trebuie să mă ajuţi! Arată-mi drumul ce duce 


la Fântâna spre Lumea Cealaltă. 

Ea şi-a frecat gheata din scoarță de copac împletită pe stânca înnegrită. 

- Ei bine... dacă o fac, şi tu scapi cumva cu viață, îmi promiţi ceva? a 
spus, şi ochii i s-au umezit deodată. Chiar dacă nu sunt cu tine ca să-ţi aduc 
aminte că mi-ai promis? 

Am simţit un nod în gât. 

- Sigur că îţi promit. Și de ce n-ai fi cu mine? 

- Nu contează asta. A clipit, stăvilindu-şi lacrimile. Promite-mi că, dacă 
scapi cu viaţă, te vei duce într-o zi pe Insula Uitată, ca să înveţi ceea ce 
trebuie să înveţi acolo. 

- Îți promit. Şi am de gând să te iau cu mine. 

Ea s-a ridicat brusc, cercetând cu privirea crestele întunecate. 

- Atunci, hai să mergem! Ne așteaptă un drum greu. 


Pescuitul cu vidra este o tehnică de pescuit în râuri care foloseşte vidre dresate. A fost practicat, 
începând din secolul al VI-lea, în Asia, apoi în Africa de Nord, Scandinavia, Europa Centrală și 
Insulele Britanice. În prezent, se mai foloseşte în sudul Bangladesh-ului. 


Logres este ținutul regelui Arthur în literatura medievală dedicată Britanniei. 


Vechi termen pentru magie sau ocultism 


PARIEA A TREIA 


XXIX. ULTIMA BUCATĂ DE DRUM 


F ără niciun cuvânt, Rhia ne-a condus şi mai adânc în deşertul de pietriș. 

Undeva, pe aceste creste, se afla intrarea în lumea spiritelor - şi 
căpcăunul ucigaş care o păzea. Şi totuşi, dacă Balor trăia într-adevăr aici, era 
lipsit de prezenţa oricărui lucru care respira, sau încolțea, sau se mişca. Căci, 
în vreme ce Dealurile Întunecate păruseră lipsite de viață, cu excepția unui 
copac uscat întâmplător, dealurile acestea păreau complet ostile vieții. Suflul 
de foc al dragonului nu lăsase nicăieri niciun copac, niciun tufiș sau petic de 
muşchi. Doar cărbune. Mi-am dorit să mai fi purtat Harpa Înflorită pe umăr, 
ca să-i pot folosi magia pentru a aduce chiar și câteva fire de iarbă pe aceste 
povârnișuri. 

Niciun peisaj nu ar fi putut fi mai diferit de căminul Rhiei din poienile 
înverzite ale Pădurii Druma. Şi totuşi, ea înainta cu tot atâta încredere și 
graţie peste grămezile de pietre pârlite ca şi cum s-ar fi mișcat prin 
luminișuri cu ferigi plăcut mirositoare. Se îndrepta direct spre est, fără să 
schimbe direcţia. Dacă a-şi urma calea însemna să urce drept peste un 
povârniş de pietre surpate sau să sară peste o crevasă adâncă, atunci într- 
acolo ne conducea. Ore în şir. 

Și totuși, oricât de mult i-aș fi admirat rezistența, şi mai mult îi admiram 
alte calităţi. Iubea viaţa şi toate lucrurile vii, fiind loială copilăriei petrecute 
printre ramurile marelui stejar. Purta în ea o înţelepciune calmă, profund 
emoțională, care îmi amintea de poveştile despre zeița greacă Atena. Şi, mai 
mult încă, de propria mea mamă. 

Am simţit un val de recunoştinţă pentru că Rhia a îngăduit ca viaţa ei să 
se împletească cu a mea, unindu-ne laolaltă la fel de strâns ca lujerii de 
pădure din veșmântul ei. Şi m-am trezit apreciind ca niciodată până atunci 
calităţile acestui strai. Împletitura strânsă, dar flexibilă din jurul coatelor. 


Frunzele verzi, late peste umeri. Desenele vesele de pe guler. 

În vreme ce înaintam peste crestele pustii, veşmântul ei de lujeri împletiţi 
îmi ridica moralul, chiar dacă doar puţin. Verdele acela intens îmi dădea 
cumva speranța că până și cele mai sumbre ţinuturi puteau fi făcute să 
înflorească, şi că până şi cea mai gravă greşeală putea fi iertată într-o zi. Căci, 
aşa cum Rhia însăși știa prea bine, acele vite împletite deţineau un adevăr 
surprinzător. Magia niciunui vrăjitor, oricât de impresionantă ar fi fost, nu 
putea să fie mai măreaţă decât însăşi magia Naturii. Cum altfel ar putea un 
puiet să răsară dintr-un sol lipsit de viață? Și oare era posibil ca eu, asemenea 
oricărui lucru viu, să pot cu adevărat contribui la o parte din acea magie a 
renașterii? 

Deoarece crestele se întindeau în linii paralele, de la nord la sud, nu 
puteam să ocolim nicio vale fără să schimbăm direcţia. Așa că am urcat 
pantele abrupte doar ca să coborâm imediat de cealaltă parte. Ajungeam pe 
fundul văilor doar ca să începem să suim din nou. Când soarele a coborât 
mult pe cer în spatele nostru și stâncile înnegrite aruncau umbre prelungi, 
genunchii şi coapsele începuseră să-mi tremure de la efort. Nici măcar 
toiagul nu mă mai ajuta. După mersul împiedicat al lui Bumbelwy, care 
adeseori se poticnea în poalele propriei pelerine, era clar că nici el nu se 
simţea mai în putere. 

Și mai rău, nu am găsit nici măcar un fir de apă. Îmi simţeam limba ca o 
bucată uscată de lemn. Era posibil să fi fost mai însetat decât ceilalți din 
cauza fâșiei de piele mâncate din gheata mea, dar probabil că nu cu mult. 
Lunga zi de mers pe pietriş ne secătuise pe toți. 

Și totuşi, Rhia nu încetinea pasul. Deși nu vorbea, părea mai înverşunată 
ca niciodată. Poate că era pur şi simplu criza de timp a căutării noastre. Sau 
poate era altceva, ceva ce numai ea ştia. În orice caz, propria mea dispoziţie 
nu era mai puţin sumbră. Vocea lui 'Tuatha continua să-mi răsune în urechi, 
aprinzându-mi temerile la fel cum aprinsese lumina în pietrele albastre care 
îi înconjurau mormântul. Deşi era extraordinar de înţelept şi de puternic, tot 
îşi pierduse viaţa sub privirea ucigaşă a lui Balor. Şi de ce? Din cauza 
hybrisului. Nu mă făceam și eu vinovat de aceeași slăbiciune, pentru că 
îndrăznisem să îl înfrunt pe Balor având doar șase dintre Cânturi? 


Da... şi nu. De fapt, hybrisul meu crease toată această situație complicată. 
Și totuşi, acum, acțiunile mele erau motivate mai degrabă de disperare. Şi în 
acelaşi timp de teamă. Căci Rhia avusese dreptate. Eram ușurat, cu adevărat 
ușurat, că evitasem Insula Uitată şi ceea ce ar fi putut însemna Cântul 
Vederii. Acel Cânt mă obseda ca un vis îngrozitor, la fel de cumplit ca acela 
care mă făcuse să-mi zgârii fața cu unghiile în noaptea petrecută pe 
Câmpiile Ruginii. Mă îndoiam că aş fi putut găsi vreodată sufletul Vederii, 
cu ochii mei inutili şi cea de-a doua vedere limitată. Și bănuiam că, pentru a 
vedea ca un vrăjitor, era posibil să am nevoie de ceva cu totul diferit, ceva ce 
cu siguranţă îmi lipsea. 

Aceea era doar prima dintre temerile mele. Şi dacă nu era niciun adevăr 
în profeția că doar un copil cu sânge omenesc putea să-l înfrângă pe Rhita 
Gawr sau pe servitorul său, Balor? Tuatha însuşi sugerase asta. „Profeţia 
poate să fie adevărată sau falsă. Dar chiar dacă e adevărată, adeseori 
adevărul are mai multe feţe.“ Orice ar fi însemnat profeția, cu siguranţă nu 
puteam să mă bazez pe ea. Tristul adevăr era că nu puteam nici măcar pe 
mine să mă bazez. 

O piatră desprinsă de undeva de sus s-a rostogolit cu zgomot pe pantă, 
trecând razant pe lângă vârful ghetei mele. Am ridicat privirea şi am văzut-o 
pe Rhia dispărând după o stâncă ce ieşea în afara crestei, ca un nas bine 
şlefuit. Ce ciudat! m-am gândit. Când mai aveam încă mult de urcat, de ce 
alesese să treacă direct peste stâncă în loc să o ocolească? 

Am primit răspunsul atunci când am observat o peliculă lucioasă de 
umezeală pe stâncile din față. Apă! Dar de unde? Cu cât urcam mai mult pe 
stânci, cu atât descopeream mai multe petice de umezeală. Chiar şi un smoc 
ciufulit de muşchi, viu şi verde, prinsese rădăcini în crăpătura dintre două 
pietre. Când, în cele din urmă, am ajuns în vârf, m-am oprit brusc. Căci 
acolo, la nici zece metri depărtare, bolborosea un mic izvor, formând un 
ochi limpede de apă. Deja Rhia bea din el. Am alergat lângă ea şi mi-am 
cufundat toată fața în apă. La prima înghiţitură, am simţit uşoare furnicături 
pe limbă. La următoarea, limba mea a simţit șocul şi înţepătura dată de apa 
rece și a revenit la viaţă. La fel ca Rhia, am băut și iar am băut, umplându- 
mă cu lichid. Bumbelwy s-a prăbușit şi el lângă izvor, sorbiturile şi icnetele 


lui unindu-se cu ale noastre. 

În cele din urmă, când m-am simţit plin, m-am întors către Rhia. Stătea 
aşezată, cu genunchii strânși la piept, şi privea spre vest cum soarele care 
apunea picta dungi roşii şi purpurii pe cer. Apa îi picura din păr pe umeri. 

Mi-am şters stropii de pe bărbie și m-am tras ceva mai aproape de ea pe 
piatră. 

- Rhia, te gândeşti la Balor? 

Ea a încuviinţat din cap. 

- L-am văzut în Lacul Feţei, i-am spus eu. El... mă omora. Mă silea să-l 
privesc în ochi. 

Rhia şi-a întors fața către mine. Deși apusul trandafiriu îi strălucea în păr, 
chipul ei părea sumbru. 

- Şi eu l-am văzut pe Balor în Lacul Feţei. A dat să mai spună ceva, apoi s- 
a oprit. 

Mi s-a pus un nod în gât. 

- Suntem... suntem aproape? 

- Foarte. 

- Să grăbim pasul ca să ajungem acolo în seara asta? 

Bumbelwy, care aranja nişte pietre ca să se poată întinde lângă ochiul de 
apă, a tresărit. 

- Nu! a strigat el. 

Rhia a oftat. 

- Nu mai e aproape deloc lună, şi trebuie să dormim. Am putea foarte 
bine să rămânem aici în noaptea asta. A pipăit contururile aspre ale stâncilor 
arse, apoi a întins mâna şi şi-a înfășurat arătătorul în jurul degetului meu, 
spunând: Merlin, mi-e frică! 

- Şi mie. l-am urmărit privirea spre linia orizontului, unde, deasupra 
dealurilor zimţate, cerul era acum roşu ca sângele. Când eram mic, am spus 
eu încet, uneori mi-era atât de frică, încât nu puteam dormi. Şi de câte ori se 
întâmpla asta, mama mea făcea întotdeauna un singur lucru ca să mă ajute 
să mă simt mai bine. Îmi spunea o poveste. 

Degetul Rhiei l-a strâns mai tare pe al meu. 

- Chiar așa făcea? Ce idee minunată, să spui o poveste doar ca să linişteşti 


temerile cuiva. A oftat. Ăsta e genul de lucruri pe care le face o mamă? 

- Da, am răspuns eu încet. Cel puţin, o mamă ca a mea. 

Capul ei, pe care apusul desenase dungi roșii, s-a plecat uşor. 

- Aş vrea să-mi fi cunoscut... mama. Şi să fi auzit unele din poveştile ei, 
povești pe care acum să mi le pot aminti. 

- Îmi pare rău că n-ai avut parte de asta, Rhia. Am încercat să înghit, însă 
nodul din gât nu m-a lăsat. Dar există un lucru aproape la fel de bun ca acela 
de a asculta povești spuse de mama ta. 

- Da? 

— Să asculți poveşti spuse de prietenul tău. 

Aproape că a zâmbit. 

- Mi-ar plăcea mult. 

M-am uitat la prima stea care sclipea deasupra noastră. Apoi mi-am dres 
glasul şi am început: 

- A fost odată, cu mult timp în urmă, o zeiță înțeleaptă și puternică 
numită Atena... 


XXX. BALOR 


N oaptea s-a lăsat, rece și întunecată. Deşi după povestea mea Rhia 
păruse să se cufunde în somn, eu am rămas treaz, foindu-mă pe stânci. 
O vreme, am privit cerul spre vest, amintindu-mi de Gwri-cea-cu-Păr- 
Auriu, dar cea mai mare parte a timpului m-am holbat la rămășița fantoma- 
tică a semilunii în descreştere de deasupra capetelor noastre. Începând cu 
dimineața următoare, mai rămâneau cel mult două zile. 

Toată noaptea am tremurat în aerul înghețat al acelor dealuri golașe. Şi la 
gândul acelui ochi nemilos, a cărui simplă privire însemna moartea. 
Imaginea pe care o văzusem în Lacul Feţei mă urmărea. Când aţipeam, ceea 
ce nu s-a întâmplat prea des, mă zbăteam și dădeam din mâini şi din 
picioare. 

M-am trezit când primele raze de lumină au căzut pe panta presărată cu 
stânci. Nicio pasăre ciripitoare sau vreo bestie în fugă nu a întâmpinat aceşti 


zori. Doar vântul, urlând în rafale lungi și lugubre peste creste. Amorţit, m- 
am întins, simțind cum zona dintre umeri îmi zvâcneşte dureros. M-am 
aplecat spre ochiul limpede de apă, care purta un guler delicat de gheaţă, și 
am luat o ultimă sorbitură. 

Înfriguraţi, flămânzi şi înverşunaţi, am pornit la drum. Rhia păşea cu un 
aer solemn peste stâncile ascuţite, cu încălțările ei din scoarță de copac 
înnegrite de cărbune. Fără niciun cuvânt, ne-a condus în direcția soarelui 
care răsărea. Dar niciunul dintre noi nu s-a oprit ca să admire dungile 
intense de portocaliu și roz care se întindeau peste orizont. Cufundaţi în 
propriile gânduri, am continuat să mergem în tăcere. De mai multe ori, 
pietrele mi se desprindeau sub picioare, făcându-mă să alunec în spate. O 
dată chiar am căzut şi m-am tăiat la genunchi într-o piatră ascuţită. 

Târziu în acea dimineaţă, când am ajuns în vârful unei alte pante, Rhia a 
încetinit pasul. S-a oprit şi mi-a aruncat o privire îngrijorată. Fără niciun 
cuvânt, a ridicat braţul şi a arătat către următoarea creastă. O scobitură mare 
despica acea coamă de deal, arătând ca şi cum fălcile unei bestii mitice se 
închiseseră peste ea cu veacuri în urmă, smulgând stâncile de-acolo. Am 
privit lung scobitura, şi ea a părut să se holbeze la mine. 

Mi-am muşcat buza, convins că Fântâna către Lumea Cealaltă se afla în 
acel loc. De ce nu coborâse pur şi simplu din înalturi puternicul Dagda, ca să 
îl doboare pe Balor? Cu siguranţă, fiind cel mai mare dintre toți războinicii, 
ar fi putut uşor s-o facă. Poate că Dagda era prins în lupta împotriva lui 
Rhita Gawr însuși. Sau poate că nu voia ca niște simpli muritori să intre în 
Lumea Cealaltă, oricare ar fi fost motivele lor. 

Am luat-o înainte. Rhia venea chiar în urma mea, atât de aproape, încât îi 
auzeam răsuflarea neliniştită în spate. În vreme ce coboram în următoarea 
vale pârjolită, m-am trezit cercetând pietrişul, în încercarea de a găsi vreun 
semn de ceva verde, de ceva viu. Pietrele erau la fel de pustii ca speranţele 
mele. 

Încet, am urcat către marea scobitură. Când, în cele din urmă, am ajuns 
chiar la marginea ei, Rhia m-a apucat de mâneca tunicii. Preţ de câteva clipe, 
m-a cercetat cu privirea. Apoi, cu vocea doar o şoaptă, a rostit primele ei 
cuvinte din acea zi. 


- Ochiul. Nu trebuie să te uiţi în ochi. 

Am strâns mânerul sabiei. 

- O să mă străduiesc. 

- Merlin, aş fi vrut să avem ceva mai mult... timp. Pentru a fi împreună. 
Şi pentru a ne împărtăși secrete. 

M-am încruntat, neştiind ce voia să spună. Dar nu era acum momentul să 
aflu. Mi-am încleștat fălcile şi i-am întins toiagul. Apoi am pătruns în 
adâncitură. 

Când am pășit între crestele întunecate care se înălțau amenințătoare de-o 
parte şi de alta, m-am simţit ca și cum aș fi intrat în gura deschisă a unui 
monstru. Stânci ascuţite, la fel de zimţate ca dinţii dragonului, țâşneau din 
marginile peretelui de piatră. Un vânt îngheţat mă lovea peste față, urlându- 
mi în urechi. Când am pătruns mai mult în adâncitură, aerul tremura 
amenințător, ca şi cum ar fi fost scuturat de pași pe care nu-i puteam vedea 
şi nici auzi. 

Şi totuşi, nu am găsit nimic altceva. În afară de stâncile negre, zimţate, 
care luceau în lumina dimineţii, locul părea complet gol. Nici urmă de Balor. 
Nu se vedea nicio scară. Nu se vedea nicio urmă de ceva viu - sau mort. 

Gândindu-mă că poate îmi scăpase ceva, am dat să mă întorc, când 
deodată vântul m-a biciuit din nou. Aerul dinaintea mea s-a întunecat, apoi 
a tremurat. De data asta, însă, s-a desfăcut asemenea unei cortine invizibile. 
Din aerul însuși s-a ivit un războinic imens, musculos, care era cel puţin de 
două ori cât mine. 

Balor! Înălţându-se deasupra mea, părea la fel de lat ca pereții de stâncă. 
Mârâitul lui gutural, plin de mânie, a răsunat în marea scobitură din deal, în 
vreme ce ghetele lui grele au bufnit cu putere pe stânci. Încet, şi-a ridicat 
sabia sclipitoare. Am zărit coarnele de deasupra urechilor și sprânceana 
întunecată peste singurul lui ochi enorm, înainte de a-mi întoarce cea de-a 
doua vedere. 

„Irebuie să mă uit la altceva. Nu la capul lui! Sabia. O să încerc să privesc 
sabia.“ 

Abia îmi aţintisem privirea asupra tăișului lat şi strălucitor al sabiei lui, 
când acesta s-a lovit de al meu. Brațul mi s-a răsucit de la lovitura puternică. 


Spre surprinderea mea, căpcăunul a icnit la impact, ca şi cum magia propriei 
mele săbii îl luase prin surprindere. A mârâit din nou, apoi şi-a rotit brațul 
cu şi mai multă forță. 

Am sărit într-o parte când lama lui s-a lovit de stâncile unde stătusem cu 
doar o fracțiune de secundă în urmă. În aer au zburat scântei, care mi-au 
pârlit tunica. Ca și cum contururile neclare ale celei de-a doua mele vederi 
nu erau un dezavantaj suficient, nu mă puteam uita direct la el, de teamă să 
nu îi văd ochiul. Când căpcăunul a ridicat brațul pentru a lovi din nou, m- 
am repezit asupra lui, dar s-a răsucit într-o parte la timp. Pivotând cu o 
viteză nefirească, m-a atacat direct, cu sabia spintecând aerul. 

Luat prin surprindere, m-am dat înapoi. Deodată, călcâiul meu s-a lovit 
de o piatră. Am sărit în spate, încercând disperat să-mi păstrez echilibrul, 
dar m-am rostogolit grămadă. Balor a scos un mârâit răutăcios şi s-a 
îndreptat spre mine, ridicându-şi sabia. Tot ce-am putut să fac a fost să evit 
să-l privesc în faţă, în ochi. 

În acea clipă, Rhia s-a năpustit din umbre și s-a aruncat asupra 
căpcăunului. S-a repezit la piciorul lui și i s-a agăţat cu putere de coapsă. El a 
încercat să se elibereze, dar Rhia a rămas atârnată strâns de el. Asta i-a 
distras atenţia destul cât să mă rostogolesc pe o parte şi să sar în picioare. 

Dar înainte să-mi pot relua atacul, Balor a mugit furios la Rhia. A apucat- 
o de braț și a smuls-o de pe el. Apoi, mugind din nou, a învârtit-o şi a 
aruncat-o cu capul înainte în peretele de stâncă. Ea s-a lovit cu faţa de piatră. 
S-a clătinat înapoi, apoi s-a prăbuşit la pământ şi a rămas nemișcată. 

Am simţit cum mi se frânge inima când am văzut-o. Chiar atunci, 
Bumbelwy a ieșit din ascunzătoarea lui și a alergat la ea, fluturându-și 
sălbatic braţele. Fierbând de furie, m-am repezit direct la căpcăun, 
învârtindu-mi sabia în vreme ce continuam să îmi feresc privirea. Dar Balor 
m-a evitat cu uşurinţă. Pumnul lui m-a lovit în umăr, aruncându-mă lat la 
pământ. Sabia mi-a zburat din mână şi a căzut zăngănind pe stânci. M-am 
târât disperat după ea. 

O gheată enormă m-a lovit în piept. Am zburat prin aer și am aterizat cu 
un bufnet pe spate. Coastele m-au ars de durere. Acele de stâncă din perete 
au părut să se legene şi să se învârtească deasupra mea. 


Înainte să încerc să mă ridic în capul oaselor, mâna imensă a lui Balor s-a 
încleştat în jurul gâtului meu şi m-a strâns până ce m-am înecat. Apoi, cu o 
smucitură scurtă, m-a ridicat în aer. Capul mi se învârtea. Am dat din mâini 
şi din picioare, legănându-mă neputincios. Dar el a continuat să strângă mai 
tare, sugrumându-mă. L-am lovit cu pumnii în braţ, încercând cu disperare 
să respir. 

Încet, m-a lăsat în jos, până ce feţele noastre aproape s-au atins. 
Strânsoarea i s-a întețit. Mârâitul lui îmi spărgea timpanele. Apoi, atras de o 
vrajă căreia nu mai aveam putere să-i rezist, m-am uitat în ochiul lui negru. 
Ca o groapă cu nisip mișcător, m-a tras în el. 

Cu forțele rămase, m-am zbătut să mă eliberez. Dar nu-i puteam rezista 
ochiului. Mă trăgea mai adânc, tot mai adânc, aspirându-mi puterea. 
Întunericul mi-a acoperit vederea. Am simţit cum devin moale. „Ar trebui 
pur și simplu să cedez. Pur şi simplu să renunţ.“ N-am mai încercat să mă 
lupt, n-am mai încercat să respir. 

Deodată, l-am auzit pe Balor slobozind un urlet de agonie. Mi-a dat 
drumul la gât. Am căzut pe pietre, tuşind şi gâfâind. Aerul mi-a umplut din 
nou plămânii. Întunericul s-a mai agăţat o clipă de mine, apoi s-a destrămat. 

Fără vlagă, m-am ridicat într-un cot, la timp ca să-l văd pe Balor 
prăbușindu-se pe pietre. A căzut cu forța unui copac doborât. Din spatele lui 
ieşea o sabie. Sabia mea. Iar îndărătul lui stătea Rhia, cu un obraz acoperit de 
sânge. Gâtul ei era aplecat într-un fel ciudat, ca şi cum nu şi-l putea îndrepta. 
Apoi picioarele i-au cedat şi s-a prăbușit lângă căpcăunul căzut. 

- Rhia! am strigat răgușit, târându-mă lângă ea. 

Bumbelwy a apărut, arătând mai sumbru decât îți puteai imagina. M-a 
ridicat de braţ, ajutându-mă să stau în picioare. În vreme ce mă duceam cu 
paşi împleticiți spre Rhia, l-am auzit gemând: 

- l-am spus că o să moară dacă se mişcă, dar n-a vrut să asculte. 

Am îngenuncheat lângă ea. I-am ridicat cu blândeţe capul şi am încercat 
să-i îndrept gâtul. Am văzut o crestătură adâncă deasupra unei urechi. 
Sângera abundent, pătând veşmântul de viţe împletite, precum şi pietrele de 
sub ea. Cu grijă, am presărat pe rană nişte ierburi din săculețul meu. 

- Rhia! O să te ajut. 


Ochii ei albaştri-cenuşii s-au deschis pe jumătate. 

- Merlin, a şoptit ea. De data asta... nu poţi face... nimic. 

- Nu. Am scuturat din cap cu putere. O să fii bine. 

A înghiţit cu greutate. 

- Mi-a venit vremea... să mor. Sunt sigură de asta. Când m-am uitat... în 
Lacul Feţei... te-am văzut luptând cu Balor... şi pierzând. Dar... am mai 
văzut... pe unul din noi murind. Nu erai... tu. Eram... eu. 

Am luat-o în braţe și am încercat să îi trimit din puterea mea în cap şi în 
gât. Am rupt o bucată din mâneca tunicii şi i-am apăsat-o pe piele, cerându- 
i rănii să se vindece așa cum îi cerusem osului ei să se prindă la loc, în 
Canionul Vulturilor. Știam însă că aceste răni erau mult mai serioase decât 
un braț frânt. Chiar și vitele rupte din veșmântul ei păreau să se ofilească 
putin cu fiecare clipă care trecea, iar în verdele lor vibrant începeau să se 
vadă pete de umbră. 

- Nu trebuie să fie aşa, Rhia. 

- Oh, ba da... trebuie. Nu ţi-am spus niciodată... dar mi s-a zis... cu mult 
timp în urmă.... că îmi voi pierde viața... pentru a o salva pe a ta. Că a 
rămâne cu tine... va însemna propria moarte. Nu-mi venea să cred... până 
acum. 

- Ce prostie! Mă concentrasem mai tare asupra rănilor, dar sângele 
continua să curgă, îmbibând pânza și strecurându-se printre degetele mele. 
Ce prost ţi-a spus aşa ceva? 

- Nu era prost. Ar... bassa. De-asta... n-ai fost niciodată bine-venit.... 
dincolo de ușă. 

M-am înfiorat. 

- Nu se poate să mori acum! Nu din cauza unei profeţii stupide. M-am 
aplecat mai mult. Ascultă, Rhia! Profeţiile astea sunt inutile. Inutile! O 
profeție a spus că doar un copil cu sânge omenesc l-ar putea omori pe Balor, 
aşa-i? Ei bine, ai văzut ce s-a întâmplat. Balor m-a ţinut într-o strânsoare de 
moarte. Eram neputincios — eu, copilul cu sânge omenesc! Tu, şi nu eu, ai 
fost cea care l-a omorât! 

- Asta pentru că... şi eu... am sânge omenesc. 

- Ce? Tu eşti fincayrană! Tu eşti... 


- Merlin. 

Pleoapele Rhiei au tremurat, în vreme ce vântul urla între pereţii de 
stâncă. 

- Eu sunt... sora ta. 

M-am simţit ca şi cum gheata lui Balor mă lovise din nou în coaste. 

— Ce eşti?! 

- Sora ta. A tras cu greu aer în piept. Elen este... şi mama mea. Ăsta e un 
alt motiv... pentru care a trebuit să vin. 

Am lovit cu pumnul în stâncile negre. 

- Nu poate fi adevărat! 

- E adevărat, a declarat Bumbelwy. Şi-a aplecat trupul deșşirat şi a 
îngenuncheat lângă mine. Când Elen-cea-cu-Ochii-de-Safir te-a născut într- 
o corabie distrusă, undeva pe țărmurile noastre, a mai născut, câteva minute 
mai târziu, şi o fată. Pe băiat l-a numit Emrys, iar pe fată, Rhiannon. Toți 
barzii din Fincayra ştiu povestea asta. 

Oftatul lui trist s-a pierdut în vânt. 

- Ca şi povestea despre fata aceea care s-a pierdut când era doar un prunc. 
Părinţii ei călătoreau prin Pădurea Druma, când au fost atacați de o bandă 
de goblini războinici, soldaţii lui Rhita Gawr. A urmat o luptă crâncenă. În 
cele din urmă, goblinii s-au împrăştiat, dar în agitația luptei, unul din 
gemenii lui Flen, fetița, s-a pierdut. Sute de oameni au căutat-o săptămâni la 
rând, fără succes, până când, în cele din urmă, chiar și Elen a renunţat să o 
mai caute. Cu inima frântă, tot ce a putut face a fost să se roage către Dagda 
ca fiica ei să poată fi găsită într-o bună zi. 

Rhia a dat din cap fără vlagă. 

— Şi a fost găsită. De către... un copăcean. Cwen. Ea a fost... cea care m-a 
adus... la Arbassa. 

- Sora mea! Ochii mei lipsiţi de lumină s-au umplut de lacrimi. Eşti sora 
mea! 

- Da... Merlin. 

Dacă pereţii de stâncă de deasupra mea s-ar fi prăbușit și m-ar fi strivit în 
acel moment, n-aş fi putut simţi o durere mai mare. Îmi găsisem singura 
soră. Şi totuşi, așa cum se întâmplase de atâtea ori până atunci, aveam să 


pierd ceea ce tocmai găsisem. 

Tuatha, îmi aduceam aminte acum, mă avertizase că profeția despre un 
copil cu sânge omenesc ar fi putut avea un înţeles neașteptat. „Profeţia poate 
să fie adevărată sau falsă. Dar chiar dacă e adevărată, adeseori adevărul are 
mai multe feţe.“ De unde să fi știut că avea să poarte tocmai faţa Rhiei? 

- De ce, am întrebat eu cu o voce tremurătoare, nu mi-ai spus înainte? 

- N-am vrut... să-ţi schimbi drumul ca să încerci... să mă protejezi. Ce 
faci tu... cu viaţa ta... e important. 

- Viaţa ta e la fel de importantă! Am aruncat bucata de pânză însângerată 
şi am rupt o altă fâşie din mâneca mea. În vreme ce încercam să şterg de 
sânge rana, mi-am adus aminte de o noapte petrecută cu multă vreme în 
urmă în camera plină de cărţi a lui Cairpre. De aceea ezitase el într-un fel 
atât de ciudat să-mi spună povestea nașterii mele. Bănuisem atunci, iar acum 
ştiam bine, că fusese pe punctul de a-mi spune mai multe. Că o soră se 
născuse în aceeași noapte cu mine. 

Am ţinut capul Rhiei în poală, simțindu-i răsuflarea caldă pe braţ. 
Pleoapele i se închiseseră aproape de tot. Umbrele de pe veşmântul ei se 
adânceau. O lacrimă mi-a alunecat pe obraz, şi am spus: 

- Ah, de-aș fi putut să văd! 

Pleoapele i-au fluturat. 

- Să vezi? Vorbești despre... ochii tăi? 

- Nu, nu! Am privit cum sângele picura din buclele ei castanii. Nu e vorba 
de ochii mei. E vorba de altceva, de un lucru pe care inima mea l-a ştiut 
mereu. Că tu eşti, ei bine, mai mult decât cineva întâlnit întâmplător în acea 
zi în Pădurea Druma. Inima mea a știut asta din prima clipă. 

Ea şi-a mișcat uşor buzele, ca și când ar fi încercat să schițeze un zâmbet. 

- Chiar şi când... te-am agăţat... în copacul ăla? 

- Chiar şi atunci! Rhia, inima mea a putut vedea, dar mintea mea pur şi 
simplu nu a înțeles. Ar fi trebuit să fiu mai atent la inimă, să ştii! „Inima 
poate vedea lucruri invizibile ochiului.“ 

O flacără albastră a izbucnit din pietrele unde Rhia îmi lăsase toiagul. Fără 
să mă uit, am ştiut că toiagul meu purta un semn nou, în forma unui ochi. 
Căci, cumva, descoperisem sufletul Vederii. Şi totuşi, câștigul meu pălea în 


faţa pierderii. 

În aceeași clipă, aerul a început să tremure lângă braţul întins al 
căpcăunului căzut. Cortina nevăzută s-a desfăcut, dând la iveală un cerc 
scund de pietre albe lustruite. O fântână. Nu o scară care să ducă în sus, ci o 
fântână adâncă ce ducea în jos. 

O puteam vedea! Și mai înţelegeam, pentru prima dată, că drumul spre 
Cealaltă Lume - spre rai şi totodată iad - însemna să cobor, nu să urc. Să 
cobor în cele mai adânci locuri, nu să urc înspre un loc din univers mult 
îndepărtat de mine însumi. 

Vântul aspru a trecut peste noi, urlând. Rhia a vorbit atât de slab, încât de- 
abia o puteam auzi. 

- Tu vei fi... un vrăjitor, Merlin. Unul... bun. 

I-am ridicat capul la pieptul meu. 

- Nu muri, Rhia! Nu muri! 

Ea s-a cutremurat. Ochii i s-au închis în cele din urmă. 

Am ţinut-o strâns, plângând tăcut. 

Apoi, ca și cum zorii s-ar fi ivit chiar în braţele mele, am perceput 
prezenţa a ceva ce nu observasem până atunci. Ceva din trupul Rhiei, şi 
totodată separat de el. Care a trecut printre degetele mele ca o adiere de 
lumină. Sufletul ei. Care îi părăsea trupul în drumul lui către tărâmul de 
dincolo. Dintr-odată, un gând a pus stăpânire pe mine. 

I-am strigat spiritului ei: „Ie rog, Rhia! Nu mă părăsi. Nu încă.“ I-am tras 
capul mai aproape de inima mea. „Vino cu mine! Stai cu mine! Măcar o 
vreme.“ 

M-am uitat către cercul de pietre albe, intrarea în Lumea Cealaltă. 
Drumul către Dagda. Chiar dacă era prea târziu ca să o salveze pe Elen, 
poate — doar poate - ar fi reuşit să o salveze pe Rhia. Şi, dacă nu, măcar am 
mai fi rămas împreună puţin timp. 

„Vino cu mine! Te rog!“ 

Am inspirat adânc, trăgând în piept ceva mai mult decât aer. Şi, cu acea 
respiraţie, o senzaţie nouă și puternică m-a inundat. Era plină de viaţă. Era 
intensă. Era Rhia. 

M-am întors către Bumbelwy, pe ai cărui obraji căzuţi se vedeau dârele 


propriilor lui lacrimi. 

- Te rog, ajută-mă! 

M-a privit cu un aer solemn. 

- E moartă. 

- Moartă. Am simţit o nouă forță vitală înlăuntrul meu. Dar nu dispărută, 
bunul meu bufon. 

Cu greu, Bumbelwy m-a ajutat să mă ridic în picioare. Purtam în brațe 
trupul pustiit al Rhiei, cu capul atârnând. 

- Acum adu-mi sabia! Şi toiagul. 

Clătinând din cap, bufonul morocănos a tras sabia din Balor, folosindu-și 
ghetele ca să îi şteargă lama. Apoi mi-a luat toiagul de pe stânci. S-a întors la 
mine şi a băgat sabia în teacă, şi toiagul, în centura mea udă de sânge. 

M-a studiat cu un aer sumbru. 

- Unde te duci cu ea? 

- În Lumea Cealaltă. 

A ridicat din sprâncene. 

- Atunci o să te aştept aici. Chiar dacă n-o să te mai întorci niciodată. 

Am pornit către cercul de pietre albe, apoi m-am oprit şi m-am întors din 
nou spre el. 

- Bumbelwy, în caz că nu mă mai întorc, vreau să ştii ceva. 

EI s-a încruntat și chipul i s-a acoperit de cute. 

- Ce? 

— Eşti un bufon jalnic, dar un prieten loial. 

Și, spunând acestea, m-am întors către Fântână. Am pășit peste pietre, cu 
braţele la fel de grele ca inima mea. 


XXXI. ÎN CEAȚĂ 


(O pală de vânt cald m-a lovit peste față când am privit în Fântâna către 

Lumea Cealaltă. O scară în spirală, făcută din aceleași pietre albe 
lustruite ca şi intrarea, cobora din centrul cercului. Nu-mi dădeam seama 
cât de departe mergeau, deși bănuiam că foarte departe. 


Cu trupul moale al Rhiei în braţe, am păşit cu grijă pe prima treaptă. 
Inspirând adânc, poate pentru ultima oară, aerul fincayran, am început să 
cobor scara în spirală. M-am cufundat tot mai adânc, cu mare grijă să nu mă 
împiedic. Deşi coastele, gâtul şi umerii mă dureau de la lupta cu Balor, inima 
mă durea şi mai tare pentru că duceam în braţe trupul prietenei mele. Al 
surorii mele. 

După ce am coborât mai bine de o sută de trepte, am observat două 
lucruri surprinzătoare. Mai întâi, Fântâna nu se întunecase absolut deloc. 
Spre deosebire de o fântână cu apă de băut sau un tunel săpat în pământ, 
lumina nu scădea la nivelurile mai adânci. De fapt, părea cumva să devină 
mai intensă. Curând, pietrele albe ale scărilor luceau cu sclipirea sidefată a 
perlelor. 

În al doilea rând, drumul spiralat nu avea nevoie de pereţi. Doar ceața, în 
vălătuci mișcători, înconjura treptele. Cu cât coboram mai mult, cu atât mai 
încurcate şi mai amestecate erau degetele ceții. Uneori se învârtejeau în jurul 
picioarelor mele sau al buclelor Rhiei. Alteori se condensau şi se răsuceau în 
forme ciudate pe care nu le puteam recunoaște. 

Ceaţa din această Fântână îmi amintea de aceea care înconjura țărmurile 
Fincayrei. Nu neapărat ca un hotar sau ca o barieră, cât mai degrabă ca o 
substanță vie, având propriile ritmuri și tipare. Elen vorbise adeseori de 
locuri între două lumi, ca Muntele Olimp, Yr Wyddfa sau Fincayra. Locuri 
care nu erau cu totul nici în lumea noastră, nici în Lumea Cealaltă, ci de fapt 
între. În acelaşi fel în care ceața asta nu era cu adevărat aer şi nici cu adevărat 
apă, ci puţin din amândouă. 

Și m-am gândit la ziua în care, pe podeaua de pământ a colibei noastre 
din Gwynedd, Elen îmi descrisese Fincayra pentru prima oară. „Un loc cu 
multe minuni“, așa îl numise ea. „Fără să aparţină cu totul Pământului sau 
Cerului, ci fiind o punte care le leagă pe cele două.“ 

În vreme ce coboram tot mai adânc în ceţuri, apropiindu-mă cu fiecare 
pas de Cealaltă Lume, m-am întrebat ce fel de lume putea să fie. Dacă 
Fincayra era într-adevăr puntea, unde ducea această punte? Acolo locuiau 
spirite, asta ştiam. Unele puternice, precum Dagda și Rhita Gawr. Dar 
spiritele mai simple, mai liniștite, cum era curajosul meu prieten Belea? 


Oare împărțeau acelaşi loc sau trăiau în altă parte? 

Rotindu-se la nesfârşit, scara în spirală m-a dus tot mai jos. Mi-am dat 
seama deodată că în această lume era posibil să nu existe nicio diferență 
între zi şi noapte. Fără răsăritul și apusul soarelui, fără ca luna să plutească 
sus pe cer, ar fi fost greu de determinat timpul. Se putea chiar să nu fi existat 
timp, oricum nu aşa cum îl percepeam eu. Mi-am amintit vag cum Elen 
pomenise despre două feluri de timp: unul istoric, ce curge liniar şi în care 
ființele muritoare îşi trăiesc vieţile, şi altul sacru, care curge în cerc. Ar fi 
putut Lumea Cealaltă să fie un loc al timpului sacru? Şi dacă era aşa, 
însemna oare că, acolo, timpul se întorcea către sine însuşi, rotindu-se în 
cercuri precum această scară în spirală? 

M-am oprit şi am bătut cu gheata într-una din trepte. Dacă în această 
lume timpul însemna altceva, atunci era posibil să revin la suprafață - dacă 
mă întorceam într-adevăr - prea târziu pentru a o mai putea salva pe Elen. 
Aş fi putut ușor să-mi petrec aici cele două zile rămase, și multe alte luni, 
fără măcar să-mi dau seama. Mi-am arcuit spatele și am ridicat-o mai sus pe 
Rhia în braţe. Greutatea ei, la fel ca greutatea căutării mele, mă apăsa mai 
mult ca niciodată. 

Tot ce puteam face era să încerc să-l găsesc pe Dagda cât mai curând 
posibil. Să nu îngădui niciunui obstacol să mă întârzie sau să mă abată din 
drumul meu. Mi-am reluat coborârea pe scară. 

În vreme ce treptele mă duceau tot mai adânc în Fântână, ceața a început 
să se schimbe. În loc să plutească aproape de scară, aşa cum făcuse lângă 
intrare, ceața s-a îndepărtat, deschizându-se într-un soi de buzunare cu 
forme mereu schimbătoare. Curând, buzunarele s-au mărit, transformându- 
se în camere, iar camerele s-au lărgit în peşteri. Cu fiecare treaptă coborâtă, 
priveliştile ceţoase deveneau mai ample, până când m-am trezit în mijlocul 
unui peisaj uluitor de variat, care se schimba constant. 

Un peisaj de ceaţă. 

În fuioare subțiri şi în dealuri umflate, în întinderi largi şi turnuri ascuțite, 
ceața se învârtejea în jurul meu. În unele locuri întâlneam canioane care 
tăiau terenul de nori, întinzându-se mai departe şi mai adânc decât puteam 
bănui. În alte locuri zăream munţi înalţi, care urcau sau coborau, sau se 


mişcau în ambele direcţii în acelaşi timp. Am găsit văi, povârnișuri, faleze 
sau peşteri de ceață. Răspândite peste tot, deşi nu le distingeam clar, se 
mişcau forme, sau jumătăţi de forme, târându-se, păşind sau plutind. Şi prin 
tot acest peisaj, ceața se răsucea şi se umfla, transformându-se mereu, 
rămânând mereu aceeaşi. 

Cu timpul, am descoperit că treptele înseşi se schimbaseră. Nu mai erau 
rigide şi solide ca piatra, ci vălureau şi pluteau împreună cu tot ce era în jur. 
Deşi rămâneau suficient de tari ca să pot sta pe ele, erau făcute din aceeași 
textură indefinită ca peisajul. 

O senzaţie de neliniște a crescut în mine. Că tot ce mă înconjura nu era 
nicidecum ceaţă. Că nu era nici măcar ceva fizic, făcut din aer sau apă, ci... 
altceva. Țesut din lumină, sau din gânduri, sau din sentimente. Ceaţa asta 
dezvăluia mai mult decât ascundea. Aş fi avut nevoie de mai multe vieţi ca să 
înțeleg chiar şi puţin din adevărata ei natură. 

Aşadar, astfel arăta Lumea Cealaltă! Straturi peste straturi de lumi ce se 
schimbau, ce rătăceau. Puteam să cobor la nesfârșit, tot mai adânc, pe scară, 
să mă mișc la nesfârşit printre norii umflaţi, sau să călătoresc la nesfârşit 
chiar înlăuntrul ceţei. Fără timp. Fără capăt. Fără sfârşit. 

Apoi, din peisajul curgător, a apărut o formă. 


XXXII. O RAMURĂ DE AUR 


M ică şi cenușie, forma s-a ridicat în înalturi de pe un deal ce prindea 
contur. Am privit-o și am văzut deschizându-şi două aripi de ceaţă. A 
plutit înspre mine, purtată de un curent, apoi şi-a schimbat dintr-odată 
direcția, urcând atât de abrupt, încât aproape că n-am mai văzut-o. Brusc, a 
cotit şi a plonjat direct în jos, până când s-a răsucit într-o serie de bucle și de 
tumbe ce păreau să nu aibă alt scop decât pura bucurie de a zbura. 
Belea! 
Inima mi-a bătut mai tare când l-am zărit pe șoim zburând din nou. Deși 
braţele mele erau înfășurate în jurul Rhiei, încă mai simțeam săculețul de 
piele pe şold. În el, alături de ierburile mamei mele, se afla o pană maronie 


vărgată dintr-o aripă de-a lui Belea. Nimic altceva nu mai rămăsese din el 
după lupta lui cu Rhita Gawr. Adică, nimic în afară de spiritul lui. 

Din cețurile învolburate, a venit zburând către mine. I-am auzit ţipătul, la 
fel de plin de energie şi de vigoare ca odinioară. I-am privit picajul final pe 
când se apropia. Apoi, cu o pală de aer cald, i-am simţit ghearele apucându- 
mă de umărul stâng. Şi-a strâns aripile pe spate şi a ţopăit încolo şi-ncoace 
pe umărul meu. Deşi penele lui de ceață deveniseră din maronii gri-argintii, 
brăzdate cu alb, o urmă de galben tot îi mai încercuia ochii. Şi-a aplecat 
capul spre mine şi a scos un ciripit mulțumit. 

- Da, Belea! Şi eu sunt fericit să te văd. 

Apoi momentul de bucurie a dispărut când am ridicat mai sus în braţe 
trupul moale, pătat de sânge. 

- De te-ar putea vedea și Rhia... 

Șoimul a zburat până la genunchiul acoperit cu frunze al fetei. A studiat-o 
preț de o clipă, apoi a scos un fluierat grav, trist. Scuturând din cap, a sărit 
înapoi pe umărul meu. 

- Duc spiritul ei în mine, Belea. Sper ca Dagda să poată fi în stare să o 
salveze. Am înghiţit cu greu şi am adăugat: Şi pe mama mea. 

Deodată, Belea a scos un țipăt puternic. Ghearele lui mi-au strâns umărul, 
pe când ceața din fața mea se învolbura într-un fel ciudat. 

- Aaah! a spus o voce domoală, aproape leneșă, de undeva din ceață. Ce 
drăguţ, ce teribil de drăguţ din partea ta să vii! 

Belea a fluierat neliniștit. 

- Cine ești? am strigat către nori. Arată-te! 

- Asta și intenţionez să fac, tinere, într-o clipă. 

Ceaţa din fața mea s-a rotit ca supa amestecată încet într-un castron. 

— Şi am și un dar pentru tine, un dar teribil de preţios. Aaah, da! 

Ceva în tonul domol şi relaxat al vocii m-a făcut să mă simt puţin mai în 
largul meu. Şi totuşi, o senzaţie vagă, de undeva din adâncul meu, m-a 
avertizat să fiu mai prudent ca niciodată. Era înțelept, am decis eu, să mă 
port mai prudent decât trebuia. 

Am așezat-o mai bine pe Rhia în braţele mele. 

- N-am timp pentru politețuri acum. Dacă ai ceva să-mi dai, atunci arată- 


te! 

- Aaah, tinere! Atât de nerăbdător, teribil de nerăbdător! 

Ceaţa s-a învârtejit. 

- Dar nu trebuie să-ţi faci griji. O să iau în seamă cererea ta, peste doar o 
clipă. Vezi tu, aş vrea să fiu prietenul tău. 

La aceste cuvinte, Belea a scos un țipăt ascuţit. Bătând cu putere din aripi, 
s-a ridicat de pe umărul meu. A fluierat din nou, m-a înconjurat o dată, apoi 
s-a îndepărtat în zbor, dispărând într-un nor de ceaţă. 

- Nu trebuie să-ţi fie teamă de mine, a murmurat vocea. Chiar dacă 
prietenul tău, șoimul, aşa pare să simtă. 

— Belea nu se teme de nimic. 

- Aaah, atunci probabil că mă înșel. De ce crezi că a zburat de aici? 

Am înghiţit în sec şi am scrutat ceața curgătoare. 

- Nu ştiu. Trebuie să fi avut un motiv întemeiat. M-am întors din nou spre 
locul de unde părea să vină vocea. Dacă vrei să fii prietenul meu, atunci 
arată-te. Repede. Trebuie să merg mai departe. 

Ceaţa s-a agitat încet. 

- Aaah, așadar ai o întâlnire importantă, nu? 

- Foarte. 

- Bine, atunci, asta e ceea ce trebuie să faci. Aaah, da! Vocea era atât de 
relaxată, încât părea somnoroasă. Sunt convins că ştii cum să ajungi acolo 
unde te duci. 

În loc să răspund, am cercetat ceața rotitoare, căutându-l pe Belea. Unde 
se dusese? De-abia ne revăzuserăm. Și sperasem că putea să mă ducă la 
Dagda. 

- Căci, dacă nu știi, a continuat vocea liniștitoare, darul meu poate să-ţi 
fie folositor. Teribil de folositor. Aaah, îți ofer darul de a-ţi servi drept 
călăuză. 

Am simţit din nou acel semnal de alarmă venit de cine știe unde. Şi 
totuși... poate că această persoană, când în cele din urmă avea să se arate, 
putea să mă îndrume cu adevărat printre norii rotitori. Aş fi salvat astfel un 
timp preţios. 

Mi-am mutat greutatea pe treapta de ceaţă. 


- Înainte să-ţi accept oferta, trebuie să ştiu cine eşti. 

- Într-o clipă, tinere. Doar într-o clipă. Vocea a căscat, apoi a vorbit la fel 
de blând ca firele de ceaţă care îmi atingeau ușor obrazul. Voi, tinerii, sunteți 
atât de grăbiţi, atât de grăbiţi. 

În ciuda îndoielilor mele, ceva din vocea lui mă făcea să mă simt tot mai 
relaxat. Aproape... confortabil. Sau poate doar mă simţeam obosit. Mă 
durea spatele. Îmi doream să o pot așeza pe Rhia undeva. Doar pentru o 
clipă. 

- Aaah, porți o povară grea, tinere. 

Un alt căscat agonizant de lent. 

- Mi-ai îngădui să-ţi uşurez puţin povara? 

Fără să vreau, am căscat și eu. 

- Sunt bine, mulțumesc. Dar dacă ai vrea să mă conduci la Dagda, o să te 
las. M-am corectat şi am spus repede: Mai întâi, însă, arată-mi cine ești! 

- La Dagda, da? Aaah, marele și gloriosul Dagda. Războinicul 
războinicilor. Trăieşte departe, teribil de departe de aici. Totuşi, te călăuzesc 
cu plăcere. 

Mi-am îndreptat spatele înțepenit. 

- Putem pleca acum? Nu mai am timp. 

- Aaah, într-o clipă. 

Braţe rotitoare de ceață mi se legănau în dreptul feţei. 

- E păcat, totuși, că nu te poţi odihni puţin. Arăţi de parcă ai avea nevoie 
de odihnă. 

Continuând să o ţin pe Rhia în braţe, m-am lăsat pe vine, așezând-o pe 
coapsele mele. 

- Aş vrea să pot. Dar trebuie să merg mai departe. 

- Cum zici tu. Aaah, da! Vocea a scos cel mai prelung şi somnoros căscat 
de până atunci. O să plecăm direct într-acolo. Într-o clipă. 

Am clătinat din cap, pe care îl simţeam ciudat de înceţoşat. 

- Bine. Acum... parcă mai aveai ceva de făcut. Oare ce era? Ah, da. Să mi 
te arăţi. Înainte să te urmez. 

— Păi, sigur, tinere. Sunt aproape gata. Vocea a scos un oftat încet, relaxat. 
O să fie plăcut, teribil de plăcut, să te ajut. 


Semnalul de alarmă m-a înghiontit din nou, dar l-am ignorat. Am mișcat 
brațul care sprijinise coapsele Rhiei şi mi-am rezemat mâna de o treaptă 
umedă. M-am întrebat cum ar fi să mă aşez, chiar și pentru scurt timp. Cu 
siguranță n-ar strica să mă odihnesc puţin. 

- Așa e, tinere, a tors vocea pe tonul ei cel mai liniștitor. Doar relaxează- 
te! 

„Să mă relaxez“, mi-am spus visător. „Doar să mă relaxez.“ 

- Aaah, da. Vocea a oftat somnoroasă. Eşti un tânăr înţelept. Mult mai 
înțelept ca tatăl tău. 

Am încuviinţat din cap, simțindu-mă pe jumătate ameţit. „Tatăl meu. Mai 
înțelept ca...“ 

Semnalul de alarmă s-a declanșat din nou în mine. De unde îl ştia pe tatăl 
meu? 

Am căscat iarăşi. De ce să-mi bat capul acum cu tatăl meu? Nu era 
nicăieri în preajma Lumii Celeilalte. Îmi simţeam capul înceţoșat. Ca şi cum 
pâcla ce mă înconjura îmi intrase în urechi. Şi oricum, de ce mă grăbeam 
aşa? Puţină odihnă mă va ajuta să-mi amintesc. Ghemuindu-mă pe scări, 
mi-am lăsat capul în piept. 

Din nou, atât de slab, că abia l-am putut simţi, semnalul de alarmă m-a 
împuns. „Irezeşte-te, Merlin! El nu e prietenul tău. Trezește-te!“ Am încercat 
să îl ignor, dar n-am putut. „Încrede-te în instinctele tale, Merlin!“ 

M-am mișcat, ridicându-mi uşor capul. Era ceva familiar în acel 
sentiment, în acea voce dinlăuntrul meu. Ca şi cum aş mai fi auzit-o undeva 
înainte. 

„Ai încredere în instinctele tale, Merlin. Ai încredere în fructe.“ 

Cu o smucitură bruscă, m-am trezit. Era vocea Rhiei! Înţelepciunea Rhiei! 
Spiritul ei percepea ceea ce eu nu puteam. Mi-am scuturat amorţeala din 
cap. Mi-am luat mâna de pe treaptă şi am strâns-o în jurul picioarelor Rhiei. 
Cu un geamăt, m-am ridicat din nou. 

- Aaah, tinere! 

O notă de îngrijorare se strecurase În vocea somnoroasă. 

- Credeam că te-ai putea odihni puțin. 

Strângând-o hotărât pe Rhia în braţe, cu frunzele pe moarte, dar încă moi 


pe mâinile mele, am respirat adânc. 

- N-am de gând să mă odihnesc. N-am de gând să te las să mă atragi într- 
un somn vrăjit. Căci ştiu cine eşti. 

- Aaah, ştii? 

- Da, ştiu, Rhita Gawr! 

Ceața a început să spumege ca o oală care fierbe. A bolborosit şi s-a 
învârtejit înaintea mea. Din vaporii rotitori s-a ivit un bărbat, la fel de înalt și 
de lat ca Balor, îmbrăcat într-o tunică albă largă şi cu un colier subțire din 
pietre roşii lucitoare la gât. Părul lui, la fel de negru ca al meu, era pieptănat 
perfect. Chiar şi sprâncenele păreau deosebit de îngrijite. Ochii lui însă au 
fost cei care mi-au atras atenţia. Păreau complet goi, la fel de pustii precum 
vidul. Deşi amintirea ochiului mortal al lui Balor mă făcea să mă înfior, ochii 
ăştia mă speriau mai tare. 

Rhita Gawr şi-a dus o mână la buze şi și-a lins vârful degetelor. 

- Aș fi putut să iau orice formă, a spus, iar vocea lui, aspră şi răstită, nu 
avea nimic din tonurile leneşe pe care le auzisem înainte. Mistreţul sălbatic e 
preferata mea, cu tot cu cicatricea de pe picior. Ştii, cu toții purtăm cicatrice. 
Și-a trecut degetele ude peste una din sprâncene. Dar tu ai mai văzut 
mistrețul sălbatic şi înainte, nu-i așa? O dată, pe țărmul grămezii ăleia de 
stânci pe care o numeșşti Gwynedd. Şi încă o dată în vis. 

- Cum... Transpiraţia mi-a brobonit fruntea când mi-am amintit de vis şi 
de senzaţia acelor colţi ca pumnalele care creşteau în ochii mei. De unde 
ştii? 

- Ei, zău aşa! Cu siguranţă un pretins vrăjitor a învăţat câte ceva despre 
Săritură. Și-a lins vârful degetelor, iar buzele i s-au arcuit într-un zâmbet 
superior. Să trimit vise oamenilor e una dintre puţinele mele distracții, o 
scurtă distragere de la multele mele lucrări grele. Zâmbetul i s-a lăţit. Deși e 
ceva ce-mi place şi mai mult, a adăugat. Să trimit umbra morții. 

M-am încordat, strângând forma lipsită de viaţă a Rhiei. 

- Ce ţi-a dat dreptul să o dobori pe mama mea? 

Ochii goi ai lui Rhita Gawr s-au aţintit asupra mea. 

- Ce ţi-a dat dreptul să o aduci în Fincayra? 

- N-am vrut... 


- O notă uşoară de hybris. Şi-a trecut mâna peste cap, netezindu-și părul. 
Asta a fost slăbiciunea fatală a tatălui tău, ca şi a bunicului tău. Chiar ai 
crezut că o să fie diferit? 

Mi-am îndreptat spatele. 

- Eu sunt diferit. 

- Din nou hybris! Credeam că ţi-ai învăţat lecţia deja. A făcut un pas spre 
mine, cu tunica albă fluturându-i. Hybrisul o să-ţi aducă moartea, asta e 
sigur. Deja a adus-o pe a mamei tale. 

M-a cuprins ameteala şi m-am clătinat pe treapta de ceaţă. 

- De-asta m-ai întârziat în tot timpul ăsta! 

- Bineînţeles! Şi-a lins cu grijă vârful degetelor, unul câte unul. Iar acum, 
când știi că n-ai fost în stare să îi împiedici moartea - moartea pe care tu 
însuţi ai provocat-o -, te voi elibera de alte chinuri. Te voi omori, aici și 
acum. 

M-am dat în spate o treaptă, încercând să nu mă poticnesc. 

Rhita Gawr a râs, mângâindu-și cealaltă sprânceană. 

- De data asta, eroul tău, Dagda, nu e aici ca să te salveze, așa cum a făcut- 
o în Gwynedd. Și nici pasărea aia proastă, a cărei îndrăzneală m-a 
împiedicat să te omor în Castelul Înnegurat. De data asta te-am prins! 

A mai făcut un pas prin ceaţă către mine. Mâinile lui enorme s-au îndoit, 
ca şi cum se pregăteau să-mi strivească țeasta. 

— Şi ca să ştii cât de mare este prostia ta, hybrisul tău, hai să-ţi explic ceva. 
Dacă n-ai fi încercat să-ţi eviți lecţiile, ai fi știut poate că, dacă ai fi purtat o 
protecție de vâsc, acea ramură blestemată de aur, ai fi putut călători direct 
către bârlogul lui Dagda. Nu te-aş fi putut opri, aşa cum am făcut-o. 

Am albit, amintindu-mi de rugămintea Rhiei de a lua cu mine o rămurică 
de vâsc în Lumea Cealaltă. Iar eu îi respinsesem imediat sfatul. 

Din nou, Rhita Gawr a zâmbit afectat. Braţe de ceaţă, care ţâşneau din 
capul lui, îşi înfigeau ghearele în mine. 

- Ce-mi mai place trufia! Una dintre cele mai înduioșătoare calităţi ale 
omenirii. 

Ochii lui goi s-au îngustat. 

- Cam asta-i cu lecţiile tale. Acum vei muri. 


În acea clipă o formă cu aripi a ţâşnit dintre nori. Un țipăt a răsunat peste 
întinderea mişcătoare de ceaţă, când Belea a coborât din înalturi direct spre 
mine. În spatele lui trăgea o ramură aurie delicată. Vâsc. Rhita Gawr a mugit 
furios şi s-a repezit la mine. Cu doar o fracțiune de secundă înainte să mă 
înşface, ramura aurie a căzut peste umerii mei asemenea unei cape. Am 
simţit mâinile lui puternice încleștându-mi-se pe gât. Deodată, am devenit 
abur, dizolvându-mă în ceață. Ultimul lucru pe care l-am simţit a fost o 
pereche de gheare care m-au apucat de umeri. Iar ultimul lucru pe care l-am 
auzit a fost strigătul plin de mânie al lui Rhita Gawr. 

- Mi-ai scăpat din nou, piticanie de vrăjitor! Data viitoare n-o să mai ai 
atâta noroc! 


XXXIII. LUCRURI MINUNATE 


P ielea, oasele şi muşchii mi s-au dizolvat. În schimb, eram făcut din aer, 
apă şi lumină. Plus încă ceva. Căci acum aparțineam ceții. 

Rostogolindu-mă ca un nor de vapori, mi-am întins braţele nemărginite 
înaintea mea. În vreme ce ramura aurie de vâsc mă împingea, pe cărări 
ascunse, către casa lui Dagda, mă învârteam şi mă legănam, topindu-mă în 
aer chiar când treceam dincolo de el. Am zburat prin tunelurile spiralate şi 
coridoarele șerpuite de ceaţă. Şi deşi nu-i puteam vedea, simţeam că Rhia și 
Belea, orice formă ar fi luat, călătoreau alături de mine. 

De prea multe ori pentru a mai ţine socoteala, am văzut peisaje noi și 
creaturi în vapori. O varietate nelimitată părea să ocupe fiecare particulă de 
ceață. Lumi în interiorul altor lumi, niveluri peste alte niveluri, vieți 
înlăuntrul altor vieţi! Lumea Cealaltă, în toată vastitatea şi complexitatea ei, 
era atrăgătoare. 

Cu toate astea, nu aveam timp să explorez. Viaţa lui Elen, ca şi a Rhiei, 
atârnau de un fir de păr. Era posibil să-mi fi pierdut şansa de a o ajuta pe una 
din ele, sau poate chiar pe amândouă, din cauza imensei mele prostii. Şi 
totuşi, aşa cum declarase chiar Rhia atunci când toiagul îmi dispăruse în 
satul Slanto: „Atât timp cât nu ne pierdem speranţa, mai avem o şansă“. Iar 


speranța rămăsese cu mine, deşi nu părea mai reală decât norii ce se 
schimbau încontinuu. 

Gândurile mele, învârtindu-se la fel precum ceața însăşi, s-au întors către 
Dagda. Am simţit o săgetare puternică de spaimă la gândul că voi sta în fața 
celui mai mare dintre toate spiritele. Deși mă aşteptam să mă judece aspru 
pentru multele mele greșeli, oare avea să refuze totodată să mă ajute? Poate 
că salvarea mamei mele ar tulbura o balanță cosmică delicată pe care numai 
el o înţelegea. Poate că pur și simplu nu va avea timp să mă primească. Poate 
că nici nu avea să fie în regatul lui atunci când aş fi ajuns acolo, ci undeva 
departe, în această lume cețoasă sau poate în alta, luptându-se cu forţele lui 
Rhita Gawr. 

M-am întrebat oare cum arăta un spirit atât de puternic. Cu siguranţă, la 
fel ca Rhita Gawr, putea lua orice formă dorea. Când apăruse în ziua în care 
fusesem aruncat de mare pe țărmul din Gwynedd, venise ca un cerb. Imens, 
puternic, cu coarne bogat ramificate. Dar ceea ce mă impresionase cel mai 
mult fuseseră ochii lui. Acele ochiuri de apă maronie, nemișcată, păruseră la 
fel de adânci și de misterioase ca însuși oceanul. 

Orice formă ar fi putut lua, ştiam că avea să fie la fel de puternică și de 
impunătoare ca Dagda însuşi. Un cerb în formă umană, poate. Cum îl 
numise Rhita Gawr? „Marele şi gloriosul Dagda. Războinicul războinicilor.“ 

Asemenea unui nor care pătrunde într-o scobitură din dealuri, mişcarea 
mea de înaintare a încetinit treptat, până când în cele din urmă s-a oprit. 
Apoi, imperceptibil la început, ceața din jurul meu a început să se risipească. 
Încet, foarte încet, s-a subţiat şi s-a sfâşiat, destrămându-se ca un văl delicat. 
Puțin câte puţin, am putut desluşi conturul unei forme înalte și semeţe în 
spatele vălului. Întunecată şi tulburătoare, plutea în aer dinaintea mea. 

Deodată, ceața rămasă s-a topit. Forma asemănătoare cu un turn, mi-am 
dat eu seama, era de fapt un copac imens, acoperit de rouă. Se ridica la fel de 
înalt şi de puternic precum Arbassa, cu o singură diferență notabilă. 

Copacul acesta era întors cu susul în jos. Rădăcinile sale masive se 
întindeau în sus, dispărând în șuvițele încurcate de ceaţă. Se încolăceau 
maiestuos în jurul norilor, ca şi cum ar fi îmbrățișat întreaga lume de 
deasupra. De aceste rădăcini avântate în zbor atârnau nenumărate rămurele 


de vâsc auriu, care se legănau grațios. Jos, la baza trunchiului, ramuri groase 
se întindeau peste o câmpie lată de ceață aburindă. Şi întregul copac, 
acoperit cu mii și mii de picături de rouă, scânteia ca suprafaţa unui râu 
sprinţar. 

Atât de fascinat eram de imaginea copacului, încât mi-a trebuit un 
moment ca să-mi dau seama că şi eu mă aflam pe câmpia ceţoasă. Îmi 
recăpătasem trupul! Rhia stătea prăbuşită în braţele mele, în vreme ce Belea 
îmi gângurea uşor la ureche. O ramură de vâsc, asemănătoare cu cele care 
atârnau deasupra mea, atârna pe umerii mei. Sabia mi se legăna într-o parte, 
în vreme ce toiagul îmi era înfipt sub centură. 

M-am uitat în ochii încercuiți cu galben ai lui Belea. 

- Îţi mulţumesc, prietene. M-ai salvat din nou. 

Șoimul a scos un fluierat înalt, aproape stânjenit, şi şi-a fluturat aripile 
cenuşii. 

- Bine ai venit la Copacul Sufletului! 

M-am răsucit în direcţia vocii slabe, şovăielnice. Venea de la un bătrân 
firav, al cărui braț drept îi atârna neputincios pe lângă trup. Deși stătea 
aşezat pe podeaua de ceaţă, rezemat de ramuri, era atât de mic şi de slab, 
încât nici nu-l observasem până atunci. Părul lui argintiu sclipea la fel ca 
scoarța acoperită de rouă din jurul lui. 

- Mulţumesc. Foarte mult. Am vorbit cu asprime, căci nu voiam să fiu 
păcălit din nou. Totuși, cum timpul e atât de scurt, m-am văzut silit să fiu 
direct. Îl caut pe Dagda, am spus. 

Ghearele lui Belea m-au ciupit de umăr. A cârâit la mine cu reproş. 

Bătrânul a zâmbit cu blândeţe, şi riduri ușoare i-au încrețit fața. Şi-a 
aşezat în poală brațul neputincios şi m-a studiat cu atenţie. 

Deodată, i-am văzut ochii. Nişte ochiuri de apă adânci, maronii, pline de 
compasiune, înțelepciune şi tristețe. Îi mai văzusem o dată. La marele cerb. 

- Dagda! Mi-am mușcat buza şi m-am uitat la omuleţul fragil. Îmi pare 
rău că nu te-am recunoscut. 

Zâmbetul bătrânului s-a stins. 

- M-ai recunoscut, în timp. La fel cum e posibil, în timp, să ajungi să 
cunoşti adevărata sursă a puterii mele. Sau o cunoşti deja? 


Am șovăit, neștiind ce să răspund. 

- Mă tem că nu știu nimic despre adevărata sursă a puterii tale. Dar cred 
că o foloseşti pentru a ajuta ființele vii să-şi aleagă propriul drum, oricare ar 
fi el. De aceea m-ai ajutat în ziua în care marea m-a aruncat pe țărm. 

- Foarte bine, Merlin, foarte bine! 

Ochii lui cafenii au scânteiat de mulţumire, dar şi de o oarecare iritare. 

- Chiar dacă ai încercat să eviți unul dintre Cânturi, a adăugat el. 

M-am foit, stânjenit. 

El m-a cercetat cu privirea, ca şi cum ar fi putut vedea în adâncul inimii 
mele. 

- Tu porţi o mare povară, pe lângă prietena din brațele tale. Uite, aşaz-o 
aici, lângă mine. 

- Poţi... poţi s-o ajuţi? 

- Vom vedea. 

Fruntea lui, deja acoperită cu o reţea de riduri, s-a încreţit şi mai tare. 

- Spune-mi despre Cânturi, Merlin. Unde se află sufletul fiecăruia? 

- Și mama mea? Chiar dacă timpul nu s-a scurs de tot, nici mult nu mai 
are de trăit. 

— Şi ea trebuie să aștepte. 

Cum stăteam pe podeaua de aburi, m-am aplecat şi am aşezat cu grijă 
trupul surorii mele lângă Dagda. Spirale de ceață au alunecat peste umerii și 
pieptul ei, acoperind-o ca o pătură subţire. El a privit-o cu o expresie de 
tristeţe profundă, apoi şi-a întors ochii spre mine. 

- Mai întâi, arată-mi toiagul tău! 

Belea a cloncănit de admiraţie când am scos toiagul de la centură. Am 
întins capătul noduros către Dagda, învârtind încet băţul. Toate semnele, 
colorate într-un albastru intens precum cerul în amurg, sclipeau înaintea 
noastră. Fluturele, simbolul transformării. Perechea de şoimi, uniţi în zbor. 
Piatra crăpată, amintindu-mi de prostia de a încerca să închid în colivie 
zburătorul de lumină. Sabia, al cărei nume îl cunoşteam foarte bine. Steaua 
înscrisă într-un cerc, ce evoca râsul luminos al lui Gwri-cea-cu-Păr-Auriu. 
Coada de dragon, care cumva îi aducea aminte limbii mele de gustul pielii 
murdare a ghetei. Și, cel din urmă, ochiul, atât de diferit de al lui Balor, şi 


totuşi, în felul lui, la fel de înspăimântător. 

Dagda a încuviinţat din cap. 

- Văd că acum porți o sabie, a remarcat el. 

Am mângâiat mânerul de argint. 

- Păzeşte-o cu grijă, căci destinul acelei săbii este să te slujească până când 
va veni vremea să o înfigi într-o teacă de piatră. Apoi va ajunge la un băiat, 
nu mai mare decât eşti tu acum. Un băiat născut pentru a fi rege, a cărui 
domnie va înflori în inimă mult timp după ce se va fi spulberat pe pământ. 

- Am s-o păzesc cu grijă. 

- Spune-mi acum, fiule, ce melodii ai auzit în cele Şapte Cânturi? Începe 
cu primul, Schimbarea. 

Mi-am dres glasul. 

- Am învăţat de la un fluture — și de la un copăcean, o trădătoare care şi-a 
ispăşit greşeala - că noi toţi, toate lucrurile vii, avem capacitatea de a ne 
schimba. 

Bătrânul m-a studiat atent. 

- Nu e întâmplător că acesta a fost primul tău Cânt, Merlin. Cred c-ai 
auzit acordurile lui o vreme. 

- Da, am spus și m-am uitat o clipă la ramurile înrourate. Înţeleg acum de 
ce cuvintele grecești pentru „fluture“ şi „suflet“ sunt aceleaşi. 

- Bun. Acum spune-mi despre Legătură. 

Am aruncat o privire la faţa Rhiei, palidă şi nemișcată. 

- Cele mai puternice legături sunt cele ale inimii. Am aflat asta privind o 
pereche de şoimi care se avântau împreună spre cer. 

Belea a ţopăit mândru pe umărul meu, ciugulindu-şi penele. 

— Şi de la un şarlatan, poate? 

Am oftat. 

- Şi de la el. 

O şuviță de ceață a trecut peste mâna stângă a lui Dagda. Cu o răsucire 
abilă a degetelor, a legat ceața într-un nod complicat. Apoi, dând din cap 
gânditor, a lăsat-o să plutească mai departe. 

Privirea i s-a întors la mine. 

- Apoi ai găsit drumul spre ţinutul de sub pământ al vechii mele prietene, 


Urnalda. E mai înțeleaptă decât pare, pot să te asigur de asta! Fără îndoială, 
s-a bucurat că a avut şansa de a-ţi fi dascăl. 

Am clătinat din cap. 

- Nu prea mult, aş zice. Am fost un învățăcel destul de greu de cap. Până 
la urmă, însă, cu ajutorul unui zburător de lumină, am găsit sufletul acelui 
cântec. 

- Care este...? 

Am arătat spre imaginea pietrei crăpate. 

- Cel mai bun mod de a proteja ceva este să îi redai libertatea. 

Dagda s-a rezemat pe spate, uitându-se în sus, la rădăcinile groase al 
Copacului Sufletului. A ridicat din sprânceană, şi un fuior de ceaţă a urcat în 
spirală pe trunchi. 

- Următoarea lecţie, a urmat el, cred c-a venit ca o surpriză pentru tine. 

- Numirea. A fost nevoie de ceva vreme - şi de un cuţit de pâine rupt — ca 
să învăţ că un nume adevărat deţine o putere adevărată. Am tăcut puţin, 
gândindu-mă, apoi am întrebat: Merlin e numele meu adevărat? 

Bătrânul şi-a scuturat pletele argintii. 

- Atunci îmi ştii, cumva, numele adevărat? 

- ÎL ştiu. 

- Ai vrea să mi-l spui? 

Dagda a cumpănit o vreme cererea mea. 

- Nu. Nu încă. Dar iată ce voi face. Dacă va fi să ne întâlnim din nou, într- 
un moment mai fericit, după ce l-ai biruit pe cel mai puternic dușman dintre 
toţi, atunci îţi voi spune numele tău adevărat. 

M-am albit la faţă. 

- Cel mai puternic duşman dintre toți? Cu siguranță vorbeşti despre Rhita 
Gawr. 

- Poate. A arătat către steaua închisă în cerc. Acum Săritura. 

- Asta e o abilitate uimitoare. Marea Elusa a folosit-o pentru a ne trimite 
tocmai în ținutul copăcenilor. Şi Gwri-cea-cu-Păr-Auriu a folosit-o - pentru 
a-i da Rhiei o viziune a Fântânii către Lumea Cealaltă. Mi-am coborât vocea. 
Și Rhita Gawr a folosit-o pentru a-i trimite mamei mele umbra morții. 

Sprâncenele argintii s-au ridicat. 


- Mamei tale? 

Mi-am târşâit ghetele, stânjenit, pe pământul ceţos. 

- De fapt, nu. Mie. Dar a doborât-o pe mama mea, în schimb. 

- Aşadar, care este sufletul Săriturii? 

Atenţia mi s-a îndreptat iar către ceața mişcătoare care ne înconjura. 
Graţioasă, şerpuia în jurul lui Dagda şi al meu, atingându-ne la fel cum 
atingea copacul aşezat cu susul în jos, îmbrăţișându-i rădăcinile uriașe care, 
la rândul lor, îmbrăţișau lumea de deasupra. 

- Totul, am declarat eu, este legat de tot. 

- Bine, fiule, bine. Acum, ce-i cu Eliminarea? 

- Pe asta am învăţat-o de la un dragon adormit. Şi de la... un bufon. Am 
zâmbit uşor. Ei mi-au arătat că fiecare lucru viu este prețios în felul lui. 

Dagda s-a aplecat spre mine. 

- Chiar şi un dragon? 

- Chiar şi un dragon. 

EI şi-a mângâiat bărbia gânditor. 

- Cred că vei întâlni din nou acel dragon. Când se va trezi. 

Mi s-a tăiat răsuflarea. Dar înainte să pot întreba ceva, el a vorbit iar: 

- Vederea. Spune-mi acum despre Vedere. 

Limba mi s-a învârtit în gură înainte să-mi găsesc cuvintele. În cele din 
urmă, cu vocea aproape ca o şoaptă, am zis: 

- Inima poate vedea lucruri de nepătruns vederii. 

- Hm! Ce altceva? 

M-am gândit o clipă. 

- Păi, acum că ştiu câte ceva despre ce înseamnă să vezi cu inima, poate o 
să reuşesc să privesc mai bine în mine însumi. 

Ochii căprui adânci ai lui Dagda m-au fixat. 

- Şi, când te uiţi în acel loc, fiule, ce vezi? 

Mi-am dres glasul, am dat să vorbesc, apoi m-am oprit. Mi-am căutat 
cuvintele potrivite şi, după un moment de tăcere, am început din nou: 

- E... ei bine, e ca o coborâre în Fântâna către Lumea Cealaltă. Cu cât 
pătrund mai adânc, cu atât descopăr mai multe. Mi-am întors privirea și am 
adăugat în şoaptă: Și ceea ce descopăr poate fi cu adevărat înspăimântător. 


Bătrânul m-a privit cu compasiune. 

— Şi ce altceva mai vezi? 

Am scos un oftat. 

- Cât de puţine lucruri ştiu, de fapt. 

Dagda s-a întins spre mine şi mi-a luat mâna într-a lui. 

- Atunci, Merlin, ai învăţat ceva neprețuit. M-a tras mai aproape. Fuioare 
de aburi se răsuceau în jurul nostru, pe podeaua de ceață. Cu adevărat 
nepreţuit! Până acum ai căutat sufletele Cânturilor. Dar să-ţi dai seama cât 
de puţin știi de fapt — să fii umil —, acesta, fiule, este însuși sufletul vrăjitoriei. 

Nedumerit, mi-am înclinat capul într-o parte. 

- Cu timpul, cred eu, vei înțelege pe deplin, a continuat el. Căci umilința 
nu e altceva decât o formă de respect adevărat față de lucrurile și 
întâmplările surprinzătoare, minunate din lume. 

Am încuviințat încet din cap. 

- Asta e ceva ce ar spune și Rhia. M-am uitat din nou la trupul ei fără 
viață și am întrebat neliniștit: Mai poţi să o salvezi? 

Dagda n-a răspuns. 

- Poţi? 

Un moment îndelungat, m-a privit în tăcere, apoi a răspuns: 

- Nu ştiu, fiule. 

Am simţit cum mi se strânge gâtlejul, ca şi cum Balor încă mă mai ţinea 
în încleştarea mâinilor lui. 

- Am fost atât de prost! Am făcut atâta rău! 

Dagda a îndreptat un deget către o panglică rotitoare de ceaţă, care s-a 
îndreptat imediat. În acelaşi timp, s-a uitat la un alt fuior drept, care s-a 
schimbat brusc într-o minge mică şi compactă. Apoi, întorcându-se spre 
mine, a zâmbit trist. 

- Aşadar, ai venit să vezi atât întunericul, cât şi lumina din tine. Dragonul 
şi, deopotrivă, steaua. Şarpele, dar și porumbița. 

Am înghițit cu greu şi am răspuns: 

- Când m-ai întâmpinat la început, ai zis că aş putea ajunge să cunosc 
adevărata sursă a puterii tale. Ei bine, nu sunt sigur, dar cred că puterea ta e 
mai tăcută, mai subtilă decât altele. Ea e călăuzită de mintea şi de mâna ta, 


dar îți izvorăşte din inimă. De fapt, puterea ta e legată de cel de-al şaptele 
Cânt. Să nu vezi cu ochii, ci cu inima. 

Sprâncenele i s-au ridicat imperceptibil. 

- A fost o vreme, am continuat, cu vocea doar o şoaptă, când aș fi dat 
orice să văd din nou cu propriii ochi. Încă mai vreau să văd în acel fel. 
Foarte mult. Dar acum ştiu că mai sunt şi alte feluri de a vedea. 

Dagda mi-a strâns mâna uşor. 

- Tu vezi bine, Merlin. Mi-a dat drumul la mână, apoi m-a cercetat cu 
privirea îndelung. Şi îţi voi spune ceva, a adăugat. Cu toată durerea pe care ai 
cunoscut-o și pe care urmează să o mai cunoști, te aşteaptă lucruri 
minunate, tinere. Lucruri cu adevărat minunate. 


XXXIV. ELIXIRUL 


Ochii adânci ai lui Dagda s-au întors către trunchiul copacului, pe care 
sclipeau diamante de rouă. Şi-a plimbat privirea în lungul lui, mai sus, tot 
mai sus, către rădăcinile noduroase care se topeau în ceața din înalturi. 
Ochii i-au zăbovit acolo pentru un moment, ca şi cum ar fi putut vedea prin 
ceaţă în ţinuturile de dincolo de ele. În cele din urmă a vorbit: 

- Și acum, prietena ta, legată de tine prin iubire, ca şi prin sânge. Şi-a 
întins mâna sănătoasă spre Rhia, care zăcea pe stratul de vapori. 

Părea atât de înţepenită, atât de tăcută, cu culoarea scursă din obraji, ca și 
din veşmântul de frunze. Stomacul îmi fierbea de neliniște, căci bănuiam că 
trupul i se răcise prea mult pentru ca până și cel mai mare dintre spirite să o 
poată reînvia. Nu-mi spusese Gwri că Dagda, cu toată puterea lui, nu avea 
cum să readucă la viaţă pe cineva care murise? 

Cu blândețe, i-a ridicat mâna moale, închizând ochii în timp ce făcea asta. 
Apoi, fără să-i deschidă, mi-a dat o poruncă: 

- Poţi s-o eliberezi, Merlin! 

Am şovăit, temându-mă deodată că asta avea să însemne cu siguranță 
moartea ei. Odată ce spiritul ei mă părăsea, odată ce zbura, nu mai puteam 
spera să o văd din nou trăind. Oricât de mult tânjeam să o aud iarăşi râzând, 


şi mai mult mă temeam că, dacă o lăsam să plece, aveam să o pierd pentru 
totdeauna. 

- Merlin! a repetat Dagda. E timpul! 

În cele din urmă am eliberat-o. În adâncul sufletului, i-am simţit spiritul 
mişcându-se ușor. Apoi a început să curgă din mine, la început ca un firişor 
de apă, adunând treptat putere, până când, în cele din urmă, a ajuns ca un 
râu ce năvăleşte printr-un stăvilar. Ochii mei lipsiţi de vedere s-au umplut de 
lacrimi, deoarece ştiam că, indiferent dacă Rhia supravieţuia sau nu sub o 
formă muritoare, ea și cu mine nu aveam să mai fim niciodată atât de strâns 
uniți. 

Încet, foarte încet, am expirat. Şuviţe de ceaţă s-au împletit în aer între 
noi, creând o punte sclipitoare între pieptul meu şi al ei. Puntea a zăbovit 
acolo, strălucind abia o clipă, înainte să dispară cu totul. 

Atunci am observat rana de la tâmpla ei. Începuse să se închidă, 
vindecându-se pe dinăuntru. Crăpătura din piele s-a netezit treptat și s-a 
cicatrizat, petele de sânge, acum mai degrabă maronii decât roşii, au 
dispărut din buclele ei, de pe gât şi din veşmântul de viţe împletite. Culoarea 
a început să îi umple obrajii. Straiul ei a devenit din nou moale, când 
vitalitatea verde a revenit în fiecare frunză şi tulpină. 

Degetul arătător al Rhiei a tremurat. Gâtul i s-a îndreptat. Apoi, în sfârșit, 
ochii ei albaştri-cenuşii s-au deschis, odată cu cei ai lui Dagda. Ea a privit în 
sus la rădăcinile înfăşurate în vâsc şi a inspirat tremurat. Și-a întors fața spre 
Dagda, a zâmbit şi a vorbit: 

- Tu trăieşti cu un copac, întocmai ca mine! 

Și apoi a răsunat râsul ei de clopoțel. M-am alăturat ei, în vreme ce Dagda 
a izbucnit într-un râs plin și răsunător. Pe când el se scutura de veselie, și 
marele copac a început să se legene pe câmpia înceţoşată. Picături de rouă au 
căzut de deasupra, rotindu-se şi sclipind în aer. Chiar şi Belea, cățărat pe 
umărul meu, a scos un fluierat voios. Am avut impresia că universul însuși 
participa la râsul nostru. 

Cu ochii luminoși, Rhia s-a ridicat în capul oaselor și şi-a întors capul 
câtre mine. 

- Merlin, ai reuşit! M-ai salvat! 


- Nu, Dagda te-a salvat. 

- Nu fără ajutorul tău, tinere. Bătrânul și-a dat deoparte de pe frunte 
câteva fire argintii de păr. Păstrându-i cu atâta dragoste spiritul, dar şi 
trupul, ai împiedicat-o să moară cu adevărat, suficient de mult timp cât să o 
pot aduce din nou la viață. 

Privirea i s-a îndreptat către Rhia. 

- Şi tu ai ajutat. 

- Da? 

Bătrânul a încuviinţat încet din cap. 

— Spiritul tău e unul strălucitor, Rhiannon. Excepţional de strălucitor. Tu 
posezi o forță de viaţă care este la fel de puternică precum cea pe care am 
închis-o într-una din Comorile din Fincayra, Sfera de Foc. 

Obrajii Rhiei s-au îmbujorat. 

Mi-am amintit de sfera portocalie scânteietoare pe care o salvasem din 
ruinele Castelului Înnegurat. 

- Are legătură cu vindecarea, nu-i aşa? am întrebat. 

- Cu vindecarea, da. Dar a sufletului, nu a trupului, căci Sfera de Foc, 
aflată în mâinile cuiva înţelept, poate reaprinde speranţa şi bucuria, chiar și 
dorința de viață. Dagda s-a întors către mine. Tu, Merlin, ştii mai bine ca 
oricine cât de luminos strălucește spiritul surorii tale. 

Mi-am dat seama că încă mai simțeam, în adâncul meu, o urmă a 
spiritului Rhiei. Puțin din sora mea rămăsese în mine. Şi întotdeauna avea să 
rămână, ştiam bine. 

- Da, a declarat bătrânul firav, cu părul argintiu. Pregătirea ta ca vrăjitor 
abia a început. Şi totuși, acceptarea înţelepciunii surorii tale, ca şi a spiritului 
ei, a fost o parte a învăţăturii tale. O parte importantă. 

- Al optulea Cânt al meu, ai putea spune. 

- Da. 

M-am uitat la Rhia. 

- Aylah a încercat să-mi spună, dar eu n-am înţeles. Acum, cred că am o 
bănuială. 

Ea şi-a atins amuleta. 

- Sau ai putea spune... un instinct. 


Belea a scos un cloncănit care semăna cu un hohot de râs. 

Mi-am trecut mâna prin ceața care se ridica de sub noi și am cercetat 
chipul lui Dagda. 

- Un instinct îmi spune că Fincayra este căminul meu adevărat. Şi 
totuși... Un alt instinct îmi spune că nu e. Care este cel corect? 

Bătrânul a zâmbit trist. 

- Ah, începi să înveţi! La fel cum adevărata dragoste adeseori împletește 
bucuria cu suferința, adevăratul instinct adeseori amestecă sentimente 
opuse. În acest caz, însă, te pot ajuta. Oamenii nu sunt sortiţi să trăiască prea 
mult timp pe Fincayra. Deși ai ajuns să te simţi ca acasă aici, trebuie să te 
întorci într-o bună zi pe Pământ. Poţi să mai rămâi o vreme pe insulă, căci 
încă mai ai treabă de făcut, dar în cele din urmă va trebui să pleci. 

Mi-am muşcat buza. 

- Nu poţi, pur şi simplu, să mă laşi să rămân? 

Cu compasiune în privire, Dagda a clătinat din cap. 

- Aş putea, dar nu vreau. Lumile trebuie să rămână despărțite, căci fiecare 
are propria ei țesătură, propriul spirit, care trebuie onorat. Dagda a oftat 
solemn. De aceea sunt silit să mă lupt cu Rhita Gawr pe atâtea fronturi. El ar 
vrea să destrame țesăturile Lumii Celeilalte, a Pământului şi a Fincayrei — 
doar pentru a le împleti din nou în propriul lui model strâmb. Nu vrea decât 
să domnească peste toate, să le facă să fie regatul lui. 

- De aceea şi-au pierdut fincayranii aripile? a întrebat Rhia, uitându-se la 
norii rotitori. Au uitat cum să-şi onoreze țesătura? 

- Instinctele tale sunt cu adevărat puternice, Rhiannon. Eşti pe drumul 
cel bun, dar restul trebuie să-l descoperi singură. 

- Dagda, pot să te întreb ceva? am spus, apoi am şovăit, căutând cuvintele 
potrivite. Există o profeție. Ea spune că doar un copil cu sânge omenesc îl 
poate înfrânge pe Rhita Gawr şi pe slujitorii lui. E adevărată? Şi, dacă-i aşa, 
copilul acela este unul din noi doi? 

Bătrânul şi-a trecut mâna peste o rămurică de vâsc ce atârna lângă el. 

- Deși nu pot să-ţi spun tot ce doreşti să ştii, am să-ţi zic doar atât: 
Profeţia are o mare însemnătate. Însă chiar dacă sora ta a fost cea care l-a 
înfrânt pe Balor, singura persoană care îl poate opri pe Rhita Gawr în 


Fincayra eşti tu. 

Am încercat să înghit nodul care mi se pusese în gât, dar n-am reuşit. 
Deodată, mi-am adus aminte de umbra morţii care aluneca în jos pe gâtlejul 
lui Elen. Când am vorbit, am făcut-o în șoaptă. 

- Dacă trebuie să mor luptând cu Rhita Gawr, am nevoie să ştiu un lucru. 
Există vreo cale — orice cale — prin care mama noastră poate să mai trăiască? 

Rhia şi-a mutat neliniştită privirea de la mine la Dagda. Belea a ţopăit pe 
umărul meu, fluturându-şi aripile. 

Bătrânul a inspirat adânc. 

- Încă mai aveţi timp, deşi nu prea mult. Doar câteva ore au mai rămas 
până ce se încheie cel de-al patrulea pătrar al lunii. Și când se va sfârși, 
acelaşi lucru se va întâmpla şi cu mama voastră. 

- Elixirul, l-am implorat eu. Poţi să ni-l dai? 

Dagda a întins mâna în jos către o ramură groasă. Cu grijă, a atins cu 
buricul degetului una dintre picăturile de rouă. Ea s-a desprins şi i-a 
acoperit vârful degetului cu o cupă subțire, scânteietoare. Folosindu-se de 
celelalte degete, Dagda a scos cupa. A rămas aşezată în palma lui, ca o 
sticluță minusculă, cristalină. 

El a tresărit uşor. În aceeaşi clipă, sticluţa s-a umplut cu o singură picătură 
de lichid roșu. Sângele lui Dagda. Când sticluța a fost plină, gura ei s-a 
astupat. 

- Aşa. Dagda vorbea greoi, ca şi când ceea ce făcuse îl sleise de puteri. 
Tremurând uşor, mi-a întins sticluța. Ia-o! 

În vreme ce îmi deschideam săculeţul de piele şi băgam Elixirul înăuntru, 
am simţit ghearele lui Belea înfigându-mi-se în umăr. Șoimul şi-a frecat 
penele moi de obrazul meu. 

Dagda a ştiut ce voiam să-l întreb înainte să deschid gura. 

- Nu, Merlin, el nu poate veni cu tine. Prietenul tău Belea şi-a sacrificat 
viața muritoare în Castelul Înnegurat, ca să o salveze pe a ta. Locul lui acum 
este aici. 

Șoimul a scos un fluierat slab. Pe când ceața se umila în jurul nostru, ochii 
lui încercuiți cu galben i-au întâlnit pe ai mei. Ne-am privit pentru ultima 
oară. 


- O să-mi fie dor de tine, Belea. 

Pasărea şi-a frecat din nou penele de gâtul meu, apoi s-a îndepărtat încet. 

Și pe chipul lui Dagda se citea durerea. 

- Poate că ceea ce-o să-ţi spun acum n-o să-ţi uşureze suferința, Merlin, 
dar eu cred că, într-o bună zi, într-un alt ţinut, vei simți ghearele unei alte 
păsări strângându-se pe umărul tău. 

- Nu vreau o altă pasăre! 

- Înţeleg. Bătrânul şi-a întins mâna sănătoasă spre mine şi m-a mângâiat 
pe obraz. Mă tem c-a sosit momentul s-o luăm pe drumuri diferite. Deși 
nimeni nu ştie toate cotiturile pe care le-ar putea face acele drumuri. 

- Nici măcar tu? 

- Nici măcar eu. Dagda a ridicat mantia de vâsc de pe umărul meu. 
Plecaţi acum, copii, şi fiți curajoşi! 

Cel din urmă țipăt al lui Belea a răsunat în urechea mea, pe când ceața 
rotitoare m-a acoperit ca un val, înghițind totul. 


XXXV. TOIAGUL UNUI VRĂJITOR 


F ulgerarea de lumină s-a stins în întuneric. Singura strălucire venea de la 
stelele de deasupra. M-am trezit tot în genunchi, cu Rhia aşezată tot 
alături de mine. În schimb, stânci zimțate şi pereți de piatră abrupți luaseră 
acum locul ceței aburinde; un cerc de pietre lustruite înlocuia Copacul 
Sufletului. Nu departe de noi, leșul unui războinic enorm zăcea nemișcat şi 
tăcut. 

Am luat-o de mână pe Rhia. 

- Suntem din nou la Fântână. 

- Foarte adevărat, foarte adevărat, foarte adevărat! Silueta adusă de spate 
a lui Bumbelwy s-a apropiat de noi, în întuneric. Nu credeam c-o să te 
întorci. Și văd c-ai adus înapoi trupul... 

- Rhiei, l-a întrerupt ea. Teafără şi vie. 

Pasul lui Bumbelwy a încremenit. Chiar şi în lumina slabă, i-am văzut 
ochii făcându-se mari. Apoi, pentru scurt timp, gura şi multiplele lui bărbii 


s-au ridicat uşor. Asta a durat doar o fracțiune de secundă. Dar eram sigur 
că, de fapt, chiar zâmbise. 

Mi-am întors privirea spre cer, căutând vreun semn al lunii. Dar nu am 
găsit nimic. Absolut nimic. Mi-am mușcat buza. Ah, dacă n-aş fi irosit acele 
clipe preţioase cu Rhita Gawr! 

Rhia a arătat deodată către o sclipire slabă de lumină care tocmai apăruse 
din spatele unui nor. 

- Of, Merlin! Asta-i tot ce-a mai rămas din lună. O să dispară înainte de 
ivirea zorilor! 

Am sărit în picioare. 

- La fel şi mama noastră, dacă nu putem ajunge la ea înainte. 

- Dar cum? Rhia s-a ridicat în picioare uitându-se la cer, spre sud. 
Arbassa e atât de departe! 

Ca şi cum ne-ar fi răspuns, întreaga creastă s-a cutremurat brusc. Apoi a 
venit un alt tremur, şi încă unul. Pietrele s-au rostogolit în jos peste pereţii 
de stâncă, de-o parte şi de alta. Mi-am scos toiagul de la centură şi m-am 
rezemat în el ca să-mi păstrez echilibrul. Apoi cea de-a doua vedere a mea a 
deslușit o nouă formă care se ridica la orizont. Ca un deal ce se înălța rapid, 
acoperea stelele din spatele său. Dar am știut imediat că nu era un deal. 

- Shim! am strigat. Suntem aici! 

O clipă mai târziu, silueta imensă a uriaşului se profila deasupra noastră. 
În vreme ce picioarele lui striveau pietrele desprinse din creastă, o mână 
enormă a coborât spre noi. Repede, Rhia şi cu mine ne-am cățărat în palma 
lui, urmaţi fără tragere de inimă de Bumbelwy. 

Pe sub nasul lui bulbos, Shim a zâmbit în colțul gurii. 

- lo mă bucur să vă văd. 

- Să ne mănânce, a gemut Bumbelwy, răsucindu-şi în mâini pelerina. A 
venit să ne mănânce. 

- Şi noi ne bucurăm să te vedem! am răspuns, ignorându-l pe bufon. 

- Cum de-ai ştiut că aveam nevoie de tine? a întrebat Rhia. Și cum de ne- 
ai găsit? 

Shim a ridicat mâna și şi-a îndreptat spatele. Deşi am încercat să rămân în 
picioare, m-am rostogolit în palma cărnoasă, cât pe ce să mă lovesc de 


trupul ghemuit al lui Bumbelwy. Cât despre Rhia, ea s-a așezat lângă noi cu 
graţia unei lebede care se lasă pe apă. 

- Jo dorm şi visez... Uriașul s-a oprit şi şi-a ţuguiat buzele enorme. Nu- 
mi aduc aminte ce! Oricum, visul s-a schimbat într-o pasăre. Un șoim, ca 
unul care stătea cândva pe umărul tău, doar că ăsta era alb-cenuşiu tot, în 
loc de maro. 

M-am înfiorat. Am simţit din nou vechea durere între omoplați și o alta, 
în plus. 

- Apoi șoimul ăsta a ţipat la mine așa de tare, că m-am trezit. Shim și-a 
încrețit nasul. Cu sentimentul puternic că trebuie să te găsesc. Şi, cel mai 
ciudat, cu o imagine în minte care îmi arăta locul unde să merg. 

Rhia a zâmbit. 

- Visul ţi-a fost trimis de Dagda. 

Sprâncenele stufoase ale uriaşului s-au ridicat. 

- Eşti un prieten loial, Shim. Acum du-ne la Arbassa! 

Am aruncat o privire la rămășița de lună. Părea şi mai slabă decât acum o 
clipă. 

Un vânt înviorător a trecut peste noi, fluturându-mi tunica de parcă era o 
pânză de corabie, când Shim s-a întors şi a început să păşească greoi peste 
dealurile din Ținuturile Pierdute. Din trei sau patru pași, el trecea peste 
pante pentru care noi avuseserăm nevoie de multe ore pentru a le urca, 
strivind pietrele sub picioarele lui păroase. Abia ajungea într-o vale, că era 
aproape pe creasta următoare. În câteva minute, am simţit fumul din aer şi 
am ştiut că ajunseserăm la bârlogul dragonului adormit. 

Când Shim a cotit spre sud, pentru a traversa canalul, ceața de pe mare s-a 
rotit în jurul nostru. Ochii lui rozalii sclipeau. 

- Nu v-am zis io că sper să mai fac o traversare cu voi într-o zi? Râsul lui 
s-a rostogolit peste valurile care se loveau pleoscăind la picioarele lui. Sigur, 
precis, absolut! 

Dar nimeni nu s-a veselit alături de el. Bumbelwy își ţinea mâinile pe 
burtă, murmurând ceva despre decesul unui mare bufon. În timpul ăsta, eu 
şi Rhia cercetam cerul nopții, încercând să urmărim luna care pălea rapid. 

După sunetele şi mirosurile din întuneric, ca și după mersul diferit al lui 


Shim, puteam să percep o parte din schimbările în peisaj. leşind din canal, a 
păşit peste câmpia de coastă care urca în pantă şi a suit repede dealurile. 
Curând, pașii lui s-au scurtat în momentul în care panta a devenit abruptă. 
Am ajuns mai sus, pe crestele înzăpezite de lângă orașul Varigal. La un 
moment dat mi s-a părut că aud voci grave cântând în depărtare, deşi 
sunetul s-a stins repede. 

Aerul alpin a devenit umed şi ceţos când am coborât într-un labirint de 
dealuri şi mlaștini. Undeva, în apropiere, ştiam bine, se afla peştera de cristal 
a Marii Elusa. Oare marele păianjen era acolo înăuntru, încolăcit printre 
Comorile Fincayrei? Sau era afară, pândind spectre şi goblini pentru a-și 
satisface apetitul nemărginit? 

Trosnetele şi pocnetele de crengi de sub noi au anunţat intrarea noastră în 
Pădurea Druma. Mirosurile intense de răşină mi-au gâdilat nările. Umbre 
imense, unele aproape la fel de înalte ca uriașul care ne purta, se întindeau 
către cer. Nu puteam să nu-mi amintesc dorința fierbinte a lui Shim, pe care 
mi-o împărtăşise cu mult timp în urmă: „să fie mare, la fel de mare precum 
cel mai înalt copac“. 

Cu siguranță, dorinţa îi fusese îndeplinită. Aşezat în palma imensă, mi- 
am aţintit privirea asupra lunii care se stingea, lucind mult deasupra noastră. 
Și am început să fiu tot mai convins că dorința mea cea mai fierbinte nu avea 
să se împlinească. Dar chiar când începusem să mă întreb dacă mai puteam 
vedea într-adevăr luna, sau doar îmi închipuiam lucirea ei pală, o nouă 
umbră a apărut înaintea noastră. Mai înaltă şi mai adâncă decât celelalte, se 
înălța cu toată măreţia pe care o avea Copacul Sufletului, al lui Dagda. Aici, 
în sfârşit, era Arbassa. Între ramurile sale imense, strălucind ca o stea, se 
sprijinea căsuţa în care se afla Elen-cea-cu-Ochii-de-Safir. 

Shim s-a aplecat mult, punându-și mâna pe rădăcinile groase ale 
stejarului. Mi-am luat toiagul și am sărit jos, urmat îndeaproape de Rhia și 
de un Bumbelwy împiedicat. Am strigat un „Mulţumesc!“ şi m-am întors 
către Arbassa, sperând că de data aceasta copacul nu va mai refuza să-mi 
îngăduie să intru. 

În aceeași clipă, trunchiul enorm a scos un sunet grav, scrâșnit. Scoarța s- 
a încreţit, a crăpat şi s-a deschis. M-am năpustit prin deschizătură. Sărind 


treptele câte două de-odată, am ţâșnit pe scări în sus, fără să arunc nici 
măcar o privire la runele săpate în pereţi. Când am năvălit prin perdeaua de 
frunze aflată în capul scărilor, Ixtma, veverița cu ochii mari, a scos un țipăt. 
S-a răsucit şi a scăpat un castron cu apă pe podea. Apoi, văzând-o pe Rhia 
intrând chiar în spatele meu, a fugit la ea, clănțănind zgomotos. 

Elen, cu ochii închiși, zăcea pe podea exact acolo unde o lăsaserăm. 
Aceeaşi pernă cu aromă de pin îi sprijinea capul, în vreme ce aceeași pătură 
sclipitoare îi acoperea pieptul. Și totuşi, când am pus jos toiagul și am 
îngenuncheat lângă ea, mi-am dat seama că se schimbase mult. Obrajii ei 
odinioară catifelați erau acum mai albi ca oasele uscate; pe fruntea ei se 
vedeau ridurile unei lungi suferinţe. Părea mult mai slabă, la fel de subţire ca 
aşchia de lună care se stingea. Mi-am lăsat capul pe pieptul ei, sperând să-i 
aud bătăile inimii, dar nu am auzit nimic. I-am atins buzele crăpate, sperând 
să simt cea mai uşoară răsuflare, dar nu am simţit nimic. 

Rhia s-a ghemuit lângă mine, cu fața aproape la fel de palidă precum cea a 
mamei noastre. A privit, nemişcată, cum am băgat mâna în săculeț și am 
scos sticluța care conţinea Elixirul. Lumina din vatră a căzut pe ea, scoțând 
în evidență roșul strălucitor, culoarea sângelui lui Dagda însuşi. Întreaga 
încăpere s-a umplut cu tonuri roşietice. 

Abia putând să mai respir eu însumi, am picurat Elixirul în gura mamei 
mele. „Te rog, Dagda, te implor! Fă în așa fel încât să nu fie prea târziu! N-o 
lăsa să moară!“ 

Nici n-am băgat de seamă când Ixtma a scâncit, înfăşurându-şi coada 
stufoasă în jurul piciorului Rhiei. Sau când Bumbelwy a intrat în cameră, 
clătinând din cap mohorât. Sau când primele raze ale zorilor au atins 
frunzele care acopereau ferestrele dinspre est. Dar am perceput cu fiecare 
celulă a ființei mele clipa în care mama mea a deschis ochii. 

Văzându-ne pe Rhia şi pe mine, a scos un strigăt de surprindere. Obrajii i 
s-au aprins în tonuri trandafirii. A inspirat nesigură şi a ridicat fără vlagă o 
mână către fiecare dintre noi. I-am luat mâinile între degetele noastre, 
strângând carnea vie. Ochii îmi erau plini de lacrimi, în vreme ce Rhia 
plângea tăcută. 

- Copiii mei. 


Rhia a zâmbit printre lacrimi. 

— Suntem aici... mamă. 

Fruntea lui Elen s-a încruntat uşor. 

- lartă-mă, copilă, că nu ţi-am spus înainte să pleci. M-am gândit că, dacă 
mor, durerea ta avea să fie prea mare. 

- Nu trebuia să-mi spui, a răspuns Rhia, atingându-şi amuleta de stejar, 
fag şi porumbar de pe pieptul ei. Știam. 

I-am tras un cot şi am rânjit. 

— Tot ce știe fata asta despre instincte de la mine a învăţat! 

Am râs cu toţii, mamă, şi fiică şi fiu, ca şi cum toţi acei ani în care 
fuseserăm despărțiți nici nu existaseră. Căci chiar dacă într-o bună zi era 
posibil să fim siliți să ne despărțim din nou, în acea clipă un singur adevăr 
de neschimbat ne umplea inimile. În acest început de zi, în ramurile acestui 
mare copac, stăteam împreună. Reuniţi în cele din urmă. 

Numai după multe alte râsete şi multe alte poveşti ne-am oprit ca să 
mâncăm un mic dejun copios pregătit de Ixtma, cu nuci înmuiate în miere şi 
ceai de rozmarin cu multă mentă. Şi numai după ce m-am servit de cinci ori, 
am văzut obiectul care lucea, aşezat lângă vatră. Harpa Înflorită, cu corzile 
sale magice sclipind, stătea rezemată de peretele de lemn viu. Deodată, mi s- 
a tăiat răsuflarea. În spatele Harpei erau adunate alte câteva obiecte. 
Privindu-le lung, cu uimire, mi-am lins mierea de pe degete, m-am ridicat 
de pe podea și m-am apropiat. 

Nu-mi venea să cred, şi totuşi știam că era adevărat. Toate Comorile 
Fincayrei erau aici! Chiar aici, în căsuţa Rhiei! 

Iată, sclipind întunecat, Aducătorul de Vise, graţiosul corn despre care 
Cairpre îmi spusese cândva că putea trezi la viață orice vis. Lângă el se afla 
sabia cu două muchii Tăiş-adânc. Când am întins mâna să-i ating mânerul, 
lama puternică ce-mi atârna la brâu a răsunat ușor, amintindu-mi că și sabia 
mea fusese făurită pentru a împlini un destin remarcabil. Lângă ramurile 
împletite ale peretelui stătea sprijinit legendarul plug care îşi ara singur 
câmpul. Lângă el era hârlețul care îşi creștea propriile semințe, fierăstrăul 
care tăia doar atâta lemn cât era nevoie, şi restul Uneltelor Înţelepte, cu 
excepţia, bineînțeles, a celei care se pierduse. M-am întrebat, pentru o clipă, 


ce fel de unealtă era - și unde putea fi acum. Apoi atenția mi s-a îndreptat 
spre ultimul obiect, Sfera de Foc. Globul portocaliu strălucea ca o torță 
aprinsă. Sau, aşa cum spusese Dagda, ca un spirit ce radia. 

- Comorile! am spus cu glas tare, fără să fiu în stare să-mi iau privirea de 
la ele. 

Rhia, care se apropiase de mine în tăcere, m-a luat de braţ. 

- Ixtma mi-a povestit că Marea Elusa le-a adus aici, nu cu mult timp 
înainte să ajungem noi. Auzind-o pe veveriță cum clănțănea furioasă, Rhia a 
zâmbit. Ixtma îmi aminteşte că Marea Elusa le-a adus doar până în poiană, 
lângă Arbassa. Deoarece erau prea mari ca să le poată căra ea însăşi 
înăuntru, a rugat-o pe Ixtma și pe familia ei - mă rog, le-a poruncit — să facă 
restul. 

Nedumerit, mi-am trecut un deget peste cutia de rezonanţă din lemn de 
stejar a Harpei. 

- Dagda trebuie să-i fi trimis un mesaj Marii Elusa, la fel cum a făcut cu 
Shim. Dar de ce? Comorile erau în siguranţă acolo unde se aflau, în peștera 
ei de cristal. Acceptase să le păzească pentru totdeauna. 

- Nu pentru totdeauna. Doar până când putea găsi pe cineva suficient de 
înțelept pentru a alege paznicii potriviţi care să aibă grijă de ele. Comorile, 
înainte să fie ale lui Stangmar, aparținuseră tuturor fincayranilor. Marea 
Elusa crede că așa ar trebui să fie şi acum. Şi eu sunt de acord cu ea. 

Mai nedumerit ca niciodată, am scuturat din cap. 

- Dar cine este suficient de înţelept pentru a alege paznicii? Cu siguranță, 
Marea Elusa însăşi ar putea să facă asta mai bine ca oricine. 

Rhia m-a privit gânditoare. 

- Nu e şi părerea ei. 

- Doar nu vrei să spui... 

- Ba da, Merlin. Ea vrea s-o faci tu. Așa cum i-a spus Ixtmei, „insula 
Fincayra are din nou un vrăjitor“. 

Am înghițit cu dificultate şi m-am uitat din nou la obiectele adunate lângă 
perete. Fiecare dintre ele, indiferent de formă, de mărime sau de textură, 
deținea o magie care îi putea îmbogăţi pe toţi locuitorii Fincayrei. 

Rhia mi-a zâmbit. 


- Aşadar, ce-ai de gând să faci? 

- Chiar nu ştiu. 

- Trebuie să ai ceva idei. 

M-am aplecat şi mi-am luat toiagul de pe podea. Toiagul unui vrăjitor. 

- Păi... cred că Aducătorul de Vise ar trebui să meargă la Cairpre, cel mai 
înțelept dintre toți barzii. Am arătat către Bumbelwy, care continua să se 
îndoape cu nuci și miere. Şi cred că un anume bufon lipsit de umor merită 
onoarea de a i-l preda. 

Zâmbetul ei s-a lărgit mult. 

Începeam să mă simt copleșit de entuziasm, aşa că am apucat mânerul 
plugului care îşi ara propriul câmp. 

- Încă nu ştiu prea bine ce să fac cu cele mai multe dintre Uneltele 
Înţelepte. Dar plugul ăsta e diferit. Cunosc un bărbat pe nume Honn, care îl 
va folosi bine. Şi îl va împărţi bucuros cu ceilalți. 

Apoi m-am aplecat să iau Sfera de Foc. Am ridicat-o în palmă, simțind 
căldura care pulsa. Fără niciun cuvânt, i-am întins-o Rhiei, al cărei veșmânt 
de frunze dansa în lumina portocalie. 

Surprinderea i s-a citit pe chip. 

- Pentru mine? 

- Pentru tine. 

A dat să protesteze, dar am vorbit eu primul: 

- Îţi aminteşti ce ne-a spus Dagda? Sfera de Foc poate reaprinde bucuria, 
veselia şi chiar dorința de a trăi. Ea trebuie să fie în grija cuiva al cărui spirit 
strălucește la fel de luminos ca însăşi Sfera. 

Ochii ei sclipeau în vreme ce studia globul. 

— Tu mi-ai dat ceva mai preţios decât asta. 

Ne-am privit lung unul pe altul. În cele din urmă ea a arătat către Harpa 
Înflorită. 

- Şi asta? 

Am zâmbit. 

- Cred c-ar trebui să se ducă la doi oameni care au o grădină. O grădină 
ce a înflorit chiar și în mijlocul Câmpiilor Ruginii, când totul în jurul ei 
murea. 


- 'Teilean şi Garlatha? 

Am încuviințat din cap. 

- Şi de data asta, când o să duc Harpa la ei acasă, n-o să aştept decât să fiu 
acceptat ca prieten al lor. Am atins din nou cutia de rezonanţă din lemn de 
stejar. Dar mai întâi, am continuat, voi purta eu însumi Harpa. Am de 
terminat o treabă pe Dealurile Întunecate. 

Rhia şi-a ridicat privirea către ramurile arcuite ale marelui Arbassa, cu 
faţa strălucind. 

- Ei bine, întâmplător, și eu am o treabă acolo. 

- Zău? Am ridicat din sprânceană. Ce anume, mă rog frumos? 


- De călăuză. Vezi tu, am un frate care se rătăceşte uşor. 
Cele Șapte Cânturi 

